
Du  grand  Rantzau  lu  n'as  qu'une  des  parts, 
L'auire  moiiié  resta  sur  les  plaines  de  Mars. 
Il  dispersa  partout  ses  membres  et  sa  gloire, 
Tout  abbatu  qu'il  fut,  il  demeura  vainqueur. 
Son  sang  fut  en  Qents  lieux  le  prix  de  sa  victoire, 
Et  Mars  ne  lui  laissa  nien  d'entier  que  le  cæur. 


I. 

En  Sommermorgens  svale,  dugvaade  Friskhed  med 
store,  glinsende  Draaber,  der  perlede  paa  sagte 
svejende  Græsstraa  og  blankgrønne  Kløverblade,  dulgte 
sig  i  gule  Engblommers  svulmende  Bægre  og  zitrede 
mellem  Løvetandsblomsternes  fine  Dun.  Med  svage  Pust 
af  Vinden,  der  havde  ligget  og  hvilet  og  drømt  den 
korte  Sommernat  til  Ende  og  nu  kjærtegnende  strøg 
henover  Vandspejlet  førende  Duften  med  sig  af  det  frisk- 
slaaede  Hø;  med  en  Mangfoldighed  af  Lyde,  der  først 
dirrede  ligesom  med  dæmpet  Klang  gjennem  Luften,  men 
tilsidst  voksede  til  en  ligefrem  larmende  Væddestrid,  i 
hvilken  Fuglekoret  derovre  fra  Skoven  efterhaanden  fik 
Overtaget,  og  med  Lysglansen  af  den  nyfødte  Sol,  idet 
den  sejerrig  brød  frem  og  spredte  de  hvidlige  Taage- 
dampe,   der  havde  svævet  over  Engene  og  Mosen. 

Først  i  korte,  skarpe  Blink,  saa  bølgende  som  en 
gylden  Strøm  ud  over  de  lyse,  vaargrønne  Skove,  over 
Bakkeskraaningen,  hvor  den  unge  Sæd  vuggede  sig  i 
bløde  Krusninger,  og  over  Abildgaarden  ovre  paa  Lade- 
gaardsholmen  med  de  blomstrende  Syrener  og  Guldregn 
og  de  lavstammede  Frugttrær,  der  havde  drysset  deres 
hvide  Sne  ned  over  Grønsværet.  Solstraalerne  zitrede 
derinde  under  det  tætte  Løvhang,  strejfede  Buksbom  og 
Lavendelhækkene,  bag  hvilke  Kaal  og  Purløg  groede 
nok  saa  frodigt  mellem  velske  Roser  og  duftende  Ambra, 
prangende  Morgenfruer  og  fjerlette  Nelliker  -  hoppede 
og  dansede  hen  over  de  lave  Straatage  og  kastede  læn- 
gere og  længere  Striber  tvers  over  Gaardsrummet,  hvor 
Karle  og  Piger  klaprede  afsted  paa  deres  Træsko  og 
Døre  og  Luger  aabnedes  og  lukkedes  med  høje  Smæld, 
medens  Fjerkræet  kaglede  og  Ænderne  snadrede  henne 
i  Møddingepølen,  hvor  de  nøde  Tilværelsens  Behagelig- 
heder. 

Det  flimrede  og  blinkede  paa  Ladebygningernes  hvid- 
kalkede Mure  —  men  endnu  var  Sollyset  ikke  naaet 
ned  i   Borggaarden. 

Dyb  og  sval  laa  Skyggen  derinde  under  de  mægtige 
Linde,  der  som  en  Række  Drabanter  holdt  Vagt  uden- 
for den  statelige  Hovedbygning,  hvis  takkede  Murgavle 
spejlede  sig  i  Søens  klare  Vand.  Den  havde  lejret  sig 
under  Portalens  Stenbuer,  i  de  lange  Gange  med  den 
mugne,  indeklemte  Luft  og  oppe  i  den  skumle  Vinter- 
stue, hvor  Herskabet,  den  velbaarne  Brejde  Rantzau  til 
Bothkamp  og  hans  Hustru  Øllegaard  v.  Qyalen,  vare 
ifærd  med  at  nyde  deres  Morgendrik  i  Selskab  med 
deres  berømmelige  Forfædre,  hvis  Billeder  skuede  ned 
til  dem  fra  de  vævede  Tapeter  —  ligefra  Slægtens 
Stammefader   Ridder  Kuno,    en   vældig   Herre,    der   saas 

at  skride  løs  paa  en  Borg,  som  neppe  naaede  ham  til 
Skuldrene,  og  hans  navnkundige  Søn  Wolf,  Hertug  i 
Pommern,  som  med  en  saare  glubsk  og  forslugen  Mine 
rakte  en  underskjon  Jomfru  med  Guldkrone  Haanden 
over  en  Rosenbusk  — ■  til  Daniel  og  Johan  Rantzau, 
som  med  deres  Feltherrestave  pegede  mod  Himlen,  ret 
som  om  de  krævede  den  til  Vidne  paa  deres  vidunder- 
lige Bedrifter. 

Disse  store  Mænds  mere  beskedne  Ætling,  som  paa 
denne  Sommermorgen  i  det  Herrens  Aar  1624  sad  i 
Kaminkrogen  og  slubrede  den  varme,  krydrede  Drik  i 
sig  af  en  Stob,  som  Smaadrengen  lige  havde  bragt  ham, 
var  en  Mand  højt  oppe  i  Halvtredserne  med  graat  Haar 
og  Skæg  og  et  furet,  fortrædeligt  Ansigt.  Det  var  at 
kjende  paa  ham,  at  han  havde  haft  megen  Modgang  og 
maatte  have  taget  sig  Skammen  nær,  som  hans  vanartede 
Søskende  i  sin  Tid  havde  bragt  over  Familien  —  men 
det  taltes  der  aldrig  om.  Sygelig  og  vranten  havde  han 
været  allerede  i  mange  Aar  og  vanskelig  at  komme  til 
Rette  med  —  det  fik  hans  Omgivelser  at  fornemme. 

«Vi  faa  da  ventelig  ikke  Høet  bjerget  i  Dag  heller, » 
sagde  han  i  en  gnaven  Tone  og  skuttede  sig.  <-En  har 
immervæk  kun  Fortræd  og  Forlis  fra  alle  Kanter,  og 
saa  de  uskikkelige  Tjenestefolk  —  Fanden  fare  i  dem 
alle  til  Hobe! 

'<Er*der  noget  nyt  nu  igjen.^»  spurgte  Fru  Øllegaard 
og  saa  frygtsomt  op.  Som  hun  sad  der  foran  den  strenge 
Ægteherre,  ældet  og  falmet  før  Tiden,  var  hun  et  Billede 
paa  Underkastelse  og  Forsagelse,  Blidhed  og  Taalmod; 
men  smuk  maatte  hun  have  været.  Trækkene  vare, 
trods  deres  Skarphed,  fme.  Figuren  næsten  pigeagtig 
spinkel  —  og  saa  laa  der  ligesom  et  Skær  af  Blvhed 
og  Renhed  over  den  hele  Skikkelse. 

«I  spørger  som  I  har  Forstand  til,»  lød  det  barske 
Svar.  «Gik  de  kanske  ikke  hen  og  saaede  mig  en 
Ager  til  med  Byg  istedetfor  med  Havre,  saa  vi  kanske 
komme  til  at  mangle  til  Bæsterne?  Og  saa  den  Stude- 
handel forgangen  Dag,  som  Heinrich  og  den  Kjæltring 
af  en  Pranger  fik  lokket  mig  til  —  hvad  kalder  I  det?» 
Han  tog  sig  en  ny  Slurk  og  saa  idetsamme  hen  til 
Døren,  der  langsomt  blev  aabnet. 

«Med  gunstige  Herres  Tilladelse,  >'  lød  det  med  en 
høj,  skrattende  Stemme,  og  en  lang,  mager  Skik- 
kelse, hvis  ildrøde  Haar  strittede  som  Børster 
paa  hans  Hoved,  smuttede  som  en  Aal  ind 
i  Stuen.  Hoserne  hang  ham  langt  ned  om 
Benene,  og  Hænd-erne  stak  som  et  Par  uhyre 
Labber  frem  af  de  altfor  korte  Ærmer  i 
hans  luvslidte  sorte  Klædning. 

«Hvad  Djævlen  er  nu  paafærde.?»  skreg 
Brejde  Rantzau.  «Hvad  fører  ham  hid  paa 
denne  Tid  af  Dagen,  hvor  han  ellers  fanger 
Læsningen  an  med  Drengene  .^» 

Magister  Gebhard,  Kandidat  i  Theologien 

og  Hovmester   for  Brejde  Rantzaus   to  Sønner, 

afgav   et   baade   komisk   og  ynkeligt  Skue  som 

han   stod    der,    snøftende   og    snappende  efter  Vejret,    og 

rullede  med  sine  vandblaa,  nærsynede  Øjne. 

«Naa,   kan  han  snart  faa  Munden  paa  Gled.f'* 
Det   gav    et    Sæt    i    Magisteren.      «Aa,    strenge    Hr. 
Brejde!     Josias  —  der  Teufel    hat   ihn  gehohlt  —  væk 
er  han,  væk!> 

Fru  Øllegaard  gav  et  Skrig,  men  Husherren  satte 
Sølvstoben  saa  haardt  fra  sig  paa  Skiven,  at  Resterne 
af  dens  Indhold  sprøjtede  rundt  omkring. 

«Hvor  vil  han  hen  med  den  Snak,  Magister?  Plager 
den  Onde  ham  kun  intet  selv,  at  han  ikke  kan  komme 
med  en  raisonabel  Forklaring?« 

«Det  er  som  jeg  siger  velbaarne  Herre, »  gispede 
Hovmesteren  og  tørrede  Sveden  af  Panden,  < Josias  er 
ikke  at  tinde  —  hverken  ude  eller  inde.  Han  var 
ganske  desperat  og  uregjerlig  denne  Morgenstund,  havde 
ikke  lært  sine  latinske  Prosa  eller  det  Kapitel  af  F^iblen, 
ham  var  foreskreven,  men  sang  og  vilde  gale  for  mig  som 
en  Hane;  og  da  jeg  til  Slut,  efter  Naadigherrens  egen 
Befaling,  truede  ham  med  Ferlen,  sprang  han  ud  gjennem 
Døren  sigende,  at  nu  kunde  jeg  se,  hvor  jeg  fandt  ham, 
han  var  ikke  til  Sinds  at  komme  mere  —  — » 

«Han  er  en  Dosmer,  Magister!  Hvi  for  den  tusind 
Pokker  lob  han  ikke  efter  Drengen  og  gav  ham  et 
Livfuld  Hug?» 

'<Det  —  det  vilde  jeg  jo  ogsaa  have  gjort,  naadigste 
Hr.  Brejde,  men  Du  min  Himmerigs  Gud,  han  er  stærk 
som  en  Ulykke!  Han  sled  sig  løs  saa  jeg  faldt  og  slog 
Nakken  i  Gulvet  —  jeg  fornemmer  det  endnu  skulde 
jeg  mene.  Siden  løb  vi  efter  ham.  Mathias  og  Gtinther 
hjalp  mig  at  søge;  omme  ved  Ladebygningerne  og  gjennem 
Porten,  helt  ud  over  Vindebroen  var  vi  — » 

^<Hvad  1  ganske  og  aldeles  ikke  havde  havt  nødig. 
Magister,  for  her  er  jeg  jo!»  lod  det  i  det  samme 
henne  fra  Døren,  og  en  halvvoksen,  kraftig  bygget  Knøs, 
næsten  lige  saa  høj  som  Magisteren  og  mindst  dobbelt 
saa  svær,  traadte  ind  saa  rolig  og  uforfærdet,  som  om 
hans  Samvittighed  ikke  i  mindste  Maade  følte  sig  be- 
sværet. 

Moderen  drog  et  lettet  Suk,  men  Faderen  gik  imod 
ham  med  løftet   Haand. 

«Dit   Afskum!     Har    Du    nu   atter   været   paa   Spil? 
hvad  skal  de  galne  Streger  sige?» 

« Magisteren  var  vred,»  svarede  Knøsen  kæmpende 
med  Latteren  og  blinkende  ad  den  fire  Aar  yngre  Broder, 
der  halvt  forskrækket  havde  listet  sig  ind  bagefter  ham. 
«Han  tog  paa  at  skjelde  mig  Huden  fuld,  det  gad  jeg 
ikke  anhøre  længer  —  saa  løb  jeg.  Men  ikke  ret  langt, 
for  jeg  fjælede  mig  bag  det  store  Skab  paa  Gangen,  og 
mens  de  rendte  og  søgte  efter  mig  som  de  vare  galne, 
smuttede  jeg  ind  i  Stuen  igjen.  Jeg  kunde  se  det  fra 
Vinduet,  hvor  de  styrtede  ud  gjennem  Porten  —  Mathias 
og  Giinther  med  Hundene  efter  sig, 
der  gave  Hals  —  og  saa  kom  Magi- 
ster —  aa,  for  kosteligt  Syn  det 
var ! 

Brejde  Rantzau  greb  efter  Stokken. 
«Prøv  ikke  paa  at  slaa  mig,   Hr. 
Fader!"  udbrød  Sønnen  trodsig,  idet 
det  varme  Blod  skød  op  i  hans  Kin- 
der.    «Ret  nu  fyldte  jeg  de  fjorten 
Aar,  jeg  er  ingen   Pog  længer. » 
«Pog   eller   ej,    saa    faar  Du   lære 
at    lystre   alligevel.      Vil   Du    fluks    paa  Stedet   gjøre  Af- 
bigt, eller  — » 

« Magister  kunde  jo  set  sig  bedre  for  —  jeg  taaler 
ikke,  at  han  truer  mig  med  Ris,  ligesom  han  gjør  ved 
Povl.  —  Aa  Hr.  Fader,  skik  mig  heller  bort  herfra  til 
et  Sted,  hvor  jeg  kan  lære  Krigskunsten  fra  Grunden 
af.  At  vorde  en  berømmelig  Helt  lig  min  Oldefader, 
den  store  Johan  Rantzau,  dertil  staar  min  Hu,  ej  til 
latinske  Gloser  og  Vers. » 

«Ja,  ret  nu  skal  jeg  lære  Dig  Krigskunst!  Og  om 
jeg   saa  faar  prygle  Sjælen  ud  af  Din  syndige  Krop  — 

Hug  skalst  Du  have,  Dit  arge  Bæst  —  Hug  —  — » 
han  slog  ud  med  Stokken,  men  ramte  ikke,  da  Josias 
behændig  veg  til  Side. 

«Saa  skal  da  ogsaa  den  Onde!* Atter  susede 

Stokken  gjennem  Luften  og  atter  dukkede  Josias  sig. 
Det  blev  tilsidst  til  en  vild  Jagt  Stuen  rundt  under 
Faderens  Eder  og  Forbandelser. 

Tilsidst  blev  Brejde  Rantzau  træt.  Han  dirrede  af 
Harme,   og  Fraaden  stod  ham  for  Munden. 

« Først  herud  med  Dig,  eller  jeg  slaar  Dig  ihjel !» 
brølede  han.  '"^l  Taarnet  skal  Du  sidde,  til  Du  kommer 
paa  andre  Tanker  og  beder  om  Naade  —  hører  I  det 
Allesammen  ?  —  Mathias,  Giinther !  herhid  —  bringer 
den  vanartede  Skjælm  over  i  Taarnet  og  lad  mig  ikke 
se  ham  mere  for  mine  Øjne!» 

Josias  lod  sig  lige  saa  lidt  skræmme  af  Taarnet  som 
af  Pryglene.  Han  skar  Ansigter  og  vendte  det  hvide 
ud  af  Øjnene  bag  Magisterens  Ryg,  til  Fryd  og  Op- 
byggelse for  Povl  og  de  to  Svende,  der  gottede  sig  af 
Hjærtens  Lyst,  og  lod  sig  saa  rolig  føre  bort. 

Brejde  Rantzau  knyttede  truende  Haanden  efter  ham 
og  tørrede  Sveden  af  sin  Pande. 

«Den  forbandede  Knægt  tager  tilsidst  Livet  af  mig,» 
stønnede  han  og  sank  ganske  udmattet  om  i   Stolen. 

Det,  var  en  Slags  vedvarende  Krig,  der  blev  ført 
mellem  Fader  og  Søn.  Som  to  fjendtlige  Magter  stode 
de  altid  kampfærdige  og  parate  til  at  levere  en  Batajlle, 
uden  at  det  kunde  siges,  hvem  der  ved  slige  Lejligheder 
egentlig  gik  af  med  Sejren.  Lige  fra  Josias  var  en 
lille  Dreng  havde  Faderen  kun  aabnet  Munden  til  ham 
for  at  skjelde  ham  ud,  og  hvor  det  ikke  slog  til  mente 
han,  at  Pryglene  maatte  gjøre  Resten.  Men  langt  fra  at 
kue  Drengens  medfødte  Trods,  havde  det  kun  øget  den, 

og  jo  ældre  han  blev,  des  mere  uforfærdet  optog  han 
Kampen.  At  lystre  en  saa  ynkelig  Person  som  Magister 
Gebhard,  der  var  fejg  og  krybende  som  en  Hund  lige 
overfor  hans  Fader,  fandt  han  sig  ikke  i;  han  lærte  kun 
hvad  han  selv  havde  Lyst  til  og  spillede  ham  saa  for- 
resten det  ene  Puds  efter  det  andet,  mindre  for  at  skade 
ham  end  for  at  tirre  Faderen  og  sætte  haardt  imod 
haardt.  Og  Brejde  Rantzau,  som  gjenfandt  saa  meget 
af  sit  eget  Stivsind  hos  Sønnen,  følte  med  en  Slags  af- 
mægtigt Raseri  hver  Dag  mere  og  mere,  at  han  ikke 
magtede  at  tøjle  denne  ubændige  Natur,  som  var  ifærd 
med  at  vokse  ham  over  Hovedet. 

Da  Josias  var  bleven  lukket  inde  i  den  snevre  Taarn- 
stue,  der  neppe  talte  fem  Skridt  i  Længden,  lagde  han 
sig  ganske  rolig  til  at  sove  —  det  var  da  altid  lige 
saa  godt  som  at  døse  over  de  kjedsomme  Bøger  og 
høre  paa  Magisterens  pibende  Røst  —  og  han  vaagnede 
ikke  før  den  tykke  Giinther  bragte  ham  Middags- 
maden. 

«Fy  for  den  Lede,»  raabte  han  og  spyttede,  da  han 
havde  smagt  paa  Byggrøden  og  det  saltede  Flæsk,  «tag 
det  med  Dig  igjen  og  giv  det  til  Bæsterne,  jeg  gider 
ikke  have  noget  deraf.  Men  hør  Giinther,  kunde  Du 
ikke  skaffe  mig  Pollux  og  Diane  herop,  hvad.^  jeg  kunde 
nys  høre,  hvor  de  toge  paa  Vej,  ret  som  de  kjendte 
paa  sig,  at  jeg  ikke  kan   komme  ned  til  dem.>> 

«Kors  i  Jesu  Navn  da,  hvor  kan  1  falde  paa  det, 
Junker  Josias.^  De  vilde  jo  gjøre  et  Helvedes  Spektakel, 
og  Hr.   Brejde  vilde  fluks  jage  mig  af  Gaarde  —  — » 

«Ej,  gak  saa  Pokker  i  Vold,  Dit  dumme  Drog  — 
Spektakel  kan  jeg  gjøre  alligevel  — »  og  saa  begyndte 
han  at  slaa  om  sig  og  gjøre  Storm-Angreb  mod  Væggen 
og   skraale   af  fuld    Hals,    saa   at  Svenden   holdt   sig  for 

Ørene  og  foer  ud  af  Døren.  Josias  lo  saa  han  maatte 
holde  sig  paa  Maven. 

Saa  gav  han  sig  til  at  lave  et  Stillads  af  Bordet  og 
de  to  Træstole;  der  kravlede  han  op,  og  kunde  saa 
akkurat  naa  at  se  ud  gjennem  det  lille  tilgitrede  Vindue 
over  til  Ladebygningerne  og  til  Vænget  der  bagved, 
hvor  hans  lille  Nordbak  gik  og  græssede  i  den  høje 
Kløver.  Han  fløjtede,  forst  dæmpet  og  saa  stærkere  — 
Dyret  spidsede  Øre  og  drejede  Hovedet.  En  stor  Humlebi 
fløj  summende  ind  gjennem  Vinduet,  men  flagrede  straks 
efter  ud  igjen,  som  om  den  syntes,  at  herinde  i  det 
snevre,  dunkle  Rum  var  det  den  for  trangt.  Josias 
trommede  utaalmodig  med  sine  Støvlehæle  mod  Stolens 
Tremmer  —  saa  greb  han  pludselig  fat  i  Jernstængerne 
og  ruskede  i  dem  af  al  Magt.  —  — 

Derudenfor  laa  Verden,  vid  og  stor,  i  al  det  ukjendtes 
lokkende  Glans,  vinkende,  dragende  som  Eventyret  selv, 
hvormed  man  havde  fyldt  hans  Barnesind,  og  her  — 
her  sad  han  under  Laas  og  Lukke!  — 

Han  sprang  pludselig  ned  fra  Stilladset  med  Fare 
for  at  knække  Halsen  og  stod  der  og  knyttede  Hænderne, 
halvt  i  en  Drengs  afmægtige  Trods,  halvt  med  en  Mands 
hele,  dybtfølte  Harme  over  Uretten,  han  led;  Neglene 
borede  sig  ind  i  Kjodet,  Tænderne  bed  han  sammen  — 
hele  hans  Legeme  rystede.  —  — 

Saa  rettede  han  sig  og  kastede  Hovedet  tilbage. 
Monstro  Faderen  virkelig  mente,  at  han  paa  den  Vis 
kunde  tvinge  ham  til  at  krybe  til  Korset.?  —  Nej,  nu 
skulde  det  have  en  Ende,  han  fandt  sig  ikke  længer  i 
slig  Behandling.  Alvor  skulde  det  blive,  hvad  han  i 
Kaadhed  havde  truet  med  om  Morgenen;  bort  vilde  han 
fra  det  hele,  fra  denne  plagsomme  Tilværelse,  i  hvilken 
alt,  hvad  der  var  haardt  og  stridbart  i  ham,  kom  frem, 


Josi.is  Rantzau. 


saa  at  han  til  Tider  næsten  kjendte  sig  bange  for 
sig  selv. 

At  slippe  bort  —  aa,  det  havde  vel  ingen  Nød. 
Naar  Giinther  bragte  ham  Nadvermaden,  vilde  han  se  at 
faa  Nøglerne  fra  ham,  godvillig  eller  med  Magt,  han 
havde  jo  Kræfter  nok  til  at  vove  en  Dyst  og  lukke  ham 
inde  i  sit  Sted ;  derefter  vilde  han  ganske  rolig  liste  ned 
og  sadle  sin  Nordbak;  selv  om  en  eller  anden  af  Folkene 
skulde  opdage  ham,  var  han  sikker  paa,  at  ingen  af  dem 
vilde  røbe  ham,  der  trods  alle  sine  gale  Streger  var 
deres  Afgud  fra  lille  af  —  og  saa  —  afsted  skulde  det 
gaa!  Hvorhen  vidste  han  endnu  ikke  ret,  men  Krigen 
rasede  jo  der  Syd  paa,  mange  drog  afsted  —  hvorfor 
skulde  han  ikke  drage  med.f'  Ja,  hvorfor  ikke.?  Det 
var  dog  dertil  hans  hele  Hu  stod.  Og  der  lagde  sig 
med  et  en  sælsom  Alvor  over  de  unge,  sorgløse  Træk, 
der  stod  en  fast  Beslutning  at  læse  i  hans  Øjne,  som 
lyste  med  en  trodsig,   funklende  Glans. 

Saa  langsomt  Dagen  sled  sig  hen  med  at  vente  paa 
Befrielsen,  der  skulde  komme. 

Men  den  kom  —  og  det  ganske  anderledes,  end  han 
havde  ventet  den. 

Nogle  Timer  efter  Middag  rullede  Karossen  fra  Brejden- 
borg,  forspændt  med  de  velbekjendte  fede,  brune  Heste, 
ind  over  Broen,  og  ud  steg  hans  Faders  Søskendebarn, 
den  fra  Kalmarkrigen  bekjendte  Gert  Rantzau  —  «rige 
Hr.  Gert»,  Ejer  af  ikke  mindre  end  tyve  Herregaarde 
og  Statholder  i  Slesvig  og  Holsten.  Brejde  Rantzau, 
som  i  Hast  havde  faaet  ombyttet  Paltsrokken  med  den 
brune  Kjole,  humpede  selv  ned  for  at  tage  imod  den 
ærede  Gjæst  ved  Foden  af  Trappen,  medens  Husfruen 
stod  ovenfor  og  nejede,  og  Frænderne  hilste  med  stor 
Hjærtelighed  paa  hinanden. 

Statholderen,  der  bad,  at  man  ikke  maatte  umage 
sig  med  noget  for  hans  Skyld,  eftersom  det  kun  blev 
et  lidet  kort  Besog,  spurgte  straks  efter  Josias,  hans 
Gudsøn  og  særdeles  Yndling. 

' <Aa,  han  sidder  i  Taarnet,»  svarede  Brejde  Rantzau. 
-Han  er  doven  som  en  Ulykke  og  galere  end  nogen 
Tid  tilforn.  En  har  fast  samme  Besvær  af  ham,  som 
kunde  en  hel  Skok  DJævleunger  og  Satans  slemme  Yngel 
være  skikket  En  paa   Halsen. » 

Gert  Rantzau  lo  forst  saa  det  klukkede  i  ham,  da 
han  hørte  Morgenens  Begivenheder,  men  sagde  bagefter 
i  en  alvorlig  Tone:  «I  holder  min  Sjæl  og  Salighed  og 
Tøjlerne  for  stramme,  Brejde,  det  er  hele  Sagen.  At 
Knægten  har  den  narriske  Magister  til  Bedste,  er  jo 
slemt  nok,  men  En  faar  dog  skjelne  mellem  Kaadhed 
og  Ondsind,  og  I  skal  huske,  at  Josias  er  for  gammel 
til  at  tugtes  paa  den  Vis.  Et  Ord  i  al  Fornuft  og 
Sindighed  vilde  frugte  bedre  — » 

Brejde  blev  mørkerød  i  Hovedet.  « Skulde  jeg  give  ham 
Medhold  kanske.^  Lade  ham  vokse  op  som  en  Ignorant 
og  vorde  til  Spot  og  Spe  ligervis  som  Broder  Otto,  hvem 
han  —  Gud  bedre  det  —  i  alle  Maader  slægter  paa.^» 

«Vist  ej,  Hr.  Fætter.  I  skal  kun  give  ham  en 
nogenledes  fornuftig  Optugtelse  alt  eftersom  hans  Natur 
kræver  .det.  Hvor  en  Vækst  vil  skvde  frem,  ser  I, 
livskraftig  og  stærk,  der  gavner  det  kun  lidet  at  ville 
holde  den  nede  med  Magt.  Et  stort  Ansvar  er  visselig 
paalagt  den,  hvem  Herren  har  beskikket  Børn,  men  I 
ser  igjen  Livet  for  dystert  og  traurigt  an,  dommer  det 
unge,  iltre  Blod  for  haardt.^ 

Brejde  Rantzau  kloede  sig  eftertænksomt  i  Hovedet; 
var  der  nogen,  hvis  Dom  han  satte  Pris  paa,  saa  var 
det  visselig  Herren  til  Brejdenborg. 

«Hør,  ved  I  hvad,»  vedblev  denne,  som  begyndte 
at  tale  sig  varm,  « heller  end  at  lade  Josias  gaa  her  og 
volde  Jer  Harm  og  Ufred,  saa  fortro  ham  en  Stund  til 
min  Varetægt.  Jeg  gad  dog  prøve  hvad  der  kunde 
komme  ud  der  af,  skal  og  i  alle  Maader  handle  imod 
ham,  som  var  han  en  af  mine  egne  Sønner. 

Ganske   overvældet   sad    Brejde    Rantzau   og   gabede 
paa    sin   Frænde.      Det  var   jo    nu    engang  saa,    trods  al 
Tidens  Raahed,  at  Kundskaber  var  en  Magt,  for  hvilken 
man    bøjede   sig,    og    da   Statholderen,    Søn    af   Landets 
lærdeste     Adelsmand ,      ligesom 
^ISS||L^  ,  Faderen  stod  højt  over  de  fleste 

l|HP»^ '"'•,%■  ^f  sine  Standsfæller  i   Dannelse, 

^^^  Æ.         betragtedes    hans    Hus    ligefrem 

som  en  Slags  Højskole  for 
Datidens  mandlige  Ungdom,  i 
hvilken  den  holstenske  Adel 
kappedes  om  at  faa  sine  Søn- 
ner optagne.  Og  nu  —  saa 
uventet  at  faa  sligt  Tilbud! 
Hvilket  Ansvar  og  hvilken 
Byrde  blev  En  ikke  kvit  derved!  Men  paa  den  anden 
Side  var  der  jo  rigtigtignok  Magisteren,  hvem  han  nu 
engang  gav  Kost  og  Løn,  og  saa  Povl,  hvem  han  vel 
neppe  fik  Raad  til  at  skikke  til  Akademiet  i  Soer  for 
det  første. 

Der  blev  saa  talt  en  Del  frem  og  tilbage  om  Tingene, 
medens  Fru  Øllegaard  som  en  æggesyg  Høne  trippede 
til  og  fra;  men  da  Nadverklokken  kaldte  Folkene  sammen, 
blev  der  skikket  Bud  efter  Junker  Josias. 

Hvad  var  der  monstro  paafærde.?  —  Hans  Hjærte 
tog  paa  at  banke,  da  han  stod  udenfor  Døren  —  han 
tøvede  en  lille  Stund,  inden  han  gik  ind. 

Ved  Bordet  med  dets  Opdækning  af  syltede  ■•■  Fugle 
og  Vildsvinekjød,  lækkert  Bagværk  og  skummende  Æble- 
most sad  de  to  Frænder,  rødblussende  og  overmætte, 
uden  Spoi  af  Vrede,  men  med  stille  Velbehag  og  Vel- 
villie  præget  i  deres  Miner. 

Gert  Rantzau  strakte  Haanden  frem  og  kneb  Josias 
i  Øret. 

«Naa  Du  Syndere,  Du  Belials  Barn  —  har  Du  nu 
ret  angret  Din  Forseelse. 

«0m  Hr.  Frænde  mener,  at  jeg  skal  gjore  Afbigt 
og  kysse  Riset  —  nej ! » 

Statholderen  nikkede.  «Se,  «e.  Ja  Mod  har  Du, 
og  en  Villie  til,  fornemmer  jeg  —  lærer  dog  vel  at  bøje 
Dig  engang.  Din  Fader  og  jeg  vi  har  nu  ellers  afgjort 
det  imellem  os,  at  Du  følger  med  mig  til  Brejdenborg 
for  at  komme  mellem  Dine  Jævnlige  og  lære  nogen  ret 
Vaabenbrug;  det  har  Junkeren  vel  intet  imod.?»  —  Imod! 
Han  var  lige  ved  at  tabe  Vejret,  maatte  knibe  sig  selv 
i  Armen  for  at  fornemme,  om  han  virkelig  ogsaa  var 
vaagen.  Slap  han  forst  fra  Bothkamp,  ja  saa  laa  Vejen 
jo  aaben  videre  fort.  Og  i  en  Rækkefølge  drog  de 
frem  det  ene  Billede  efter  det  andet  —  under  Trompet- 
fanfarers Klang  holdt  de  jublende  deres  Indtog,  medens 
han  stod   der  maalløs  og  med  tindrende  Øjne. 

Saa  styrtede  han  pludselig  ind  i  den  forhadte  Skole- 
stue og  gav  sig  til  at  spille  Boldt  med  Povl,  kylede 
ham  op  mod  Loftet  som  en  Vante  og  greb  ham  igjen  og 
trykkede  Magisterens  sjattede  Haand,  saa  at  han  vred 
sig  af  Smerte. 

Men  da  han  saa  siden  skulde  sige  sin  Moder  Farvel, 
blinkede  der  ligesom  noget  fugtigt  i  hans  Øjne. 

*  Syltet  =  saltet.  Almindelig  Benævnelse  paa  nedlagte  og 
henkogte  Sager. 

Midt  i  al  Vildskaben,  der  fra  han  var  lille  havde 
gjort  ham  til  en  sand  Svøbe  for  Barnepiger  og  Op- 
vartersker, havde  den  blide,  stilfærdige  Moder  dog  til 
en  vis  Grad  havt  Magten  over  ham.  Han  var  ikke 
ret  gammel,  da  han  allerede  skønnede,  at  hun  havde 
sit  tunge  Læs  at  drage,  og  i  en  Slags  undrende  Ære- 
frygt havde  han  set  op  til  hende,  der  alligevel  altid 
var  rede  til  at  dele  hans  smaa  Glæder  og  Sorger,  til 
at  tage  alle  Byrder  paa  sine  svage  Skuldre.  Der  havde 
ikke  været  en  Tanke  hos  ham,  ikke  en  Fold  i  hans 
Barnehjærte,  som  hun  ikke  havde  kjendt;  hvert  et 
Piskeslag,  han  havde  faaet,  havde  skaaret  i  hendes  Kjød, 
hver  en  Uret  og  Voldsomhed,  der  var  øvet  imod  ham, 
havde  skreget  i  hendes  Indre.  Og  saa  havde  hun  lige- 
som søgt  at  dække  ham  i  Ly  af  sin  Kjærligheds  stærke 
Vinger  —  havde  søgt  at  bygge  op  hvad  Faderen  brød 
ned,  at  skjærme  de  spæde  Spirer  mod  Nattefrosten,  der 
truede  med  at  kvæle  dem  og  frede  om  alt  det  oprindelig 
gode  i  hans  Natur. 

Med  en  Fornemmelse  af  angerfuld  Kjærlighed  saa 
han  ind  i  det  blege,  sorgfulde  Ansigt;  en  efter  en 
randt  Taarerne  ned  ad  de  udtærede  Kinder,  mens  hun 
stod  der  saa  stille  og  holdt  ham  i  sin  Favn.  —  "Jeg 
har  pakket  Dit  Tøj,  Josias;  den  brune  Klædning  til 
Hverdag  og  den  nye  Trøje  med  Skindforet  og  de  Cor- 
duans  Halvstøvler  til  om  Søndagen;  hvad  der  fattes  skal 
jeg  siden  skikke.  Og  agt  saa  vel  paa  Dig  selv  for  min 
inderlige  Forbons  Skyld,  at  Du  ikke  fanger  nogen  Skade 
hverken  til  Sjæl  eller  Legem.» 

« Frygt  kuns  ikke  for  mig,  hjærtekjære  Moder,  og 
vær  ikke  vred  for  de  mange  brydsomme  Timer,  jeg 
voldte  Eder.      Kanske   vil   I    spørge   nyt,    som  vil    undre 

Eder;  men  —  naar  I  atter  ser  mig,  da  skal  I  vorde 
glad  og  stolt  i  Hu.» 

« Josias  —  Søn!  Kors  i  Jesu  Navn  da,  hvad  har 
'Du  for?»  Men  de  fede  Brune  prustede  og  stampede 
allerede   for  Karossen   dernede.     Gert  Rantzau   ventede. 

Josias  rev  sig  løs.  Da  de  rullede  ud  gjennem  Port- 
rummet, vendte  han  sig  endnu  en  Gang  om  og  vinkede 
til  den  kjendte  Skikkelse,  saa  gjorde  Vejen  en  Drejning 
og  —  han  saa  den  ikke  mere. 


-^  ^^'fi>i- ""/    ♦     .  ] 

Slottet  Brejdenborg  ved  Itseho,  Gert  Rantzaus  Fædrene- 
borg, hvor  han  sad  hædret  og  anset  næsten  som  en 
lille  Fyrste,  var  paa  den  Tid  Holstens  stolteste  Herre- 
sæde, opført  og  befæstet  efter  alle  Kunstens  Regler  af 
Feltherren  Johan  Rantzau  og  betydelig  udvidet  og  for- 
skjønnet  af  hans  ældste  Søn,  den  lige  saa  byggelystne 
som  lærde  Hr.   Henrik. 

Straks  naar  man  var  kommen  over  Vindebroen  md 
gjennem  det  smukke,  slanke  Porttaarn,  havde  man  Hoved- 
bygningen for  sig  med  dens  Taarne  og  Spir.  I  den  ene 
af  Sidefløjene  fandtes  Henrik  Rantzaus  berømte  Bibliothek 
og  det  kemiske  Laboratorium,  hvor  de  Tincturer,  Salver 
og  Lægemidler,  han  havde  opfundet,  endnu  tilberedtes  efter 
hans  Opskrifter;  i  den  anden  var  Riddersalen  og  Billed- 
eller Musikhallen,  der  —  indrettet  efter  «italiensk  Møn- 
5tgr»  —  gik  gjennem  to  Stokværk  og  var  prydet  med 
Kunstsager  af  stor  Værdi.  Indgangen  var  gjennem  en 
hvælvet  Sandstens  Portal,  der  sprang  frem  fra  det  firkantede 
Trappetaarn,  hvor  et  mægtigt  Sejerværk  foroven  med 
sine  drønende  Slag  forkyndte  Tidens  Gang,  og  alt  baade 

ude  og  inde  var  præget  af  en  Smag  og  Pragt,  som  paa 
den  Tid  ingenlunde  var  almindelig  paa  de  jevne,  gamle 
Herreborge  i  Norden,  hvor  der  toges  mere  Hensvn  til 
det  nyttige  og  solide  end  til  det  pyntelige. 

Hvor  forskjelligt  dog  Livet  her  var  fra  det,  der  førtes 
hjemme  paa  Bothkamp,  hvor  der  skulde  knibes  og  spares 
paa  alle  Maader,  tænkte  Josias  —  og  hvor  vel  En  kjendte 
sig  ved   Forandringen! 

Med  Læsningen  kneb  det  rigtignok  fremdeles.  Han 
fornam  altid  slig  Uro  i  Benene,  der  ligesom  vilde  bære 
ham  afsted,  naar  Solen  skinnede  eller  Hestene  vrinskede 
i  Gaarden  og  Hundene  gave  Hals.  Men  saa  var  der 
til  Gjengjæld  Fægteovelserne  deroppe  i  den  store  Vaaben- 
sal  med  dens  Skjolde  og  Rustninger  og  Vaaben  af  alle 
Arter  og  Størrelser,  lige  fra  de  plumpe,  anløbne  Strids- 
økser fra  Hedenold,  Spyd  og  tunge  Slagsværd,  til  de 
fineste  blankslebne  Staalklinger,  Daggerter  og  Rapierer, 
der  blinkede  mordlystent  mellem  brede,  kortskaftede 
Knive  og  lange,  zirlige  Hirschfængere  fra  den  nyeste 
Tid.  —  Der  var  Boldspillet  og  Legemsøvelserne  nede 
paa  den  store  Grønning,  i  hvilke  han  var  alle  de  andres 
Mester,  og  Borgestuen  med  hele  dens  brogede  Besætning 
og  muntre  Liv,  hvor  En  kjendte  sig  halvt  som  hjemme, 
halvt  som  i  en  fremmed,  besynderlig  Verden;  men  fremfor 
alt  var  der  de  mange  Gjæster,  som  i  disse  urolige  Tider 
strømmede  til  og  fra  og  bragte  Tidender  fra  Krigsskue- 
pladsen. 

At   høre  paa  dem  kunde  Josias  aldrig  blive  træt  af. 

Nylig  havde  den  tappre  Hertug  Kristian  af  Brunsvig 
havt  et  Sammenstød  med  den  kejserlige  General  Tilly 
ved  Stadtlohn,  en  Affaire,  der  var  falden  saare  uheldigt 
ud  for  Protestanterne.  Uvejret  trak  bestandig  mere  og 
mere    sammen    over    Nordtyskland,    og    den    almindelige 

Mening  var,  at  Danmarks  Konge  som  Hertug  af  Holsten 
neppe  undgik  at  blive  draget  med  ind  i  Kampen,  der 
nu  snart  havde  kaldt  alle  Mellem-Evropas  Fyrster  til 
Vaaben. 

Aa,  om  det  nu  kom  dertil!  —  Om  Holsten  nu 
skulde  stille  en  Hær  paa  Benene  og  En  fik  Held  til  at 
være  med!  —  Fik  se  det  svære  Skyts  kjøre  frem  og  høre 
Kartoverne  buldre,  mens  Ryttere  og  Fodfolk  sprængte 
afsted  —  fik  være  med  i  disse  Skarer,  der  stormede 
frem,  baaren  af  sit  jublende  Ungdomsmod  som  om  man 
havde  Vinger  —  ja,  der  var  vist  ikke  den  Bedrift,  En 
ikke  skulde  kunne  udføre.  Stordaad  skulde  det  være  — 
Stordaad,  der  spurgtes  viden  om  og  løftede  En  over 
alle  andre  —  højt,  højt  op!  — 

Alle  de  gamle  Forestilinger  fra  hans  Barndom  fik 
nyt  Liv  og  ny  Næring;  de  ligesom  voksede  op  omkring 
ham  og  gave  ham  Alvorstanker  midt  i  al  Sorgløsheden. 
Trangen  til  at  udføre  noget,  som  ikke  var  Børne- 
værk men  virkelig  Manddomsgjerning,  blev  stærkere  og 
stærkere. 

Og  han,  som  derhjemme  havde  maattet  lade  sig  nøje 
med  at  klatre  i  Træerne  og  sætte  Snarer  for  Fuglene, 
ride  Plagene  til  Vands  og  dressere  sin  Faders  Jagthunde 
i  Forening  med  den  fordrukne  Skytte,  tumlede  nu  de 
vildeste  og  uregjerligste  Heste,  ramte  med  fast  Haand 
og  sikkert  Øje  Vildtet  i  Flugten  og  førte  sin  Kaarde 
saa  at  han  satte  sin  Læremester  i  Forbavselse  — •  ja, 
der  var  ikke  det  dumdristige  eller  halsbrækkende  Fore- 
tagende, som  han  veg  tilbage  for. 

Stor  og  usædvanlig  udviklet  var  han  af  sin  Alder. 

Med  sine  brede  Skuldre,  sit  stærke,  hvælvede  Bryst 
og  den  faste,  kraftige  Nakke,  saa  han  snarere  ud  som 
om    han    gik    i    sit    tyvende    end    i    sit    femtende    Aar. 

Ansigtstrækkene  vare  bestemte  med  fast  udprægede 
Linier,  der  ikke  længer  havde  Barndommens  bløde 
Runding;  Øjnene  vare  blaa,  lyse  og  lidt  fremstaaende 
under  de  mørke,  buede  Bryn,  Munden  ualmindelig  vel- 
formet og  Hagen  stor  og  rund  med  en  Antydning  af 
mørke  Dun. 

Pigerne  havde  saa  smaat  begyndt  at  kigge  efter  ham 
og  smiske  til  ham  i  Krogene,  men  han  ansaa  det  for 
under  sin  Værdighed  at  lægge  Mærke  dertil.  De  andre 
unge  Adelsmænd,  med  Undtagelse  af  den  tykke,  god- 
modige Hans  Ahlefeldt,  der  havde  svoret  ham  Venskab 
i  Liv  og  Død,  saa  skjævt  til  ham,  men  dristede  sig  dog 
ikke  til  at  komme  ham  for  nær,  efter  at  han  en  Dag 
havde  banket  Otto  Blome  fra  Nievenhof  saa  grundigt  af, 
fordi  han  drillede  ham  og  spottede  over  hans  Drabelighed, 
at  Gert  Rantzau  maatte  lægge  sig  derimellem.  De  kaldte 
ham  « Bersærken«  mellem  sig  selv  indbyrdes  og  gik  i 
Grunden  helst  lidt  af  Vejen  for  ham. 

«Det  er  nogle  Kujoner  til  Hobe,»  sagde  Josias 
haanlig  til  Hans.  «Den  Lømmel  til  Otto  er  lige  ved 
at  daane  som  en  Jomfru,  om  han  blot  kommer  til  at 
ridse  sig  i  Huden,  og  var  det  ikke  for  Skams  Skyld, 
krøb  han  gjerne  i  Skjul  hver  Gang  han  ser  et  ladt 
Skydevaaben  —  jeg  gider  ikke  have  noget  med  ham 
eller  dem  ^llesammen  at  gjøre.  >^ 

Josias  havde  nu  været  næsten  i  fem  Maaneder  paa 
Brejdenborg. 

Saa  traf  det  sig  en  af  de  første  Dage  i  November, 
at  Husfruens  Broder,  Oberst  Detlef  Brokdorf  til  Altenhof, 
kom  ridende  tilligemed  et  Par  andre  Adelsmænd.  De 
havde  et  stort  Følge  med  sig  af  deres  egne,  væbnede 
Svende  og  af  fremmede,  hvervede  Krigsfolk,  der  med 
Bram    og   Brask    installerede    sig    i    Borgestuen    mellem 

Gaardens  væbnede  Besætning  og  fortalte,  hvorlunde  de 
vare  ifærd  med  at  drage  Syd  paa  for  at  slaas  —  hvor- 
hen og  med  hvem,  det  var  dem  ligegyldigt,  naar  de 
blot  fik  deres  Sold  udbetalt,  samt  diskede  op  med  alle- 
haande  kuriøse  Historier  om  deres  Bedrifter  i  de  for- 
skjellige  Felttog,  de  havde  gjort  med. 

Josias  stod  lidt  og  hørte  paa  deres  Snak,  der  lod 
til  aldrig  at  skulle  faa  Ende,  da  den  ene  jo  ikke  vilde 
stikke  op  for  den  anden,  og  gik  saa  op  i  den  store 
Hal,  hvor  Herrerne  vare  ifærd   med  at  bænke  sig. 

Gjæsternes  Tal  var  blevet  øget  med  Gert  Rantzaus 
Søstermand,  Klavs  Ahlefeldt  fra  Hilgenstede,  og  endnu 
et  Par  Herremænd,  og  Edelknaber  og  Svende  havde 
travlt  med  at  skille  dem  af  med  deres  Vaaben  og  sætte 
Vinkander  og  Bægre  frem  paa  Bordet. 

«Har  I  hørt  det,  1  Herrer .''»  raabte  Detlef  Brokdorf 
saasnart  han  var  kommen  til  Sæde.  Vi  ere  paa  Vejen 
til  Holland. » 

«Ej,  det  er  vel  Spas  da.^** 

«Nej  for  den  lebendige  Gud  om  det  er!  De  kriges 
jo  nu  alt  paa  Kraft  dernede  i  Flandern,  og  Spaniolerne 
have  forsøgt  at  trænge  over  Grænsen  ind  i  det  Nord- 
lige. Der  siges,  at  Morits  af  Oranien  er  haardt  be- 
trængt og  kun  venter  paa  Hjælpen  fra  sin  gamle  Bunds- 
forvandte,  Kristian  af  Brunsvig,  til  hvis  tapre  Skarer  vi 
nu  agte  at  slutte  os.» 

"Tapre  Skarer, »  brummede  Klavs  Ahlefeldt,  <^ Pokker 
heller!     Forløbent  Pak,  der  ter  sig  som  Røvere » 

«Men  kæmper  som  Løver  —  det  vil  I  dog  vel  ikke 
nægte  ? » 

«Saamænd  —  vorder  Heldet  ikke  større  end  som 
ved  Stadtlohn,  saa  tænker  jeg,  at  Morils  betakker  sig 
for  den  Hjælp.     Hertug  Kristian  er  en  sær  fremfusende 

Herre,  og  næsten  skulde  jeg  mene,  Nederlænderne  fik 
nok  af  hans  vilde  Hærførelse  forrige  Gang,  da  han  stred 
paa  Oraniens  Side  —  Oranien,  der  véd  at  holde  slig 
Mandstugt  i  sin  Hær  som  ingen  anden.  Jeg  mindes 
end,  da  vi  laa  for  Coevarden,  hvorlunde  det  synderlige 
Skue  var  at  observere,  at  Bønder  og  andre  Handlende 
falbøde  deres  Varer  i  Lejren  og  kjøbsloge  derinde  ganske 
som  paa  et  Marked  eller  en  fredelig  Torveplads. » 


« Coevarden !»  udbrod  Gert  Rantzau  og  nikkede. 
«Guds  Død  —  ja  der  finge  vi  os  en  herlig  Sejer. 
Og -ved  Nievport  —  husker  Du.?-^ 

Baade  han  og  Klavs  Ahlefeldt  havde  i  deres  Ung- 
dom gjort  et  Par  Felttog  med  under  Morits  af  Oranien, 
og^ikom  i  Fyr  og  Flamme  hver  Gang  Talen  faldt  paa 
ham.  De  kappedes  om  at  drage  Begivenhederne  frem 
fra  hin  Tid,  og  de  andre  istemte  Lovtalerne  over  Da- 
tidens yndede  Helt. 

«Hans  Lige  findes  ikke,  det  kunne  I  trygt  forbande 
Jer  paa,  lillle  Kinder, »  sagde  Husherren  og  slog  et 
dundrende  Slag  i  Bordet.  «End  aldrig  veg  Morits  for 
nogen  Fjende;  stor  er  han  i  Krig  som  i  Fred,  en  Fyrste, 
der  gjorde  mere  for  sit  Folk  og  sit  Land  end  kanske 
nogen  anden,  og  som  vil'  værge  for  dets  Ret  saalænge 
som  Gud  Herren  forunder  ham  Livets  Aande.  Thi 
tænker  jeg,  at  vi  alle  tømme  et  Bæger  for  ham,  den 
berømmelige  Oranien,  hvem  den  Almægtige  forlehne  Held 
og  Sejer !» 

Josias  havde  lyttet  til  i  aandeløs  Spænding. 

Ja,  her  var  Storheden  —  Helten,  han  fra  liden  af 
havde  drømt  om!  —  Og  Lejligheden  var  der,  som  han 
havde  ventet  paa  saa  længe  —  Lejligheden  til  med  et 
eneste  Slag  at  afryste  Lænken  og  komme  til  at  bestaa 
en   Dyst,  der  virkelig  krævede  Mands  Mod  og  Styrke. 

Oberst  Brokdorf  vilde  overnatte  paa  Brejdenborg 
med  sit  Følge,  for  tidligt  den  næste  Morgen  at  drage 
videre,  og  Josias  holdt  sig  hele  Tiden  i  Nærheden  af 
ham,  fik  ogsaa  fat  paa  hans  Svend,  en  ung  Jyde,  der 
nylig  havde  givet  sig  i  hans  Brød. 

Blodet  susede  for  hans  Øren,  bankede  i  hans  Tindinger. 
Et  Par  Gange  listede  han  ud  af  Hallen,  men  kom  til- 
bage igjen  —  vilde  den  Aften  da  aldrig  faa  Ende.-^  — 
Han  gik  om  og  stod  lidt  bag  Gert  Rantzaus  Stol;  det 
var  som  om  han  kjendte  Trangen  i  sig  til  at  fortro  sig 
til  ham,   men  nej  —  han  vovede  det  dog  ikke. 

Det  blev  silde,  inden  Herrerne  vare  færdige  med 
deres  Pokuleren  og  Snakken  og  skiltes  for  at  gaa  hver 
til  Sit  —  dygtig  tunge  i  Hovederne  af  den  gamle 
Hildeshejmer  og  det  hjemmebryggede,  stærke  01.  Josias 
fulgte  med  den  ravende  Detlef  Brokdorf  gjennem  Gangen 
til  hans  Kammer  og  hjalp  ham  til   Rette,   hvad  der  just 

ikke  var  nogen  let  Sag,  da  han  hele  Tiden  vilde  anbringe 
sig  selv  ovenpaa  Dragkisten  og  sine  Klæder  i  Sengen. 
Men  endelig  kom  han  da  saa  vidt,  at  han  sad  halv  af- 
klædt paa  Sengekanten,  og  nu  blev  han  først  det  alvor- 
lige Udtryk  var  i  Josias's  Ansigt  —  • —  Forbavselsen 
gjorde  ham  næsten  ganske  ædru.  «Hvad  er  paafærde.?« 
spurgte  han.  «Tror  jeg  Herren  hjælpe  mig  ikke,  Du 
er  vokset  og  bleven  en  Mand  i  de  sidste  Timer !» 

Josias  saa  ham  pludseligt  stift  ind  i  Øjnene.  «Hvad 
det  gjælder  skal  I  straksen  erfare,  Hr.  Detlef,  om  I  blot 
vil  laane  mig  Gehør  en  liden  Stund  og  love  ej  at  sige 
nej  til  min  Begjæring.?» 

« Plager  Fanden  Dig.f*  hvor  kan  jeg  love  at  sige 
enten  ja  eller  nej  til  noget,  jeg  ikke  véd  hvad  evt» 

Josias  var  i  over  en  Time  hos  Detlef  Brokdorf. 
Da  han  igjen  gik  tilbage  gjennem  Hallen,  var  Maanen 
kommen  frem  og  skinnede  lige  ind  paa  det  store  Billede 
af  Johan  Rantzau  i  det  lueforgyldte  Harnisk.  Det  var 
ligesom  om  det  var  bleven  levende  og  nikkede  til  ham, 
og  han  blev  uvilkaarlig  staaende  og  stirrede  op  i  Heltens 
Aasyn  med  de  strenge  Miner.  Nattevinden  susede  kølig 
gjennem  Hallen  og  strejfede  som  et  Aandepust  hans 
Kind  —  det  gøs  i  ham,  han  kjendte  sig  ganske  højtids- 
fuld til  Mode.  Ja,  han  skulde  visselig  vorde  en  tapper 
og  uforsagt  Stridsmand  lig  Stamfaderen,  der  i  dette 
Øjeblik  skuede  ned  til  sin  Ætling  —  det  var  som  et 
helligt  Løfte,  han  aflagde. 

Han  var  kommen  til  at  røre  ved  et  af  Skjoldene 
paa  Væggen,  det  gav  en  dump,  drønende  Klang  —  — 
Døren  til  Fruerstuen  henne  i  Panelet  knirkede,  og  et 
halvt  forskrækket,  halvt  nyfigent  Pigeansigt  tittede  frem. 
Det  var  Helvig  Rantzau,  Statholderens  fjortenaarige 
Datter. 

Josias  trak  sig  tilbage  i  Skyggen,  men  hun  havde 
allerede  faaet  Øje  paa  ham. 

«Aa  Josias  —  Dit  galne  Spektakel,  er  det  Dig,  som 
lusker  om  her  ved  Nattetide?  Du  er  livagtig  som  den 
Hanswurst  paa  Markedet  i  Kiel,  der  stak  sin  Pukkel 
og  sit  Fjæs  frem  allevegne  for  at  skræmme  Livet  af 
Folk.» 

«Gjør  blot  ingen  Staahej,  Helvig,  og  væk  ej  det 
ganske  Hus  ved  Din  Skrigen.  Jeg  havde  blot  glemt 
noget  herinde  — » 

« Glemt .f^  Ja  vist!  Det  kan  Du  indbilde  Rollingerne 
i  Ammestuen.  Nej,  Du  pønser  begribeligvis  paa  en  eller 
anden  Galgenstreg,  som  den  Gang  Du  slap  Gedebukken 
løs  —  eller  noget  endnu  værre.  Men  dersom  Du  ikke 
siger  mig  hvad  Du  har  for,  kalder  jeg  min  Fader  hid, 
saa  skal  Du  tluks  komme  til  at  bekjende  — ■  det  lover 
jeg  Dig!» 

Josias  lo.  « Mener  Du  jeg  er  bange?  Dersom  jeg 
vidste,  at  Du  kunde  tie  —  men  det  kunne  Pigebørn 
nu  engang  ikke!  Du  faar  give  Stunder  til  i  Morgen, 
Helvig. » 

«I  Morgen?  Naa  saa  Du  mener.  Du  kan  narre 
mig  paa  den  Vis;  det  skulle  vi  dog  faa  at  se.» 

Med  en  høj,  drillende  Latter  smældede  hun  Døren  i. 
« Helvig,  saa  hør  dog  —  Helvig  — - 

Nej,  hun  var  borte.  Den  tossede  Tøs.  Vild  og 
galen  var  hun  trods  nogen  Dreng  og  altid  krydsede 
hun  hans  Vej;  løb  hun  nu  virkelig  for  at  gjøre  Allarm? 
Det  manglede  blot!»   — 

Han  stampede  i  Gulvet  og  knyttede  Hænderne.  Men 
han  vilde  ikke  af  nogen  menneskelig  Magt  lade  sig  tvinge 
til  at  opgive  sit  Forsæt,  nej  —  han  gjorde  det  ikke, 
hvad  der  saa  end  maatte  ske. 

Et  Øjeblik  stod  han  og  lyttede.  Alt  vedblev  endnu 
at  være  stille,  men  der  var  ingen  Tid  nu  at  spilde. 
Og  han  listede  paa  Tæerne  ud  af  Hallen. 


en  næste  Morgen,  efter  at 
Davren  var  spist,  savnede 
de  Josias  Rantzau  paa 
Brejdenborg. 

I  Begyndelsen  troede  de, 
at  han  kun  havde  fulgt  de 
Fremmede  et  Stykke  paa  Vej,  men  da  den  korte  November- 
dag led,  uden  at  han  vendte  tilbage,  blev  Statholderen 
urolig  og  sendte  Bud  ud  i  alle  Retninger  for  at  søge 
efter  ham 

Ham  selv  fandt  de  ikke,  han  havde  for  stort  et 
Forspring,  men  derimod  fandt  de  et  Brev,  som  var 
stukket  ind  mellem  Bladene  af  en  Bog,  og  deri  for- 
kyndte han  med  sine  store,  skjæve,  just  ikke  meget 
læselige  Bogstaver  sin  kjære  og  højtærede  Hr.  Frænde 
og  Ven,  at  han  ikke  kom  mere  tilbage  denne  Sinde, 
men  var  draget  med  Oberst  Detlef  Brokdorf  og  de 
andre  Herrer,  hvilke  havde  lovet  at  tage  sig  hans  Sag 
an  —  draget  bort  for  ligesom  de  at  søge  Tjeneste  i 
Prinsen  af  Oraniens  Hær. 

Om  et  Stykke  af  Maanen  var  kommet  dumpende 
ned  fra  Himlen,  kunde  det  neppe  have  vakt  større  Be- 
vægelse end  denne  Meddelelse.  Gert  Rantzau  skjeldte 
og  bandte  som  han  var  besat  og  vilde  i  sin  første, 
rasende  Harme  selv  have  været  afsted  efter  Flygtningen. 
Men  ved  nøjere  Overlæg  betænkte  han  sig  igjen. 

Sandt  nok,  Knægten  havde  spillet  ham  et  slemt 
Puds,  og  han  vilde  sagtens  faa  en  haard  Dyst  at  bestaa 
med  Brejde,  men  mon  det  dog  ikke  —  naar  alt  kom  til 
alt  —  var  bedst  for  Josias's  egen  Skyld,  at  det  var  gaaet 
som  det  var?»  De  Vinger  nyttede  det  dog  intet  at 
stække,  det  havde  han  altid  sagt.  Knøsen,  der  som 
lidet  Skødbarn  kunde  falde  og  slaa  sig  til  Blods  og  tage 
sine  Rap  af  Faderens  blotte  Klinge,  uden  saa  meget 
som  at  blinke  med  Øjnene,  var  nu  engang  dannet  af 
et  eget  Stof,  og  tidlig  eller  sent  vilde  han  have  revet 
sig  løs  alligevel. 

Ansvaret  for  ikke  at  have  vogtet  bedre  paa  det 
iltre  unge  Blod  hvilede  paa  ham  —  ja  havde  han  blot 
havt  Synderen  for  sig  i  dette  Øjeblik,  han  skulde  have 
vist  ham,  at  han  ikke  ustraffet  lod  sig  tage  ved  Næsen, 
men  —  selv  om  det  gik  ud  over  ham  —  Satan  til 
Kjækhed  var  det  dog  alligevel!  Og,  havde  han  eller 
Nogen  virkelig  Retten  til  at  skride  ind  her  og  hindre 
et  Menneskebarn  i  at  følge  den  Bane,  som  hans  Mod 
og  hans  Villiekraft  drev  ham  ind  paa.^  —  —  I  flere 
Timer  gik  Gert  Rantzau  grublende  og  kæmpende  med 
sig  selv  op  og  ned  ad  Gulvet  i  sit  Brevkammer,  og 
Følgen  deraf  blev,  at  Josias  uhindret  fik  Lov  til  at 
fortsætte  sin  Vej,  der  denne  Gang  for  Alvor  fjærnede 
ham  fra  Hjemmet.  Sorgløs  og  ubekymret  drog  han 
frem  ved  Detlef  Brokdorfs  Side  i  den  raakolde  Efteraars- 
morgen,  der  hyllede  alle  Gjenstande  i  sin  klamme  Taage. 
Endelig  kjendte  han  sig  fri  —  fri  som  Fuglen,  der 
svang  sig  op  i   Luften  over  hans   Hoved!  — 

Det  var  en  Fornemmelse,  som  om  han  med  et  Spring 
havde  sat  over  en  dyb  Kløft  og  nu  stod  derovre  paa  den 
anden  Side  og  undrede  sig  over  sig  selv.  Han  kunde 
godt  have  jublet  al  sin  Glæde  ud  i  høje  Toner,  medens 

Forventningen  om  hvad  der  vilde  komme,  dirrede  i 
hvert  af  hans  Pulsslag,  i  hver  en  anspændt  Sans  og 
Nerve  og  voksede  med  hvert  Skridt,  der  bragte  ham 
nærmere  mod  det  ubekjendte  Maal  —  Og  dog  tog 
Stundens  Alvor  ham  efterhaanden  fangen. 

Barndommen    laa   bagved    —   et   nyt    Liv   med    dets 
Ansvar  og  Pligter  skulde  til  at  begynde. 


III. 


Det  er  Nat,  en  kold,  uhyggelig  Vinternat  med  en 
bidende  Nordenvind,   der  stryger  ind  fra  Havet. 

Maanen  er  omsider  kommen  frem  bag  det  tætte, 
tunge  Skylag.  Stor  og  fuld  kaster  den  sit  blegkolde 
Lys  ned  over  den  slumrende  Landsby  med  dens  lave  Smaa- 
hytter,  der  som  Muldvarpeskud  ligge  spredte  langs  Flod- 
bredden —  ned  over  Floden  selv,  hvor  brede,  fladbundede 
Fartøjer  glide  sindigt  afsted,  dukkende  frem  som  Skygge- 
billeder af  Taagen,  og  over  den  vide  Slette,  hvor  Lejren 
er  rejst.  Vandet  bryder  sig  med  dæmpet,  rastløs  Skvulpen 
mod  Sten  og  Planker  langs  den  side  Bred;  en  Gang 
imellem  høres  en  Skildvagts  Raab  eller  en  Køters  vagt- 
somme Bjæffen  —  ellers  er  alt  stille. 

Stille  og  tyst.  — 

Og  dog  bolger  der  som  en  Understrom  af  Uro, 
dog  gaar  der  som  et  Gys  af  For\^entning  gjennem 
Nattens  Tavshed  og  rugende  Mulm. 

Og  saa  —  ved  det  første,  gr}'ende  Dagskjær,  der  i 
Ost  beg}-nder  at  far^^e  den  tunge,  blygraa  Himmel,  denne 
forunderlig  dumpe,  drønende  Larm,  der  ligesom  bringer 
Jorden  til  at  rs'ste  og  bæve  og  fare  sammen  i  Krampe- 
trækninger. Det  suser  dæmpet,  truende  gjennem  Luften, 
afbrudt  nolende  —  indtil  det  tilsidst  bryder  los  som  et 

Uvejr  i  hele  sin  Vælde:  Vaabengny  og  Hestetrampen, 
Kartoveraes  Buldren,  Saaredes  Jamren  og  Flygtendes 
Eder  blandet  med  Fremadstormendes  Sejersraab.  Bannere 
vifte  og  veje,  og  Lansespidser  blinke  og  tindre  i  de 
svage  Straaler  af  den  mat  frembr\'dende  Vintersol,  Klinger 
mødes  og  gjennemkn,-dse  Luften  som  Lynstraaler  — 
overalt  gisper  og  zitrer  og  droner  det  gjennem  Rogen 
og  Dampen,  der  lader  Himmel  og  Jord  smelte  sammen 
til  et. 

Møjsommeligt  arbejder  det  tunge  Tros  sig  henad 
Vejen  derhenne,  hvor  Vandet,  der  har  samlet  sig  i  de 
dybe  Hjulspor,  er  blandet  med  mørkerøde,  slimede  Striber. 
Herreløse  Heste  jage  omkring  med  flagrende  Manker  og 
udspilede  Næsebor;  hist  henne  over  Marken  med  dens 
nedtrampede  Hegn  trækker  en  lille  tapper  Skare  sig 
kæmpende  tilbage,  forfulgt  af  en  Flok  fjendtlige  Mtisketerer, 
der  i  Stridens  Hede  slippe  deres  tunge  Luntebøsser,  som 
det  koster  for  megen  Tid  at  lade,  og  med  Piker  og 
Sværd  kaste  sig  over  deres  Modstandere  —  Side  om 
Side  segner  Ven  og  Fjende  for  at  gøde  Jorden  med 
deres  Blod.  Flammer  slikke  i  V'ejret  fra  antændte 
Bygninger,  hist  en  Mølle,  her  en  Lade,  der  knitrende 
og  bragende  styrter  sammen  i  et  sydende  Ildhav;  Døende 
vride  sig  i  de  sidste  Trækninger,  bristende  Øjne  søge 
op  mod  hin  fjerne,  rolige  Himmel,  der  saa  dyb  og 
uendelig  hvælver  sig  over  dem,  og  fra  hvilken  der  er 
begv'ndt  at  falde  enkelte  store,  tunge  Draaber  —  som 
om  den  fældede  Taarer  over  den  vanartede  Menneskeslægt, 
der  mod  Naturens  Bud  og  Love,  vildere  end  nogen 
anden  Skabning,  fører  Udryddelsens  Krig  mod  hinanden. 

Og  alt  som  Dagen  lider  tiltager  Forvirringen  —  et 
Billede  fuldt  af  uanede  Rædsler,  af  pirrende  Spænding 
for  den  Uindviede,  som  skal  modtage  sin  første  Ilddaab. 

Og  saa  til  Slut  —  Valpladsen  med  sin  blodige  Efter- 
slæt —  Ødelæggelsens  hele,  fulde  Vederstyggelighed. 

Men  sød  er  Hvilen  ovenpaa  hin  Dyst,  selv  om  Lejet 
er  den  blotte  Jord,  Nattehimlen  det  eneste  Tag  over 
Ens  Hoved;  dyb  og  tryg  denne  lange,  drømmeløse  Søvn, 
i  hvilken  Legemet  næsten  villieløst  synker  hen.  — 

Og  stolt  og  frydefuld  er  Sejersfølelsen  i  den  Op- 
vaagnen,  der  følger  efter  —  i  Bevidstheden  om  sin 
Evne  til  at  udrette  i  Virkeligheden  hvad  der  før  kun 
stod  taaget  og  ubestemt  i  Drømmelivets  lokkende  Glans. 
Herligt  at  have  prøvet  sine  egne  Kræfter,  endnu  herligere 
at  have  bestaaet  Prøven. 

Fændrik  Rantzau  har  udmærket  sig. 

Han  har  uden  at  blinke  set  Faren  i  Øjnene,  hvor 
den  var  størst,  har  kæmpet  i  et  hidsigt  Haandgemæng 
i  Spidsen  for  sin  lille  Deling  Folk,  og  med  Fanen  i  den 
ene  Haand,  Partisanen  i  den  anden  har  han  trængt  frem, 
tagende  Kommandoen  i  rette  Øjeblik  istedetfor  den 
Officer,  der  faldt  ved  hans  Side.  Der  er  bleven  lagt 
Mærke  til  den  dristige  Knøs,  som  har  gjort  sig  fortjent 
til  en  Hæder,  der  endnu,  medens  han  sidder  der  i  en 
Krog  af  Teltet  og  kradser  et  Brev  op  til  Hjemmet, 
gjennembæver  ham  med  en  forunderlig,  næsten  svimlende 
Følelse  af  Lyksalighed. 

—  —  «Saa  kan  jeg  da  nu,  hjærtekjære  Forældre, 
næst  efter  min  ganske  kjærlige  og  sønlige  Hilsen,  tilmelde 
Eder  dette:  efter  at  have  gjort  Tjeneste  i  Oraniens 
Livvagt  som  Fændrik  siden  jeg  kom  hid,  er  jeg  nu 
vorden  udnævnt  til  Lieutenant!  Vi  have  i  flere  Maaneder 
ligget  hen  her  for  Breda,  hvilken  den  fjendtlige  Felt- 
øverste, Spinola,  har  inde,  men  er  om  den  Tid  intet 
synderligt  at  observere,  uden  at  af  og  til  er  en  mindre 
Træfning   leveret;   dog   havde   det   ej  nogen  ret  Art  før 

forgangen  Dag,  da  faldt  de  Bestier  af  Spanioler  ufor- 
modet over  os  ved  Morgenens  Frembrud.  Hjærte  For- 
ældre maa  tro,  at  det  gik  hart  til  ved  den  Færd,  saasom 
de  fra  deres  Udenværker  bestrøge  os  med  en  heftig 
Kanonild,  der  dog  ej  paa  den  lange  Afstand  gjorde  os 
megen  Skade,  hvorfor  de  søgte  at  falde  os  i  Ryggen; 
men  fmge  de  sig  saa  varm  en  Velkomst  og  ginge  vi  de 
Kanajller  saa  hart  paa  Livet,  at  de  til  Slut  maatte  fly 
med  stort  Tab,  saa  at  de  vel  for  det  første  holde  sig 
i  Skindet.  Prins  Moritz,  den  gjæve  Helt,  er  en  stolt, 
gammel  Herre  med  en  saare  dejlig  Mine,  naar  han  er 
mild  —  sine  Fjender  viser  han  et  frygteligt  Aasyn. 
Og  hører  nu,  hvad  mig  vederfaret  er,  at  det  behagede 
ham,  den  Gang  han  red  ned  gjennem  vore  Rækker,  da 
at  rose  mig  i  mange  store  Herrers  og  det  ganske  Kom- 
pagnis Paahor  for  min  Konduite,  den  ham  af  Chefen, 
Hugo  Ahrenstorf,  var  indberettet !  —  Saa  og  de  andre 
Officiers,  hvilke  nok  anfangs  raisonerede  lidet  over  min 
store  Ungdom,  men  som  nu  i  alle  Maader  kjende  mig 
for  deres  Lige,  da  have  de  trakteret  mig  med  megen 
Roes.  Og  er  jeg  forbleven  ganske  uskadt,  ej  krummedes 
et  Haar  paa  mit  Hoved,  mens  jeg  derimod  fangede  Held 
til  at  skjærme  Detlef  Brokdorf  mod  en  slemme  Rytter- 
palask,  hvilken  var  ifærd  med  at  kløve  hans  Hjerne- 
skal —  saa  'Lykken  hun  var  mig  god!  —  Hvorlunde 
fremdeles  vil  tilgaa  er  ikke  at  sige,  eftersom  den  store 
Oranien,  istedenfor  at  rykke  frem  og  vove  en  Storm 
imod  Breda  —  hvilken  saa  vist  af  alle  forventet  var  — 
anfallen  af  Krankhed  har  trukken  sig  tilbage  til  Haag 
tilligemed  Størstedelen  af  Hæren.  Resten,  under  Hertug 
Kristian,  er  forbleven  her  for  at  afspærre  den  arge 
Fjende  Vejen  over  de  tilfrosne  Søer  og  Sumpe,  hvis 
Mangfoldighed    i    dette    Land    er    stor.       Forhaabendes 

fremdeles  at  indlægge  mig  Berømmelse,  der  kan  geraade 
mine  kjære  Forældre  til  Ære  og  Glæde,  saa  og  at  Hr. 
Fader  maa  have  fuldeligen  pardonneret  mig,  samt  at 
hjærte  Fru  Moder  maa  lide  vel  nu  og  alle  Tider,  have 
I  for  denne  Sinde  mit  Farvel.  Og  beder  jeg,  at  dette 
maatte  tilmeldes  Kristian  med  min  Hilsen  —  ilige- 
maade  Povl. 

Hjærtekjære  Forældres  over  al  Maade  tro  og  under- 
danige Søn 

Josias  Rantzau. 

Lejren  ved  Breda,  1 5  de  Martius  Anno  1625.  Strenge 
og  velbyrdige  Hr.  Brejde  Rantzau  til  Bothkamp  kjærligen 
og  sønligen  tilskreven. 


Hvid  og  knitrende  fast,  i  blinkende,  skjærende  Lys- 
glans, med  mat  blaaligt  Farveskjær  i  Sænkningerne,  laa 
Sneen  og  bredte  sig  i  en  Uendelighed  for  Øjet. 

Som  smudsiggraa  Pletter  paa  den  rene,  hvide  Flade, 
som  hæslige  Misdannelser  og  Udvækster,  saas  af  og  til 
et  Hus  eller  et  Skur  med  sine  kantede  Omrids  at  dukke 
frem  af  den  bløde,  favnende  Masse,  medens  Piletræer, 
der  lignede  omvendte  Riskoste,  hist  og  her  ragede  i 
Vejret  med  deres  nøgne  Tæppe  og  knudrede  Stammer. 
Fra  den  lange  Krobygning  henne  under  Diget  hvirvlede 
den  blaahvide  Røg  op  som  en  bugtet  Søjle,  og  gjennem 
Døraabningen  trængte  en  tæt,  lummer  Taagedamp  og 
en  Summen  af  Stemmer. 

Derinde  i  Krostuen,  hvor  røgede  Flæskesider,  store 
Bundter  af  Løg  og  Næt  med  Æg  hang  langs  Tvær- 
bjælken under  det  sodede  Loft,  havde  en  Del  Officerer, 

hollandske  og  tyske,  gjort  sig  det  mageligt  og  lejret  sig 
omkring  Bordet  under  det  brede  Vindue  i  højst  ugenerte 
Stillinger.  Tærninger  og  Guldstykker  laa  og  flød  om  i 
den  spildte  Vin,  Eder  og  drukken  Tale  rungede  gjennem 
Rummet  blandet  med  Latter  og  Skrig  af  Fruentimmer- 
stemmer og  de  ynkeligt  pibende  Toner  af  en  Sækkepibe, 
som  blev  trakteret  af  en  blind  Olding. 

Et  højt,  øredøvende  Skraal  hilste  den  unge  Officer, 
som  i  dette  Øjeblik  traadte  ind,  forpustet  og  glødende 
af  Tjenesteiver,  for  at  afgive  en  Melding  til  sin  Fore- 
satte, og  nu  blev  staaende,  idet  han  fuld  af  Forbavselse 
saa  sig  om  i  Kredsen. 


Kaptajnen,  velbaarne  Henneke  v.  Q}'itzov,  der  for 
Tiden  kommanderede  en  Afdeling  af  de  tyske  Lejetropper 
under  Hertugen  af  Brunsvig,  sad  paa  en  omvendt  Tønde 
og  røg  af  en  Kridtpibe,  Magen  til  Bøndernes;  han  svang 
en  tom  Dunk  over  sit  Hoved  og  brolede  formelig  af 
Latter  over  det  Skuespil,  der  foregik.  Tvers  over  et 
Par  Bænke  havde  man  lagt  en  stakkels  døddrukken 
Trommeslager,  som  var  bleven  fundet  snorkende  i  en 
Krog,  og  bearbejdede  nu  med  hans  egne  Trommestokke 
hans  blottede  Mave  i  Takt  til  Musikken.  En  af  Flokken 
dundrede  med  sine  Støvlehæle  løs  paa  den  virkelige 
Tromme,  en  anden  blæste  af  og  til  en  skingrende  falsk 
Trompetfanfare,  og  alle  vred  og  vendte  de  sig  af  Latter 

over  den  kostelige  Spas,  medens  et  Par  svære  Bønder- 
fruentimmer, der  vare  hidlokkede  af  Larmen,  afvekslende 
bleve  knebne  i  Arme  og  Kinder  under  deres  Fnisen  og 
Smaaskrig. 

«Halloj  —  Lieutenant  Rantzau!  > 

Kaptajnen  snurrede  sig  rundt  paa  Tønden.  «Hvi 
for  Djævlen  staar  I  der  som  om  I  havde  tabt  baade 
Næse  og  Mund?     Potz  tausend  —  træd  an!» 

Josias,  der  var  til  Mode  som  om  han  fra  Højden, 
hvor  han  nys  bevægede  sig,  var  styrtet  brat  til  Jorden, 
tog  sig  sammen  og  afgav  sin  Rapport. 

« Femten  Mand  taget  til  Fange  ved  Rekognosceringen, 
siger  U  femten  af  disse  store,  dvaske  Flamlændere,  som 
jeg  hader  endnu  værre  end  de  visne  Spanioler  med 
deres  Abefjæs  —  der  har  I  min  Tro  gjort  Eders  Sager 
vel,  og  det  skal  blive  indberettet  til  Overgeneralen.  — 
Men  kom  nu  hid  og  tøm  et  Bæger  med  —  gjører 
Plads  paa  Bænken  derhenne  I  Skabhalse  —  Plads  for 
Uskyldigheden,  som  skal  døbes  i  den  ædle  Druesaft  — » 

« Fanden  heller,  den  er  sur  som  en  Ulykke,*  brum- 
mede en  tyk  Nederlænder  med  opknappet  Vams,  der 
havde  plantet  Benene  paa  Bordet. 

«Ja  vist,»  skreg  en  anden,  «hid  med  en  bedre 
Vare,  Du  Muldvarp  af  en  Vært,  og  lad  Mamsel  Lisa 
bringe  den,  hun  skal  kredense  Bægrene,  og  saa  ville  vi 
Alle  drikke  paa  en  frisk!  —  Kom,  Du  gæve  Søn  af 
Mars,»  han  trak  Josias  ned  med  paa  Bænken,  «og  vis 
os  hvad  Du  duer  til  ogsaa  i  det  Stykke. » 

«Ja,  er  Du  en  Mand  i  det  ene,  faar  Du  ogsaa  være 
det  i  det  andet,*  tilføjede  Nederlænderen,  «kan  Du 
drikke  som  Du  kan  slaas,  saa  maa  Du  min  Salighed 
havt  en  Løve  til  Fader  og  en  Sælhund  til  Moder  — 
eller  omvendt  kanske  — » 

En  Skoggerlatter  fulgte  fra  hele  Flokken. 

Josias  saa  sig  rasende  om,  Blodet  skod  op  i  hans 
Pande  og  Kinder. 

«Ihr  Herren  — »  Haanden  knyttede  sig  om  Kaarde- 
heftet  —  «ikke  kom  jeg  hid  for  at  man  skulde  gjøre 
sig  lystig  over  mig  —  — » 

«Nej,  det  er  sandt.  ^'  Kaptajn  v.  Q\'itzov  blinkede 
til  de  andre,  som  i  Haab  om  nye  Lojer  havde  sluppet 
Trommeslageren  og  flokkede  sig  om  Josias.  Den  hol- 
stenske Junker  er  noget  kort  for  Hovedet,  det  ligger 
ham  nu  engang  i  Blodet  — 
Alvor  skal  der  til,  selv  i  en  Rus 
mener  han.  Hold  derfor  pænt 
Eders  Kjæft,  I  Fyldehunde,  og 
lader  os  med  al  sømmelig  An- 
stand drikke  paa  hans  Sund- 
hed —  Eders  Skaal,  min  Hr. 
Lieutenant!  Farer  I  fort,  som 
I  har  begyndt,  tager  I  snart 
Luven  fra  os  Alle. » 

Og     saa     stødtes     Bægrene 
sammen,  og  Josias  maatte  tømme 

sit  den  ene  Gang  efter  den  anden,  fik  det  stadig  fyldt 
paany  til  Randen  og  maatte  drikke  med  dem  allesammen 
paa  Fred  og  Forsoning.  Han  begyndte  allerede  at  kjende 
sig  ør  i  Hovedet  —  Vinen  fik  hans  Kinder  til  at  brænde, 
hans  Puls  til  at  banke  og  hamre.  — 

Ja,  for  den  brændte  som  Ild,  denne  gvldne,  purpur- 
farvede Strøm,  der  skummende  og  boblende  væltede  sig 
ud  i  det  tunge  Bæger,  samlende  sig  som  smaa,  klare 
Perler  i  Randen,  i  hvilke  Lyset  brød  sig  i  vekslende 
Straaleglans,  og  den  kvægede  tillige,  sød  og  litlig  som 
den  var  — 

Han  blev  opfordret  til  at  se  paa  den  kjønne  Lisa. 

«Ej,  hvor  rød  han  bliver,  det  Lam,»  sagde  en  lang 
lyshaaret,  fregnet  Tysker,  «jeg  tør  vove  en  Indsats,  at 
han  aldrig  har  kysset  et  kjønt  Pigebarn!« 

«Saa  faar  I  være  hans  Læremester,  von  Krause, » 
lo  Kaptajnen.  «I  gjør  jo  Lykke  hos  Kvindfolk  —  er 
saa  vist  en  habil  Kjendere.» 

«Saamænd,  en  Smule  Kjæreste  skal  En  jo  have  sig 
hvor  En  kommer  hen,  ellers  var  det  altfor  kjedsomt. 
Og  den  klejne  Lieschen  her  —  hun  er  en  sand  Lækker- 
bisken skulde  jeg  mene!  Sikke  Lægge  —  og  sikke 
Kinder,  ret  som  to  fuldmodne  Ferskner  — »  han  smæk- 
kede med   Læberne. 

«Hm  —  ikke  at  tale  om  Møllerens  Hanna  — » 

«Til  hvem  I  selv  lister  ned  hver  evige  Aften, 
Kaptajn!  Jo  vist,  paa  det  Gebet  giver  i  sagtens  ingen 
Jagtret.  >' 

« Fanden  heller, »  brummede  den  Tykke,  som  sad 
med  en  svulmende  Skjønhed  paa  Skødet,  hvem  han 
engang  imellem  lod  nippe  til  sit  Bæger  og  bagefter  gav 
et  smældende  Klask  paa  en  vis  fyldig  Legemsdel.  «Von 
Qyitzov  er  ej  den  Mand,  som  tager  det  saa  nøje;  han 
under  og  stundom  en  god  Ven  og  Kammerat  at  søbe 
med  af  samme  Fad  — » 

«Ja  hvorfor  ikke.  Du  vandrende  Melsæk,  Du  mæskede, 
forædte  Svinepels?  Hvorfor  ikke.'*  Her  er  nok  af  Vildtet 
skulde  jeg  mene,  og  Kvinder  —  ja,  de  ere  nu  engang 
lig  en  gjærendes  og  rusendes  Drik,  jo  oftere  En  sætter 
den  for  Læberne,  des  mere  En  begjærer!»  Han  strøg 
sig  om  Hagen  og  puffede  til  Josias. 

Henneke  v.  Q\åtzov  var  Pommeraner  af  Fødsel,  et 
godt    Hoved    og    en    modig    Soldat,    mere    frygtet    end 

afholdt  af  Kammeraterne,  hvis  Penge  han  plejede  at  vinde 
fra  dem  —  kanske  ikke  altid  paa  ærligste  Maade  — - 
men  desuagtet  søgt  paa  Grund  af  sin  Dristighed  og  sin 
skarpe,  vittige  Tunge. 

Josias  vidste  ikke  hvoraf  det  kom,  men  medens  han 
sad  der  midt  i  denne  larmende  Skare,  hvis  Vildskab  snart 
havde  naaet  Højdepunktet,  og  medens  raa  Taler  og  uhøvisk 
Skjemt  summede  ham  om  Ørene,  maatte  han  pludselig 
ved  at  se  paa  v.  Qyitzov  tænke  paa  et  Stykke,  der 
hang  i  Billedsalen  paa  Brejdenborg  og  forestillede  Adam 
og  Eva  i  Edens  Have.  Slangen,  der  bugtede  sig  frem 
mod  Eva,  var  afbildet  med  et  Mandshoved ;  om  Læberne 
spillede  et  eget  sødladent  Smil,  i  Øjnene  lurede  et  vist 
grumt,  listigt  Blik.  —  Det  var  dette  Mandshoved, 
Pommeraneren  lignede  Træk  for  Træk. 

Forresten  begyndte  han  kun  at  skimte  alting  dunkelt 
omkring  sig  som  en  Taage. 

Han,  der  i  Begyndelsen  havde  følt  sig  saa  underlig 
trykket  og  forlegen,  blev  nu  ganske  kry  og  snakkede 
og  lo  uden  at  vide  hvad  han  selv  sagde,  blot  fordi  han 
kjendte  Trangen  i  sig  til  at  larme  og  skrige  og  over- 
døve dem  allesammen  saa  mange  som  de  vare.  Han 
havde  hørt  En  sige,  om  de  nu  og  skulde  have  en  Spas 
for  med  Hvalpen  i  et  Slag  Tærninger,  og  v.  Qyitzov 
svare,  at  de  fik  vente  til  næste  Gang,  saa  skulde  han 
nok  tage  ham  under  Behandling,  og  de  havde  Alle 
let  —  han  selv  allerhøjest. 

Det  var  nu^  blevet  Aften,  og  Lysene  vare  tændte. 
Josias  prøvede  at  rejsel  sig,  men  havde  paa  ingen  Vis 
Magten  over  sine  egne  Ben;  han  syntes  pludselig,  at 
han  var  langt,  langt  borte,  og  foer  omsider  op  af  en 
tung  Døs  ved  en   Brølen  som  af  et  oprørt  Hav.  — 

Hvad   var  det?  hvor  var  han? 

Han  saa  dem  brydes  og  tumle  om  mellem  hverandre, 
medens  Kander  og  Bægre  krydsede  Rummet  som  Kaste- 
vaaben  i  alle  Retninger,  Borde  og  Bænke  væltedes  og 
Lysene  slukkedes.  Han  hørte  Kvinderne  hvine,  fornam  de 
kvælende  Dunster  af  Vinen,  Heden  og  Støvet  og  styrtede 
saa  ud,  bort  fra  disse  Mennesker,  der  teede  sig  som 
Djævle. 

Hvorledes  han  kom  afsted  vidste  han  ikke.  Der 
dansede  Tusinder  af  Gnister  for  hans  Øjne,  og  der  drejede 
som  et  Hjul  rundt  i  hans  Hoved,  hang  som  et  Par 
tunge  Vægte  ved  hans  Ben.  Og  saa  den  Opvaagnen  — 
om  det  var  ved  Nat  eller  Dag  vidste  han  ikke;  han  var 
uden  klar  Bevidsthed  om  hvad  der  var  sket,  men  med 
Lede  for  sig  selv  og  alting,  medens  han  sad  og  holdt 
paa  sit  værkende  Hoved,  mat,  forfrossen  og  utilpas. 
Han  maatte  tænke  paa  sin  Moder  og  syntes  at  han 
skammede  sig. 

Hver  Gang  han  i  Løbet  af  Dagen  hørte  Raab  og 
Larmen  fra  Marketenderens  Telt  derhenne,  hvor  Solda- 
terne, særlig  de  tyske  Landsknegte,  huserede  og  støjede 
med  deres  Fruentimmer  —  frække  Skøger,  der  i  hine 
Tider  som  en  Bisværm  fulgte  i  Krigsfolkenes  Spor  — 
hørte  dem  skraale  og  synge  Brudstykker  af  smudsige 
Viser,  holdt  han  sig  for  Ørene  og  havde  den  samme  For- 
nemmelse af  Lede  og  Væmmelse.  Han  syntes  ikke,  at 
noget  længer  skilte  ham.  Adelsmanden,  fra  disse  Menne- 
sker   høj  eller  lav  saa  gjorde  En  sig  nok  til  Dyr 

alligevel,  som  det  lod,  det  hørte  sig  nu  engang  til, 
sagde  de  jo. 

Han  undredes  paa,  at  det  virkelig  var  saaledes,  og 
alligevel  —  det  havde  dog  været  morsomt  at  være  med 

i  sligt  Lag,  En  kjendte  sig  ligesom  ældre  derved,  skulde 
nu  ikke  altid  møde  disse  tirrende  Blik  og  Smil  paa 
Grund  af  sin  Uvidenhed. 

Om  Aftenen,  da  han  inspicerede  Vagtposterne  langs 
den  frosne  Indsø,  fik  han  Øje  paa  Henneke  v.  Qyitzov, 
som  indhyllet  i  sin  Kappe  listede  hen  langs  Diget.  Han 
lo  og  nikkede  til  Josias,  da  han  kom  nærmere,  og  idet 
han  gik  ham  forbi,  hviskede  han  ham  nogle  Ord  i 
Øret,  der  jog  Rødmen  op  i  den  nybagte  Lieutenants 
Kinder.  — •  —  Den  smukke  Hanna  i  Møllen  —  ja,  og 
Lieschen,  med  hvem  den  grimme  von  Krause  kanske  i 
dette  Øjeblik  sad  og  gantedes.  — 

Det  var  paa  engang,  som  om  der  var  kommen  Ild 
i  hans  Blod,  Tankerne  kredsede  om  skjønne  Kvinder 
og  Elskovseventyr.  Forvirret  og  urolig  gik  han  frem 
og  tilbage  og  stod  saa  pludselig  udenfor  Kroen.  Han 
kunde  dog  have  Lyst  til  at  kigge  indenfor  —  nej, 
der  var  ingen  andre  Gjæster  end  et  Par  Bønder,  som 
med  deres  flade,  bredskyggede  Hatte  hængende  ned 
over  Ansigtet  røg  og  dasede  over  deres  01  i .  en 
Krog  af  Stuen.  Mamsel  Lisa  selv,  pyntelig  og  stram, 
trippede  ham  i  Møde;  hendes  store  Guldørenringe  blin- 
kede, det  hvide  Lin  sluttede  blødt  og  tæt  om  den  runde 
Pande. 

Josias  forlangte  noget  at  drikke.  Da  hun  bragte 
ham  det,  saa  han  paa  hende  og  mærkede  godt  selv  i  det 
samme,  at  han  blev  rød.  Men  saa  blev  han  et  Smil 
vaer  om  hendes  Mund,  lagde  med  en  rask  Bevægelse 
Armen  om  hendes  Liv  og  bøjede  sig  frem  for  at  kysse 
hende. 

Halvt  forbavset  over  sin  egen  Dristighed  ventede 
han  næsten,  at  hun  vilde  støde  ham  fra  sig.      Istedetfor 

følte  han  et  Par  varme,  bløde  Læber  mod  sine,  et  Par 
Arme  om  sin  Hals,  saa  ind  i  to  mørke,  gnistrende  Øjne, 
der  sænkede  sig  dybt  i  hans.  — 

Mamsel  Lisa  var  ikke  vred  —  nej,  ikke  en  Smule. 


-:4P«?3MP%? 

IV. 


Det  var  en  Foraarsdag  godt  og  vel  tre  Aar  senere, 
at  Kaptajn  Josias  Rantzau  ad  Landevejen  fra  Kiel 
nærmede  sig  sit  Hjem. 

Aftenhimlen  stod  som  i  Lue.  Gyldne,  purpur- 
bræmmede  og  violette  sejlede  Skverne  i  lange  Striber 
ned  mod  Horizonten,  hvor  Solen  stod  som  en  stor, 
ildrød  Kugle.  Langs  Groftekanterne  spirede  det  unge 
Græs  og  smaa  undselige  Gaaseurter  frem  mellem  de 
visne  Straa;  fra  den  fede,  nylig  plojede  Muldjord  steg 
en  ejendommelig  Duft,  og  Lærken  lod  sine  sidste, 
hendøende  Triller  hore,  inden  den  dalede  ned  bag 
sin  Tue. 

Og  dog  herskede  der  langt  fra  den  Ro  og  Fred  i 
Landet,  som  Naturen  talte  om.  Thi  tunge  og  trange 
havde  disse  Aar  været  for  Danmark,  og  ikke  mindst  for 
Halvøen  og  Hertugdømmerne,  hvor  Wallenstejns  vilde 
Horder  havde  huseret. 

Forst  havde  der  været  de  svære  Udrustninger,  hvortil 
den  holstenske  Adel  kun  nødtvungent  havde  givet  sit 
Minde,  da  Kong  Kristian  i  Maj  1625,  neppe  en  Maaned 
efter  at  den  store  Moritz  af  Oranien  endte  sit  daadrige 

Liv  i  Haag,  havde  besluttet  sig  til  at  efterkomme  de 
protestantiske  Fyrsters  Opfordring  i  Nordtyskland  og 
som  Kreds-Oberst  havde  overtaget  Anførselen  over  Hæren. 
Bittert  havde  han  angret  denne  sin  Indblanden  i  de 
fremmede  Stridigheder,  thi  Uheldet  havde  jo  fra  først 
af  fulgt  de  danske  Vaaben,  lige  fra  hans  Fald  med 
Hesten  i  Løbegravene  ved  Hammeln  og  den  lange  Tid- 
spilde  ved  Stade,  indtil  det  ulykkelige  Slag  ved  Lutter 
am  Barenberg,  da  saa  mange  af  Kongens  bedste  Mænd 
segnede  omkring  ham. 

Og  saa  væltede  Friedlands  tøjlesløse  Skarer  sig  som 
en  mægtig  Bølge  ind  over  det  ulykkelige  Land.  At 
sætte  sig  fast  i  Hjærtet  af  Danmark  for  derfra  at  be- 
herske hele  Norden  var  jo  den  store  Plan,  og  der 
fandtes  neppe  den  By  eller  Herreborg,  som  Barbarerne 
skaanede  paa  deres  Vej.  Selv  Brejdenborg,  den  stærkest 
befæstede  Borg  fra  Elben  indtil  Skagen,  var  bleven 
hærget,  og  flere  af  de  stolte  Bygninger  vare  lagte  i  Aske; 
overalt  vidnede  nedtrampede  Marker,  tømte  Lader  og 
Forraadskamre,  rygende  Brandtomter  om  det  vilde  Hær- 
værk, der  var  øvet.  Enhver  havde  havt  nok  at  gjøre 
med  at  værge  for  sit  eget,  og  Hjælpen,  Kongen  havde 
gjort  Regning  paa,  var  stadig  udebleven.  Med  sin  ringe 
Troppestyrke  havde  han  søgt  at  holde  Fjenden  Stangen 
og  gjøre  ham  al  den  Skade  han  kunde,  men  at  drive 
ham  helt  ud  af  sit  Rige  havde  han  ikke  formaaet.  Det 
var  først  efter  at  han  havde  indgaaet  et  Forbund  med 
den  svenske  Konge,  et  Forbund,  som  Kejseren  maatte 
frygte,  at  denne  viste  sig  tilbøjelig  til  at  slutte  Fred 
paa  visse  Betingelser  og  efterhaanden  drog  sine  Tropper 
bort  fra  Halvøen. 

Josias  Rantzau  skjænkede  dog  ikke  alt  dette  mange 
Tanker,    medens    han    drev   sin    Hest   frem   i    rask  Trav, 

utaalmodig  efter  at  gjense  de  Steder,  han  havde  forladt 
for  næsten  fire  Aar  siden  som  en  ilter  Knøs,  begjærlig 
efter  Bedrift.  I  de  to  sidste  Aar  havde  han  nu  kæmpet 
under  Kong  Kristians  Banner,  havde  været  med  ved 
Tilbageerobringen  af  Femern  og  Indtagelsen  af  Usedom 
og  var  allerede  bekjendt  som  en  « dygtig  og  nidkjær 
Officier  i  kgl.  Majestæts  Tjeneste,  med  store  Gaver  til 
at  føre  Folkene  an.»  »Kaptajn  Vovehals»  havde  de 
begejstrede  Soldater  døbt  ham;  han  var  deres  Afgud 
ligesom  han  en  Gang  havde  været  Folkenes  hjemme  paa 
Bothkamp. 

Og  han  drømte  kun  om  Sejer  og  fremtidige  Helte- 
gjerninger.  Livet  var  saa  lyst  og  straalende,  syntes  han, 
uden  mindste  Sky  —  som  en  lang,  solrig  Vandring,  han 
havde  for  sig. 

Han  havde  taget  Afsked  med  sin  gamle  Ven  og 
Vaabenbroder,  Hans  Ahlefeldt,  der,  hvor  Vejen  drejede 
af  til  Nievenhof  og  Hilgenstede,  og  kunde  nu  skimte 
Omridsene  af  Skoven  ved  Bothkamp,  der  laa  hyllet  i 
Aftenens  blaalige  Taageskjær.  Efterhaanden  dukkede 
Bygningernes  Tage  og  Skorstene  frem,  og  saa  kom 
Søens  blinkende  Flade  —  han  fik  en  underlig  For- 
nemmelse i  Halsen  og  sad  og  glippede  med  Øjnene, 
som  om  Skjæret  af  Solen  blændede  ham.  Han  begyndte 
at  udmale  sig  Gjensynet  —  Moderens  Glæde. 

Der  hvilede  en  underlig  trykkende  Stilhed  over 
Gaardsrummet  i  den  milde  Foraarsaften ;  ikke  engang 
Lænkehunden  ved  Porten  lod  sig  høre  —  dens  Hus 
stod  tomt.  Da  Hestens  Hove  klaprede  over  Broen,  stak 
et  Par  Fadeburspiger  Hovederne  frem  i  Stegersdøreo, 
og  en  Karl  kom  slentrende  fra  Stalden  for  at  tage  imod 
Hesten,  idet  han  ligesom  forundret  lettede  paa  Huen. 
Josias   begyndte   at   føle  sig  ganske  beklemt  og  stod  og 

saa  sig  om  som  en  Fremmed,  der  kom  her  for  første 
Gang.  Saa  viste  gamle  Else,  Husets  mest  betroede 
Tyende,  sig  oppe  i  Døren,  sortklædt  og  med  et  Ansigt, 
der  mindede  om  en  af  Stenfigurerne  deroppe  over  Por- 
talen. 

Josias  tog  Trappen  i  et  Par  Spring.  "Else  —  hvad 
er  der  hændet.''  Er  I  da  allesammen  galne,  at  give 
mig  slig  Velkomst  i  mit  eget  Hjem  —  kjender  ingen 
mig  mere-f*« 

Else  tog  hans  Haand  og  førte  ham  ind  i  Huset, 
det  tavse,  stille  Hus,  hvor  Døden  havde  holdt  sit  Indtog 
som  Gjæst. 

Døden  .f*  —  Ja. 

Deroppe  i  den  store  Hal,  draget  med  sort,  hvor 
Vokskjærterne  stode  og  brændte  mat  og  døsigt  i  den 
tunge,  indeklemte  Luft,  laa  hans  Moder  paa  Ligbaare, 
og  han  var  lige  kommen  tidsnok  til  hendes  Jordefærd. 
Tidsnok  til  at  se  alle  disse  Mennesker,  Frssnder  og 
Venner,  liste  sig  om  i  Huset  med  Ansigtet  ligesom  lagt 
til  Rette  i  bedrøvelige  Folder,  plagende  ham  med  deres 
Deltagelse  og  spisende  og  drikkende  med  graadigt  Vel- 
behag, alt  imens  de  græd  og  jamrede  —  tidsnok  til  at  gaa 
mellem  Faderen,  som  neppe  kunde  støtte  paa  Benene,  og 
Povl,  som  nu  var  en  lang,  opløben  Dreng,  bag  den 
fløjlsbetrukne  Ligvogn,  der  langsomt  rullede  henad  Vejen, 
fulgt  af  en  umaadelig  Skare,  Mændene  iførte  lange  Sørge- 
kapper,  der  flagrede  i  Vinden  som  store  Flaggermus- 
vinger.  Kvinderne  tilhyllede  fra  Hoved  til  Fod,  saa  at 
kun   Panden  og  Øjnene  vare  synlige. 

Han  havde  hørt  Præsten,  Dr.  Buchardi  inde  fra  Kiel, 
holde  Ligtalen,  der  varede  henved  to  Klokketimer,  havde 
set  Kisten  blive  sat  ind  i  den  murede  Begravelse  bag 
Kirkens    Kor,    med    Epitaphierne   over   de   hensmuldrede 

Forfædre  og  de  pluskjæbede  Basunengle  i  Loftet,  som 
han  plejede  at  ønske  sig  til  Legetøj,  da  han  var  Barn  — • 
men  endnu  var  det  hele  som  en  Drøm;  ja  som  en  ond 
Drøm  var  denne  hans  første,  store  Sorg,  der  havde 
væltet  sig  ind  over  ham.  Som  forstenet  sad  han  der- 
oppe i  Stuen  og  lyttede  til  Foraarsregnen,  der  plaskede 
ned,  til  Elses  Rok,  der  snurrede  i  Krogen,  og  til  Faderens 
Stønnen  henne  fra  Hyndestolen,  —  thi  Brejde  Rantzau 
var  bleven  mere  og  mere  sløv  og  sad  nu  for  det  meste 
hen,  hjælpeløs  og  klynkende  som  et  Barn,  uden  Sans 
for  hvad  der  foregik  omkring  ham. 

Det  var  for  Josias  som  om  en  iskold  Haand  lige 
med  et  havde  grebet  ham  om  Hjærtet.  Tabet  af  hans 
Moder  forekom  ham  næsten  som  en  Uret,  der  var  til- 
føjet ham,  og  Døden  —  denne  hemmelighedsfulde,  ubarm- 
hjærtige  Fjende,  som  han  aldrig  havde  frygtet  paa  Val- 
pladsen, hvor  den  havde  vist  sig  for  ham  i  sin  mest 
afskrækkende  Skikkelse,  —  den  indgød  ham  nu,  da  den 
havde  bortrevet  hende,  en  sælsom,  navnløs  Gru. 

Ja,  den  var  grufuld,  denne  Tilintetgjørelse  af  alt, 
hvad  han  havde  elsket,  og  saa  haabløs  tillige  —  han 
idetmindste  kunde  ingen  Trøst  fmde  i  Tanken  om  hint 
Gjensyn  —  en  Gang,  i  det  Uvisse Himlen  fore- 
kom ham  saa  uendelig  langt  borte. 

Han  følte  sig  hjærtesyg,  beklemt.  Død  og  Tilintet- 
gjørelse rugede  i  hver  en  Vraa,  fyldte  Luften  omkring 
ham,  han  kunde  ikke  komme  bort  derfra  —  det  var 
som  han  skulde  kvæles.  For  hver  Dag,  der  gik,  følte 
han  sig  mere  og  mere  utilpas  i  Hjemmet.  Faderen,  der 
hverken  havde  røbet  Sorg  eller  Glæde  ved  Synet  af 
ham,  ænsede  ikke  hans  Nærværelse,  og  Povl  var  vendt 
tilbage  til  Akademiet  i  Soer.  Josias  vidste  ikke,  hvad 
han  skulde  gjøre  med  sig  selv. 

Saa  drev  han  om  nede  i  Ladegaarden  mellem  Folkene 
eller  laa  og  dasede  paa  Vinduesbænken  og  hørte  paa  gamle 
Elses  Fortællinger,  der  til  sine  Tider  dyssede  ham  i  Søvn. 
Hun  havde  tjent  der  paa  Gaarden  allerede  i  hans  Far- 
moders, Fru  Beate  Sehesteds,  Tid,  og  hun  vidste  til 
Punkt  og  Prikke  Besked  med  alt,  hvad  der  havde  til- 
draget sig  i  Familien,  baade  Godt  og  Ondt.  «Ret  længe 
vil  det  ikke  vare,  inden  min  stakkels  Husbond  der  ogsaa 
vil  være  gaaet  til  Hvile, >'  forsikrede  hun,  «og  saa, 
Junker  Josias,  er  I  Herre  paa  Eders  Fædres  Borg,  og 
bæres  det  mig  for,  at  med  Eder  vil  atter  Forbandelsen 
vige  fra  dette  Sted,  og  de  Underjordiskes  Guld  bringe 
den  Lykke  og  alle  de  gode  Gaver,  som  blev  lovet  Jer 
Stammemoder  — » 

«Ej,  Else,  hvad  er  det  for  en  Snak,»  afbrød  Josias 
og  rejste  sig  gabende  overende,  « mener  Du,  at  jeg 
endnu  skøtter  om  at  høre  de  gamle  Ammestueæventyr, 
som  jeg  til  Nød  troede  paa,  da  jeg  som  lidet  Barn  sad 
paa  Dit  Skød.?* 

Else  hævede  advarende  Pegefingeren,  der  lignede  en 
kroget  Fugleklo.  «I  er  vantro,  det  hører  Ungdommen 
til,  Søn,  dog  vogt  Eder  for  at  lade  haant  om  hine 
sælsomme  Væsner. »   —  — 

Og  i  en  hemmelighedsfuld  Tone  gav  hun  sig  til  at 
fortælle  det  Sagn,  som  han  mindedes  fra  sin  Barndom, 
om  hans  Oldemoder  Fru  Anne  Walstorp,  der  en  Nat, 
som  hun  laa  og  sov,  af  en  sælsom,  liden  Mandsling  var 
bleven  bedt  om  at  følge  med  ind  i  Bjerget  og  hjælpe 
hans  Kvinde,  som  var  i  Barnsnød,  og  som  til  Løn  der- 
for havde  modtaget  en  Hoben  visne  Blade,  der  ved 
hendes  Hjemkomst  vare  forvandlede  til  Guld  og  efter 
Løfte   skulde    bringe  hendes  Efterkommere  Hæder,    Rig- 

dom  og  Lykke,  men  som  dog  kun  lidet  havde  baadet 
den  Gren  af  Slægten,   hvortil  hans  Fader  hørte. 

Else  fortalte  ham,  hvad  han  aldrig  før  havde  vidst, 
om  alle  de  grufulde  Ting,  der  havde  tildraget  sig  indenfor 
Bothkamps  Mure  —  baade  aabenbare  og  hemmelige 
Misgjerninger,  der  dulgte  sig  i  Mørket.  Om  hvorledes 
hans  Farfader,  den  gamle  Povl  Rantzau,  gik  i  Graven 
af  Sorg  over  sine  Sønner,  af  hvilke  den  ene,  «gale 
Junker  Otto  som  de  kaldte  ham,  var  og  blev  et  ugudeligt 
Skarn,  der  tvistedes  om  Arven  med  sine  Brødre,  ja 
lagde  voldelig  Haand  paa  dem  og  endte  med  at  plyndre 
og  slaa  Folk  ihjel  paa  alfare  Vej  lig  en  anden  Straten- 
røver, saa  at  der  maatte  betales  svære  Boder  for  ham, 
og  de  maatte  indespærre  ham  til  hans  Dødsdag.  Om 
en  anden  af  hans  Faders  Søskende,  den  unge,  smukke 
Magdalene  Rantzau,  der  var  kommen  paa  gale  Veje  og 
havde  begaaet  den  himmelraabende  Ugjerning  at  ville 
forgive  sin  egen  Moder,  saa  at  hun  æreløs  og  brænde- 
mærket var  flygtet  fra  sit  Fædrenehjem,  for  at  føre  et 
lastefuldt  Liv  mellem  ryggesløse  Personer  —  —  fortalte 
saa  at  Josias  tilsidst  sprang  op  og  i  en  Slags  Rædsel 
stirrede  paa  sin  gamle  Barnepige. 

Som  hun  sad  der  i  Halvmørket  og  rokkede  frem 
og  tilbage,  med  det  rynkede  Ansigt,  den  hængende 
Underkjæbe  og  de  stive,  glasagtige  Øjne,  havde  hun 
noget  hekseagtigt  ved  sig.  Han  gøs  uvilkaarligt  tilbage 
for  hende  og  hendes  Viden. 

Var  alt  dette  virkelig  overgaaet  hans  Slægt? 

Den  stolte  Slægt  —  det  Navn,  han  havde  ment 
straalede  saa  rent  og  uden   Plet! 

At  se  dette  Navn  paa  en  Gang  besudlet  af  Smuds  — ■ 
Smuds    og    Brøde   —   —   det   var,    som    om    en    bitter, 

skjærende  Smerte  med  et  jog  igjennem  ham,  som  om 
noget  med  Vold  var  bleven  taget  fra  ham.  —  Han 
begyndte  at  forstaa  sin  Faders  Tungsind,  der  havde 
gjort  ham  til  en  Olding  længe  før  Tiden.  Som  en 
Forbandelse  laa  Skammen  der  jo  og  rugede  over  dem 
alle;  Led  for  Led,  Slægt  efter  Slægt  vilde  den  ramme. 
Det  varme  Blod  brændte  ham  i  Kinderne,  han  kunde 
godt  have  skreget  højt  —  han  havde  en  Fornemmelse, 
som  om  han  ikke  mere  kunde  se  Folk  frit  i  Øjnene. 
En  fremmed,  fjendtlig  Magt  syntes  med  et 
at  have  grebet  ind  i  hans  Skjæbne,  for- 
styrret hele  hans  Liv  —  — 

Og  han,    som    nylig  havde  ment,    at  dette 
Liv  var  lutter  Lys  og  Solskin! 
^^        Den  næste  Dag  lod  han  Else  aabne 
"■^"^x        Skabet,  hvor  Sølvtøjet  forvaredes. 


/         \ 


ir 


^=5^ 


Der  laa  ogsaa  den  sælsomme 
Guldsild,  Arven  fra  Oldefor- 
ældrene til  denne  Gren  af  Slæg- 
ten —  den  ene  af  de  tvende 
Gjenstande,  som  Fru  Anne 
Walstorp  skulde  have  ladet  for- 
arbejde af  Bjergfolkenes  Guld.  Underlige  Tanker  fore 
ham  i  vild  Flugt  gjennem  Hovedet,  da  han  stod  med 
den  i  Haanden. 

«Jeg  vil  en  Gang  lade  Vaabensmeden  i  Kiel  danne 
mig  et  Kaardehefte  deraf,  Else.  Vi  skulle  da  faa  at  se, 
om  Du  faar  Ret,  og  om  det  lykkes  mig  atter  at  fange 
Heldet,  som  svigtede  min  Farfader  og  hans  Børn.» 

« Dertil  give  Gud  Herren  sin  Velsignelse  —  Amen!» 
sagde  Else  i  en  højtidelig  Tone  og  lod  den  tunge  Egetræs- 
dør falde  i  med  et  Brag,  der  gav  Ekko  i  det  store, 
ode  Rum  og  døde  hen  i  de  lange,  tavse  Gange. 

Hendes  Forudsigelse  syntes  at  skulle  gaa  i  Opfyldelse, 
Brejde  Rantzau  blev  daarligere  og  daarligere  for  hver 
Dag,  der  gik,  svagere  og  affældigere  og  lod  ikke  til  at 
kunne  have  ret  lang  Tid  tilbage.  De  saa  omtrent  ikke 
en  Moders  Sjæl  paa  Bothkamp  med  Undtagelse  af  Bart- 
skjæreren,  der  kom  for  at  aarelade  den  Syge,  og  Josias 
var  til  Mode  som  om  han  var  indestængt  i  et  Fængsel. 
Det  var  som  om  disse  faa  Maaneder  havde  røvet  ham 
hele  hans  Ungdom,  havde  stængt  al  Livsglæden  ude. 

Paa  den  Vis  slæbte  Foraaret  og  en  Del  af  Sommeren 
sig  hen. 


En  Dag,*  da  Høsten  allerede  stod  for  Døren,  var 
Josias  redet  over  til  Brejdenborg  for  at  raadføre 
sig  med  Gert  Rantzau  angaaende  et  Stykke  Engjord, 
som  Fogden  Heinrich  Porse,  der  klagede  gudsjammerligt 
over  de  strenge  Tider,  mente  de  burde  sælge.  Josias 
havde  saa  at  sige  ikke  været  der  siden  sin  Hjemkomst, 
thi  Statholderen  selv  var  jo  næsten  aldrig  hjemme,  men 
opholdt  sig  inde  i  Kiel  hos  Kongen,  og  at  sidde  der- 
oppe i  Stuerne,  stiv  og  stram,  og  ligesom  løbe  Spidsrod 
for  Kvinderne  skøttede  Josias  ikke  om. 

Da  han  var  kommen  ind  i  den  velbekjendte  Daglig- 
stue med  de  mange  Zirplanter  i  Vinduerne,  Tabletterne 
paa  Væggene  med  de  bøhmiske  og  venetianske  Glas,  og 
indaandede  dens  Duft  af  tørrede  Roser  og  Lavendler,  blev 
han  grebet  af  en  egen  Følelse  af  Hjemlighed  og  Hygge. 
Det  var  som  om  et  Hav  af  Minder  —  glade  Minder 
fra  Bamdomsaarene,  strømmede  ind  over  ham.  Henne 
paa  en  af  Vinduesbænkene  sad  en  ung  Dame  med  sin 
Kniplepude  foran  sig  —  det  var  Helvig  Rantzau, 
som  nylig  var  kommen  hjem  fra  sin  Faster,  Abbedissen 
i   Itzeho. 

Josias  havde  nær  ikke  kjendt  hende,  saa  meget  havde 
hun  forandret  sig.  Den  lange,  opløbne  Figur  med  det 
tlade  Bryst  og  de  smalle  Skuldre  var  bleven  fyldigere, 
den  blege,  gulladne  Hudfarve  friskere;  Øjnene  vare  mørke 
og  klare,  og  i  Øjekrogene  kom  der  Smaarynker  frem,  naar 
hun  lo.  Hun  vilde  have  været  smuk,  naar  Næsen  ikke 
havde    været   saa   skarp   og  Munden    ikke   slet   saa  stor. 

Hun  rejste  sig  og  nejede  temmelig  knibsk.  Josias 
kunde  nok  mærke,  at  hun  vilde  holde  paa  sin  Værdighed 
som  den  voksne  Dame,  medens  hendes  Blik  dog  strejfede 
ham  fra  Siden  —  stjaalent,  nyfigent  og  ligesom  ud- 
fordrende. 

Han  stod  halvt  forlegen  og  vidste  ikke  ret  hvad  han 
skulde  tale  om,  men  tilsidst  faldt  han  paa  at  spørge  til 
sin  gamle  Kammerat,  Otto  Blome,  spurgte  om  hun  kunde 
huske,  da  de  havde  væltet  Bistaderne  i  Humlehaven,  og 
den  Gang  de  havde  staget  hende  omkring  i  Andeparken 
i  det  store  Bryggerkar,  der  tilsidst  vendte  Bunden  i 
Vejret.      Hun  gav  sig  til  at   le,    og   saa  var  Isen  brudt. 

Ja,  han  var  da  tilsidst  løbet  sin  Vej  fra  dem  som 
en  Tyv  om  Natten,  sagde  hun;  havde  hun  gjort  Alvor 
af  sin  Trussel  og  hidkaldt  sin  Fader,  var  han  nok  neppe 
kommen  afsted  den  Gang. 

Josias  mente,  at  hun  dog  nok  havde  været  glad  ved 
at  blive  ham  kvit.  —  Kors  ja,  det  kunde  han  da  vel 
forstaa!  —  Hun  havde  en  egen  Maade  at  slaa  Øjnene 
ned  paa  og  hæve  dem  igjen,  det  var  omtrent  som  naar 
et  Slør  pludselig  bliver  draget  til  Side. 

«Men  Helvig,  Du  sagde  dog,  at  Josias  ved  den 
Bedrift  voksede  og  blev  til  en  hel  Helt  i  dine  Øjne,» 
udbrød  hendes  yngre  Søster,  som  var  kommen  til,  i  en 
drillende  Tone. 

^^Pas  Dig  selv,   Malene,  eller  gak  ind  i  Ammestuen. » 

"Nej,  om  jeg  gjør!  Du  og  Elsebeth  stak  ogsaa 
St.  Hansurter  op  under  Hanebjælken,  for  at  se  om  Du 
skulde  have   ham    til  Ægtemand,    husker   Du    nok.   — » 

«Du  lyver,  Din  lede  Unge  — »  og  Helvig  foer  hen 
og  gav  Pigebarnet  et  Ørefigen,  saa  at  hun  skraalende 
løb  ud  af  Stuen;  men  Josias  lo.  Han  skottede  til 
Helvig   —    hun    var   bleven    rød    helt    op  under  Haaret. 

Hun  vilde  lade  som  hun  var  fornærmet  og  talte 
næsten  ikke  mere  til  ham,  men  da  han  siden  gik  over 
Borggaarden,  saa  han  hende  staa  oppe  ved  et  af  Vinduerne 
og  kigge  efter  ham  med  fremstrakt  Hals,  store,  glinsende 
Øjne  og  halvaaben  Mund,  bag  hvilken  den  faste,  hvide 
Tandrække  skinnede  frem. 

Da  han  red  hjem  i  den  lumre,  stjerneklare  Avgust- 
aften,  maatte  han  hele  Tiden  tænke  derpaa,  og  han 
smilede  saa  smaat  ved  sig  selv. 

Og  saa  St.  Hansurterne  under  Hanebjælken! 

Denne  Gang  varede  det  ikke  længe,  inden  han  igjen 
havde  Ærinde  over  til  Brejdenborg  —  og  det  fik  han 
herefter  jevnligt.  Disse  Besøg  bleve  efterhaanden  til  en 
Vane;  det  var  jo  da  altid  en  Tidkort  saalænge  han  ingen 
anden  havde. 

Egentlig  forelsket  i   Helvig  var  han  ikke. 

Hun  var  hverken  saa  smuk  som  den  yppige,  sort- 
øjede Lisa  eller  som  den  lille,  blonde  Guldsmededatter  — 
disse  Kvinder,  der  for  en  Stund  havde  vakt  hans  Sanser, 
uden  at  han  senere  havde  skjænket  dem  en  Tanke.  Hun 
kunde  heller  ikke  maale  sig  med  hin  stolte  Adelsfrøken, 
som  i  Smug  havde  tilkastet  ham  Fingerkys  fra  Karnappen, 
men  i  sin  underlig  nedtrykte  Sindsstemning  følte  han 
ligesom  Trangen  til  kvindeligt  Selskab,  følte  en  vis 
ubestemt  Længsel,  der  higede  mod  en  Gjenstand,  et 
Maal,   og  selv  en   Kvinde  med   færre  Fortrin  end  Helvig 

Rantzau  vilde  rimeligvis  have  fængslet  ham  i  denne 
Periode  af  hans  Liv.  Selv  gjorde  han  sig  ikke  Rede 
for  det  Velbehag,  han  følte* i  hendes  Nærhed;  med  sine 
atten  Aars  Erfaringer  var  han  ganske  vist  ikke  fremmed 
for  den  Art  af  Elskov,  som  taler  til  den  grovere  Del  af 
Mandens  Natur,  men  ligeoverfor  hin  Følelse,  som  har 
sit  Udspring  fra  en  renere  Kilde,  stod  han  endnu  som 
for  en  uløst  Gaade  —  nyfigen,  med  Trangen  til  at  tyde 
den,  men  med  hele  den  sky  Ærbødighed,  der  gjorde 
ham  usikker  og  tøvende. 

Saa  rolig  og  uden  lidenskabelig  Attraa  han  end  var 
i  Begyndelsen,  blev  han  dog  efterhaanden  varmere  og 
varmere.  Der  var  en  Blanding  af  Knibskhed  og  Dristig- 
hed i  Helvigs  Væsen,  som  æggede  ham  paa  samme  Tid 
som  den  forvirrede  ham.  Han  kunde  aldrig  blive  klog 
paa  hende,  hvis  Natur  i  mange  Maader  var  saa  beslægtet 
med  hans  egen;  der  var  Øjeblikke,  i  hvilke  han  næsten 
betragtede  hende  som  en  ligesindet  Kammerat,  andre,  i 
hvilke  han  kun  frygtsomt  turde  nærme  sig  hende  og 
dog  just  havde  Fornemmelsen  af  noget  lokkende,  dra- 
gende —  det  var  et  Spil,  som  i  sin  lette,  luftige  Flagren 
halvt  var  Leg,  halvt  Alvor,  snart  vuggende  sig  i  vage, 
uklare  Længsler,  snart  vovende  sig  frem  i  dristigt 
Begjær. 

En  Eftermiddag  var  en  Del  unge  samlede  paa 
Brejdenborg.  Den  Frihed  i  Omgang,  som  ellers  i  det 
daglige  Liv  ikke  tilstodes  unge  Mennesker  af  forskjelligt 
Kjøn,  nødes  i  fuldt  Maal  ved  saadanne  Sammenkomster. 
Paa  den  store  Grønning  bag  Ladegaarden,  hvor  Lærredet 
laa  paa  Bleg  i  lange  Striber,  legede  unge  Herrer  og 
Damer  som  en  Flok  kaade  Børn,  og  Tagfat  og  Blinde- 
buk, Fodturnering  og  Ringdans  afløste  hverandre.  Den 
tykke  Hans  Ahlefeldt,  der  prustede  og  hvæsede  som  en 

Blæsebælg,  maatte  døje  den  ene  Skose  efter  den  anden 
af  Pigebørnene,  med  den  smukke  Elsebeth  Blome  i 
Spidsen,  fordi  han  var  saa  "klodset  og  hele  Tiden  kom 
galt  afsted  —  —  men  til  Josias,  som  ogsaa  halvt  mod 
sin  Villie  var  kommen  til,  skottede  de  alle  med  en  vis 
nyfigen  Skyhed.  Han  var  ligesom  hævet  op  over  de 
andre,  stillet  alene  for  sig  i  deres  undrende  Tanke, 
hyllet  i  al  sin  straalende  Glans  ligesom  Prinsen  i  Æven- 
tyret. 

Helvig  kom  i  Legen  hele  Tiden  ligesom  tilfældig  i 
Nærheden  af  ham  —  saa  sprang  han  med  et  frem  og 
gav  sig  til  at  løbe  efter  hende. 

fian  indhentede  hende  i  den  lange  Hasselallé,  der 
næsten  lukkede  sig  over  Hovederne  paa  dem,  medens 
Solstraalerne,  der  faldt  ind  gjennem  Løvet,  dannede 
smaa  blinkende  Pletter  i  Grusgangen.  Aandeløse  og 
forpustede  stode  de  begge  stille  og  gispede  efter  Vejret. 
Helvig  vilde  slide  sig  løs,  men  Josias  holdt  paa  hende 
og  tvang  hendes  Hoved  tilbage  —  saa  kyssede  han 
hende,  paa  Kinden,  paa  Munden  og  lige  bag  Øret,  hvor 
de  fine,  krusede  Nakkehaar  begyndte. 

«Aa  fy,  Josias  —  fy!»  Hun  slog  ham  over  Armen, 
men  der  var  paa  samme  Tid  et  Udtryk  i  hendes  Ansigt, 
som  gjorde  ham  dristigere. 

Han  lagde  Armen  om  hendes  Liv  og  drog  hende 
med  sig.  De  sidste  Efternølere  af  hvide  Lilier  duftede 
saa  krydret  og  sødt  derinde  i  Urtehaven,  og  Myggene 
dansede  summende  i  den  hede,  solmættede  Luft.  — 
Ganske  langsomt  gik  de  langs  Ligusterhækken,  ingen  af 
dem  talte.  Helvig  havde  lukket  Øjnene  halvt,  det  var 
saa  sælsomt,  saa  betagende  saaledes  at  lade  sig  lede  af 
ham.  —  — 

Josias    kunde    mærke    hvorledes    hendes    Aandedræt 

blev  hurtigere  og  kortere,  medens  hun  ligesom  gled  tættere 
og  tættere  ind  til  ham.  Denne  Blanding  hos  hende  af 
Frygtsomhed  og  lysten  Nyfigenhed  opflammede  ham  — 
han  trykkede  hende  fastere  op  til  sig  og  nærmede  atter 
sin  Mund  til  hendes,  der  sogte  hans.  —  — 

I  dette  Øjeblik  blev  der  kaldt  paa  Helvig.  Blodrød 
og  med  et  lille  Skrig  foer  hun  fra  ham  og  glattede  sit 
forpjuskede  Haar.  <Sig  det  ikke  til  Nogen !»  hviskede 
hun  hastig  og  skyndte  sig  bort. 

Da  han  kom  tilbage  til  de  andre,  saa  han  hende 
staa  og  hviske  med  Elsebeth  og  de  andre  unge  Jomfruer, 


der  fnisende  stak  Hovederne  sammen  og  kiggede  hen  til 
ham.  Et  Øjeblik  efter  lo  og  gantedes  hun  med  Otto 
Blome,  der  svang  hende  i  Ringdansen  og  talte  sagte 
med  hende  —  vilde  hun  kanske  om  lidt  ogsaa  lade  sig 
favne  og  kysse  af  ham.^  — -  — 

Jesias  kunde  godt  have  slaaet  hende  i  dette  Øjeblik, 
kunde  med  en  Slags  Vellyst  have  boret  sine  Fingre  ind  i 
dette  hvide,  faste  Kjød;  saa  drejede  han  sig  rundt  paa 
Hælen  og  vendte  hende  Ryggen.  En  leflende  Flane 
var  hun.  Statholderens  Datter,  dog  naar  alt  kom  til 
alt   — ■    ikke    et    Haar    bedre    end    nogen    af    de    andre, 

hvad  enten  de  kaldte  sig  Lischen  eller  Gretchen,  boede 
i  en  Hytte  eller  i  et  Slot;  men  han  i  alt  Fald  vilde 
da  ikke  være  hendes  Nar  —  og  da  hendes  Haand  om 
Aftenen  ved  Afskeden  gav  hans  et  sagte  Tryk,  stjaalent 
og  ømt,  slap  han  den  næsten  i   Uvillie. 

Næste  Gang  de  mødtes  forsøgte  han  ikke  nogen 
Tilnærmelse,  skjøndt  baade  hendes  Blik  og  Smil  opfordrede 
dertil.  — 

Fortryllelsen  var  borte  —  Duften  med  ét  saa  underlig 
gaaet  af  det  hele. 

Alle  havde  travlt  med  ham  og  hende,  mærkede  han, 
og  det  ærgrede  ham;  om  det  saa  var  Statholderen 
selv,  saa  smilede  han  nok  saa  lunt  og  havde  saa  smaat 
ladet  sig  forlyde  med,  at  han  ikke  vilde  have  noget 
imod  en  Forbindelse  imellem  dem.  Af  en  Flue  gjordes 
der  en  Elefant ;  naar  det  kom  til  Stykket,  havde  de  vel 
allerede  ordnet  hans  og  hendes  fremtidige  Liv,  bestemt 
Medgiften  og  det  hele  og  ventede  kun  paa,  at  han 
skulde  gjøre  det  afgjørende  Skridt  og  pænt  og  artigt 
lade  sig  lægge  i   Lænke. 

Saa  trak  han  sig  tilbage.  Han  havde  desuden  nu 
faaet  Kommandoen  over  en  Del  af  Oberstlieutenant 
Ahrenstorfs  Rvtteri,  der  skulde  holde  Kystlinien  besat 
og  hindre  fjendtlige  Hobe,  der  paa  deres  Udrykning  fra 
Jylland  ofte  strejfede  om  for  egen  Regning,  fra  at  gjøre 
Landgang,  og  var  ganske  optaget  heraf.  Der  var  efter 
den  lange  Stillesidden  en  Friskhed  og  Spænding  i  dette 
Friluftsliv,  som  ikke  alene  forjog  alle  Elskovstanker 
men  ogsaa  Tyngslen,  der  som  en  knugende  Mare  havde 
lagt  sig  over  hans  Sind. 

«De  har  spurgt  efter  Dig  paa  Brejdenborg,»  sagde 
Hans  Ahlefeldt.    «Hvad  er  der  dog  kommet  Eder  imellem.? 

Herregud,  saa  blot  Elsebeth  hælvten  saa  mildt  til  mig 
som  Helvig  til  Dig  — » 

« Skikkede  hun  Dig  kanske  med  den  Hilsen?«  spurgte 
Josias. 

Men  nogen  Tid  derefter  indfandt  han  sig  der  dog  — 
ligesom  tilfældig.  Han  fik  en  noget  kølig  Modtagelse, 
og  Helvig,  som  var  bleven  taget  alvorlig  i  Skole  af  sin 
Fru  Moder,  fordi  hun  ikke  havde  været  forsigtig  nok 
slig  det  sømmede  sig  en  ærbar  Jomfru,  gik  omkring  og 
surmulede  med  rødgrædte  Øjne.  Da  hun  et  Øjeblik 
var  alene  med  Josias,  fortalte  hun  ham,  at  hun  nu  igjen 
skulde  sendes  til  Faster  Regitze  for  at  poenitere  der, 
kanske  den  ganske  Vinter,  mellem  de  gamle  Gribbeniller 
paa  Klostret.  — 

«0g  det  er  Eders  Skyld  altsammen, »  busede  det 
pludselig  ud  af  hende,  «I  har  været  ond  —  ond!» 
Josias  kunde  høre  Graaden  dirre  i  hendes  Stemme. 

Han  stod  forlegen,  forbavset,  forsøgte  at  fremstamme 
en  Undskyldning  og  vilde  gribe  hendes  Haand. 

Men  Helvig  rev  den  heftig  til  sig.  <'Ikke  et  Ord 
vil  jeg  hore,  om  1  saa  tiggede  mig  paa  Eders  Knæ, 
Fætter  Josias!  - —  Utak  har  jeg  faaet  af  Moder,  ja  — 
og  alt  det,  jeg  har  maattet  hore  —  aa  Gud  Fader  saa 
ulykkelig  jeg  er!»  Med  Hænderne  for  Ansigtet  styrtede 
hun  ud  af  Døren. 

Josias  saa  efter  hende  —  han  vidste  næsten  ikke 
om  han  skulde  le  eller  ærgre  sig.  Havde  han  gjort 
hende  Uret  kanske,  og  havde  der  dog  været  mere  Alvor 
i  Legen  fra  hendes  Side,  end  han  havde  tænkt.?  Han 
havde  halvvejs  ondt  af  hende  og  var  alligevel  harmfuld 
baade  paa  sig  selv  og  hende  —  harmfuld  som  En,  der 
har  en  Uret  at  bebrejde  sig,  men  dog  paa  samme  Tid  véd 

med  sig  selv,  at  han  er  bleven  tilskyndet  til  at  begaa 
den.  Maaske,  hvis  de  andre  havde  været  mindre  genegne 
til  at  blande  sig  heri,  mindre  nyfigne,  hun  selv  mere 
bly  og  tilbageholdende  —  — 

Han  gjorde  et  Skridt  frem  som  for  at  holde  hende 
tilbage,  greben  af  en  Følelse,  han  ikke  selv  kunde  for- 
klare sig,  men  han  betænkte  sig  igjen. 

Et  Par  Dage  efter  var  hun  rejst.  Josias  var  ikke 
fri  for  at  føle  en  vis  Tomhed,  samtidig  med,  at  han  i 
Grunden  syntes,  det  var  en  Lettelse  og  helst  vilde  slaa 
det  hele  i  Glemmebogen;  han  forstod  sig  ikke  rigtig 
paa  sig  selv. 

Nogle  Maaneder  ind  i  det  nye  Aar  døde  hans  Fader, 
og  han  var  nu  Herre  paa  sine  Fædres  Borg  med  hele 
Ansvaret  lagt  paa  sine  Skuldre,  med  nye  Pligter  at 
varetage.  Med  Undtagelse  af  gamle  Else  var  der  ikke 
en  Moders  Sjæl,  som  sørgede  over  Brejde  Rantzaus 
dødelige  Afgang  —  et  tungt  og  glædeløst  Liv,  som 
endelig  havde  fundet  sin  Afslutning.  Og  dog  var  det 
med  en  sælsom  Bevægelse,  at  Sønnen  bøjede  sig  over 
den  kolde,  stive  Haand,  som  saa  ofte  havde  hævet  sig 
for  at  tugte  ham.  Saa  sælsomt  at  tænke  sig,  at  dette 
virkelig  var  Enden.  —  Efter  Arbejdet  og  Kampen  denne 
dybe  Stilhed  —  denne  endeløse  Hvile. 

Ikke  Enden  endda,  nej.  Det  store  Hinsides  laa  jo 
bagved  —  om  som  en  Velsignelse  eller  en  Forbandelse, 
hvo  kunde  sige  det-^"  En  magtede  ikke  Tanken,  fik  vel 
blot  tro  hen  i  Blinde,  slig  Moderen  havde  gjort  —  om 
En  da  var  istand  dertil. 

Hverken  Ansvaret  eller  Pligterne  bandt  ham  længe 
mere  til  det  triste  Hjem;  til  Gaardens  Drift  havde  han 
dog  intet  Kjendskab,  ingen  Sans  derfor.  At  slide  Tiden 
hen  med  kjedsom  Tjeneste  som  den  nu  og  da  faldt  for. 

bestandig  ventende  paa,  at  det  for  Alvor  skulde  gaa  løs, 
medens  Jorden  ligesom  brændte  under  hans  Fødder;  lige- 
som Faderen  at  bøde  for  Slægtens  Brøde  i  daadløs 
given  sig  hen  —  nej!  Hans  Kald  var  det  at  værne 
om  hin  ældgamle  Storhed,  at  aftvætte  Pletten,  som  en 
Stund  havde  klæbet  ved  det  stolte  Navn,  og  føre  det 
frem  i  fornyet  Hæder  og  Glans.  Det  var  Arven,  som 
var  efterladt  ham,  Gjerningen,  han  havde  at  tage  op, 
det  havde  hin  Stunds  bitre  Alvor  lært  ham,  da  Sand- 
heden aabenbaredes  for  ham  og  for  stedse  havde  berøvet 
ham  Ynglingens  glade  Sorgløshed. 

Og  da  Kong  Kristian  saa  endelig  i  Maj  1629  havde 
sluttet  Freden  i  Brømsebro,  overladende  det  til  sin 
svenske  Nabo  at  tage  den  Kamp  op,  som  han  ikke  selv 
magtede  at  fore  til  Ende,  og  da  Gustav  Adolfs  Navn  med 
Begejstring  gjenlod  hele  Norden  over,  havde  ogsaa  Josias 
Rantzau  taget  sin  Beslutning.  Inden  Vinterens  Komme 
havde  han  for  anden  Gang  vendt  Holsten  Ryggen  for 
at  give  sig  i  fremmed  Krigstjeneste  og  rykke  i  Marken 
mod  de  Kejserlige  —  for  at  begynde  et  nyt  Afsnit  af 
sit  Liv. 

Og  Helvig? 

Han  sendte  hende  en  Hilsen  gjennem  Hans,  men  — • 
besynderlig  nok,  naar  han  nu  tænkte  paa  hende,  var  det 
igjen  som  det  kaade,  forviltrede  Pigebarn  fra  Barne- 
aarene,  med  hvem  han  plejede  at  mundhugges  og  igjen 
blive  gode  Venner.  Og  saaledes  vedblev  hun  at  staa 
for  ham  længe  efter. 


Overalt,    hvor  Josias    kom  frem,    mærkede    han    den 
samme  Spænding  og  Ophidselse  i  Gemytterne  —  stærkere 

næsten  end  nogensinde  tidligere  under  Trediveaarskrigens 
Rasen,  thi  Buen  var  jo  nu  spændt  saa  stærkt,  at  den 
snart  maatte  briste,  og  det  stod  klart  for  Protestanterne, 
at  enten  var  nu  Frelsen  nær,  eller  ogsaa  maatte  de 
gaa  til  Grunde. 

Gustav  Adolf  var  endnu  beskjæftiget  i  Polen  og 
forblev  der  det  meste  af  Vinteren,  men  Størstedelen  af 
hans  Hær  laa  allerede  ved  Stralsund  under  General 
Diderik  v.  Falkenberg,  og  tidlig  i  Forsommeren  1630 
landede  han  selv  i  Pommern  med  en  Styrke  paa  om- 
trent ni  tusinde  Mand.  Det  var  hans  Hensigt  efter  at 
have  bemægtiget  sig  Stettin  at  lade  sine  Tropper  rykke 
frem  baade  i  østlig  og  vestlig  Retning,  forinden  Fjenden, 
der  laa  ved  Gratz  og  Grejfenhagen,  kunde  naa  at  afskjære 
ham  Vejen,  og  selv  marscherede  han  derpaa  mod  Kolberg. 

Det  var  ikke  uden  en  stærk  Fornemmelse  af  Nys- 
gjerrighed  og  Forventning,  at  Josias  Rantzau  nærmede 
sig  den  svenske  Konges  Hovedkvarter.  Med  Utaal- 
modighed  havde  han  afventet  det  Øjeblik,  da  han  kunde 
fremstille  sig  for  den  store  Konge  selv,  og  nu  havde 
Uheldet  —  eller  Heldet  —  villet  det  saaledes,  at  han 
paa  Vejen  hid  tilligemed  sin  Svend  var  dumpet  midt 
ind  i  en  Flok  fjendtlige  Ryttere,  hvem  de  i  Mørket 
fejlagtig  havde  taget  for  Svenskere.  Feltbindene,  hvor- 
med de  havde  forsynet  sig,  og  Josias's  Forsikring,  at 
de  agtede  at  slutte  sig  til  Tillys  Skarer,  gjorde,  at  man 
i  Begyndelsen  ingen  Mistanke  fattede,  men  da  en  Vagt- 
mester begyndte  at  ane  Uraad  og  der  var  al  Rimelighed 
for,  at  de  til  Slut  vilde  blive  hængte  som  Spejdere, 
trak  de  blank  og,  huggende  om  sig  som  Rasende  til 
højre  og  venstre,  lykkedes  det  dem  saa  at  slippe  bort. 
De  Oplysninger,  Josias  ved  denne  Lejlighed  saa  uventet 
havde   faaet,    vare   imidlertid   af  stor  Vigtighed,    og   den 

Officer,  som  modtog  ham  ved  Lejren,  erklærede  sig  da 
ogsaa,  efter  nogle  Indvendinger,  beredt  til  at  føre  ham 
til   Kongen. 

Josias  mønstrede  opmærksomt  alt,  Soldaternes  Uni- 
former og  Vaaben,  der  gjorde  det  langt  lettere  at  komme 
frem  end  i  de  gammeldags,  tunge  spanske  Rustninger, 
der  hindrede  Bevægelsernes  Frihed ;  det  lette,  næsten 
zirlige  Skyts,  der  stod  i  en  saa  uhyre  Modsætning  til 
de  plumpe,  uformelige  Redskaber,  af  hvilke  man  hidtil 
havde  betjent  sig  —  og  saa  den  Ro  og  Orden  alle- 
vegne, den  gode  Disciplin.  — 

Svenskeren,    der  paa  sin  Side  iagttog  ham,    smilede. 

Ja  hans  Majestæt  har,  hvad  1   af  alt  vil  kunne  observere. 

Indsigt    i  Krigskunsten    trods  nogen  Fyrste   i    vor  Tid.> 

«En  kanske  dog  undtagen  —  som  nu  rigtignok  ej 
er  mere  —  Moritz  af  Oranien !  >^ 

«Ham  er  det  netop  vor  store  Konge  har  taget 
til  Mønster  og  Forbillede,  men  —  Gustav  Adolf  gaar 
frem  med  Tiden.  Daglig  sysler  han  med  Planer  til  nye 
Forbedringer  og  arbejder  i  timevis  med  sine  hollandske 
Ingeniører.  Hvad  mener  I  nu  til  Eksempel  om  disse 
der  —  er  det  ikke  et  skjønne  Syn.^^;  Han  pegede 
paa  de  smaa,  forgyldte  Læderkanoner,  dér  stode  op- 
stillede paa  deres   Lavetter. 

«Ærlig  talt  tykkes  de  Tingester  mig  nærmest  at 
ligne  kunstigt  Legeværk,*  Josias  trak  paa  Skuldrene. 
*  Lettere  at  haandtere  begribeligvis  end  de  gamle  Brum- 
basser hist  henne,  eftersom  ungefehr  otte  Heste  jo  skulle 
til  for  at  slæke  sligt  Bestie  afsted,  men  sikkert  for 
hastig  ophedede.* 

«Naa  jo,  ganske  vist  befandtes  de  at  være  vel  klejne, 
da  de  nys  i  Polen  toges  i  Brug;  af  de  nye,  smaa  Jern- 
kanoner venter  hs.    Majestæt  sig  mere,  men  forresten  — 


62  JoaiJS  RantzJii. 

har  I  for  Skik  kun  at  laste  alting,  min  Hr.  Kaptajn, 
saa  raader  jeg  Eder  ellers  at  holde  Eders  Meninger  en 
Kjende  for  Eder  selv  — >•> 

«Min  Hr.  Officer,  jeg  takker  Eder!  Endnu  har 
jeg  dog  ej  noget  Raad  behov  for  at  vide  hvorlunde 
jeg  bør  comportere  mig. » 

Svenskeren  saa  arrig  ud  og  lovede  i  sit  stille  Sind, 
at  han  skulde  huske  Kaptajn  Rantzau.  Lidt  efter  stod 
Josias  med  bankende  Hjærte  for  Gustav  Adolf. 

Den  store  Tarvelighed,  hvormed  Kongen  omgav  sig 
i  Felten,  udstrakte  sig  ogsaa  til  hans  Person,  der  snarere 
bar  Præget  af  Krigeren  end  af  Majestæten.  Og  dog 
var  det  ægte  kongeligt  dette  Aasyn  med  de  storskaarne 
Træk  og  de  klare,  lyse  Øjne  —  et  Aasvn,  som  Josias 
siden  aldrig  glemte. 

'  Rantzau, »  udbrød  Kongen,  efter  at  have  betragtet 
ham  med  synlig  Velvillie,  '<det  Navn  har  Klang  — 
endog  det  til  Tider  har  skurret  slemt  i  svenske  Øren!  — 
I  bærer  Slægtens  Mærke  i  Eders  Aasyn,  og  velkommen 
er  1  os  tilvisse  som  Stridsmand  for  den  gode  Sag.  — 
I  har  meldt  Eder  hos  General  Falkenberg,  medbringer 
I   Depescher  fra  ham.f'» 

«Nej,  Eders  Majestæt.  Men  jeg  har  Tidender  at 
melde,  som  jeg  formener  ej  ere  uden  Vigtighed.  Vejen 
til  Stralsund  er  fri ;  Fjenden  drager  sin  meste  Styrke 
Syd  paa,  og  en  Storm  er  nu  besluttet  mod  Magde- 
borg  —  flere  af  Tilly's  Generaler  have  alt  forenet  sig 
med  ham.> 

« Magdeborg !  >'  Kongen  sprang  op.  «Ved  Gud,  det 
er  vigtige  Efterretninger,  som  kanske  ville  forandre  mine 
Planer  i  Øjeblikket.  —  Han  beholdt  Josias  hos  sig  en 
Stund,  gjorde  ham  tiere  Spørgsmaal  og  nedskrev  Svarene. 
Endnu  samme  Aften   forhandlede  Gustav  Adolf  med  sine 

Generaler,  og  næste  Morgen  erfarede  Hæren  hans  Be- 
slutning at  rykke  det  betrængte  Magdeborg  til  Undsæt- 
ning. Kaptajn  Rantzau  ansattes  ved  hans  egen  Stab  og 
overtog  Anførselen  over  et   Rytterregiment. 

Det  at  være  Overbringer  af  et  vigtigt  Budskab,  der 
saaledes  havde  draget  Kongens  Opmærksomhed  paa  ham, 
hans  Held  til  straks  fra  først  af  at  sætte  sig  fast  i 
Majestætens  Gunst,  gjorde  imidlertid,  at  Josias's  nye  Krigs- 
kammerater betragtede  ham  med  skjæve  Øjne,  og  lagde 
Grunden  til  et  Nag  og  en  Misundelse,  der  siden  aldrig 
ganske  fortog  sig.  Holsteneren  var  en  storagtig  og 
anmassende  Herre,  sagde  de,  der  var  fuld  af  galne  Indfald 
og  kun  gjorde  hvad  han  selv  fandt  for  godt.  En  Dag, 
da  han  saa  en  Fændrik  slaa  en  opsætsig  Soldat  med  en 
Bøssekolbe  i  Hovedet,  rev  han  uden  videre  Vaabnet  fra 
ham  —  han  taalte  ikke,  at  de  Gemene  lede  Uret,  sagde 
han,  og  da  den  betuttede  Fændrik  vilde  tage  til  Gjen- 
mæle,  bad  han  ham  gaa  Fanden  i  Vold.  Hvad  skulde 
man  vel  sige  til  slig  en  Adfærd.^ 

Og  inden  Josias  ret  vidste  af  det,  havde  han  stødt 
de  fleste  af  Officererne  for  Hovedet,  saa  sig  indviklet  i 
Stridigheder  til  op  over  Ørene  og  fik  den  ene  Ud- 
fordring efter  den  anden  — 

Det  var  hans  Modtagelse  ved  Indtrædelsen  i  den 
svenske  Hær. 

Men  anmassende  eller  ej,  saa  spurgtes  det  dog  snart, 
hvorledes  denne  Holstener  —  Slagsbroderen  —  hævdede 
sin  Plads  i  de  Kæmpendes  Rækker.  Som  Oberstlieute- 
nant  kommanderede  han  i  Løbet  af  Sommeren  et  Par 
Regimenter  af  Falkenbergs  Stab  og  førte  med  Bravour 
sine  Folk  i  Ilden;  det  følgende  Aar,  efter  Slaget  ved 
Brejdenfeld,  var  han,  neppe  2  1  Aar  gammel,  udnævnt  til 
Oberst. 

Pletten  paa  Rantzauernes  Vaabenskjold  var  visselig 
paa  Veje  til  at  blive  aftvættet,  deres  Ætling  havde  vist 
sig  som  en  værdig  Arvtager  af  det  stolte  Navn.  Ikke 
Trin  for  Trin  søgte  han  møjsommeligt  at  bane  sig  Vej 
ad  Ærens  og  Berømmelsens  Stige  —  med  et  eneste 
Spring  vilde  han  der  op. 


VI. 


Der  herskede  Liv  og  Røre  i  Kjobenhavn  i  Sommeren 
i6u- 
Allerede  for  flere  Maaneder  siden  havde  Kongen  ladet 
Indbydelser  udgaa  til  fremmede  Fyrster  og  Herrer  og  til 
« Rigens  høje  Adeb"'  om  «at  indfinde  sig  i  hans  Hoved- 
stad den  5  te  Oktobris,  for  med  ham  at  fejre  hans  kjære 
Hr.  Søns,  den  udvalgte  Prins  Kristians  Bilager  med  den 
sachsiske  Fyrstedatter  Magdalene  Sybille.«  — •  Og  saa 
tarvelig  og  husholderisk  han  end  ellers  var,  sparede  han 
dog  hverken  sig  selv  eller  sine  kjære  Undersaatter  for 
Udgifter  ved  denne  Lejlighed  —  maaske  for  at  vise 
Evropa,  at  hans  Rige  ingenlunde  havde  mistet  sin  Livs- 

kraft   efter   de    haarde  Stød,    men    havde    været   i  Stand 
til  at  rejse  sig  igjen. 

Utallige  vare  de  Indkjøb  og  Bestillinger,  der  bleve 
gjorte,  baade  i  Ind-  og  Udlandet.  1  alle  Klasser  og 
Stænder  havde  man  travlt;  Haandværkerne  arbejdede  til 
langt  ud  paa  Natten  og  brøde  deres  Hoveder  for  at  til- 
fredsstille Smagens  og  Modens  utrolige  Fordringer.  Især 
gik  det  ud  over  Skræddere,  Sudere  og  Perlestikkere, 
ikke  at  tale  om  Guldsmedene,  der  skulde  levere  et  Utal 
af  Kjæder  og  Smider.  Adelen  redede  sig  ud  paa  deres 
Gaarde  med  det  « allerkosteligste  Udstyr >',  og  selv  den 
højere  Borgerstand  vilde  ikke  lade  sig  lumpe,  men  stod 
kgl.  Majestæt  bi  af  al  Formue.  Paa  det  gamle  Slot 
blev  der  flikket  og  pudset  i  det  uendelige,  Sale  og 
Gemakker  droges  med  nye  flanderske  Tapeter  og  smyk- 
kedes med  adskillige  «rare  Skilderier »  af  Maleren  Karl 
van  Mandern,  som  tilligemed  Arkelimesteren  komponerede 
og  indøvede  burleske  Optog  og  allegoriske  Komedier  med 
Ballet,  i  hvilke  Hofsinderne,  ja  selv  et  Par  af  Kongens 
Døttre  skulde  deltage.  Der  skulde  desuden  afbrændes 
et  kosteligt  Fyrværk  foran  Slottet  for  ret  at  forlyste  de 
fremmede  Herskaber,  og  der  var  forskrevet  en  Trup 
engelske  Komedianter. 

Forventningerne  vare  store,  og  Stadens  faa  og  tarve- 
lige Herberger  vare  ikke  i  Stand  til  at  rumme  de  mange 
Fremmede,  som  allerede  i  Avgust  og  September  begyndte 
at  strømme  til;  ogsaa  de  fleste  Adelsgaarde  og  borgerlige 
Huse  vare  overfyldte  af  Gjæster. 

En  Eftermiddag  i  September,  da  Gaderne  laa  og 
stegtes  i  Solheden  og  Støvet,  og  Uhumskhederne  fra 
stillestaaende  Rendestene  og  Møddinger  med  deres  raadne 
Affald  og  stinkende  Aadsler  forpestede  Luften,  gjorde  et 
Par   Ryttere,    Herre    og  Tjener,    Holdt    udenfor   Byens 

anseligste  Herberg  «Lækkerbidskenen»,  en  lille,  lav 
Bindingsværks  Bygning  med  Bislag  og  Svalegang,  der 
laa  paa  Amagertorv  imellem  Østergade  og  nuværende 
Kirkestræde,  og  som  vel  neppe  i  nogen  Retning  har 
svaret  til  sit  Navn,  skjøndt  udenlandske  Residenter  og 
andre  store  Herrer  ofte  toge  til  Takke  med  at  bo  der. 

Værten,  Mester  Johan  Spiegelberg  —  en  lille,  ge- 
skæftig Holstener  med  skjæve  Ben  og  en  Næse  som  en 
fuldmoden  Drueklase,  havde  maattet  afslaa  den  Fremmedes 
Begjæring  om  Logemente  for  sig  og  sin  Svend,  da 
Pladsen  var  optaget  af  flere  fornemme  Personer  med 
deres  Følge,  men  viste  dem  ind  i  Skjænkestuen,  der 
jo  stod  aaben  for  enhver.  Og  ind  i  Skjænkestuen,  hvor 
et  Par  Borgere  i  en  Krog  beskedent  gjorde  sig  til  Gode 
med  deres  Rostokker  01,  medens  nogle  Officerer  lode  sig 
Mester  Spiegelbergs  bekjendte  Moseler-Vin  smage,  span- 
kede den  Fremmede  med  knejsende  Hoved,  idet  han 
i  en  højrøstet  Tone  forlangte  Vin  og  tillige  begjærede 
at  vide,  hvem  i  Fandens  Navn  de  store  Herrer  vare, 
for  hvilke  en  højbaaren  Kavaler  og  Officer  i  hans  Durch- 
laut  Kurfyrsten  af  Brandenborgs  Tjeneste  maatte  vige 
Pladsen. 

«Her  er  til  Huse  den  spanske  Ambassadeur  i  egen 
Person,  lige  hidkommen  over  Helsingør, »  svarede  Værten 
og  brystede  sig,  «samt  Feltøversten  Generalmajor  Rantzau, 
nys  hjemvendt  fra  svenske  Hæren. » 

« Rantzau !  Et  Navn,  der  har  Klang  skulde  jeg  mene ! » 
udbrød  en  af  Krigsmændene,  en  gammel,  arret  Hugaf, 
idet  han  maalte  den  Fremmedes  temmelig  lurvede  og 
medtagne  Ydre  med  Øjnene.  «I  tre  samfulde  Aar  tjente 
jeg  under  ham  —  de  stolteste  og  gladeste  i  mit  Liv  — 
og  nu  gaar  det  mig  ungefehr  som  de  gamle  udtjente 
Stridshingste,    naar   de   med    udspilede  Næsebor  lytte  til 

Trompetens  Klang;  hører  jeg  ham  nævne,  saa  kribler 
og  krabler  det  mig  i  Blodet.« 

«Med  Forlov  de  gunstige  Herrer, »  sagde  en  af 
Borgerne  og  lettede  høfligt  paa  Kabudsen,  «er  det  den 
Feltøverste  Rantzau,  om  hvem  der  siges,  at  han  har  en 
forhekset  Kaarde,  der  fælder  hvem  den  rammer ?» 

«Ej  for  den  Sludder  Mand,  der  er  ej  mere  Hekseri 
og  Troldom  ved  den,  end  den,  som  hans  egen  kraftige 
Arm  lægger  deri!»  raabte  en  ung,  skaansk  Fændrik  og 
lo.  «Den  uvidende  Hob  er  jo  immer  fluks  genegen  til 
at  tro  paa  slige  Parabler,  men  at  det  gaar  ganske  natur- 
ligt til,   det  kunne  1   forbande  Jer  paa.» 

«En  skulde  dog  paa  min  Sjæl  fast  ikke  tro  det 
stundom, »  ytrede  en  anden  af  Officererne,  « alene  naar 
En  tænker  sig  den  Gang  ved  Andernæk.  Tre  Gange 
forsøgte  den  kejserlige  General  Ysenburg  at  storme  Byen 
med  sin  overlegne  Styrke,  og  hver  Gang  slog  Rantzau 
ham  tilbage.  Den  sidste  Gang  blev  Rantzaus  Hest  skudt 
under  ham,  han  selv  laa  begravet  under  en  Dynge  Lig, 
og  hans  Folk  troede  allerede,  at  alt  var  tabt  —  saa 
rejste  han  sig  pludselig  og  greb  sin  Kaarde,  der  var 
falden  fra  ham:  «jeg  er  ikke  færdig  endnu  Folkens, » 
raabte  han,  og  saa  stormede  han  frem  — » 

«Ja  vist,  men  saa  ved  Paffenhofen  da,»  afbrød  Vete- 
ranen. «Jeg  var  selv  med.  De  svenske  Dragoner  havde 
en  haard  Dyst  at  bestaa;  Rantzau  var  rykket  frem  til 
Undsætning,  da  Fjenden  pludselig,  i  Nærheden  af  et 
Vadested,  søgte  at  spærre  ham  Vejen.  Men  hvad  gjorde 
han.?  Da  de  sidste  af  hans  Folk  vel  vare  komne  halvvejs 
over  Broen,  medens  han  selv  var  bleven  tilbage,  saa  vi 
den  med  ét  at  staa  i  lys  Lue  —  han  havde  ladet  den 
stikke  i  Brand  og  styrtede  sig  nu  ud  i  Strømmen,  der 
nær  havde  revet  ham  med  sig.     Kuglerne  peb  ham  om 

Ørene,  men  han  naaedc  uskadt  den  anden  Bred,  hvor 
han  blot  rystede  sig  og  lo.  Saa  svang  han  sig  paa  en 
frisk  Hest,  og  afsted  gik  det  som  til  en  Dans  —  for  at 
hjælpe  Dragonerne ! 

«Det  var  Satan  til  Karl,»   sagde  Borgeren. 

«Ih  jo  vist,  det  kan  ingen  vide  bedre  end  jeg  ihr 
Herren,  jeg,  som  selv  var  med  at  give  ham  hans  første 
Lectioner,»  faldt  den  brandenborgske  Officer  ind  og  saa 
sig  om  i  Kredsen  med  en  udfordrende  Mine.  « General- 
major Rantzau  og  jeg  ere  gamle  Krigskammerater,  og 
naar  jeg  om  lidt  har  pudset  mig 
og  taget  Haandtvæt,  saa  kan  I 
kuns  melde  ham  Hr.  Vært,  at 
Major  V.  Qvitzov  ønsker  at  gjøre 
ham  sin  Opvartning.« 

«Saa?»  Mester  Spiegelberg 
spyttede  og  stak  Hænderne  i 
Lommen.  «!  faar  vist  give 
Stunder  lidt  —  Generalen  har 
Besøgelse. » 

«Saa  venter  jeg  og  drikker 
imens  paa  hans  Sundhed.  Hvad  mene  ihr  Herren  om 
at  tømme  et  Bæger  —  Stuen  rundt.''  Og  saa  —  skal 
det  være  et  Slag  Lanter  • —  eller  Tærninger.?  eller  det 
ny  allamodens  Spil,   Pirkentafel  kanske .?» 

Gjæsterne,  baade  Officerer  og  Borgere,  begyndte  at 
forsone  sig  med  den  raske  Brandenborger  og  rykkede 
nærmere  i   Kreds. 

I  en  lille  Stue  i  det  øvre  Stokværk  sad  imidlertid 
Josias  Rantzau  selv  og  talte  med  sin  gamle  Ven  og 
Vaabenbroder,  Hans  Ahlefeldt  til  Hilgenstede  —  nu  en 
anselig  Herre  med  en  trind  Bug  og  et  rødt,  godlidende 
Ansigt,   der  ikke  var  frit  for  at  have  et  vist  faareagtigt 

Præg   med   de   runde,    fremspringende  Øjne    og  det  lyse 
Haar  kæmmet  glat  ned  over  Panden. 

Josias  havde  forandret  sig  en  Del  i  disse  Aar. 

Det  brune,  vejrbidte  Ansigt  med  det  krusede,  mørk- 
blonde Skæg  havde  mere  end  én  Skramme  —  de  ung- 
dommelige, livsglade  Træk  vare  som  skaarne  med  skarpere 
og  strengere  Linier.  Over  den  hele  kraftige  og  dog 
saa  smidige  Skikkelse  hvilede  der  et  Præg  af  den  gamle, 
udfordrende  Trods,  men  Blikket  i  de  blaa,  funklende 
Øjne  var  blevet  forunderlig  bydende  og  fast. 

Smilet  var  —  naar  det  brød  frem  —  det  gamle; 
lyst,  frejdigt,  lidt  overmodigt  og  sejersikkert  —  det 
kom  som  en  Hilsen  fra  fordums  Dage. 

«Ak  ja,  det  var  skjønne  Tider  vi  levede  tilsammen,« 
sagde  Hans  Ahlefeldt  og  kvalte  et  lille  Suk,  idet  han 
begravede  det  halve  Ansigt  i  Kruset.  »Fredens  Gjer- 
ning  kan  vel  være  god  og  priselig,  og  til  at  passe  min 
Dont  hjemme  paa  Hilgenstede  kan  jeg  vel  være  god  — 
dog,  ser  jeg  hen  til  Dig  og  hvad  Du  alt  har  udrettet 
her  i  Verden,  da  kjender  jeg  mig  først  saa  underlig 
klejn  og  ringe  — » 

«Snak  Hans  —  Du  har  immer  havt  for  Skik  at 
forringe  Dig  selv,  ret  som  om  Du  ikke  var  det  bedste 
Menneskens  Barn,  den  braveste  Kammerat,  der  nogen 
Tid  traadte  et  Par  Sko.» 

Hans  rakte  sin  Kæmpenæve  frem  og  knugede  Josias's 
Haand.  Aa,  det  er  nu  Løgn  Du,  men  —  Tak  allige- 
vel for  de  Ord!  —  Naa,  og  nu  —  nu  slaar  Du  Dig 
vel  for  en  Stund  til  Ro  herhjemme .?» 

«Saamænd  om  jeg  véd  det.  Danmark  har  jo  allen- 
fals  Fred  nu,  tiltrænger  ej  min  Arm  og  —  med  Sverige 
er  jeg  færdig.  Den  svenske  Hær  er  kanske  den  første 
i  Verden,    men  paa  Folket,   ser  Du  —  paa  Folket  selv 

lider  jeg  ej  ret.  Med  Gustav  Adolf,  tykkes  mig,  svandt 
den  rette  Aand  af  dets  Rækker;  fagre  Ord  og  gyldne 
Løfter  —  -  dem  kunne  de  smøre  En  om  Munden  med, 
men  at  holde  dem,  det  er  just  ikke  altid  deres  Absicht. 
Den  Oxenstjerna  huer  mig  heller  ikke,  han  er  en  snedig 
Karl  og  trækker  blot  Tingene  i  Langdrag.  >' 

^<Men  Laurbærrene,  Du  vandt  Dig,  Josias,  Guds  Død! 
dem  har  dog  ingen  kunnet  gjøre  Dig  stridig.  > 

«Aa  nej,  men  at  indflette  dem  en  Smule  med  Torne 
have  de  dog  forstaaet.»  Josias  lo  lidt  bittert.  «De 
syntes  til  Slut,  at  nu  havde  jeg  faaet  nok  af  Æren,  og 
saa  nys  ved  Hagenov,  just  som  det  for  Alvor  skulde 
gaa  løs,  kaldte  de  mig  tilbage.  Jeg  mangler  Besindighed, 
siger  de,  og  saa  hed  det  sig,  at  de  havde  Brug  for  mig 
et  andet  Sted.  Det  mente  jeg  nu  Nej  til,  og  saa  sagde 
jeg  de  store  Herrer  min  Mening  og  Tak  for  den  Gang. » 

«Naa  ja,  kjedsomt  maa  det  vel  og  være  immer  at 
kriges  for  fremmed  Regning.  Hvad  rage  egentlig  de 
Stridigheder  os.?  - 

Josias  trak  paa  Skuldrene.  «Saamænd  —  hvad  der 
nu  i  Aaringer  har  sat  det  ganske  Evropa  i  Bevægelse 
tykkes  mig  dog  ellers  er  vorden  som  en  stor,  fælles  Sag, 
et  Maal  for  de  forenede  Protestanters  Stræben,  hvad 
enten  vi  kalde  os  Danske,  Tyske  eller  Svenske.  En 
gjør  sit  bedste  og  saa  forresten  —  hvad  Enden  paa  det 
hele  skal  blive,   det  gaar  langt  over  min  Forstand. » 

Hans  Ahlefeldt  rystede  med  en  grublende  Mine  paa 
Hovedet.  *En  kunde  dog  paa  en  Vis  ligesom  tabe  Fod- 
fæstet derved  tykkes  mig  —  efter  mine  Begreber  har 
den  Plet  af  Jord,  hvor  vi  høre  hjemme,  dog  en  særlig 
Attraktion. » 

«Aa,    jeg    fornam    aldrig    synderlig    til    Hjemmet    i 
den  Forstand,   Hans.     Ej  maa  det  undre  Dig  saa  meget, 

om  jeg  ingen  ret  Forlængsel  kjender  efter  at  vende  til- 
bage. Og  dog  kunde  de  vel  tiltrænge  paa  Bothkamp, 
at  jeg  kiggede  dem  en  Smule  efter  i  Sømmene;  Ind- 
tægterne blive  ringere  Aar  for  Aar,  og  Heinrich,  den 
Kjæltring,  snyder  mig  begribeligvis  —  men  han  er 
gammel  nu,  jeg  nænner  ikke  at  sætte  nogen  anden  i 
hans  Sted.» 

«Da  er  det  Fanden  annamme  mig  en  Øllebrøds  Barm- 
hjærtighed  den.  Du  har  ikke  Lov  at  ødsle  slig  med 
dine  Midler,  og  det  Fædrenegods,  Dig  er  betroet,  skal 
vide,  at   Du  har  et  Ansvar  der. » 

«Du  taler  som  den  vise  Salomo  selv,  Hans  —  men  — » 

«Vil  Du  agte  paa  et  velment  Raad,»  vedblev  Hans, 
der  nu  red  sin  Kjæphest,  «saa  se  at  faa  dine  Sager 
bragt  paa  Fode;  vælg  Dig  en  Hustru  og  skab  Dig  en 
Husstand.  > 

Josias  brast  i  Latter.  «Ej  Hans,  Du  er  dog  vorden 
en  ægte  Prædiker!  Har  Du  kanske  alt  udset  en  Hustru 
til  mig  og  en  passende  Madmoder  for  Bothkamp .?» 

«Hm  —  Helvig  Rantzau,  din  Frænde,  er  det  rigeste 
Gifte  i  Holsten  omtrent.  De  mente  jo  dog  alle  en  Gang, 
at  I  —  at  Du  —  nok  sagt,  hun  har  ikke  glemt  Dig, 
siges  der. » 

«Ej,  bliv  mig  fra  Livet  med  den  Snak.  Helvig 
Rantzau!  Du  kjender  mig  kun  daarligt,  Hans  —  Kvin- 
derne end  mindre. » 

«Nej,  det  er  sandt,  jeg  har  aldrig  forstaaet  mig  paa 
at  gjøre  Amour,  har  ikke  saa  meget  paa  Samvittigheden 
i  det  Stykke  som   Du,  din  Skalk. » 

«Saamænd,  En  drikker  jo  stundom  af  Bægret,  plukker 
af  det  friske  Blomster  paa  sin  Vej,  men  vorder  for  Sanden 
dog  hastig  mæt  —  fornemmer  kuns  Lede  derved.  Alle 
Kvinder,  ser  Du,  ere  i  Grunden  ens,  støbte  i  den  samme 

Form  —  og  det  bliver  kjedsomt  i  Længden.  Hvad 
enten  de  nu  fra  først  af  ere  saa  ærbare  og  pæne,  at 
de  neppe  tør  se  os  an,  eller  de  flyve  os  med  aaben 
Favn  i  Møde,  saa  er  Visen  dog  immervæk  den  samme: 
liebst  Du,  dann  lieb  ich  wieder!  Og  saa  kan  En  den 
jo  tilsidst  udenad,  ækles  ved  den  Elskov,  som  er  rede 
til  at  hengive  sig  fast  uden  at  være  begjæret.» 

«Fy,  det  var  at  sætte  Kvinden  lavt,  Josias,  det  kan 
jeg  aldrig  i  Evighed  være  med  til.  Som  om  alle  Kvinder 
vare  tilfals!  —  Kvinden  er  skabt  til  Mandens  Med- 
hjælp, er  hun,    ej  blot  og  bareste  til  hans  Legetøj  — » 

«Ej  Hans  —  sukker  Du  kanske  endnu  i  Løn  for 
den  kjønne  Elsebeth.?  En  skulde  min  Tro  ellers  ikke 
kjende  det  af  dit  gode  Huld!» 

«Hør,  Josias,  spot  mig  ikke»  —  den  godmodige 
Hans  foer  pludselig  op,  ildrød  i  Ansigtet,  «Din  Tur 
kan  vel  og  komme  en  Gang,  da  Du  for  Alvor  faar  at 
fornemme  den  Magt,  som  er  lagt  i  en  Kvindes  Haand, 
den,  som  er  i  Stand  til  at  bøje  Ens  hele  Hu  og  Villie.» 

«Kan  hænde.  Kan  hænde  der  maatte  findes  den 
Kvinde,  som  havde  noget  mere  at  give  end  den  korte,  ^ 
pirrende  Glæde  og  Øjeblikkets  Lyst,  som  dog  drager " 
ned  efter  i  en  vamlende  Dunstkreds  af  blødagtig  og 
slappende  Begjær;  men  mødte  En  en  slig  paa  sin  Vej, 
saa  skulde  En  just  kjende  sig  stærk  i  Haabet,  Hans, 
ikke  klejnmodig  og  forsagt.  Elskov  er  fribaaren,  ingen 
Træl  af  Egensind  og  Luner  —  en  Magt  er  den,  som 
bruser  frem  i  sin  hele  Vælde,  stærk  og  sejerrig  og  stor, 
trodsende  hver  en  Hindring  for  at  naa  sit  Maal;  fuldt 
ud  at  ville  en  Ting  og  saa  gribe  til  med  fasten  Haand  — 
det  er  just  hele  Sagen. » 

I  det  samme  lød  der  en  stærk  Larm  op  fra  Skjænke- 
stuen.      Josias   spang    op    og    aabnede    Døren,    just    som 

hans  Tjener  Martin  viste  sig  ved  Foden  af  Trappen, 
fulgt  af  Værten,  som  i  en  ynkelig  Tone  bad  Generalen 
dog  endelig  forhjælpe  ham  til  at  holde  Skik  paa  de 
galne  Mennesker,    der  ødelagde  ham  Husets  Reputation. 

Et  Øjeblik  efter  stod  baade  Josias  og  Hans  Ahlefeldt 
mellem  de  halvt  berusede  Gjæster,  der  med  Eder  og 
Skjældsord  omringede  den  brandenborgske  Officer. 

« Djævlen  karfunkle  mine  Øjenstene,  om  han  ikke 
spiller  som  en  Kanajlle,  den  udenvælske  Abekat,  >•  skreg 
Veteranen.  «Der  har  været  falske  Tærninger  paa  Bor- 
det   —  lad   ham  nægte  det,  om  han  tør.  >^ 

«Tøm  hans  Lommer  og  kast  ham  paa  Døren,  >-  raabte 
en  anden  Stemme  —  «fort,  heraus  med  det  visne  Kadaver!« 

«I  fejle,  Messieurs,  Major  v.  Qvitzov  spiller  som 
ægte  Kavaler,  hvo  vover  at  drage  det  i  Tvivl.''  Kom 
an  —  jeg  er  rede  at  give  enhver  Revanche!«  De  smaa, 
stikkende  Øjne  fore  udfordrende  rundt  i  Kredsen,  men 
da  de  stansede  ved  Josias  Rantzaus  høje,  bydende  Skik- 
kelse, kunde  det  kjendes  trods  Halvmørket,  at  Manden 
skiftede  Farve  og  bed  sig  i   Læben. 

»General  Rantzau!  —  Nu  saa  formener  jeg  dog, 
at  I  Godtfolk  ville  vide  at  lægge  Baand  paa  Eders 
Tunger;  bedre  end  nogen  anden  vil  Generalen  kunne 
sige  god  for  en  gammel  Krigskammerat  — » 

Josias  gik  tæt  hen  til  ham.  «!  maa  være  galen  og 
end  frækkere,  end  jeg  havde  tænkt,  at  I  vover  at  paa- 
kalde min  Bistand.  Se  hellere  til,  at  i  kommer  herfra 
foruden  flere  Ord  og  Forklaringer,  der  kun  vilde  geraade 
Eder  til  liden  Ære,  og  glem  ikke,  at  vi  To  herefter 
intet  have  med  hinanden  at  skaffe. » 

«Ej,  ej  —  saa  løj  dog  Rygtet  ikke,  da  det  sagde, 
at  Medgangen  havde  gjort  Josias  Rantzau  storagtig. 
Eder   har   Lykken   føjet,    mig   var   den   krank  —  raade 

vi  kanske  selv  derfor?  Og  hvo  gav  Eder  Retten  til  at 
dømme?  Hvad  jeg  vandt  fra  Drengen  derhenne,  «han 
pegede  paa  Fændrikken,  der  bleg  og  forknyt  stod  i  en 
Krog  og  bed  sig  i  Neglene,  <  det  var  i  ærligt  Spil, 
siger  jeg  Eder  — -^ 

«Jo  vist!  Eders  Skaansel  mod  Drengen  fik  jeg  i 
sin  Tid  at  fornemme,  skulde  jeg  tro,  saa  sandt  som 
1  var  en  Læremester  i  det  Onde,  saa  at  En  skulde 
søge  Magen  dertil  — >^ 

«Hm  —  den  er  let  at  lokke,  som  gjerne  vil  hoppe, 
siger  et  gammelt  Ord;  General  Rantzau  fødtes  visselig 
ej  til  Helgen  !>^ 

«Aa  nej.  Eders  Lærdomme  faldt  sagtens  i  altfor  god 
og  villig  Jord,  indtil  jeg  fik  Øjnene  op  og  saa  Jer  som 
I  var,  befængt  med  allehaande  Laster,  der  gjorde  Eder 
lig  et  forgiftet  Kryb  at  komme  nær.  —  Var  I   kun  den 

lystige  Svirebroder,   I  vil  gjælde  for men   I,  den 

overbeviste  Falskner  og  æreløse  Spiller,  fortjener  ingen 
Medynk,  og  gjorde  jeg  Eder  Eders  Ret,  saa  lod  jeg 
Eder  kaste  paa  Hovedet  ud  af  Døren. » 

« Naturligvis  —  Retfærd  maa  der  øves,  det  er  de 
Stores  Skyldighed.  • 

Aarene  svulmede  i  Josias's  Pande,  han  hævede  uvil- 
kaarligt  Haanden.  « Menneske  —  tving  mig  ikke  til  at 
tilføje  Eder  en  Tugtelse,  som  vilde  mærke  Eder  for 
Resten  af  Eders  Liv,  men  gaa  —  forføj  Eder  tluks 
herfra  og  kom  ej  oftere  i  min  Nærhed,  ved  Gud,  en 
anden  Gang  lader  jeg  Eder  ikke  slippe. » 

»General  Rantzau  er  Ædelmodigheden  selv!»  Med 
Møje  trængte  Ordene  sig  frem  mellem  de  sammenbidte 
Tænder.  «Jeg  gaar,  bøjer  mig  for  Overmagten,  men 
vær  sikker  paa,  at  jeg  skal  mindes  denne  Stund.  Let 
er   det   at   haane   en   falden  Mand,    dog  —  Enden,    min 

Hr.  Feltøverste,  Enden  er  ikke  endda!  Forgiftigt  Kryb, 
ved  I,  stinger  hvor  det  kan  træffe  sig. » 

Med  en  overdreven  dyb  Reverens  trak  Eventyreren 
sig  tilbage  og  forlod  Stuen,  fulgt  af  en  forbitret  Mumlen 
og  kraftige  Eder  fra  de  Tilbageblevne,  hvis  Harme  ikke 
engang  Respekten    for  de  to  Adelsmænd  kunde   dæmpe. 

«Der  fik  Du  Dig  en  Fjende,  Josias  —  om  Du  ikke 
havde  ham  iforvejen,"  hviskede  Hans  Ahlefeldt,  «det 
var  et  ondt  Blik,  han  sendte  Dig  til  Afsked. » 

Josias  trak  med  en  haanlig  Mine  paa  Skuldrene. 
«Han  fortjente  at  hænges  —  puh,  mig  tykkes  ordentlig, 
at  Luften  er  forpestet  efter  ham.  Og  se  saa  paa  den 
arme  Knøs  derhenne,  hvad  for  et  ynkeligt  Gesicht  han 
sætter  op  —  ret  som  et  Faar,  der  er  bleven  klippet! 
Ved  Gud  om  det  ikke  minder  mig  om  hin  Tid,  da  jeg 
selv  var  værgeløs  i  denne  Erke-Skjælms  Vold.» 

Han  gik  hen  og  tømte  sin  Børs  i  Haanden  paa 
Fændrikken,  uden  at  ville  høre  paa  hans  Taksigelser,  og 
lidt   efter  stod  Skjænkestuen  i   «Lækkerbidskenen>>   tom. 

Hans  Ahlefeldt  havde  ogsaa  budt  Godnat,  og  Josias 
var  bleven  alene.  Mødet  med  v.  Qyitzov  havde  alligevel 
berørt  ham  ubehageligt  —  ikke  fordi  han  bekymrede 
sig  om  Eventyrerens  afmægtige  Trusler,  men  han  følte 
en  Modbydelighed  for  dette  Menneske,  som  han  ikke 
kunde  betvinge.  Ganske  fri  for  sin  Tids  Overtro  var 
han  ikke,  og  igjen  at  have  truffet  ham  paa  sin  Vej, 
forekom  ham  som  et  ondt  Varsel;  han  maatte  uvilkaarlig 
mindes  Tatersken  fra  Lyneborg  Hede,  som  havde  sagt, 
at  han  skulde  vogte  sig  for  ham  — 

Og  saa  var  det  i  Dag  ovenikjøbet  den  i  6de  Septem- 
bris  —  en  Dag,  hun  havde  spaat  skulde  blive  skjæbne- 
svanger  for  ham. 

Han  gik  hen  og  aabnede  Vinduet.     Luften  var  endnu 

bestandig  lummer  og  trykkende  —  det  blev  bestemt 
Torden,  det  buldrede  jo  allerede  hult  i  det  Fjerne. 

Han  saa  op  og  ned  ad  den  øde  Gade.  Et  Par 
Hankatte,  der  sad  oppe  paa  Gjenboens  Tag,  opførte  en 
gyselig  Musik  til  Ære  for  deres  Udkaarne,  og  noget 
borte  kunde  han  høre  Stemmerne  fra  den  halvt  berusede 
Flok,  som  nylig  havde  forladt  Vinstuen  og  endnu  stod 
i  en  Klynge  og  raadslog  om  hvilken  Vej  den  skulde  tage. 
I  dette  Øjeblik  drejede  just  to  Damer,  fulgte  af  deres 
Tjener,  om  fra  Hjørnet  af  Kjøbmagergade  og  skraaede 
over  Højbro,  men  omtrent  ud  for  Herberget  bleve  de 
antastede  af  et  Par  af  de  Kaadeste  i  Flokken.  Den 
ene  af  Damerne  udstødte  et  Skrig,  medens  den  anden 
i  en  myndig  Tone  befalede,  at  man  skulde  lade  dem 
passere  —  hvad  der  dog  kun  fremkaldte  en  skraldende 
Latter. 

I  en  Fart  var  Josias  Rantzau  ude  paa  Gaden,  fulgt 
af  Værten  og  de  to  Kjældersvende,  der  havde  rømmet 
op  efter  Gjæsterne.  Urostifterne  vare  snart  bragte  til 
Orden,  saa  at  Damerne  uhindret  kunde  fortsætte  deres 
Vej,  og  den  ældste  vendte  sig  med  mange  Taksigelser 
mod  den  artige  Kavaler,  der  var  kommet  dem  til  Hjælp; 
den  anden,  der  var  ganske  ung,  næsten  et  Barn  endnu, 
hævede  et  Par  store,  klare  Øjne  halvt  frygtsomt,  halvt 
nyfigent  til  hans  Ansigt,  idet  hun  hilsende  bøjede  Hovedet. 

Josias  blev  staaende  og  saa  efter  dem,  da  de  atter 
fjernede  sig.  Anede  han  sin  Skjæbnes  Fuldbyrdelse  i 
dette  lille  Pigebarn  med  det  blege  Ansigt  og  de  tro- 
skyldige Barneøjne.^ 

Han  spurgte,  om  Mester  Spiegelberg  vidste  hvem 
de  Damer  vare  —  jo,  han  gjorde  saa.  Det  var  den 
højbaarne  Fru  Birgitte  Lindenov  og  en  af  hendes  Døtre, 
som   rimeligvis    kom   fra    Besøgelse    hos    Fruens  Broder, 

Hans  Lindenov  til  Gjørslev,  hvis  Adelsgaard  laa  henne 
paa  Kjøbmagergade.  Fru  Birgitte  Lindenov  —  — 
rigtig,  nu  huskede  Josias  det,  det  var  jo  hendes  ældste 
Datter,  hvem  hans  Søskendebarn,  Frederik  Rantzau,  havde 
ægtet  efter  sin  første  Hustrus,  Margrete  Podebusks,  Død; 
han  kunde  altsaa  paa  en  Vis  regne  sig  til  Slægten.  — 
Han  stod  endnu  en  Stund  og  hørte  adspredt  paa  den 
lille  Vært,  der  gav  sit  Hjærte  Luft  mod  Pakket,  som 
gjorde  Gader  og  Stræder  usikre,  saa  at  ingen  enlige 
Personer,  end  sige  Kvindfolk  af  Stand,  kunde  færdes 
ude  paa  denne  Tid  af  Døgnet,  foruden  at  risikere  Liv 
og  Lemmer.  Saa  kom  det  første  Tordenskrald,  og 
Regnen,  der  begyndte  at  strømme  ned,  jog  ham  ind. 

Først  sent  faldt  Josias  Rantzau  i  Søvn,  og  saa  drømte 
han  om  —  Helvig  Rantzau. 


i 


VII. 


Det  kunde  ikke  fejle,  at  en  Tid,  hvor  de  fleste 
Adelsfamilier  havde  saa  mange  Frænder  og  Paa- 
rørende samlede  i  Staden,  maatte  hidføre  megen  Selskabelig- 
hed, og  neppe  vare  de  kongelige  Formælingshøjtideligheder, 
Ridderspillene,  Turneringerne  og  al  den  anden  Herlighed 
overstaaet,  førend  man  greb  Lejligheden  til  at  fejre  den 
ene  Familiefest  efter  den  anden  —  snart  et  Jaord,  snart 
et  Bryllup  eller  et  Barselgilde,  snart  blot  en  almindelig 
Sammenkomst  med   Dans  og  Pokuleren  og  Lystighed. 

Hos  Fru  Birgitte  Lindenov,  Enke  efter  Otto  Skeel 
til  Hammelmose,  Befalingsmand  paa  Aalborghus,  holdtes 
en  Dag  sidst  i  Oktober  en  dobbelt  Trolovelsesfest,  da 
hun  paa  én  Gang  bortgav  tvende  af  sine  Døtre. 

Sal.  Otto  Skeels  Efterleverske  ejede  et  anseligt  Sten- 
hus paa  to  Stokværk  ved  Kanalen  skraas  for  den  nye 
Kirke  paa  Bremerholm.  Paa  begge  Sider  af  Indgangs- 
døren med  Skeelernes  og  Lindenovernes  udhugne  Sand- 
stens-Vaaben  var  der  anbragt  et  Par  osende  Fakler, 
som  kastede  deres  flimrende  Lys  ud  over  den  dyndede 
Gade,  hvor  en  Skare  Nysgjerrige  havde  samlet  sig  og 
gjorde  deres  stundom  saare  uhøviske  Bemærkninger  over 
de    ankommende    Gjæster,    alt    imens    de    lyttede    til    de 

skingrende  Toner  af  Giger  og  Fløjter,  der  trængte  ud 
gjennem  de  smaa  oplyste  Ruder.  Og  deroppe  i  de  just 
ikke  overvættes  store  Rum,  hvor  Luften  var  kvælende 
hed  og  tung,  krydret  med  Duften  af  de  kraftige  Spise- 
varer, der  frembåres  i  forskjellige  «Sæt»,  bevægede  sig 
en  udsøgt  Forsamling  af  Herrer  og  Damer,  baade  af  de 
Skeeler  og  Biller,  Rosenkrantzer  og  Gyldenstjerner  samt 
mangfoldige  andre  højbaarne  Slægter,  straalende  som 
brogede  Tulipaner  i  et  Urtebed. 

Blandt  Gjæsterne  var  ogsaa  Generalmajor  Josias 
Rantzau. 

Han  havde  ikke  kunnet  være  til  Stede  om  For- 
middagen ved  Ceremonien  i  Frue  Kirke,  da  Ringene 
udveksledes  mellem  de  tvende  Par  foran  Alteret,  men 
indfandt  sig  først  senere  i  Hjemmet,  hvor  hele  Selskabet 
var  forsamlet. 

Han  var  kommen  sent.  Klokken  var  allerede  slaaet 
seks  for  noget  siden  i  det  store  Sejerværk  i  Taarnet 
paa  Kjøbenhavns  Slot,  og  de  unge  traadte  allerede 
Sarabanden  og  Polskdansen  med  zirlige  Trin  paa  Stor- 
stuens fliselagte  Gulv  til  Musik  af  Kongens  Trompetere 
eller  «Taarnmænd»,  som  de  kaldtes,  fordi  de  en  eller 
to  Gange  om  Ugen  skulde  blæse  oppe  fra  Slotstaarnet, 
det  blaa  Taarn,  udover  Staden  for  at  forlyste  Indvaanerne 
ikke  mindre  end  de  høje  Herskaber. 

Josias  var  lidt  nysgjerrig  efter  at  se,  om  den  ene 
af  de  tvende  Brude  var  hende,  hvem  han  hin  Aften  var 
kommen  til  Hjælp  udenfor  Herberget.  Men  det  var 
begge  to  høje,  statelige  Skikkelser,  som  svang  sig  ved 
deres  Fæstemænds,  Henrik  Rammels  og  Sten  Billes  Arm, 
og  hos  ingen  af  dem  gjenfandt  han  det  lille,  forskræmte 
Ansigt,  som  han  huskede  saa  godt.  Han  kastede  spej- 
dende Blikke  rundt  i  Salen;  aarvaagne  Mødre,  kurtiserende 

Kavalerer  og  unge  Jomfruer,  der  ikke  vare  tagne  op, 
fyldte  Væggene  og  Døraabningerne,  men  han  kjendte 
saa  godt  som  ingen  af  alle  disse  Mennesker.  Det  hele 
var  saa  forunderlig  fremmed  og  nyt  for  ham  —  ham, 
der  var  langt  mere  hjemme  i  Felten  og  paa  Valpladsen 
end  i   Familielivet  og  i   Dansesalen. 

Hans  Frænde,  Oberst  F'rederik  Rantzau  til  Asdal, 
lagde  i  det  samme  sin   Haand   paa  hans  Skulder. 

I  kommer  silde.  Frænde,  sagde  han  med  sit  vel- 
villige, altid  slebne  Hofmandssmil,  I  har  min  Tro  sat  de 
Skjonnes  Taalmodighed  paa  en  svar  Prøve,  de,  som  nu 
i  lange  Tider  have  kjendt  Forlængsel  efter  at  træffe 
sammen  med  en  saa  celebre  Person  som  General  Rantzau. 
Eders  Ry  var  jo  gaaet  forud,  alt  længe  før  1  selv 
kom  hid.'> 

Josias  smilede. 
I  smører  tykt  paa,  Fætter!  —  Men  Aarsagen  til 
min  Udebliven  var  ellers  den,  at  de  ragede  uklar  paa 
Vagten  i  Aftes,  hvor  de  red  Fejlemarked '^\  og  en  skaansk 
Fændrik,  hvem  jeg  har  taget  mig  en  Kjende  af,  kom 
saa  til  mig  i  Dag  for  at  føre  Kæremaal  og  bede  mig 
være  Voldgiftsmand!« 

«Det  er  og  en  narrisk  og  usømmelig  Skik  den  at 
skabe  sig  lig  en  Flok  uvorne  Skolepeblinge.  Jeg  tror, 
her  bliver  snart  et  rent  Sodom  og  Gomorrha!» 

«Ej  hvad  —  nye  Tider  nye  Sæder,  >  lo  Josias. 
«Det  giver  dog  immer  som  en  friskere  Luftning,  og 
herhjemme,  tykkes  mig,  kunde  tiltrænge  at  rømmes  op  i 
mangt  og. meget. » 


*  At  ride  Fejlemarked  var  en  yndet,  nylig  indført  Ad- 
spredelse, der  bestod  i  at  sætte  en  Dolk  fast  under  Loftet  oij 
imedens  bvtte  hinandens  Klæder,  Vaaben  o.  s.  v.,  en  Raahed, 
der  meget  ofte  udartede  til  Stridigheder  og  Slagsmaal. 

«Ja,  I  er  nu  engang  ingen  Hjemmefødning,  Fætter, 
I  trives  bedst  i  fremmed  Jordbund.  —  Har  I  tænkt 
atter  at  gaa  i  fremmed  Tjeneste,  som  der  siges ?» 

« Kanske.  Om  det  da  vorder  Alvor  med  Krigen 
mellem  Frankrige  og  Spanien,  da  lystede  mig  vel  en 
liden  Batajlle  under  Frankrigs  Faner  — >' 

«Ej,  saa  tænk  dog  ej  den  ganske  Tid  paa  Krig  og 
Ufred  —  det  er  ikke  artigt  mod  os  Damer, »  afbrød 
Fru  Ida  Skeel,  Frederik  Rantzaus  Hustru,  som  var 
kommen  til  og  spøgende  truede  med  Fingren.  "General- 
majoren faar  dog  træde  en   Dans.  > 

Josias  skyndte  sig  smilende  at  adlyde  Vinket  og  bød 
hende  op  —  men  hun  lo.  Slig  adstadig  Matrone  — 
mens  saa  mange  unge  Jomfruer  stode  ledige  paa  Torvet!  — 
Ja,  og  fejlede  hun  ikke,  saa  vilde  vist  hendes  Søster 
Berte  hist  ovre  takke  ham,  om  han  vilde  befri  hende 
for  den  besværlige  Kavaler,  der  just  havde  lagt  Beslag 
paa  hende. 

Josias  saa  derover  —  jo  rigtig,  det  var  hende;  ved 
Siden  af  en  lille  Tyksak  med  et  fregnet,  sveddryppende 
Ansigt  —  næsten  lige  saa  bange  og  ulykkelig  som  hin 
Aften.  Nu  slap  hun  fra  sin  uheldige  Kavaler,  —  der 
havde  faaet  sin  Spore  indviklet  i  et  Slæb  og  til  de  Om- 
staaendes  Moro  var  lige  ved  at  falde  • —  og  tyede  ind 
i  en  Vinduesfordybning  som  en  liden  forskræmt  Fugl. 

Josias  skraaede  over  Gulvet  hen  til  hende  og  bøjede 
sig  med  et  lille  opmuntrende  Gjenkjendelses  Smil.  — 
Ja,  han  vidste  da  ikke  om  hun  kanske  havde  glemt 
ham.^  — 

Glemt  ham!  Hun,  som  just  havde  ønsket  saa  meget 
en  Gang  igjen  at  træffe  ham  —  ham,  denne  berømme- 
lige Helt,  hvis  Liv  hun  syntes  havde  været  som  et 
eneste  stort,  sejerrigt  Eventyr,  og  hvem  hun  i  sin  Tanke 

havde  lignet  ved  en  af  hine  Oldtidens  Heroer  med 
Udødehghedens  Krans  om  sin  Pande! 

I  sin  Forvirring  kunde  hun  slet  ikke  finde  Ord,  men 
nejede  for  ham,  rod  som  et  dryppende  Blod. 

Han  havde  Medlidenhed  med  hendes  Forvirring,  da 
han  først  havde  moret  sig  lidt  over  den,  og  spurgte 
om  hun  vilde  danse  med  ham.  —  Herregud,  hvor  hun 
dog  ganske  var  Barn  endnu,  tænkte  han,  da  han  førte 
hende  frem  over  Gulvet  —  saa  lille  og  fm  og  saa 
blysom  med  dette  rene  Jomfruelighedens  Skjær  over  sin 
hvide  Pande!  —  Da  Dansen  var  endt,  førte  han  hende 
til  Sæde  og  satte  sig  selv  ved  Siden  af.  Det  var  saa 
morsomt  at  se  Farven  komme  og  gaa  i  hendes  Kinder, 
at  iagttage  Virkningen  af  sine  Ord  i  dette  stadig  vekslende 
Minespil.  Hvilke  Tanker  monstro  der  nu  egentlig  rørte 
sig  i  sligt  ungt  Pigehoved .''  —  —  Der  var  slig  sæl- 
somt Blik  i  disse  Øjne,  hvis  Farve  slet  ikke  lod  sig- 
bestemme;  det  var  som  at  se  ned  i  den  klare,  dybe 
Sø,  hvis  Bund  ikke  lod  sig  udmaale.  Og  hendes  Røst  — 
den  havde  en  egen  dyb  og  dæmpet  Klang,  klar  og  fyldig 
tillige;  han  holdt  af  at  lytte  til  den,  syntes,  at  der 
ligesom  var  en  Hvile  i  at  sidde  saa  stille  der  i  Skyggen 
ved  Siden  af  hende,  gjemt  bort  fra  den  øvrige  larmende 
Skare  — 

Men  ret  længe  fik  han  dog  ikke  Lov  til  at  være 
i  Ro. 

Der  blev  budt  Lutendrank  og  andre  Forfriskninger 
om,  og  saa  styrede  Fru  Birgitte,  bred  og  stor  i  sin 
struttende,  perlegraa  Silkekjole  lig  en  Orlogs  Fregat  for 
fulde  Sejl,  over  imod  ham.  Slig  udmærket  Gjæst  fik 
sandelig  ikke  Forlov  at  sidde  der  i  en  Krog  —  alle 
saa  spurgte  de  efter  ham.  Og  til  hans  Ærgrelse  trak 
hun   af  med   ham,   og  han  maatte  tale  snart  med  denne,. 

snart  med  hin ;  han  blev  udfrittet  og  komplimenteret  og 
gjort  Stads  af  saa  han  næsten  blev  ganske  ør  i  Hovedet, 
medens  stakkels  Berte  igjen  var  hjemfalden  til  den  trive- 
lige Erik  Høeg,  som  aldrig  underholdt  hende  om  andet 
end  om  sine  Heste  og  Hunde. 

Josias  fulgte  hende  med  Øjnene.  Der  var  slig  en 
stilfærdig  Ynde  over  hver  af  hendes  Bevægelser,  og  hvor 
Farven,  hun  havde  faaet  i  Kinderne,  gav  Øjnene  Glans!  — 
Han  søgte  flere  Gange  igjen  forgjæves  at  nærme  sig 
hende  i  Løbet  af  Aftenen,  men  han  fik  hverken  talt 
eller  danset  mere  med  hende.  Det  var,  som  om  hun 
endnu  ikke  rigtig  forstod  at  hævde  sin  Plads  i  de  Voksnes 
Rækker  og  hele  Tiden  lod  sig  stille  i  Skygge  af  de 
mere  modne  og  selvbevidste  Skjønheder,  der  bedre  for- 
stode at  gjøre  deres  Ret  gjældende. 

Denne  Aftens  Indtryk  var  endnu  ikke  forvundne,  da 
han  en  Dag  traf  sammen  med  hende  oppe  paa  Børsen, 
hvor  der  om  Formiddagen  fra  Kl.  9  til  i  i  herskede 
et  Liv  og  en  Færdsel  af  Mennesker  omtrent  som  paa 
Østergade  i  vore  Dage.  I  de  lange  Gange  med  deres 
Butikker  spaserede  Folk  frem  og  tilbage,  sikre  paa  :at 
træffe  Bekjendte  og  spørge  Nyt.  Kjøbslaaende,  snakkende 
og  mønstrende  hverandres  Klæder  og  Pynt,  bevægede 
Adelige  og  Borgerlige,  Rige  og  Ubemidlede  sig  imellem 
hverandre,  og  selv  Kongens  og  Kirstine  Munks  Døtre  saas 
her  jevnligt  med  deres  Hovmesterinde.  Damerne  valgte 
og  vragede  mellem  kostbare  Silketøjer,  Pelsværk  og 
zirligt  forarbejdet  Fodtøj,  de  Lærde  svælgede  i  Nydelsen 
af  Kunstskatte  i  de  berømte  Boglader  fra  Leyden  og 
Haag,  og  unge  Herrer  og  smukke  Pigebørn  fandt  be- 
kvem Lejlighed  til  omme  Hjærte-Udgydelser,  medens 
forskjellige  Tungemaal  —  Tysk,  Norsk,  Hollandsk,  ja 
selv  Spansk,  lød  i  en  broget  Forvirring  mellem  hverandre. 


JosLis  Rantzau. 


85 


Josias  Rantzau  og  nogle  andre  unge  Adelsmænd  havde 
samlet  sig  om  en  Lykkepotte,  der  blev  forestaaet  af 
Tyskeren  Simon  Klaudi,  hvis  pudsige  Indfald  satte  Latter- 
musklerne i  Bevægelse  og  lokkede  mange  Penge  ud  af 
Folks  Lommer. 

«Nej,  lad  det  nu  være  nok,»  sagde  Josias  til  Kresten 


:.^^3^ 


Skeel,  «hist  ovre  ser  jeg  Eders  Moder  og  Søstre,  lad 
os  følges  ad  og  byde  dem  Goddag.  > 

«Skam  faa  den,  der  gjør!  min  Moder  og  mine  Søstre 
ser  jeg  hver  Dag.  Dette  er  altfor  kostelig  en  Spas  — 
se  kun  paa  ham  Kræmmersønnen,  den  rige  Mikkel  van 
Gocht,  han  vil  ogsaa  være  med,  puster  sig  op  og  rasler 
med   Dukaterne  i  sine   Lommer  — > 

Men  Josias  styrede  sine  Skridt  over  mod  Damerne. 
Fru  Birgitte  tingede  med  en  lille  vissen  Jøde  om  Prisen 

paa  et  Stykke  Brokade,  medens  Berte  stod  lidt  derfra 
og  læste  Titlerne  paa  nogle  Bøger.  Hun  foer  sammen 
og  blev  rød,  da  Josias  talte  til  hende. 

«I  er  nok  kjær  i  Læsning,  Jomfru  Berte,  mig  tykkes 
Eders  Aasyn  udviste  stor  Forlængsel  efter  at  lære  Ind- 
holdet af  disse  Bind  at  kjende.; 

«Aa  ja,  men  de  ere  da  ikke  tilgængelige  for  mig  de 
fleste  af  dem,  saasom  jeg  hverken  forstaar  Græsk  eller 
Latin." 

«Gud  have  Lov  derfor!  Næsten  begyndte  jeg  at 
frygte,  at  I  hørte  til  de  lærde  Damer,  hvem  En  ej  paa 
nogen  Vis  drister  sig  at  komme  nær.' 

Berte  Skeel  lo.  Nej,  med  min  Lærdom  er  det 
nu  intet  stort  bevendt,  Hr.  Generalmajor.  Men  ikke 
nægter  jeg,  at  det  jo  er  herligt  at  læse  og  fange 
Kjendskab  til  alt  det  udmærkede  og  store  i  Verden  trindt 
omkring..» 

«Ja  vist,  helst  om  det  tilgik  i  Virkeligheden  som  vi 
læse  os  det  til  i   Bøgerne,   da  var  det  skjønt.- 

En  kjender  jo  intet  til  Livet»;  hun  stod  og  saa 
ned  for  sig  og  lod  Spidsen  af  sin  zirlige  Sko  bevæge 
sig  frem  og  tilbage  over  det  støvede  Gulv,  men  at 
alt  stort  og  herligt,  alt  hvad  som  saa  sælsomt  griber  os, 
kun  skulde  være  til  i  Bøgerne  —  det  kan  da  vel  aldrig 
være  Eders  Mening.^» 

'  Naa  —  det  onde  og  det  gode  gaar  sagtens  Haand 
i  Haand,  Jomfru  Berte;  ikke  af  Bøger  eller  af  et  mat 
og  daadløst  Drømmeliv,  men  af  Livet  selv,  skønner  En 
bedst  at  tage  Menneskene  og  Tingene  som  de  virke- 
lig ere.  > 

Det  klinger  troligt  nok,  og  dog,  tvkkes  mig,  tages 
derved  noget  fra  os  —  og  hvad  faar  En  saa  til  Gjen- 
gjæld  ? " 

«Paa  min  Tro,  En  faar  just  en  hel  Del,  formener 
jeg!  —  Øjeblikkets  glade  Nydelse  fuldt  ud  —  For- 
nemmelsen af,  at  Livet  just  saaledes  som  det  skjænkedes 
os  er  en  kostelig  Gave,  at  om  En  kun  selv  vil,  da 
staar  Vejen  En  aahen  til  Magtens  og  .Ercns  sejerkronte 
Tinde,  til  Elskovs  hojeste  og  livsaligste  Fryd!  —  Tykkes 
Eder  kanske  ikke  det  er  nok?»  føjede  han  smilende  til, 
da  hun  rystede  paa  Hovedet. 

«Nej,  mig  tykkes  En  begjærer  mere  —  meget 
mere. » 

«I  er  fordringsfuld.  Og  hvad  tænker  1  da  vel 
skulde  kunne  sættes  over  Elskovs  Lyst,  selv  om  den 
kun  er  stakket,  med  al  dens  søde  Duft  og  Forlængsel, 
Kval  og  torterendes  Pine,  der  tager  vort  Sind  og  vort 
Hjærte  fangen,  ja  er  mægtig  at  gjøre  den  usleste, 
armeste  Stodder  rig  over  al  Maade.?  >  Han  talte  i  en 
dæmpet  Tone,   idet  han  bøjede  sig  lidt  frem  imod  hende. 

<  Derom  kan  jeg  ingen  Mening  have,  jeg  faar  blive 
Eder  Svaret  skyldig,  Hr.  Generalmajor.)  Og  med  et 
lille  Kniks  drog  hun  sig  nærmere  over  mod  Moderen 
og  Søstrene,  der  vare  i  Færd  med  at  afslutte  deres 
Handel. 

Naa,  en  Smule  knibsk  var  hun  dog  nok,  tænkte 
Josias,  saa  underlig  kolig  —  og  saa  sky  og  let  at 
skræmme  som  Hinden,  der  flygter  ved  den  mindste 
Tilnærmelse.  Han  var  saa  lidet  vant  til  at  omgaas 
den  Slags  fme  Kvindfolk,  hvem  En  kun  turde  se 
paa  i  Afstand  ligesom  en  anden  skrøbelig  Vare.  — 
Men  denne  lille  krænkede  Mine  klædte  hende  just.  Og 
hvor  saa  hun  ikke  fager  ud  i  den  mørkeblaa  Kjole  med 
Skind-Bræmmerne,  den  brede,  blødt  nedfaldende  Lin- 
krave og  den  lille  opkrammede  Filthat  med  Perlesnorene 
og  Agratfen. 

De  andre  af  Selskabet,  deriblandt  Frederik  Rantzau 
og  Fru  Ide,  stødte  nu  ogsaa  til,  og  de  fulgtes  ad  alle- 
sammen, leende  og  skjemtende,  snakkende  om  løst  og 
fast.  Oberst  Rantzau  fortalte,  at  nu  blev  Krigen  nok 
erklæret  mellem  Frankrig  og  Spanien,  han  havde  i  Aftes 
været  hos  den  franske  Resident,  og  der  havde  de  sagt, 
at  inden  ret  længe  vilde  det  gaa  løs  dernede. 

<^Saa  meget  des  bedre,  >    sagde  Josias. 

«Kors,  hvor  kunne  dog  de  Mænd  elske  Krigens 
grumme  Håndtering  slig!»  udbrød  Fru  Ide.  Kan  1 
da  aldrig  fange  Ro  og  Stadighed,  Hr.  Generalmajor,  og 
slaa  Eder  til  taals  herhjemme .^» 

«En  Gang,  naar  jeg  bliver  gammel  og  graa  kanske! 
Nu  véd  jeg  ej  de  Baand,  som  skulde  være  mægtige  at 
holde  mig  tilbage  — »  han  saa  over  paa  Berte  og  mødte 
hendes  Blik,  men  hun  tog  hastig  Øjnene  til  sig  og 
vedblev  at  gaa  ligegyldig  og  tavs  ved  Siden  af  Moderen. 
Han  følte  i  dette  Øjeblik  en  sælsom  Lyst  til  at  tvinge 
hende  ud  af  denne  tirrende  Ro  og  Kulde;  han  kunde 
slet  ikke  blive  klog  paa  hende,  men  saa  meget  var  vist, 
at  et  Barn  var  hun  ikke  længer. 

«Saa  statelig  og  smuk  han  er,  den  Josias  Rantzau,* 
sagde  Karen  Skeel,  da  Herrerne,  som  vare  fulgte  med 
til  Fru   Birgittes  Dør,  havde  taget  Afsked. 

«Ja,  men  jeg  lider  ham  dog  ikke  ret,»  sagde  Fru 
Birgitte  —  han  skal  være  en  vild  Fugl,  genegen  til 
Svir  og  Dobbel.  Forgangen  tabte  han  nok  saa  stor  en 
Sum  i  Pirkentafel  hos  den  franske  Resident,  at  han 
maatte  pantsætte  en  kostelig  Ring  for  i  Øjeblikket  at 
skaffe  Pengene,  fortalte  Frederik. 

«Ja,  og  saa  er  Ulykken  den,  at  hans  Pung  staar 
spærvidt  aaben  for  alle  og  enhver,*   tilføjede  ide  Skeel. 

Han  agter  ikke  Penge  mere  end  det  Snavs,  han 
træder  paa !  > 

«Men  for  han  har  Hjærtelag  til  at  give  og  hjælpe 
andre,  derfor  skal  han  dog  vel  ikke  lastes?  af  brod 
Berte  ivrigt. 

Et  lidt  skarpt  Blik  fra  Moderen  og  et  nyfigent, 
frittende  fra  Søstrene,  strejfede  hende  samtidigt  som  en 
Krydsild.  —  «Hm  —  En  skal  give  med  Forstand,  > 
sagde  Fru  Birgitte  kort.  *Hvo  som  giver  til  han 
tigger,  fortjener  Hug  til  han  ligger!  > 

Da  Berte  Skeel  var  bleven  alene  oppe  paa  sit  lille 
Kammer,  var  hun  lige  ved  at  græde. 

Hun  kjendte  sig  saa  skuffet,  aa  saa  skuffet!  — 
ikke  fordi  Hun  jo  vilde  have  taget  ham  i  Forsvar  imod 
Alverden,  om.  saa  skulde  være,  naar  den  angreb  ham, 
men  —  saadan  havde  hun  dog  aldrig  tænkt  sig  ham, 
saa  raillerende  og  let  glidende  henover  Tingene,  med 
dette  Præg  af  Dristighed  og  overmodig  Selvfolelse. 

Og  saa  havde   han    denne   Formiddag    set   paa  hende 

med  et  Blik,  som  hun  ikke  led det  havde  krænket 

hende  næsten  ligesom  den  Gang,  da  den  ækle  Ivar  Rosen- 
krantz  halvdrukken  havde  trængt  sig  ind  paa  hende  for  at 
kysse  hende,  og  hun  i  Rædsel  var  flygtet  fra  ham  og 
havde  stænget  Døren  efter  sig.  —  —  Aa  —  men  saa 
var  der  jo  i  Grunden  ingen  Storhed,  intet,  der  hævede 
ham  op  over  Hoben  —  han  var  ikke  anderledes 
end  alle  disse  Hundreder  af  Mennesker,  der  gik  om- 
kring og  lignede  hverandre,  saa  ens  de  tænkte,  talte  og 
handlede!  — 

Og  hun  led  ham  dog  saa  godt  forgangen  Aften. 
Syntes,  at  han  just  havde  været  saaledes  som  hun 
havde   tænkt    og   drømt   sig  ham.   —  —    Men   Drømme 

vare  ørkesløse  —  Livet  —  saaledes  havde  han  jo 
selv  sagt  —  det  virkelige  Liv,  det  var  noget  ganske 
andet.  —  Aa  ja,  hun  begyndte  at  tro  det. 

Og  hun  vilde  ikke  mere  tænke  paa  ham,  slet  ikke  — 
kanske  hun  heller  ikke  mere  fik  ham  at  se,  han  rejste 
jo  snart  igjen. 

Nogen  Tid  derefter  kom  han  dog  derop  en  Dag 
i  Følge  med  Frederik  Rantzau  —  han  længtes  efter  at 
se  hvorledes  hun  vilde  tage  imod   ham. 

Hun  gav  ham  en  temmelig  afmaalt  Hilsen,  saa 
næsten  ikke  paa  ham  og  blev  siddende  stille  og  tavs 
henne  ved  Vinduet,  bøjet  over  sit  Arbejde.  Det  be- 
gvndte  at  ærgre  ham  lidt  —  mon  hun  virkelig  skulde 
være  vred,  krænket  siden  hin  Formiddag  oppe  paa 
Børsen.?  — 

Frederik  Rantzau  lod  Munden  løbe  hele  Tiden, 
men  Josias  var  bleven  ganske  tavs  —  han  sad  blot 
og    saa    paa    det    fine,     sænkede    Hoved    og    paa     den 

lille,  spinkle  Haand,   der  drog  Silken  ud  og  ind. 

Nu  tabte  hun  noget  Garn;  hastig  bøjede  han  sig 
ned  og  tog  det  op.  Idet  han  rakte  hende  det  og  hun 
vilde  takke  ham  med  et  lille  forbindtligt  Smil,  fangede 
han  hendes  Blik,  der  flygtigt  strejfede  ham,  —  og  som 
tryllebundne  maatte  hendes  Øjne  pludselig  sænke  sig  i 
hans.  Der  var  ikke  denne  overlegne,  halvt  spottende 
Mine  at  læse  deri  som  sidst  —  saa  aabent  og  ærligt 
og  varmt  og  mildt,  næsten  i  frygtsom  Ømhed  lyste  det 
hende  i  Møde  —  som  en  Bon  om  Tilgivelse  var  det  — 
som  et  Kjærtegn,  saa  indsmigrende  og  blødt. 

Berte  blev  ganske  bleg.  Hun  syntes  i  dette  Øjeblik, 
at  en  Del  af  hende  selv  ligesom  gled  fra  hende,  og  hun 
folte  paa  en  Gang  som  en  bævende  Frvd  og  en  stikkende 

Smerte.  —  —     Hun    syede   videre,    men    Stingene    gik 
paa  kryds  og  tvers,  Traaden  brast  hvert  Øjeblik. 

Og  siden,  da  han  igjen  var  gaaet,  var  alt  saa 
underlig  tomt  og  dødt  omkring  hende;  det  var  som  om 
han  havde  taget  noget  med  sig. 


VIII. 


Oktober  Maaned  med  alle  dens  Festligheder  og  al 
dens  Uro  var  forbi,  og  Kjøbenhavn  var  igjen 
kommen  i  sine  gamle,   i'olige  Folder. 

Josias  Rantzau  var  endnu  i  Byen  og  blev  der  hele 
Vinteren  over.  Han  og  Berte  Skeel  mødtes  ofte,  snart 
her,  snart  der,  for  han  var  naturligvis  meget  søgt,  især 
i  Begyndelsen,  men  mest  traf  de  dog  sammen  hos 
Frederik  Rantzau  og  Ide,  der  boede  i  Statholderen 
Brejde  Rantzaus  Gaard  i  Vingaardsstræde,  hvor  Josias 
ogsaa  var  bleven  opfordret  til  at  tage  Logemente.  Berte 
kjendte  sig  ikke  længer  utryg  i  hans  Nærhed;  hendes 
Tro  paa  ham  var  vendt  tilbage,  hun  turde  endelig  tale 
frit  og  aabent  til  ham,  og  det,  at  de  saa  ofte  vare  af 
forskjellig  Mening,  havde  just  en  egen  Tillokkelse  for 
dem  begge. 

Det  morede  ham  at  fremkalde  denne  halvt  krænkede 
Stemning  hos  hende  ved  at  sige  hende  imod,  om  det 
saa  kun  var  paa  Skromt,  for  bagefter  at  give  hende 
Ret    og    lade    hende    have    Glæden    af  at    have    sejret    i 


Josias  Raiiizju.  93 

Striden.  Han  holdt  af  at  se  dette  smukke,  varme 
Smil  bryde  frem  som  en  Solstraale  og  lægge  sig  over 
hendes  Ansigt  med  dets  stadigt  vekslende  Minespil,  i 
hvilket  En  kunde  læse  som  i  en  aaben  Bog. 

Hun    var   saa   ulig   alle   andre    Kvinder,    han    havde 
mødt.      Han  havde  en  sælsom  Følelse   ligeoverfor  hende 

—  af  Ærefrygt  næsten,  og  der  kunde  til  Tider  liste 
sig  saadan  en  blød,  vemodig,  næsten  højtidsfuld  Stem- 
ning over  ham  i  hendes  Nærhed  —  omtrent  som  i  en 
Kirke  syntes  han.  Det  kaldte  Mindet  frem  om  de 
stille  Søndage  i  hans  Barndom  hjemme  paa  Bothkamp, 
naar  Moderen  læste  højt  for  ham  og  Povl  af  den  store 
Bibel  med  Sølvspænderne,  medens  Lindene  stode  der- 
udenfor og  svejede  med  deres  Kroner  og  sendte  Duften 
af  deres  Blomster  ind  gjennem  det  aabne  Vindue.  Det 
kaldte  noget  til  Live  hos  ham  igjen,  der  længst  var 
blegnet  derude  i  Livets  brogede  Færd.  Og  ofte 
hændte  det,  at  han  midt  i  et  Ivstigt  Lag,  i  en  støjende, 
larmende  Skare,  trættedes  og  væmmedes  og  længtes  hen- 
imod  et  vist  blysomt  lidet  Pigebarn,  som  pludselig 
dukkede  frem  i  hans  Tanke. 

Og   saaledes   gik    den    ene    Maaned    efter  den  anden 

—  en  Tid,  fuld  af  ejendommelig  Fred  og  Lykke,  i 
hvilken  Berte  Skeel  fik  Lov  at  drømme  den  gamle 
Storheds  Drøm  om  igjen,  hvori  han  var  Helten,  og  som 
havde  spredt  Foraarets  dejlige,  straalende  Sollys  over 
Tilværelsen,  havde  bragt  Liv  og  Duft  med  sig  i  en 
Skjønheds  og  Rigdoms  Fylde  uden  Lige.  Hun  havde 
kjendt  sig  som  loftet  og  baaret  i  Troen  paa  ham,  og 
som  i  jublende  Tak  var  det  hver  Dag  steget  fra 
hendes  unge  Hjærte. 

Hun   var    som  en  Blomst,  der   er  ifærd  med  at  ud- 
folde sig.      I    høj  Grad    modtagelig   for   Indtryk,    fuld  af 

Følelse  og  med  en  stærk  Trang  til  Kjærlighed  —  der 
aldrig  rigtig  vovede  sig  frem,  fordi  hun  i  sin  Stolthed 
frygtede  for  at  blive  stødt  tilbage  —  var  hun  vokset  op 
med  en  Fylde  af  Tanker,  der  ligesom  tog  Magten  fra 
hende,  og  gjemmende  i  sit  Indre  en  Verden  af  Uro, 
Savn  og  gjærende  Længsel.  Og  nu  var  det  med  et, 
som  om  alt,  hvad  der  havde  ligget  skjult  og  spiret 
dybest  inde,  brød  frem  som  Puppen  af  sit  Hylster,  som 
om  hun  voksede  sig  stærk  og  fri  midt  ind  i  Even- 
tvret,  hun  havde  drømt  og  digtet,  og  som  nu  var 
blevet  Virkelighed,  medens  hun  lod  sig  glide  med  ad 
den  sagte,  bølgende  Strøm,  der  flød  mellem  blomster- 
smykkede Bredder  med  lokkende,  daarende  Billeder 
uden  Tal  og  mundede  ud  i  et  Hav  af  overvættes, 
uendelig  Lyksalighed. 

Saaledes  havde  det  været  —  ja,  men  nu  var  det 
altsammen  forbi,  thi  nu  var  Foraaret  kommet  og  med 
det  Tiden,  da  Josias  Rantzau  skulde  bort  igjen,  bort  for 
at  kriges  i  Frankrigs  Tjeneste  mod  de  fæle  Spanioler, 
hvem  hun  af  Hjertet  afskyede. 

At  han  ikke  ogsaa  kunde  have  fortøvet  en  Stund 
endnu  herhjemme  —  — 

Han  havde  virkelig  tænkt  derpaa  og  prøvet  at 
slaa  sig  til  Ro  indtil  videre;  men  han  mærkede,  at  det 
ikke  vilde  gaa  —  mærkede,  at  han  dog  aldrig  ret 
vilde  kunne  slaa  Rod  i  Hjemmets  Jordbund ,  saaledes 
som  Frederik  og  Kristian  Rantzau,  der  begge  stode 
Tronen  og  Kongen  saa  nær.  I  mange  Maader  et  ægte 
Barn  af  sin  Tid  med  dens  forunderlig  varmblodede, 
livskraftige  Slægt,  tænkte  han  dog  i  mangt  og  meget 
anderledes  end  de  fleste  af  hans  Standsfæller.  Den 
jevne,  danske  Adel,  der  holdt  paa  alt  det  nedarvede  og 
just   ikke   yndede   fremmed    Indblanden    paa    noget   Om- 

raade,  følte  sig  jevnlig  stødt  af  hans  sikre  Fremtræden 
og  altfor  frimodigt  udtalte  Meninger,  og  han  var  ikke 
synderlig  vel  set,  hverken  af  den,  eller  i  de  snevrere 
Kredse  ved  Hove.  Selv  Kongen  mente  jo,  at  Gene- 
ral Rantzau  var  en  vel  fremfusende  og  anmassende 
Herre.  Den  Kulde  og  Tilbageholdenhed,  han  saaledes 
mødte  overalt,  gjorde  naturligvis,  at  han  følte  sig  utilpas 
og  trykket.  Forholdene  herhjemme  forekom  ham  smaa- 
lige  og  snevre,  og  det  var  derfor  intet  Under,  at  han 
drog  afsted  igjen  —  hen,  hvor  man  havde  Brug  for 
hans  kraftige  Arm  —  skjøndt  det  kostede  ham  mere  at 
rive  sig  løs,  end  han  først  vilde  tilstaa  for  sig  selv. 

Thi  om  Berte  Skeel  havde  været  en  Kokette,  der 
havde  anvendt  alle  sine  Forførelses-Kunster  paa  at 
fange  og  holde  ham  fast,  kunde  hun  ikke  have  fundet 
noget  sikrere  Middel  til  at  vinde  ham  end  just  den 
Kulde  og  Ro,  hun  havde  vist  i  Begyndelsen.  Han, 
som  var  vant  til  at  sejre  uden  Kamp,  havde  her  stødt 
paa  en  Modstand,  der  forvirrede  og  betog  ham;  det 
barnlige,  vege  og  bløde  i  hendes  Natur,  forenet  med 
den  dybe  Alvor,  fængslede  ham  og  gav  hende  bestandig 
ny  Tillokkelse. 

I  over  en  Uge  havde  han  nu  næsten  ikke  ladet  sig 
se  hos  nogen,  saa  travlt  havde  han  med  at  forberede  sig 
til  sin  Rejse.  Han  havde  skrevet  til  sin  Foged  om  at 
sælge  endnu  et  Par  Jordlodder  for  at  skaffe  Penge, 
men  endda  havde  det  ikke  været  tilstrækkeligt  til  alle 
hans  Fornødenheder,  og  saa  havde  han  maattet  laane 
en  Sum  hos  Kristian  Rantzau,  som  siden  Faderens 
Død  var  Herre  til  Brejdenborg  og  en  af  de  rigeste 
Adelsmænd  i  Landet.  Han  havde  først  krympet  sig 
lidt  derved,  thi  der  var  nu  engang  kommen  lidt  Kulde 
mellem    ham    og    Slægten    paa    Brejdenborg,    siden     de 

Narrestreger  med   Helvig,   men   nu  var  endelig  alt  bragt 
i  Orden,  og  han  var  færdig. 

Og  saa  var  det  en  Søndag. 

Berte  Skeel  sad  alene  oppe  i  Stuen;  hendes  Moder 
og  Søstre  vare  gaaede  til  Tolv-Tjenesten  i  Nikolaj  for 
at  høre  en  af  Mag.  Mikkel  Tisdorfs  opbyggelige  Præ- 
dikener, hvortil  der  altid  stimlede  en  Mængde  Menne- 
sker sammen.  Hun  selv  derimod  gik  helst  om  Morgenen, 
naar  der  var  mere  roligt  og  tyst  og  hun  uforstyrret 
kunde  hengive  sig  til  sin  Andagt. 

Det  gyldne  Sollys  laa  over  Gaden,  over  Kanalens 
stillestaaende  Vand  og  over  den  søndagsstille  Stue. 
Solstraalerne  brøde  sig  i  de  smaa,  grønlige  Glarruder,  i 
de  blanke  Fade  og  Tallerkener  over  Skjænkebordet, 
spillede  i  Bertes  blankbrune  Haar  og  legede  i  Folderne 
af  hendes  lavendelfarvede  Klædning.  Hun  sad  ganske 
stille  med  Hænderne  foldede  i  Skjødet  og  den  store 
graa  Kat  snurrende  ved  sine  Fødder  —  tænkte  og 
drømte;  Øjnene  plirrede  op  mod  Solen  og  lukkede  sig 
saa  halvt  — 

Pludselig  foer  hun  op.  Dernede  i  Forstuen  hørte 
hun  en  kjendt  Røst ,  Trin  paa  Trappen.  —  —  Nej, 
det  gik  da  aldrig  i  Verden  an,  at  hun  tog  imod  Besøg 
nu  hun  var  alene;  hun  vilde  kalde  paa  Kresten,  han 
laa  vist  inde  i  sit  Sengekammers  endnu;  hun  syntes, 
hun  havde  hørt  hans  Snorken,  da  hun  gik  forbi 
Døren  nys. 

Men  i  det  samme  stod  Josias  Rantzau  allerede  i 
Døren.  Hendes  Hjerte  tog  paa  at  slaa  saa  voldsomt, 
at  hun  næsten  ikke  kunde  faa  Vejret  —  hun  ønskede, 
at  hun  kunde  løbe  sin  Vej  —  — 

Havde  han  skræmmet  hende.''  Hans  Besøg  saa 
tidligt  paa   Dagen  var  kanske  en  Kjende  ubelejligt,  men 

hun   fik    pardonnere    ham,    saasom    han    var    kommen  for 
at  byde  Farvel. 

«I  drager  af  —  saa  snart?  Og  tænker  kanske 
ikke  mere  at  vende  tilbage ?» 

«Hvo  ved,  kunde  dog  hænde,  at  noget  atter  drog 
mig  hid.» 

Han  tog  en  Stol  og  satte  sig  ved  Siden  af  hende, 
der  pludselig  havde  faaet  travlt  med  sit  Arbejde. 

«Skal  det  skjønne  Perlestikkeri  der  kanske  være 
færdigt  inden  Aften,  eftersom  I  fast  ikke  har  Stunder 
at  se  mig  an  eller  tale  med  mig  —  endog  det  er  den 
sidste  Gang.''» 

<Den  sidste  —  aa  ja  —  hendes  Stemme  lød 
ikke  ganske  fast.  « Krigen  er  en  usikker  Lod  at 
friste ! » 

'<Men  hele  dette  Mummenspil,  som  vi  kalde  for 
Livet,  er  jo  i  Grunden  kun  som  et  vippendes  Gang- 
brædt  lagt  over  en  Afgrund,  >  svarede  Josias  smilende. 
'<Blot  En  træder  til  med  faste  Skridt  foruden  Tvivl  og 
Tøven,  da  har  det  ingen  Fare. » 

«Ej,  det  klinger  stort  at  have  slig  Tro  til  sin  egen 
Styrke  —  tag  Eder  Vare  min  gæve  Hr.  Ridders- 
mand,  at  den  ikke  brister  en  Gang. » 

«Men  véd  I  da  ikke,  at  hvad  mig  anbelanger  saa 
siges  jeg  at  staa  under  mine  Venners,  de  Underjordiskes 
Beskyttelse,  Jomfru   Berte.^     lo  Josias  drillende. 

«Fy  —  det  var  et  daarligt  Formynderskab,  det 
Herren  i  sin  Naade  fri  Eder  fra.  Heller  end  til  det 
arge  Troldpak  tænker  jeg.  En  faar  slaa  sin  Lid  til  de 
himmelske  Magter  — » 

«Jeg  frygter  kun,  de  ville  intet  have  med  mig  at 
skaffe. » 

"Kors    i  Jesu  Navn    da    hvor    1     kan    snakke!      En 

skulde  ved  at  høre  slig  ugudelig  Tale  tænke,  at  I 
havde  slet  og  aldeles  ingen  Kristentro. » 

«Ja,  se  nu  vil  I  nok  have  mig  til  at  staa  Skrifte, 
Jomfru  Berte,  hvad  enten  jeg  saa  vil  det  eller  ej.  Og 
næsten  formener  jeg,  at  overfor  slig  fager  Skriftefader 
tik  En  omvende  sig  paa  Stand !» 

«Nu  spotter  I,   det  er  ikke  smukt. » 

«0g  I  bliver  vred.  Kan  et  Ord  eller  to  i  Skjemt 
da  virkelig  forarge  Eder  slig.^  > 

«Ja,  vi  lade  hellere  den  Skjemt  fare,  Hr.  General, 
den  jeg  i  min  Enfold  ganske  og  aldeles  ikke  fatter. 
Vi  tænke  nu  engang  ikke  ens  i  det  Stykke  og  faa  vist 
heller  afbryde  denne  Discours  — ;> 

«Nej,  nej  —  saaledes  slipper  I  ikke  fra  mig.  1 
gjør  mig  Uret,  Berte  —  jeg  er  ingen  Spotter.  Jeg 
ærer  Eders  skjønne,  rene  Tro,  der  gjorde  Eder  saa 
barneglad  og  tryg;  jeg  ærer  Mindet  om  hin  forste  Lærdom, 
jeg  fik,  da  min  Moder  satte  mig  paa  sit  Knæ  og  foldede 
mine  Barnehænder,  men  —  om  En  nu  ikke  evnede 
længer  at  give  sig  saa  blindt  hen  i  mangt  og  meget, 
som  Forstanden  ej  ret  vil  nemme,  om  kanske  noget 
var  gaaet  tabt  derude  i  Livets  hvirvlende  Malstrøm 
—  vilde  det  undre  Eder  saa  meget,  vilde  I  derfor 
bryde  Staven  over  mig.^ 

«Ak  nej,  hvor  kunde  jeg  det.^^  Jeg  har  saa  vist 
ingen  Ret  at  dømme  Eder  og  Eders  Færd.  Vel  véd 
jeg  det,  at  megen  Daarlighed  og  Syndigheds  Lyst  er 
mægtig  at  drage  et  Menneske,  men  jeg  mener  da,  at 
En  faar  stande  imod  i  ærlig  Stræben  og  se  at  vinde 
tilbage  hvad  En  har  forlist.  Tykkes  Eder  kanske  ej, 
at  det  og  vel  var  en  Kamp  værd.^  Og  hvad  blev  der 
vel  ellers  af  den  Styrke,   I   nys  pukkede  paa.-^ 

Josias  sad  et  Øjeblik   tavs    og  legede    med  en  Ende 

Silke,  som  han  snoede  om  sine  Fingre.  «Ved  Gud,  I 
er  et  sælsomt  Pigebarn!  Er  det  ikke  som  1  havde 
Magten  at  drage  p]ns  inderste  Tanker  frem,  krænge  Eri 
ligervis  som  en  Handske.  —  Men  hvad  vil  i  egent- 
lig, at  et  Menneske  skal  tro  og  tænke  i  disse  Tider, 
hvor  selv  de  mest  oplyste  Mænd  irre  om  i  de  groveste 
Vildfarelser  og  ved  deres  vrange  Meninger  og  falske 
Lærdomme  ofte  kun  vække  Alteration  og  Forargelse.'* 
Galt  var  det  i  Papismens  Dage,  dog  stort  bedre  Kaar 
tykkes  mig  ej  Lutherdommen  har  bragt;  den  Gang 
rejste  de  Baal  for  K jætterne,  nu  stege  de  gamle  Kjær- 
linger  i  lutter  Nidkjærhed  for  Troen,  ret  som  om  det 
onde,  der  times  os,  virkelig  kom  fra  Hekser  og  Trold- 
tøj, som  havde  Magten  at  skade  os.  Skal  det  kaldes 
Gudsfrygt  og  Kristendom,  da  bekjender  jeg  ærligt,  at 
jeg  ikke  gad  røre  en  Finger  for  at  forhverve  mig  den.>> 

«Men  det  skal  ej  heller  kaldes  saa,*  sagde  Berte 
med  den  simple  og  inderlige  Overbevisning,  der  altid 
gav  hendes  Ord  en  særegen  Vægt.  «Gud  Herren  be- 
gjærer  ikke  slige  Ofre,  og  I  vil  dog  vel  ikke  drage 
Ham  til  Ansvar  for  det  onde,  som  sker  her  i  Verden.^ 
Stor  er  den  onde  Fyrstes  Magt,  han,  som  var  en 
Manddraber  fra  Begyndelsen  af,  og  saa  er  det  Menne- 
skens  egen  Villie,   det  kommer  an  paa  — ■>' 

Der  siges  saa  —  men  hvor  langt  strækker  sig  vel 
vor  Villie,   mener  L^*)) 

« Længere  end  vi  selv  vide  af,  tænker  jeg.  Og 
hvorfor  —  naar  vi  selv  ville  —  skulde  saa  i  Grunden 
Vejen  til  det  Gode  ikke  være  lige  saa  let  at  finde  som 
til  det  onde?  Ja  —  nu  vil  I  sagtens  tænke,  som 
Kresten  sagde  forgangen,  at  jeg  præker  ud  af  min 
Moders  Huspostille  derhenne  —  men  —  1  maa  ikke 
le.   Meningen  er  god.» 

«God  —  ja,  som  I  selv  er  det  Barnlille,  fra  Toppen 
af  hvert  Haar  paa  Eders  fagre  Isse  til  Spidsen  af  Eders 
spæde  Fod.  Kjære  Jomfru  Berte  —  I  ved  jo  vel,  at 
vi  Mennesker  —  helst  vi  Mænd,  tænker  jeg  —  nu 
engang  ere  for  skrøbelige  Kar  at  regne,  naar  det 
gjælder  at  forsage  vort  Kjød  som  det  hedder.  En 
vorder  saare  let  som  Skibet,  der  omtumles  paa  de 
vildene  Vover  foruden  Ror  og  Styresmand.  Ikke 
Straffen  for  det  onde,  som  venter  os,  men  det  onde 
selv  er  det,  som  burde  skræmme  os,  men  —  ja  i 
Eders  Nærhed,  Berte  Skeel,  fornam  jeg  det  kanske  først 
hvor  ofte  jeg  foer  vild  og  strandede  paa  de  skjulte 
Skjær,  fornam  dog  tillige  hvor  meget  det  kunde  være 
værd  atter  at  komme  paa  ret  Kjøl.  For  I  er  just  en 
af  de  Kvinder,  der  magte  at  bringe  det  gode  i  Vækst 
hos  et  Menneske,  en  af  dem,  paa  hvem  En  lider  og 
tror,  selv  om  alt  andet  maatte  briste  og  forgaa. » 

«Nu  slog  I  nok  med  den  ene  Haand  og  klapper  med 
den  anden. »  Berte  smilede,  men  der  var  store  Taarer  i 
hendes  Øjne.  «Ogsaa  jeg  saa  nødigt,  at  vi  skiltes  som 
Uvenner.  Det  vilde  kun  have  været  et  Minde  om  min 
Stædighed,  som  1  altid  kaldte  det  —  at  tage  med  paa 
Vejen. » 

«Aa  nej  —  jeg  tager  et  andet  Minde  med.  Berte, 
Hjærtens  kjære!  Ej  kjender  Du  selv  den  Magt,  Du 
fanged  over  mig  —  den  Magt,  ingen  Kvinde  paa  Jorde- 
rige ejed  før;  Du,  som  listed  Dig  ind  i  mit  Sind  og 
min  Hu,  fyldte  min  Tanke  og  leged  i  mine  Drømme, 
ja,  bandt  mig  med  Din  spæde  Haand  i  en  Lænke,  stærkere 
end  at  noget  i  Verden  atter  vil  kunne  bryde  den.>; 

Han  greb  hendes  lille,  kolde  Haand  i  begge  sine 
—  den  rystede  som  i  Feber.  Det  var  som  om  hele 
hans    Fasthed   og   Sikkerhed    i    dette   Øjeblik    var   veget 

fra  ham;  han  saa  paa  hende  —  ængsteh'g  bedende, 
næsten  tryglende  —  —  <  Berte,  Berte  —  ved  Gud, 
de  Ord  taltes  ud  af  min  fulde  Sjæl,  men  Du  —  hvad 
har  Du  at  svare  mig?» 

«Ak  —  General  Rantzau  —  Josias  — >^   hun  havde 
staaet    med   sænket    Hoved,    saa   hævede   de   store,  tro- 
skyldige Barneøjne  sig   pludselig  til  hans.  —  Slig  Ren- 
hed,   der    lyste    En    i 
Mode  fra  hendes   Blik 
—    det    var     som    at 
skue   op    i    den    klare 
Himmel  selv.      Nej  — 
om     En     nogen     Tid 
skulde    kunne   glemme 
hende! 

Han  kjendte  sig  saa 
sælsom  bevæget,  saa 
ydmyg  næsten,  medens 
hans  Tanke  løftede 
hende  højt  i  voksende 
Ømhed  og  jublende 
Lykke.  Der  laa  et 
Skjær  af  Forventning 
over  hendes  fme  Træk  ; 
Smilet  var  ved  at 
smelte    ud    i    Graad ,    Blikket    var    blevet    saa    omt    og 

varmt  i  dets    fugtig   straalende  Glans aa,  at  han 

skulde  bort  just  nu,  da  hendes  unge  Elskovs  fagre 
Rose  blussede  ham  i  Mode!  Den  var  saa  ny  og 
sælsom,  denne  stærke,  alt  opslugende  Følelse,  der 
med  ét  var  brudt  ind  over  ham  —  han  kunde 
ikke  finde  Ord  men  drog  hende  ind  i  sin  Favn, 
og    idet     han     med     Haanden     strøg     varsomt     henover 

hendes    blanke,    brune    Haar,    bøjede    han    sig    ned    0£ 
kyssede  hende.   — 

Jeg  ganger  mig  udi  Rosens  Lund 
At  bede  Hjort  og  at  bede  Hind, 
Fuglen  sjunger  paa  Kviste. 
.   Der  er  saa  tyst  udi  Rosens  Lund, 
Der  fanger  jeg  Trøst  for  mit  syge  Sind, 
Fuglen  sjunger  paa  Kviste 


lod  det  pludselig  inde  fra  den  anden  Stue,  og  Kresten 
Skeel  stak,  gabende  og  strækkende  sig.  Hovedet  ind  ad 
Døren.  —  «Berte!  saa  Du  ikke  min  nye  Skindbørs.'' 
Jeg  lagde  den  fra  mig  derinde  paa  Skiven  i  Aftes,  og 
nu  er  den  væk  —  Fanden  fare  i  det,  aa  —  — » 

Han  fik  Øje  paa  Josias  Rantzau  og  gloede  med 
dum  Forundring  fra  ham  og  til  Berte,  der  hastig  havde 
rejst  sig.  1  det  samme  lød  der  Stemmer  op  fra  Gaden ; 
Folk  begyndte  at  komme  fra  Kirke,  og  med  et  harm- 
fuldt Blik  til  det  Drog  af  Kresten,  der  saa  ubetimelig 
var  kommen  til  Stede,  erklærede  Josias,  at  han 
maatte  gaa. 

«Aa,  tøv  en  Kjende  General  Rantzau,  saa  kunne  vi 
følges  ad,»  raabte  Kresten,  «jeg  skal  og  hen  i  Vin- 
gaardstræde  til  en  liden  Collation  hos  Brejde  og  Johan, 
der  i   Morgen  drage  af  paa  deres  Udenvolds-Rejse.» 

Han  foer  rundt  i  Stuen  efter  sin  Hat,  spændte  sin 
Kaarde  om  Livet,  var  henne  ved  Døren  og  tilbage 
igjen  — 

Josias  og  Berte  stode  ligeoverfor  hinanden.  Berte 
—   lev  vel!     Vi   ses  igjen  for  ej  at  skilles  mere  — » 

«Saa  far  da  vel  Josias  Rantzau,  Gud  føre  Eder 
uskadt  tilbage  til  Sjæl  som  til  Legem  —  det  skal  være 
min     Bøn     tidligt     og    silde!         Ordene     lød     som     en 

Hvisken,  for  Graaden  sad  hende  i  Halsen  og  var  nær- 
ved at  kvæle  hende. 

«Tak  tusindfold  for  de  Ord  !  Maatte  Himlen  nogen 
Tid  tage  sig  en  Uværdig  an  som  mig,  da  blev  det 
visselig  for  slig  en  Forbons  Skyld. »  Han  bøjede  sig 
endnu  engang  ned  for  at  trykke  et  Kys  paa  hendes 
Haand  og  —  var  borte  med  det  samme. 

Det  gos  i  Berte  Skeel,  da  Døren  lukkede  sig  efter 
ham  —  som  en  Dødskulde  var  det,  der  lagde  sig  over 
hendes  varme  Forhaabninger.  Var  det  en  Afsked  for 
Livet  kanske  .^ 

Der  var  kommet  en  Angst  op  i  hende,  der  vejrede 
al  den  Lyksalighed  bort,  som  denne  Stund  havde  bragt 
med  sig;  hun  syntes,  at  hun  maatte  kalde  ham  tilbage, 
holde  ham  fast  —  — 

At  han  elskede  hende  —  virkelig  elskede  hende! 
—  Det  var  som  en  Drøm  saa  vidunderlig  dejlig  —  om 
hun  blot  aldrig  skulde  vaagne  deraf!  Men  hvad  ejede 
hun,  naar  alt  kom  til  alt,  der  var  istand  til  at  fængsle 
ham  —  helst  naar  han  først  var  borte  fra  hende.?  Vilde 
Mindet  om  hende  dog  ikke  tilsidst  blegne  og  skylles 
bort  af  Tidens  rivende  Strøm.?  Hun  tyede  op  paa  sit 
lille  Kammer  i  Gavlen  af  Huset,  hvorfra  hun  kunde  se 
over  Tagene  over  til  Kirken  paa  Bremerholm  og 
Toldboden  der  bagved.  Der  laa  Skibet,  som  næste 
Morgen  skulde  fore  Josias  Rantzau  til  Lybæk.  —  Hun 
satte  sig  ned  ved  Vinduet  med  Hovedet  støttet  i  Hæn- 
derne og  græd,  —  halvt  i  overvættes  Fryd,  halvt  i 
stingende  Smerte,  medens  hvert  Ord,  hvert  Blik,  hun 
havde  vekslet  med  ham,  blev  draget  frem  og  gjennem- 
levet  paany  for  at  lægges  lig  en  lægende  Balsam  over 
Adskillelsens  blødende  Vunde. 

Ud  paa  Eftermiddagen,    da  det  allerede  begyndte  at 

skumre,  stødte  hun  paa  sin  Broder,  der  var  kommen 
hjem  fra  Collationen  hos  Brejde  Rantzau  og  ravede  sig 
frem  gjennem  den  halvmørke  Gang  til  sit  Kammers. 
«Aa  Berte,  er  det  Dig  min  Høne,»  udbrød  han,  og 
hun  kunde  mærke  Vindunsten  fra  hans  hede  Aande, 
der  altid  var  hende  saa  modbydelig.  "Josias  Rantzau 
bad  mig  hilse  Dig;  han  sagde  —  ja  nu  har  jeg  glemt 
hvad  det  var  —  men  det  har  intet  at  sige,  for  Du 
bliver  stukket  ud  alligevel  Du  Smaa!  Du  er  ganske 
tækkelig,  Berte,  om  end  noget  vel  klein  og  bleg  om 
Næbet  efter  Skjønheds  de  rette  Regler,  men  de  franzø- 
ske  Kvinder  —  aa  Gud  forbarme  sig,  saa  dejlige 
de  skulle  være  —  og  saa  føjelige  Du  — » 

Berte  puffede  ham  harmfuld  til  Side. 

Og  saaledes  som  ogsaa  de  andre  havde  siddet  der 
ved  Nadvermaaltidet  og  talt  om  Josias,  havde  vejet  og 
maalt  ham  med  deres  egen  Smaaligheds  snevre  Alen ! 
—  Ja,  hun  skjønnede  det  allerede,  at  mangen  Malurt- 
draabe  vilde  flyde  i  hendes  Lykkes  Bæger,  at  det  ikke 
just  var  paa  Glædens  blomsterstrøede  Vej ,  men  snarere 
paa  Smertens  Tornesti,  trang  og  snever,  hun  vilde 
komme  til  at  vandre  for  sin  Elskovs  Skyld. 

Men  hun  vidste  ogsaa,  at  denne  Elskov  vilde  være 
stærk,  ja  stærk  indtil  Døden. 


^::: 


IX. 


Det  var  en  Dag  langt  ud  paa  Efteraaret. 
Paris  var  ifærd  med  at  gaa  til  Hvile.  De  sidste, 
blankgyldne  Solstraaler  strejfede  de  talrige  Tinder  og 
Spir,  der  ragede  op  fra  Paladser,  Kirker  og  Klostre, 
hvis  Klokker  nylig  havde  ringet  til  Ave.  Endnu  zitrede 
deres  Klang  dæmpet  gjennem  den  stille  Luft;  Menneske- 
strømmen, der  bølgede  gjennem  Gaderne,  var  stilnet  af, 
Vognrumlen  ophørt,  Larmen,  Skrigene  og  Udsælgernes 
hæse  Raab  forstummet,  kun  i  Nærheden  af  Louvres 
gamle  Kongeborg  var  der  endnu  Liv  og  Færdsel  af 
Fodgængere,  Bærestole  og  Karosser,  der  aflæssede  deres 
gallaklædte  Indhold  udenfor  den  smukke  Indgangsportal 
fra  Frants  den  Førstes  Tid. 

Og  indenfor  de  Mure,  som  denne  Ridderlighedens 
Forkæmper  havde  omskabt  fra  et  middelalderligt  Kastel 
til  en  glimrende  Kongebolig,  hvor  en  Kathrina  af  Medicis 
til  Frankrigs  Fordærvelse  havde  fostret  de  sidste  lastefulde 
Ætlinge  af  Huset  Valois,  —  som  havde  set  Henrik 
den  Fjerdes  glorværdige  Regjering  udfolde  sig  med  alle 
dens  Dyder  og  Laster,  set  en  Gabrielle  d'Estrées  svinge 
sit  Scepter  som  Dronning  i  Skjønhedens  og  Nydelsernes 
Rige,  —  der  kastede  nu  i  Aften  Tusinder  af  Lys  deres 
Glans  tilbage  fra  Lofternes  og  Væggenes  Forgyldning, 
funklede  i  slebne  Krystaller  og  legede  i  Tæppernes  og 
Forhængenes  rigt  indvirkede  Stoffer. 

Og  klare  Øjne  tindrede  omkap  i  Kjærternes  og 
Lysenes  StraaleglanSj  marmorhvide  Skuldre  blinkede 
frem  mellem  Silkens  bløde  Purpurfolder.  I  Krogene 
lød  hviskende  Stemmer  og  gaves  lønlige  Tegn,  medens 
Rænker  spandtes  bag  sorgløst  smilende  Miner;  overalt 
List  og  Forstillelse,  Glimmer  og  Pragt  og  Hyldest  af 
den   Magt,  som  dog  kun  var  et  Skin. 

Thi  hvad  var  Monarken  derhenne  under  den  gyldne 
Tronhimmel,  Manden  med  det  tungsindige,  næsten  aands- 
sløve  Ansigt,  vel  andet  end  en  Lededukke  i  kongeligt 
Skrud,  et  villieløst  Redskab  i  den  kraftige  Haand,  som  i 
Virkeligheden  styrede  Frankrig.'^ 

Stakkels  Ludvig  den  Trettende!  En  Gjenstand  for 
Beklagelse  i  samme  Grad,  som  hans  almægtige  Minister 
var  det  for  Had  og  Frygt;  denne  Minister,  hvem  de 
alle  stræbte  at  styrte  —  Kongens  Broder,  Gaston,  der 
stadig  æggedes  af  sin  Moder,  den  forviste  Maria  af 
Medicis,  de  øvrige  Prinser  af  Blodet  og  Højadelen,  alle 
disse  Mennesker,  som  han  fra  Tid  til  anden  havde 
ydmyget  og  som  dog  med  Raseri  i  Hjærtet  maatte  bøje 
Ryg  for  ham. 


Josias  Rantzau.  i  07 


Men  ingen  hadede  ham  dog  maaske  i  højere  Grad 
end  Dronningen,  Anne  af  Østerrig. 

Hun,  der  allerede  som  et  fjortenaars  Barn  var 
bleven  sendt  til  Frankrig  for  at  ægte  den  ikke  meget 
ældre  Dauphin,  tilskrev  Richelieu,  og  Richelieu  alene,  al 
den  Kulde  og  Tilsidesættelse,  som  hendes  Gemal  i  Aarenes 
Lob  havde  vist  h^nde.  I  Virkeligheden  havde  der  aldrig 
fundet  nogen  varmere  Tilnærmelse  Sted  mellem  Ægte- 
folkene, hvis  store  Ungdom  gjorde,  at  de  i  Begyndelsen 
levede  adskilte  og  hver  for  sig  opdroges  til  deres  høje 
Kald.  Men  hun,  Habsburgernes  Ætling,  var  ærgjerrig 
og  atraaede  at  dele  Magten  med  sin  Gemal,  efter  at 
Formynderregjeringen  var  ophørt.  Varm  og  ildfuld  af 
Temperament,  til  Tider  kaad,  næsten  til  Frivolitet,  her, 
hvor  hun  ikke  som  hjemme  ved  det  spanske  Hof  holdtes 
indenfor  Etikettens  strengt  afstukne  Grænser,  forenede 
hun  alligevel  i  sin  Person  Majestætens  hele  Værdighed 
med  Kvindens  Ynde  og  vilde  sagtens  ogsaa  have  naaet 
sit  Maal,  dersom  ikke  Ministeren  havde  modarbejdet 
hendes  Indflydelse  hos  den  svage  Ludvig.  Men  denne 
mægtige  Aand  taalte  ingen  Indblanden  i  sine  Rettig- 
heder, mindst  af  en  Kvinde.  For  Armand  Jean  du 
Plessis  af  Richelieu  var  intet  Bolværk  for  højt,  der 
skilte  ham  fra  Tronen;  han  sprængte  alle  Skranker  og 
stillede  sig  ved  Monarkens  Side,  urokkelig,  uafviselig  som 
Skjæbnen  selv.  Han  var  en  Modstander,  hvem  det  trods 
alle  Kabaler  og  Rænker  ikke  var  lykkedes  at  fjerne.  —  - 

Musiken  bølgede  gjennem  den  store  Dansesal.  Vajende 
Fjerbuske  vuggede  sig  i  Takten,  behandskede  Hænder 
modtes  og  gave  stjaalne  Tryk,  medens  Parrene  nærmede 
sig  og  atter  giede  fra  hinanden. 

«Saa  I  det.?»  hviskede  en  gammel  afdanket  Kavaler 
ra    Henrik  den  Fjerdes  Tid    til   en   anden,    "saa    I    den 

Udmærkelse,  der  blev  denne  Comte  de  Rantzau  til  Del? 
Nys  talte  hans  Majestæt  til  ham,  og  nu  har  det  behaget 
Dronningen  at  vælge  ham  til  sin  Meddanser. » 

«Jo  vist,  den  nordiske  Vildmand  begynder  at  spille 
en  Rolle  her  ved  Hoffet,  mon  frere!  Trods  det  Øje, 
han  nylig  har  mistet,  lignes  han  jo  ved  en  Adonis  i 
Skjønhed,  en  Herkules  i  Mod  og  Styrke  —  en  Halv- 
gud, kort  sagt,  nedstegen  fra  den  høje  Olymp  for  at 
vække  Kvindernes  Beundring  — » 

«0g  Mændenes  Misundelse !»  tilføjede  den  Anden 
med  et  lille  Smil. 

Rundt  omkring  faldt  lignende  Bemærkninger. 

Josias  Rantzau  havde  faaet  en  meget  ærefuld  Mod- 
tagelse ved  det  franske  Hof,  især  af  Kardinal  Richelieu, 
der  med  sit  skarpe  Blik  straks  opdagede,  at  han  var  i 
Besiddelse  af  alle  de  Egenskaber,  der  maatte  gjøre  ham 
til  en  fuldendt  Soldat,  og  han  havde  ufortøvet  faaet 
Ordre  til  at  støde  til  den  Del  af  Condés  Armé,  der 
var  rykket  ind  i  PVanche  Comté.  Her  havde  han 
ogsaa  snart  faaet  Lejlighed  til  at  vise  hvad  han  duede  til. 

I  flere  Maaneder  havde  de  Franske  belejret  den  lille 
Grænsefæstning  Dole,  der  gjorde  den  mest  haardnakkede 
Modstand.  Chefen  for  Artilleriet,  den  duelige,  men  noget 
langsomme  General  la  Meilleraie,  havde  forgjæves  beskudt 
den  med  sine  Bomber  —  denne  nye  og  frygtelige  Op- 
findelse, der  skyldtes  Hollænderne  —  og  han  var  derfor 
bleven  tilbagekaldt.  Under  Rantzau,  som  havde  faaet 
Overbefalingen  i  hans  Sted,  lykkedes  Angrebet,  hvad  man 
næsten  havde  opgivet  Haabet  om;  ved  en  ligesaa  dristig  ud- 
ført som  snildt  udtænkt  Plan,  et  Vovestykke,  der  kronedes 
med  uventet  Held,  stormedes  Udenværkerne  en  Nat  af  en 
lille  heltemodig  Skare  under  hans  egen  Anførsel,  og  ved 
Daggry  vajede  den  franske  Fane  fra  Fæstningens  Mure. 

Det  var  en  Bedrift,  der  indbragte  Josias  Rantzau 
stor  Hæder,  skjondt  den  gjorde  ham  et  Øje  fattigere,  og 
efter  et  Par  heldige  Træfninger  endnu  var  han  i  Slut- 
ningen af  Sommeren  draget  ind  i  Paris  som  den  fejrede 
Sejerherre  —  Helten  fra  Franche  Comté. 

Hans  Mod  og  Uforfærdethed,  hans  personlige  For- 
trin og  Kardinalens  Bevaagenhed  havde  draget  alles 
Øjne  paa  ham  — ■  han  var  saa  at  sige  kommen  i  Mode. 
Og  denne  djærve,  nordiske  Kriger  med  den  stærke  Arm, 
den  frejdige,  livskraftige  Natur,  ragede  frem  som  en 
af  Oldtidens  Kæmpeskikkelser  her  ved  et  forfinet  og 
nydelsessygt  Hof,  hvor  der  stredes  mere  med  de  skjulte 
end  med  de  aabenlyse  Vaaben,  et  Hof,  som  maaske 
endnu  ikke  ganske  var  hvad  det  senere  blev  i  Retning 
af  sædelig  Fordærvelse,  men  hvor  Begreberne  om  Moral 
dog  vare  temmelig  slappe.  Han  stod  som  den  Fremmede 
uberørt  af  alle  Partistridigheder  midt  i  Vrimlen  af 
af  Øjentjenere  og  krybende  Hofmænd,  udbredende  lige- 
som et  Skjær  af  Sandhed  og  Virkelighed  omkring  sig  i 
al  denne  Unatur. 

«Den  smukke  Rantzau »  havde  Hoffets  Damer  døbt 
ham,  denne  Lvkkens  udkaarne  Yndling,  til  hvem  selv 
en  Dronning  havde  hævet  sine  Øjne.  —  Ved  flere 
Lejligheder  havde  hun  jo  allerede  udmærket  ham,  og 
nu  i  Aften,  ved  Festen  for  de  nederlandske  Gesandter, 
havde  hun  valgt  ham  til  sin  Meddanser,  havde  givet 
ham  Fortrinet  ligefor  Næsen  af  Prinserne  af  Blodet, 
som  i  Regelen  vare  de  eneste,  der  node  den  For- 
rettighed at  fore  hende  i  Dansen.  Med  synligt  Velbehag 
lod  hun  sit  Blik  dvæle  ved  den  høje,  statelige  Skik- 
kelse i  den  blaa  Fløjelskjole  med  Guldgalonerne,  det 
røde  Silke-Akselskærf  over  de  brede  Skuldere,  Hatten 
med    de   bølgende,    hvide  Fjer   paa   det  kjækt  knejsende 

Hoved  —  og  det  var  med  langt  større  Liv  end  sæd- 
vanligt, at  hun  hengav  sig  til  sin  Yndlingsfornøjelse  og 
traadte  Trinene  i  den  zirlige  Gavotte. 

Anne  af  Østerrig  selv  var,  trods  sine  fire  og  tredive 
Aar,  endnu  bestandig  forførerisk  smuk.  Ikke  meget  høj, 
men  med  yppige  Former,  bløde,  lidt  lade  Bevægelser 
en  Hudfarve,  hvis  blændende  Friskhed  fremhævedes  af 
det  svære,  rødbrune  Haar,  et  Par  mørke,  svømmende 
Øjne  og  en  noget  stor,  men  smukt  formet  Mund  med 
stærkt    røde,    sanseligt   svulmende  Læber.     Josias    kunde 


ikke  andet  end  fole  sig  slaaet  af  al  denne  Skjonhed, 
der  i  yppig  Livsfylde  straalede  ham  i  Møde,  medens 
hun  i  Dansen  ofte  var  ham  saa  nær,  at  den  dunkelrode 
Robes  glinsende  Silkefolder  berørte  ham;  hun  syntes  at 
vinke  og  drage  ham  ved  hvert  Blik  fra  de  halvt  ned- 
slagne Øjne  —  et  vidunderligt  Hoved  var  det,  som 
vuggede  sig  paa  denne  stolte,   kongelige  Hals. 

Og  siden  ude  paa  Terrassen  —  — 

Maanen  kastede  lange  Sølvstriber  henad  Marmor- 
fliserne; en  stærk  sødlig  Vellugt  opfyldte  den  dugvaade 
Luft.    Derhenne  fra  Bassinet  med  Tritonerne  og  Delfinerne 

plaskede  Vandet  sagte  ned  i  den  store  Kumme,  og  ud 
gjennem  Slottets  Vinduer  trængte  de  dæmpede  Toner 
af  Musiken  fra  Dansesalen. 

Henover  Fliserne  fejede  det  røde  Slæb  —  et  Slor 
dækkede  over  det  yppige  Haar  og  lagde  sig  i  blode 
Folder  ned  over  Hals  og  Skuldere.  Dronning  Anne  gik 
langsomt  frem  og  tilbage  ved  Siden  af  Josias  Rantzau, 
hvem  hun  havde  ladet  kalde  hen  til  sig,  til  stor  For- 
argelse for  Damerne  og  Kavalererne,  der  i  nogen  Af- 
stand fulgte  efter. 

En  slig  Udmærkelse,  der  blev  denne  Fremmede 
til  Del  —  sligt  Brud  paa  Etiketten!  Ganske  som  i 
Buckinghams  Dage,  da  hendes  Majestæt  havde  •  forglemt 
sic^  selv  i  den  Grad,  at  Kronen  havde  vaklet  paa  hendes 
Hoved.  —  Og  dydig  Indignation  prægede  sig  i  Hof- 
damernes malede  Ansigter,  medens  de  trippede  afsted 
paa  deres  højhælede  Sko  og  nysgjerrigt  stak  Hovederne 
sammen,  spejdende  efter  Parret  der  foran  —  ingen 
ivrigere  end  Mademoiselle  la  Hauteville,  en  Niece  af 
Richelieu,  som  havde  ladet  hende  komme  til  Hoffet 
for  at  gjore  hende  til  Kongens  Elskerinde  og  agere 
Spion  hos   Dronningen. 

Hvad  mon  hun  tænkte  paa,  den  hojtstaaende  Dame,  som 
nu  havde  taget  Sæde  derhenne  paa  Stenbænken,  støttende 
Hovedet  til  Haanden  —  denne  Haand,  der  var  saa  be- 
kjendt  for  sin  Skjønhed  —  og  vuggende  den  fme  Fod, 
der  stak  frem  af  Silkeskortets  Folder,  op  og  ned.^  — 
Og  han,  som  nød  den  Forrettighed  at  staa  lænet  til 
Balustraden  ved  hendes  Side,  saa  nær,  at  han  fornam 
det  varme  Pust  af  hendes  Aande,  saa  Barmen  runde 
sig  og  bølge  under  det  lette  Flor.f* 

Hendes  Blik  gled  med  et  ejendommeligt  Udtryk 
henover  den  nyfigne  Kreds  af  alle  disse  spændte,  lurende 

Ansigter;  det  var  næsten  som  om  hun  udfordrede  den 
og  med  Villie  satte  al  Forsigtighed  til  Side.  Hun  havde 
en  Stund  siddet  tavs,  da  hun  atter  vendte  sig  til  Josias; 
hendes  Stemme  lød  dæmpet,   lidt  usikker  — 

«I  staar  i  stor  Gunst  hos  Kardinalen,  Monsieur 
Rantzau;  hs.  Eminents  har  som  det  synes  beæret  Eder 
med  sin  fulde  Tillid.  —  Men  nu  Livet  her,  Menne- 
skene —  det  hele  —  hvorledes  behager  det  Eder 
egentlig?« 

« Madame  —  Eders  Majestæt  gjør  mig  min  Tro  der 
et  Samvittighedsspørgsmaal  — " 

«0g  sætter  Eder  i  en  stor  Forlegenhed,  da  1  er 
ærlig  nok  til  ikke  at  ville  besvare  det  med  en  Usand- 
hed —  ganske  hvad  jeg  ventede  mig  af  Eder,  Monsieur 
le  General !»      Dronningen  lo. 

<<Ak  ja.  Eders  Majestæt  —  at  skabe  en  Hofmand 
af  mig  tror  jeg  neppe  vil  lykkes.  Vi  Nordboer  ere  ej 
ret  skikkede  for  Sligt,  ere  for  tunge  og  plumpe  i  Sammen- 
ligning med  de  slebne   Franskmænd.* 

«Nu  er  1  for  beskeden.  Eders  lille  Land  deroppe 
i  det  høje  Nord  kan  visselig  rose  sig  af  at  have  frem- 
bragt ej  alene  tapre  Helte  men  og  artige  Kavalierer, 
som  i  Ridderlighed  og  Belevenhed  ikke  staa  tilbage  for 
nogen  — >>.  Det  var  et  varmt  og  fyrigt  Blik,  der  led- 
sagede Ordene,  '<men  foruden  disse  Qyaliteter  tillægger 
jeg  Monsieur  Rantzau  andre  Dyder,  der  have  mere 
Værd  —  det  er  ikke  Kardinalen  alene,  hvis  Tillid  I 
har  vunden. 

« Eders  Majestæt  - —  maatte  jeg  kun  altid  vise  mig 
denne  Tillid  værdig,  gjøre  mig  fortjent  dertil  — » 

Dronningen  tav  et  Øjeblik,  saa  nikkede  hun.  — 
« Muligvis  tager  jeg  Eder  paa  Ordet  og  paakalder  virkelig 
Eders    ridderlige  Bistand,    min   Hr.   General!     1   ledsager 

jo  Gesandtskabet  til  Grænsen,  siges  der  —  hvad  om 
jeg  nu  ved  denne  Lejlighed  anmodede  Eder  om  en  lille 
Tjeneste ?» 

« Eders  Majestæt  har  at  befale;  min  Arm  og  mit 
Sværd  —  ja  mit  Liv  har  I  at  byde  over. » 

« Befale?  Ak,  Monsieur  Rantzau,  véd  I  vel,  at  det 
ofte  er  lettere  at  befale  end  at  bede  —  Fyrsterne  have 
kun  faa  Venner.  ^> 

«Der  siges  jo  nok  gemenligen  saa,  men  - —  Dron- 
ningen af  Frankrig  fik  dog  i  fuldeste  Maal  Evnen  til  at 
vinde  sine  Undersaatters  Kjærlighed,  og  til  hende  selv 
staar  det  sikkerlig  at  bevare  det,  hvad  hun  vandt.  ^ 

Anne  af  Østerrig  smilede  op  til  ham  med  sit  varme, 
straalende  Smil,  hvis  Ynde  ikke  var  til  at  beskrive. 
«Der  ser  I  selv!  I  er  ikke  Hofmand,  siger  I,  hvad 
kalder  I  da  dette  .f** 

« Sandhed  Eders  Majestæt !»  Josias  bøjede  sig  ær- 
bødigt, idet  han  lagde   Haanden  paa  sit  Bryst. 

«Jeg  vil  tro  Eder,  Monsieur,  tro,  at  disse  Ord  ere 
oprigtige  og  ej  det  blotte  Mundsvejr  eller  tomme 
Flatterier.  —  Bevare  hvad  jeg  vandt,  siger  I?  Ak, 
ikke  mange  af  dem,  der  burde  være  tro,  have  Mod  til 
at  være  det,  naar  det  gjælder.  Man  har  forstaaet  at 
skille  mig  ved  mine  Venner  en  efter  en,  har  omgivet 
mig  med  Spioner,  der  lure  paa  hvert  af  mine  Skridt; 
ikke  paa  en  eneste  af  mine  Omgivelser  kan  jeg  lide, 
lige  fra  Æresdamen  til  Pagen  bag  min  Stol.  Kureren, 
der  staar  i  min  Fjendes  Sold  saavel  som  de  andre,  ud- 
leverer mine  Breve  —  enhver  nok  saa  ubetydelig 
Skrivelse  bliver  opsnappet  og  læst,  saa  at  jeg  ikke 
kan  veksle  en  eneste  fortrolig  Meddelelse  med  mine 
Søskende   eller   med    min    Ungdomsveninde,    Hertuginden 

af  Montmorency,  hvem  Ulykken  fordrev  fra  min 
Side*  — > 

Hun  havde  talt  heftigt  og  bittert  med  Vredens 
Taarer  i  sine  Øjne,  men  betvang  sig  og  sagde  i  den 
forrige  lette,  halvt  spøgefulde  Tone:  «0g  I,  Monsieur, 
frygter  I  virkelig  ej  for  at  forspilde  Eders  Velynders, 
Kardinalens,  Gunst  ved  at  vise  Eder  som  Ven  af  Anne 
af  Østerrig  ?» 

« Eders  Majestæt  behager  der  at  spøge  — »  Josias 
rettede  sig  med  Stolthed  — -  «det  er  Frankrig  og  dets 
Sag,  jeg  tjener,  ej  den  enkelte,  hvis  Færd  jeg  neppe 
ejer  Evnen  til  at  dømme.  Kardinalen  skylder  jeg  Tak 
for  den  Bevaagenhed,  han  har  vist  mig,  men  det  tykkes 
mig,  at  vi  begge,  baade  han  og  jeg,  først  og  fremmest 
skylde  Landets  ophøjede  Dronning  den  Lydighed,  som  er 
uadskillelig  forenet  med   Undersaattens  Pligt. » 

Igjen  hævede  Dronning  Annes  Øjne  sig  til  hans, 
denne  Gang  med  et  Udtryk,  som  vilde  være  vanskeligt 
at  beskrive.  Hans  Ansigts  aabne  Tillidsfuldhed  og 
mandige  Alvor  slog  hende;  hun  sad  i  nogle  Øjeblikke 
som  om  hun  kæmpede  med  sig  selv;  det  var  næsten 
som  om  hun  rødmede  for  sine  egne  Tanker,  idet  hun 
med  den  hvide  Haand  foer  sig  let  henover  Panden. 
Hun  sukkede  —  — 

»Monsieur  Rantzau  —  her  er  ikke  Tiden  og  Stedet 
til  at  drøfte  denne  Materie  videre,  men  —  vi  tales  ved 
en  anden  Gang,  kanske  om  nogle  Dage  • —  en  hvid 
Sløjfe  paa  min  Skulder  vil  være  Tegnet  paa,  at  I  er 
ventet  —     hun  tabte  sin  guldfrynsede  Næsedug,  og  idet 


*  Hertugen  af  Montmorency  blev  henrettet  i  Aaret  1652 
paa  Grund  af  en  Sammensværgelse  mod  Richelieu,  og  hans 
Gemalinde  blev  forvist  fra  Hoffet. 

Josias,  bøjende  sit  Knæ,  ærbødig  rakte  hende  den  til- 
bage, gled  en  lille  Nøgle  fra  hendes  Haand  over  i  hans. 
«Til  Laagen  i  Muren  ud  mod  Seinebredden  ligefor  det 
lille  Trappetaarn  —  Forsigtighed  og  Tavshed  —  det  er 
ikke  Dronningen,  som  befaler,  men  Kvinden,  som  beder!' 

Medens  Ordene  hviskedes  i  hans  Øre,  sænkede 
hendes  Blik,  dette  halvt  tilslørede  og  dog  saa  brændende 
Blik,  sig  i  hans  —  et  Sekund  blot  —  saa  sagde 
hun  højt,  saa  de  Omkringstaaende  kunde  høre  det:  «Vi 
takke  Eder,  Monsieur  le  Comte,  for  de  Oplysninger,  I 
har  givet  os.  Eders  Land  betræffende;  ej  ville  vi  længer 
frygte  dels  Is  og  Kulde,  dels  Raahed  og  Barbari,  men 
have  nu  dannet  os  ganske  andre  Forestillinger  derom. 
En  anden  Gang  ville  vi  gjenoptage  denne  Underhold 
ning.  — » 

Hun  slog  hilsende  ud  med  Haanden,  og  Josias  trak 
sig  tilbage,  urolig  —  forvirret.  Hvad  var  hendes  Mening.^ 
Som  spansk  født  Prinsesse  maatte  hendes  Stilling  i  disse 
Tider  være  baade  vanskelig  og  pinlig,  men  trods  det 
og  trods  hendes  spændte  Forhold  til  Kardinalen,  var 
det  aldrig  faldet  ham  ind  at  forske  efter  hendes  politiske 
Anskuelser,  og  han  havde  ingen  Anelse  om  den  glødende 
Ærgjerrighed  hos  denne  Kvinde,  som,  skabt  til  at  herske, 
havde  maattet  fmde  sig  i  at  afstaa  Magten  til  en  Under- 
saat.  At  hun  skulde  kunne  anmode  ham  om  noget, 
bag  Kardinalens  Ryg,  der  stred  mod  Ære  og  Pligt  — 
umuligt  —  den  blotte  Antydning  heraf  var  en  For- 
nærmelse imod  hende.  Men  saa  —  var  denne  Anmodning 
om  hans  Bistand  da  kun  et  Paaskud.''  —  Blodet  foer 
ham  til  Hovedet.  En  slig  Tanke  var  i  sin  Dristighed 
jo  det  rene,  skjære  Vanvid  —  og  alligevel  —  — 

Dette  Blik,  der  havde  fulgt  ham  hvor  han  gik  og 
stod  — •  dette    sælsomt   lokkende,    forjættende    Blik.    — 

Og  om  hun  nu  virkelig  agtede  at  give  Rollen  som 
Potifars  Hustru,  var  han  da  skaht  til  at  være  nogen 
Josef?  Han  maatte  smile  ved  sig  selv.  —  Men  i  samme 
Øjeblik  dukkede  Tanken  om  Berte  Skeel  pludselig  frem. 
Ved  Siden  af  det  straalende  Billede,  hvis  Glans  var 
ifærd  med  at  blænde  ham,  saa  han  hint  lille  Ansigt  med 
dets  Udtryk  af  bævende  Fryd  og  taareblandet  Lykke, 
og  den  greb  ham  atter  denne  Følelse  af  dyb  og  inderlig 
Ømhed,  der  helligede  hende  i  hans  Minde.  —  Han 
kjendte  sig  ligesom  skjærmet  af  dette  Minde,  der  var 
saa  fuldt  af  stille  Fred. 

Og  alligevel  —  da  han  mødte  la  Hautevilles  skarpe, 
sorte  Øjne,  havde  han  en  Fornemmelse  som  om  han 
var  bleven  stukket  af  en  Slange.  Det  var  som  om  han  var 
bleven  draget  ind  i  en  Kreds,  hvor  han  ikke  hørte  hjemme, 
som  om  den  begyndte  at  tynge  ham  for  Brystet,  denne 
Luft  i  Hoffets  kvalme  Atmosfære,  saa  trykkende  og  tung. 

Dronningen  havde  vendt  sig  til  en  Italiener  i  sit 
Følge,  som  gav  hende  Undervisning  i  Musik. 

«Lad  os  nu  høre  Eders  Røst,  Maestro, »  sagde  hun 
og  vinkede  ham  nærmere.  «!  faar  at  forhøje  os  Nydelsen 
af  denne  skjønne  Aften  ved  Eders  Kunst. » 

Og  snart  bølgede  Sangen  —  et  Elskovskvad,  som  var 
bleven  til  i  Maria  Stuarts  Dage  og  sunget  til  hendes 
Pris  i  hendes  korte  Glansperiode  ved  det  franske  Hof  — 
gjennem  den  vellugtsvangre  Luft  til  Luthens  dæmpede 
Toner.  Og  Roserne  duftede  i  Maanelyset  omkap  med 
sølvhvide  Lilier,  og  Springvandet  plaskede  i  Marmor- 
kummerne med  Delfinerne  og  Tritonerne  —  og  Natten 
dalede  efterhaanden  ned,  sval  og  stille,  og  hyllede  alt 
levende  i  sin  tavse  Skygge. 

Kardinal  Richelieu  sad  ved  sit  Arbejdsbord  i  den 
kølige,  graa  Morgendæmring. 

Kun  et  Par  Timers  Hvile  havde  han  som  sædvanlig 
undt  sig,  og  førend  andre  almindelige  Dødelige  endnu 
havde  begyndt  deres  Dagværk,  havde  han  allerede  længe 
tiddet  og  gjennemlæst  Depecher  og  dikteret  forskjellige 
Breve  til  sin  Sekretair,  der,  bleg  af  Søvn,  med  rød- 
kantede  Øjne  og  valne  Hænder  sad  foran  ham. 

Hans  Eminents  havde  kne- 
bet sine  tynde,  blodløse 
Læber  endnu  tættere  sam- 
men end  sædvanlig  og  havde 
rynket  sin  Pande  i  dybe, 
truende  Folder. 

Han  havde  faaet  daarlige 
Efterretninger. 

I  det  Sydlige  vare  de 
Franske  blevne  slaaede  i  flere 
Træfninger,  og  Armeen  i  det 
Nordlige  under  Soisson,  til 
hvis  udmærkede  Feltherre- 
dygtighed han  hidtil  ubetinget 
havde  slaaet  sin  Lid,  havde 
heller  ingen  Fremgang  havt  —  der  ymtedes  endog  om 
Knurren  og  Uroligheder  blandt  Befolkningen  i  Picardiet. 
Aarvaagenheden  maatte  fordobles.  Forholdsreglerne  skærpes 
—  og  nye  Planer  og  Ideer  undfangedes  i  denne  frugt- 
bare Hjerne,  der  saa  ufortrødent  arbejdede  paa  Frankrigs 
Storhed,   dets  Ve  og  Vel. 

De  mægtige  Klokker  fra  Notre-Dame  havde  givet 
Signalet,  og  fra  alle  Kanter  vare  Slagene  faldne  ind,  der 
ringede  Dagen  frem  og  kaldte  Folk  til  Morgenmessen. 
Tapetdøren  bag  Kardinalen  aabnedes    langsomt,    og   hans 

Fortrolige,  Kapuzineren  Pater  Josef,  nærmede  sig  Bordet 
med  sine  langsomme,  lydløse  Fjed;  i  nogen  Tid  blev  han 
staaende  ved  Siden  af  Richelieus  Stol,  ventende  paa  et 
Tegn  til  at  tale,  medens  han  i  Tavshed  iagttog  sin 
Herre  og  Mester  med  sine  smaa,  graa  Øjne,  der  ikke 
gave  selve  Ministerens  noget  efter  i  Skarphed  og 
Klogskab. 

Endelig  saa  Kardinalen  op.  «Aa  Pater  Josef! 
Hvad  bringer  I.'^     Nye  Fortrædeligheder .r'» 

<'En  lille  Melding,  Eminents  —  hendes  Majestæt 
betræffende. » 

Richelieus  Øjne  funklede  omtrent  som  et  Rovdyrs, 
naar  det  lugter  Bytte.  Han  lænede  sig  tilbage  i 
Stolen  for  at  høre  efter,  medens  han  utaalmodig  spillede 
med  Fingrene  paa  Bordet,  efter  at  have  givet  Skriveren, 
som  kun  altfor  gjerne  adlød,  et  Vink  om  at  trække  sig 
lidt  tilbage. 

«Monseigneur'^  har  i  Gaar  ladet  hendes  Majestæt 
anmode  om  en  Samtale  — »    begyndte  Kapuzineren. 

«Ej,  det  undrer  mig  ved  den  hellige  Jomfru  ikke! 
De  To  synes  jo  nu  at  ville  alliere  sig,  at  ville  arbejde 
i  Forening  til  en  Forandring.  Og  hvorfor  ikke.'*  — » 
Kardinalen  talte  i  en  Tone  fuld  af  den  mest  skjærende 
Spot.        Men  videre  Pater  Josef! 

'Monseigneur  blev  dog  ikke  modtaget,  Eminents. 
Dronningen  var  til  langt  opad  Dagen  beskjæftiget  med 
at  skrive  Breve  eller  —  efter  hvad  la  Hauteville  paa- 
staar  —  visse  Hjærteudgydelser  i  sin  Dagbog,  sine  kjære 
Memoirer,  der  dog  som  sædvanlig  omhyggeligt  lukkedes 
inde  i  Madames  Tresor  — » 


*  Kongens  Broder,  Gaston. 

«Hvortil  min  Niece  ogsaa  har  Nøglen,  afbrød 
Richelieu  tørt.      « Videre. » 

»Dronningen  var  stærkt  altereret  i  Skriftestolen,  og 
i  Aftes  silde  synes  hun  virkelig  at  have  havt  et  ømt 
Rendezvous!)  Richelieu  holdt  op  med  at  tromme  paa 
Bordet;  han  drejede  Hovedet  og  stirrede  Kapuzineren 
ind  i  Ansigtet. 

«En  af  Pagerne,«  vedblev  denne,  gnidende  sig  ivrigt 
paa  Næsen,  «har  ved  Midnatstid  set  en  kvindelig  Skik- 
kelse, tæt  tilsløret  men  af  Madames  Statur,  liste  gjennem 
Gangen  og  forsvinde  i  Dronningens  Sovegemak,  og  i 
Morges  er  denne  Handske,  efter  det  baldyrede  Vaaben- 
mærke  at  dømme  tilhørende  den  danske  Officer  Comte 
de  Rantzau,  funden  udenfor  det  lille  Taarn,  hvorfra 
den  hemmelige  Trappe  forer  op  til  de  kongelige  Ge- 
makker. » 

Denne  Gang  viste  der  sig  noget,  som  lignede  et 
Smil  paa  Richelieus  uudgrundelige  Ansigt. 

« Comte  de  Rantzau!  Se,  se  —  allerede  —  han 
undersøgte  omhyggelig  den  Hjortelæders  H^indske  og 
gned  sig  veltilfreds  i  Hænderne. 

Intet  kunde  komme  ham  mere  belejligt  end  denne 
lille  Liaison. 

For  ti  Aar  siden  —  da  den  smukke,  glimrende,  og 
for  Kvinder  saa  farlige  Lord  Buckingham,  var  kommen 
til  Frankrig,  for  at  begjære  Prinsesse  Henriettes  Haand 
for  Karl  den  Første,  og  havde  været  dristig  nok  til  at 
hæve  sine  Øjne  til  den  ildfulde  Spanierinde,  som  delte 
Tronen  med  den  melankolske  og  sygelige  Ludvig,  hun, 
som  havde  været  svag  nok  til  ikke  at  vise  hans  Hyldest 
tilbage  —  havde  Richelieu  talt  hendes  Sag  hos  den 
krænkede   Ægtemand.      Thi    Tanken    om    Utroskab    hos 

den  Hustru,  han  forsmaaede  og  forsømte,  havde  bragt 
Kongen  i  et  saadant  Raseri,  at  han  truede  med  at  for- 
skyde hende.  Kun  Frygten  for  at  fornærme  det 
mægtige  habsburgske  Hus,  med  hvilket  han  den  Gang 
ikke  ønskede  Krig,  havde  da  været  Drivfjedren  til 
Kardinalens  Mellemkomst. 

Men  nu  var  det  anderledes. 

Ti  Aars  Kampe  og  Intriger  havde  befæstet  Hadet 
mellem  den  tilsidesatte  Dronning  og  den  almægtige 
Minister,  og  hos  ingen  af  dem  var  der  længer  Tale  om 
Skaansel.  —  Bevislig  Utroskab !  —  Richelieu  saa  alle- 
rede i  Aanden  den  stolte  Kvinde  ydmyget,  givet  i  hans 
Vold 

«Vi  faa  lade  den  høje  Dame  følge  sin  Passion,  min 
Kjære, »  sagde  han  med  en  besynderlig  Trækning  ved 
Munden,  en  Ansigtsbevægelse,  der  hos  ham  plejede  at 
træde  i  Stedet  for  Smil.  «Som  hendes  Skriftefader 
bliver  det  Eders  Sag  at  give  hende  Absolution  for  den 
lille  Synd.  Og  saa  —  naar  Frugten  er  moden,  ville 
vi  ryste  den  ned.      Forstaar  I   mig.^ 

«Paa  en  Prik  Eminents  — »  Kapuzineren  rømmede 
sig  som  om  han  havde  faaet  noget  i  den  forkerte  Hals. 
«Men  om  det  nu  var  mere  end  en  flygtig  Elskovs- 
handel,  det  drejede  sig  om  ?  Dronning  Anne  er  ikke 
for  intet  Filip  den  andens  Barnebarn,  og  Comte  de 
Rantzau,  denne  halve  Barbar,  tykkes  mig  ligesaa  tillidsfuld 
og  umistænksom  som  han  er  modig  og  stærk  —  en 
Samson  i  Dalilas  Vold.  Han  ledsager  i  Dag  Gesandterne 
paa  Vej   til  Spanien  —  og>' 

Richelieu  lagde  sin  Haand  paa  Munkens  Skulder. 

«I  er  en  klog  Mand,  Pater  Josef,  en  meget  klog 
Mand,  og  —  om  I  ikke  en  Gang  bliver  en  stor  Mand, 
saa  har  1  i  alt  Fald  fortjent  at  være  det!     Om  Østerriger- 

inden  skulde  falde  paa  at  drage  Comte  de  Rantzau 
med  ind  i  de  nye  Anslag,  som  hun  muligvis  agter  at 
spinde  imod  mig,  saa  har  det  dog  ingen  Fare,  tænker 
jeg.  Denne  nordiske  Helt  er  nu  en  Gang  ingen 
Machiavel,  og  jeg  —  jeg  har,  som  I  véd,  Øjnene  aabne. 
Intet  Skridt,  ikke  en  Bevægelse  af  denne  Kvinde  og 
hendes  nye  Favorit  eller  af  Monseigneur  og  hans 
Kreaturer  skal  undgaa  mig,  stol  i  kun  derpaa!  At 
dysse  min  Fjendes  Samvittighed  i  Søvn  i  Skriftestolen, 
det  bliver  Eders  Sag,  og  saa  —  naar  Slaget  en  Gang 
falder,  da  vil  det  ramme  de  Skyldige,  vil  gjøre  Madame 
Anne  saavel  som  Prins  Gaston  uskadelige  for  Fremtiden. » 

Haanden  faldt  fra  Munkens  Skulder  tungt  og  fast 
ned  paa  Armstolens  forgyldte  Kant,  saa  at  Skriveren, 
der  var  lige  ved  at  falde  i  Søvn,  forfærdet  foer  op 
henne  i  sin  Krog  og  stirrede  vildt  omkring  sig  —  og 
saa  tog  Armand  Jean  du  Plessis  af  Richelieu  atter  fat 
paa  sit  afbrudte  Arbejde,  læste  og  dikterede  videre  og 
knyttede  bestandig  flere  Knuder  til  sin  Tankes  sind- 
rige Væv. 

Men  om  Dronning  Anne  og  hendes  nye  Amour  be- 
gyndte der  at  hviskes  i  Krogene  —  først  dæmpet,  for- 
sigtigt — •  saa  bestandig  højere,  dristigere.  Da  General 
Rantzau,  efter  nogle  Dages  Fraværelse  igjen  vendte  til- 
bage til  Paris  og  viste  sig  ved  Hove,  lagde  man  Mærke 
til  Dronning  Annes  Forvirring.  Hun  hilste  ham  med 
et  huldsaligt  Smil  og  en  Rødmen,  som  ikke  var  til  at 
mistyde,  og  oftere  end  nogensinde  før  saa  man  ham  nu 
herefter  i  hendes  Nærhed.  —  Det  glade  Paris  morede 
sig  —  ved  Hoffet  morede  man  sig  ikke  mindst;  Fest 
fulgte  paa  Fest,  det  var  som  en  Hvirvel,  der  rev  Alle 
med  sig,  var  som  om  man  glemte  Alvoren,  der  laa 
bagved   for  kun  at  lade  Glæden  raade. 

Og  Josias  Rantzau  blev  reven  med.  Helten  fra 
Franche  Comté  var  bleven  Midtpunktet  i  dette  straa- 
lende  Lysbillede,  hvis  Skyggesider  ikke  fik  Lov  til  at 
træde  frem.  Halvt  modstræbende  var  han  bleven  draget 
ind  i  Kredsen  og  syntes  i  Grunden  ikke  ret  at  kjende 
sig  selv  igjen.  Enkelte  begvndte  allerede  at  krumme 
Ryg  for  den  vordende  Favorit ;  ingen  vidste  jo  dog, 
om  ikke  Dronningen  og  det  spanske  Parti  en  Gang 
kunde  komme  til  Roret  —  og  saa,  ja  saa  var  det  jo 
godt  at  have  sikret  sig  slig  en  Indflydelse.  —  Ingen 
vidste  noget  bestemt,  men  Alle  troede  de  at  vide 

Det  var  som  en  Lavine,  der  stadig  voksede  og 
rullede  videre. 


^j^vn.^"^ 


X. 

Hele  Paris  var  i   Uro  og  Bevægelse. 
Fjenden  var  pludselig  midt   paa   Vinteren   gaaet 
over  Oise  og  oversvømmede  nu  hele  Picardiet,  hvor  den 
ene    efter   den    anden    af    de    mindre    stærkt    befæstede 
Stæder  blev  indtaget. 

Størstedelen  af  den  franske  Hær  var  endnu  paa  denne 
Tid  spredt  i  Bourgogne,  Franche-Comté  og  ved  Øvre- 
Rhinen,  og  Styrken  i  det  Nordlige  var  ikke  istand  til 
at  stanse  Picolominis  og  den  frygtede  Flamlænders,  Jean 
de  Werths  Fremtrængen,  saa  at  det  værste  var  at  be- 
frygte for  Hovedstaden,  dersom  man  ikke  i  Tide  for- 
maaede   at   spærre  Fjenden   Vejen   til    Frankrigs   Hjærte. 

Richelieu  rasede. 

Greven  af  Soissons,  som  netop  nu  skulde  have  været 
tilbagekaldt,  havde  med  ét  kastet  Masken  og  røbet  sine 
sande  Hensigter.  Med  sin  Hovedstyrke  havde  han,  efter 
et  Skin-Forsvar,  ladet  sig  indeslutte  i  St.  Qyentin,  og 
Landet  helt  frem  til  Isle  de  Frange  laa  nu  saa  godt  som 
værge-  og  vaabenlost  —  \'ejen  til  Paris  var  aaben.  —  Det 
var  som  et  Tordenslag  for  Kongen,  for  Ministrene,  ja 
for  hele  Befolkningen.  At  have  Udsigterne  til  alle  en 
Belejrings  Rædsler  hængende  over  Hovedet  paa  sig  lig  et 


124  Josias  Rantzau. 


Damoklessværd !  —  Der  var  Uro  og  Spænding  i  Gemyt- 
terne, en  Angst,  der  daglig  voksede. 

I  Ilmarsch  rykkede  Mareschallerne  Chaune  og  Brezé 
frem  Syd  fra,  og  for  at  forene  sig  med  dem  brød  sam- 
tidig en  anden  Styrke  op  fra  Paris  under  Anførsel  af 
den  gamle  Mareschal  Briault  og  Grev  de  Lauzun,  led- 
saget af  Generalerne  Rantzau  og  la  Meilleraie.  Josias 
Rantzau,  der  som  Chef  for  Rytteriet  havde  været  be- 
skjæftiget  med  at  ordne  de  forskjellige  Afdelinger,  der 
laa  spredte  i  Omegnen  af  Paris,  stødte  dog  først  til  et 
Par  Mil  udenfor  Byen  og  sluttede  sig  med  sit  Følge  til 
Briaults  Stab. 

Den  raakolde  Februarmorgen  gryede,  og  Taagen  var 
begyndt  at  lette  derude  over  de  fjerne  Højder.  Sort- 
smudsede Arbejdere  i  deres  blaa  Blouser  gik  til  deres 
daglige  Dont,  snavsede  Rollinger  og  Kvinder  med  op- 
kiltrede  Skørter,  der  viste  de  nøgne,  kraftige  Ben,  og 
med  Særken  smøget  ned  over  det  fulde  Bryst,  kom  til 
Syne  i  Hytternes  Vinduer  og  Døre.  —  Josias  red  et 
Stykke  af  Vejen  mellem  Grev  de  Lauzun  og  la  Meilleraie 
og  kastede  Penge  i  Grams  til  Børnene,  som  havde 
vovet  sig  frem  for  med  vidt  opspilede  Øjne  at  stirre 
efter  Soldaterne  og  lytte  til  Trompetklangen;  han  fik 
Taksigelser  og  Nik,  Lynblink  fra  sorte,  straalende  Øjne 
og  Smil  fra  røde  Læber,  der  blottede  Tandrækker  saa 
hvide  og  skinnende  som  Perler. 

»Monsieur  Rantzau  fornægter  ikke  sin  gavmilde 
Natur, »  sagde  Chefen  for  Artilleriet  i  en  spottende  Tone, 
der  skulde  anses  for  spøgefuld. 

Josias  trak  paa  Skuldrene  uden  at  svare.  Han  led 
ikke  denne  mutte  Tværbider,  som  siden  sit  bekjendte 
Uheld  i  Franche  Comté  ved   Indtagelsen  af  Dole,  havde 

havt  et  Horn  i  Siden  paa  ham,  og  var  desuden  optaget 
af  sine  egne  Tanker. 

«Generalen  synes  ikke  oplagt  til  Underholdning  denne 
Morgenstund,«  bemærkede  Lauzun,  «han  er  sagtens  — 
hvad  rimeligt  er  —  ligesom  vi  andre  opfyldt  af  de  sidste 
Tiders  saare  alvorsfulde  Begivenheder  — ' 

«I  glemmer,  at  General  Rantzau  er  en  Fremmed, 
hvem  Landets  Ve  og  Vel  ej  kan  ligge  saaledes  paa  Sinde 
som  os  Franskmænd,«  afbrød  la  Meilleraie  med  et  stik- 
kende Blik,  «om  han  end,  som  min  Frænde  Kardinalens 
Protegé,  maa  være  interesseret  i,  hvad  der  siges  at  være 
passeret  ved   Hove  i  de  sidste  Dage.» 

«Ved  Hove?«  gjentog  Josias.  «0g  hvad  skulde  der 
være  passeret,  Monsieur?  Som  I  véd,  har  jeg  været 
borte  fra  Byen  i  den  sidste  Uge,  kjender  intet  til  de 
sidste  Nyheder;  behag  derfor  at  forklare  Eder  nærmere.« 

«Hm  —  om  sligt  tales  ikke  gjerne  højt  —  endnu,« 
brummede  Artillerigeneralen  tvært. 

«Ved  St.  Michael!  I  véd  virkelig  ikke,  at  der  ymtes 
stærkt  om  et  Anslag,  som  nu  atter  er  i  Gjære  mod 
Kardinal  Richelieu?«  Lauzun  saa  sig  om  og  sænkede 
Stemmen.  «En  Sammenrotteise,  for  hvilken  Dronningen 
i  egen  Person,  støttet  af  Monseigneur  og  Greven  af 
Soissons,  har  sat  sig  i  Spidsen,  men  som  ved  en  lille 
Uforsigtighed  af  den  værdige  Dame,  Priorinden  i  Val 
de  Grage,  er  bleven  røbet  for  hs.  Eminents,  der  i  dette 
Øjeblik  holder  alle  Traadene  i  sin  kraftige  Haand  — 
lykkeligvis,  da  det  denne  Gang  synes  at  gjælde  ej  alene 
hans  eget,  men  hele  Frankrigs  Vel.  Truet  af  den  over- 
hængende Fare,  dersom  Fjenden  fik  Lov  til  at  sætte  sig 
fast  i  de  nordlige  Provindser  og  trænge  frem  lige  til 
Paris's  Porte,  skulde  nemlig  Ludvig  den  Trettende 
tvinges  til  at  slutte  Fred  paa  Betingelser,  som  hans  Svoger 


I  26  Josias  Rantzau. 


maatte  foreskrive  ham,  først  og  fremmest  Richelieus  Fjer- 
nelse  fra   Statsstyreisen.     Saaledes   var  Planen,    og  — » 

«I  maa  være  fejl  underrettet,  Monsieur  le  Comte,» 
afbrød  Josias  ivrigt  —  '<det  er  umuligt,  utænkeligt,  at 
Dronningen  af  Frankrig  skulde  kunne  indlade  sig  paa 
sligt. » 

«Hm  —  Monsieur  Rantzau  har  muligvis  sine  Grunde 
til  at  forsvare  den  høje  Dame;»  det  var  la  Meilleraie, 
som  igjen  tog  Ordet,  '<men  bevisligt  er  det  dog,  at  hen- 
des Parti  længe  i  Smug  har  været  virksomt,  og  hvad 
enten  nu  Bæreren  af  den  franske  Krone  for  Eftertiden 
skulde  kaldes  Ludvig  eller  —  som  nogle  ville  vide 
—  Gaston,  saa  var  det  dog  i  hendes  skjønne  Hænder, 
Magten  skulde  lægges,  naar  Kardinalen  først  var  fjernet. » 

«Mens  hendes  Broder,  Kong  Filip,  stod  —  vel  at 
mærke  —  bagved  det  hele  —  Frankrig  vilde  med  andre 
Ord  blive  en  Provins  af  Spanien, »  sagde  Grev  de  Lauzun. 
« Hvorledes  det  er  lykkedes  hende  at  sætte  sig  i  Forbindelse 
med  ham  og  faae  disse  Underhandlinger  i  Gang,  maa  Gud 
og  den  hellige  Jomfru  vide;  rimeligvis  er  det  sket  gjen- 
nem  hin  snedige  Kvinde,   Hertuginden  af  Montmorency.» 

»Hertuginden  af  Montmorency.^>  gjentog  Josias  stud- 
sende og  følte,  at  han  skiftede  Farve.  Han  tænkte  paa 
Brevet  til  denne  Dame,  som  Dronningen  i  dybeste  Hemme- 
lighed havde  betroet  ham  hin  Aften  i  Slutningen  af 
Efteraaret,  da  han  ved  Midnatstid  havde  lukket  sig  ind 
gjennem  den  lille  Laage,  —  et  Møde,  hvortil  han  havde 
listet  sig  med  bankende  Hjærte  og  næsten  med  Følelse 
af,  at  han  var  en  Forbryder.  Det  var  en  ganske  uskyldig 
Skrivelse,  havde  hun  sagt,  en  fortrolig  Meddelelse  i  An- 
ledning af  hendes  Søsters,  Infantindens  Formæling.  Netop 
af  den  Grund  ønskede  hun,  at  den  skulde  komme  uaabnet 
i    Hertugindens    Hænder,    og    for    større    Forsigtigheds 

Skyld  lød  Udskriften  til  dennes  Sjælesørger,  en  vis 
Abbed  Huyeres,  hvis  Kloster  Josias  just  maatte  passere 
paa  sin  Vej  til  Grænsen  med  Gesandtskabet.  Og  uden 
Tvivl  eller  Betænkning,  rørt  over  hendes  venneløse  Stil- 
ling og  smigret  over  Tilliden,  hun  viste  ham,  havde  han 
gjort  sig  en  Ære  af  at  opfylde  denne  Begjæring,  havde 
intet  Øjeblik  tvivlet  om  Sandheden  af  hendes  kongelige 
Ord.  —  Men  nu  — ■  — 

»Opholder  Hertuginden  sig  da  nu  ved  det  spanske 
Hof.^»   spurgte  han  lidt  efter  Lauzun. 

«Nej,  hun  lever  —  afdød  fra  Verden,  som  det  hed- 
der —  paa  et  af  sine  Godser  i  Jurabjergene,  men  af- 
holder sig  neppe  fra  fremdeles  at  blande  sig  i  de  politiske 
Atfairer,  hvortil  hun  drives  af  sit  uudslukkelige  Had  til 
Kardinal  Richelieu.  Fra  Ungdommen  af  har  hun  været  ind- 
viet i  Dronning  Annes  smaa  Hemmeligheder;  i  Begyndelsen, 
da  det  kun  drejede  sig  om  deres  forskjellige  Amouretter 
og  galante  Eventyr,  have  de  staaet  hinanden  bi ,  og 
senere,  da  det  for  Alvor  gjaldt  at  skuffe  Kardinalens 
Aarvaagenhed,  ikke  mindre. » 

«Ja,  det  er  et  farligt  Kompagniskab,«  sagde  la  Meil- 
leraie  med  sit  sure  Smil.  «En  kjender  jo  vel  Magten, 
der  er  lagt  i  en  skjøn  Kvindes  Tillokkelser  —  særlig 
en  Kvinde  af  Dronning  Annes  Qv^aliteter.?  Er  ikke  Mon- 
sieur Rantzau  af  samme  Mening  .'^>^ 

Josias  bed  sin  Læbe  næsten  til  Blods.  Hans  Haand 
krummede  sig  allerede  om  Sværdheftet,  men  han  betvang 
sig  og  svarede  i  en  nogenlunde  rolig  Tone:  «Jeg  er 
allenfals  af  den  Mening,  Monsieur  la  Meilleraie,  at  ingen 
Kavaler  af  Ære  bør  tvivle  om  en  Kvinde  —  Dronning 
eller  ej,  —  før  hendes  egen  Adfærd  giver  ham  Retten 
dertil. » 

«Et  artigt  Svar,    paa   min  Tro  —  et    Svar,    der   er 

en  Ridder   og   sand   Adelsmand  værdigt, »    udbrød    Grev 
de  Lauzun  og  nikkede. 

Josias  hilste  koldt,  og  idet  han  gav  sin  Hest  af 
Sporene,  sprængte  han  afsted. 

Han  var  tilmode  som  en,  der  har  faaet  et  Slag  i 
Ansigtet  og  ikke  er  i  Stand  til  at  gjengjælde  det. 

Hun  havde  altsaa  løjet  for  ham,  da  hun  med  Taarer 
havde  paakaldt  hans  Bistand,  for  bagefter  at  smile  ad 
hans  Lettroenhed!  Det  faldt  med  ét  som  Skjæl  fra  hans 
Øjne,    og    han    begyndte    at    forstaa    hele    dette   Væv,    i 

hvilket  man  havde  villet 
drage  ham  ind.  Harmen 
var  nærved  at  kvæle  ham 
ved  Tanken  om  den  Rolle, 
hin  Kvinde  havde  ladet  ham 
spille,  og  som  hun  havde 
tiltænkt  ham  for  Eftertiden. 
Hun,  som  ikke  havde  taget 
i  Betænkning  at  lade  Ver- 
den tvivle  om  sin  Dyd  for 
at  kunne  dysse  sine  Fjen- 
ders Aarvaagenhed  i  Søvn,  som  aabenlyst  og  i  Smug 
havde  vidst  at  opflamme  ham  ved  hvert  Blik  af  sine 
,Øjne,  hvert  Smil  af  sin  Mund,  ved  hele  sit  yppige  Lege- 
mes Pragt  —  rede  til  at  hengive  sig  —  ikke  med  den 
vaagnende  Attraas  hede  Begjær,  men  af  kold  Beregning, 
for  at  kunne  gjøre  ham  til  sin  lydige  Slave,  sit  blinde 
Redskab!  For  uforstyrret  at  kunne  smede  sine  Rænker 
havde  hun  givet  det  Skinnet  af,  at  det  kun  var  et  let- 
sindigt Elskovseventyr,  der  beskjæftigede  hende,  og  han, 
den  Fremmede,  uden  Kjendskab  til  Forholdene,  han  var 
udset  til  at  holde  Lyset. 

Som  en  Rus  havde  de   været,  disse  sidste  Maaneder 

i  Paris  med  al  den  Hyldest,  der  lig  Virakduft  havde 
ombølget  ham,  med  disse  gjærende  Urostanker,  der  til 
Tider  havde  løftet  sig  i  dristig,  næsten  svimlende  Flugt. 
Han  var  bleven  ægget  af  hendes  Skjønheds  alt  betagende 
Magt,  en  Rus,  i  hvilken  den  blinde  Lidenskab,  den  fulde 
Livsnydelse,  der  bodes  ham,  havde  været  mægtigere  end 
hans  egen  Villie  —  — 

Men  nu  var  han  vaagnet.  —  Vaagnet  for  at  forbande 
sin  egen  utilgivelige  Dumhed  og  Kejtethed.  Forblindet 
af  sin  egen  Forfængelighed,  havde  han  staaet  Fare  for 
at  blive  et  Legetøj  i  en   Kvindes  Haand  — 

Han  jog  Sporerne  ind  i  Hestens  Sider,  medens 
hans  Fingre  krummede  sig  om  det  krøllede  Papir 
indenfor  hans  Brvstharnisk,  en  Billet  uden  Under- 
skrift, som  han  havde  modtaget  denne  Morgenstund. 
«Røb  intet  —  vær  tavs  og  tro  —  Lønnen  skal  være 
Eder  vis. »  Der  var  Foragt  i  den  Tanke,  han  slængte 
imod  hende  —  denne  kronede  Skøge,  i  hvis  Hæn- 
der hendes  Ægtemands  Ære  kun  var  som  skrøbeligt 
Glar. 

En  knap  Dagsmarsch  fra  Paris  stødte  man  allerede 
paa  Brezés  Korps  og  rykkede  nu  frem  for  at  besætte 
begge  Bredder  af  Sommetloden.  Fjenden  havde  indtaget 
en  fast  Stilling  mellem  Somme  og  Oise,  og  medens 
Brezé,  ved  at  gaa  udenom  Stillingen  og  stadig  trækkende 
sig  i  nordvestlig  Retning,  søgte  at  naa  frem  til  St. 
Quentin,  drog  Briault  lige  mod  Corbie. 

Her  fandt  et  Sammenstød  Sted,  og  efter  en  kort 
men  hidsig  Træfning,  trak  den  fjendtlige  Styrke  sig 
tilbage  for  at  indeslutte  sig  bag  de  sikre  For- 
skansninger ved  Corbie  og  besætte  Højderne  Nord  for 
Byen,  hvorfra  dens  Artilleri  kunde  bestryge  Angriberne. 
For  de  Franske,    der   først  og  fremmest  maatte  søge  at 

afskjære  Fjenden  fra  et  saa  vigtigt  Punkt  som  Corbie, 
og  som  havde  tænkt  at  kunne  levere  Slag  i  aaben  Mark, 
var  dette  en  betænkelig  Manøvre,  og  Anførerne  dristede 
sig  ikke  til  at  rykke  frem  til  Angreb,  saa  længe  deres 
Styrke  endnu  var  splittet.  Baade  Briault  og  Lauzun, 
især  den  sidste,  syntes  raadvilde  og  tøvende;  Mareschal 
Briault  var  tilmed  bleven  saaret. 

Det  var  noget  efter  Midnat  paa  det  tredie  Døgn,  og 
Josias  Rantzau  havde  kastet  sig  paa  Lejet  for  at  søge 
nogle  Timers  Hvile.  Teltforhænget  var  trukket  til  Side, 
og  derudenfor  kunde  han  se  Vagtblussene  blinke  frem 
hist  og  her,  se  Stjernerne  tændes  foroven,  blege  og 
matte,  en  efter  en.  Pludselig  fordunkledes  Lysningen  i 
Teltaabningen  derhenne  —  han  syntes  at  se  en  Skikkelse 
staa  der,  høj,  formummet,  indhyllet  i  en  Kappe    —  — 

Han  raabte  den  an,  fik  intet  Svar,  foer  op  og  greb 
efter  sit  Sværd  —  havde  han  kanske  drømt  med  aabne 
Øjne.f*  Der  var  intet  levende  Væsen  at  se;  han  raabte 
ud  i  Mørket  —  Skildvagten  havde  intet  mærket,  ingen 
Fremmed,  som  ikke  kjendte  Feltraabet,  kunde  pas- 
sere Forposterne  —  han  maatte  nok  havt  Syner,  tænkte 
han  og  lo  allerede  saa  smaat  over  sig  selv.  Da  saa  han 
med  ét  noget  hvidt  ved  sin  Fod,  et  Papir  —  et  Brev. 
—  Han  lod  sin  Tjener  bringe  Lys  og  gav  sig  til  at 
læse.  Det  var  atter  en  Skrivelse  uden  Underskrift,  den 
anden,  som  paa  en  hemmelighedsfuld  Maade  var 
kommen  ham  i  Hænde;  efter  at  have  gjennemløbet 
de  første  Linier,  var  han  lige  ved  at  lade  den  falde 
igjen  med  et  Udraab  af  Harme  og  Forbauselse. 

Det  skammeligste,   mest  ærekrænkende  Forslag. 

Corbie  skulde  ligesom  St.  Quentin  spilles  i  Hæn- 
derne paa  Fjenden,  og  dertil  gjorde  man  Regning  paa 
hans,  Josias  Rantzaus  Hjælp!     Som  Lokkemad   stilledes 


Josias  Rantzau.  l  Z  l 


det  ham  i  Udsigt,  hvilke  Fordele,  der  vare  at  opnaa, 
naar  Frankrig,  tvunget  af  Nødvendigheden,  havde  sluttet 
Fred  med  det  mægtige  Spanien  istedetfor  vedblivende 
at  svække  sine  Kræfter  ved  en  ødelæggende  Krig,  naar 
ingen  herskesyg  Despot  længer  stod  ved  Ludvig  den 
Trettendes  Side  —  med  andre  Ord,  naar  Dronning 
Anne  og  hendes  Venner  vare  komne  til  Roret,  hvilken 
Ophøjelse  der  ventede  ham  selv  —  — 

En  slig  Forhaanelse  vovede  de  virkelig  at  kaste 
ham  i  Ansigtet!   — 

Man  troede  ham  altsaa  rede  til  at  betale  Gunsten^ 
han  havde  nydt  hos  den  høje  Dame,  med  et  Forræderi, 
mente,  at  han,  der  som  Fremmed  stred  for  Frankrigs 
Sag,    maatte    være    tilfals   lig   en  anden  æreløs  Nidding. 

—  Der  var  en  Nedværdigelse  i  den  blotte  Tanke,  som 
jog  Skamrødmen  op  i  hans  Kinder  —  han  følte  en 
glødende  Trang  til  ligesom  at  ryste  denne  uforskyldte 
Krænkelse  af  sig,  til  at  raabe  det  ud  for  Alverden,  at 
den  Ære,  man  angreb  og  drog  i  Tvivl,  den  var  han 
rede  til  at  forsvare  indtil  sin  sidste  Blodsdraabe.  At 
Brevet  skrev  sig  fra  Soissons,  tvivlede  han  ikke  om,  og 
en  eller  anden  skjult  Forræder  i  hans  Nærhed,  kanske 
blandt  hans  egne  Folk,  maatte  sagtens  have  været  Bud- 
bringer —  Falskhed  og  Forræderi  bugtede  sig  jo  lig 
en  Slange  ud  og  ind  i  alle  Kroge,  og  det  spanske  Parti 
talte,  som  det  lod.  Tilhængere  nok  til  virkelig  at  gjøre 
det  farligt.  — 

Men  handles  maatte  der  og  det  uden  Tøven.  Corbie 
maatte    ikke    for    nogen  Pris    falde    i  Fjendens  Hænder 

—  det  skulde  være  hans  Svar. 

Han  begjærede  en  Samtale  med  Overgeneralen,  og 
ud  paa  Morgenstunden  var  et  Krigsraad  sammenkaldt 
hos    Mareschal    Briault,    der    liggende    ledede   Forhand- 

lingerne.  Den  gamle  Feltherre  erklærede  paa  det  be- 
stemteste, at  en  fortsat  Tøven  ligeoverfor  Fjenden,  der 
hidtil  uhindret  havde  indtaget  den  ene  Position  efter 
den  anden,  ikke  længer  vilde  være  tilraadelig,  og  be- 
gjærede  nu  indtrængende  at  erfare  sine  Generalers  ende- 
lige Mening.  Josias  Rantzau,  der  talte  ivrigt  og  varmt 
for  at  rykke  frem  til  Angreb,  mærkede  snart,  at  han 
havde  Stemningen  imod  sig;  han  læste  Mistillid  i  la 
Meilleraies  lurende  Blik  og  i  Lauzuns  kolde  Tilbageholden- 
hed; begge  erklærede  de  sig  bestemt  imod  at  an- 
gribe, førend  man  havde  sat  sig  i  Forbindelse  med 
Mareschal  Chaune,  der  maatte  have  forsinket  sig  paa 
Marschen. 

«Guds  Død,  Messieurs,  men  noget  maa  dog  vel 
voves  ?»  udbrød  Josias,  hos  hvem  Blodet  begyndte  at 
komme  i  Kog.  «Selv  om  Corbie  ikke  var  saa  vigtigt 
et  Punkt,  tykkes  mig  dog,  at  her  ingen  Tvivl  kan  være 
om,  hvad  der  bør  gjøres.  Kun  ved  Lejlighed  at  røre 
os  for  at  lade  os  slaa  og  rømme  Marken,  det  kan  dog 
vel  ikke  være  Absichten  med  vor  Rykken  ud  —  for 
meget  staar  her  paa  Spil  — » 

«Ja,  altfor  meget, »  afbrød  la  Meilleraie.  « Monsieur 
Rantzau  vil  erindre,  at  for  at  tilfredsstille  et  Lune,  en 
ærgjerrig  Stræben,  har  En  ikke  Retten  til  at  ofre  saa 
meget  som  det  gjælder  her.» 

«0g  Monsieur  la  Meilleraie  vil  erindre,  at  for  at 
vinde  en  Berømmelse  tilbage,  som  gik  tabt,  skal  der 
mere  til  end  raadvild  Tøven  og  Mangel  paa  Evne  til 
at  handle  i  rette  Øjeblik! 

Chefen  for  Artilleriet  bed  sig  i  Læben,  idet  han 
sendte  sin  Modstander  et  giftigt  Blik. 

Men  nu  rejste  Mareschal  Briault  sig  i  stærk  Op- 
hidselse  overende   paa  Lejet.        Messieurs,   vi  ville  ikke 

her  spilde  Tiden  med  unyttig  Snak.  Med  Rette  kunne 
vi  befrygte  alt  af  den  Stilling,  de  spanske  Tropper 
for  Øjeblikket  have  indtaget.  Lade  vi  dem  i  uhindret 
Besiddelse  af  St.  Quentin  og  Corbie  med  deres  Arse- 
naler, Munition  og  øvrige  Forraad,  ville  de  derfra 
kunne  beherske  hele  Nordfrankrig,  spille  Herrer  i  Landet 
og  ende  med  at  diktere  os  en  fornedrende  Fred  — 
dette  maa  forhindres,  saa  vidt  det  staar  i  vor  Magt. 
Byen  er  indesluttet  af  Fjenden;  med  dens  ringe  Troppe- 
styrke vil  den  neppe  kunne  gjøre  Modstand,  men  vil 
ende  med  at  overgive  sig  —  vi  bør  derfor  ikke  tøve, 
men  vove  en  Attaque,  selv  om  vor  Styrke  er  Fjendens 
underlegen,  helst  da  vi  jo  have  Mareschal  Chaune,  til 
hvem  jeg  i  dette  Øjeblik  afsender  en  Stafet,  i  Ryg- 
gen. »   — 

«0g  Sejren  skulle  vi  fange.  Monsieur  le  Mareschal, 
tvivl  kun  intet  derom!  udbrød  Josias  Rantzau  med 
funklende  Øjne.  Fik  vi  end  hente  den  i  Stormløb 
ned  fra  Himlen  selv!  Der  hørtes  en  Bifaldsmumlen 
gjennem  de  forsamlede  Officerers  Skare;  hviskende  stak 
de  Hovederne  sammen  to  og  to,  medens  Mareschallen 
gav  sig  til  at  diktere  en  Depeche.  Men  la  Meilleraie 
brummede  halvhøjt:  «Dumt  Praleri  og  Overmod, »  og 
henne  fra  Krogen  hørtes  den  magre  Feltpræst  at  frem- 
stønne  et  lydeligt  «Kjætter  ,  medens  han  hastig  slog 
Kors  for  sig. 

Men  Angrebet  var  besluttet  —  alt  kom  i  Uro  og 
Bevægelse;  Officerer  og  Soldater  sprængte  hid  og  did 
med  Meldinger  til  de  forskjellige  Afdelinger,  Kanoner 
kjørtes  frem,  Patrontaskerne  fyldtes,  og  Vaabnene  efter- 
saas,  medens  man  midt  i  al  Forvirringen  hørte  Office- 
rernes Befalinger  og  Kommandoraab. 

Opad     Dagen    begyndte     Kampen,     der    skulde    af- 

afgjøre  Picardiets,  ja  maaske  hele  Frankrigs  Skjæbne  — 
en  af  de  heftigste  og  blodigste  Kampe  i  hele  denne 
lange,  resultatløse  Krig.  Lauzun  anførte  Fodfolket, 
Rantzau  dannede  med  den  ene  Halvdel  af  Rytteriet  den 
venstre  Fløj,  den  anden  udgjorde  Arrieregarden,  medens  la 
Meilleraie  med  sit  Artilleri  besatte  det  bakkede  Terrain 
langs  Floden,  saa  at  hele  Hæren  rykkede  frem  i  en 
Halvkreds. 


Solen  var  kommen  frem  og  belyste  de  blodige 
Scener.  Det  fjendtlige  Rytteri  havde  gjort  et  svært 
Indhug  i  de  fremstormende  Rækker;  et  Par  Regimenter 
af  Fodfolket  vare  ganske  trængte  tilbage  eller  nedsablede, 
Lauzun  var  falden.  Et  Øjeblik  herskede  der  Raadvild- 
hed  og  Forvirring  —  paa  flere  Punkter  droge  de  Franske 
sig  allerede  tilbage,  da  en  Melding  fra  General  Rantzau 
kaldte  dem  til  Orden  igjen.  inden  ret  længe  havde  han 
faaet  de  adsplittede  Afdelinger  samlede  —  næsten  overalt 
saas  hans  høje,  bydende  Skikkelse  paa  den  hvide  Hest, 
og  allevegne  hørtes  hans  kraftige,  klangfulde  Røst: 

« Frygter  ikke  for  at  følge  mig,  Soldater,  var  det 
saa  i  Døden  selv  —  jeg  gaar  foran  og  viser  Eder  Vej ! 
For  Frankrigs  retfærdige  Sag  bør  Frankrigs  Sønner 
stride  til  det  sidste  Aandedrag  —  holder  blot  tappert 
Stand,  og  jeg  fører  Eder  til  Sejer  — ■  snart  rykker 
Undsætningen  frem!» 

Ordenes  frejdige,  næsten  muntre  Klang,  den  be- 
gejstrede Glød  i  Blikket  og  Maaden,  hvorpaa  han  slog 
op  med  Haanden  virkede  med  en  uimodstaaelig  Kraft. 
Jublende,  som  i  en  Begejstrings  Rus,  fulgte  de  ham, 
baade  Officerer  og  Soldater,  i  hans  Nærhed  tænkte  in- 
gen paa  at  vige.  Hans  ene  Arm  splintredes  næsten  af 
en  Granat,  men  med  en  overmenneskelig  Anstrængelse 
holdt  han  sig  oprejst,  efter  at  have  faaet  den  flygtig 
forbunden,  og  som  Lynglimt  krydsede  hans  Klinge  frem 
og  tilbage  i  den  raske  Haand,  fort  med  usvækket  Kraft. 
—  Der  var  noget  ejendommeligt  vildt  og  skjønt  ved 
denne  Skikkelse  i  dens  Kæmpestyrke  og  hele  smidige 
Bøjelighed,  med  Muskler,  der  spændtes  og  rettede  sig 
som  Staalfjedre  —  man  forstod ,  at  han  alene  ved  sin 
Personlighed    maatte  udøve  en  stor  Magt  over  Folkene. 

Ved  Aftenens  Frembrud  havde  Franskmændene  be- 
sat Corbie  og  droge  som  Sejrherrer  jublende  gjennem 
dens  Gader,  hvor  Indbyggerne,  der  neppe  havde  havt 
ganske  rent  Mel  i  deres  Pose,  nu  med  høje  Hyldest- 
raab  —  tvungne  eller  oprigtige  —  kom  dem  i  Møde. 
De  Spanske  vare  fuldstændig  slaaede  og  drevne  paa 
Flugt;  fra  Højderne  Nord  for  Byen  droge  de  sidste 
Skarer  sig  ilsomt  tilbage,  forgjæves  søgende  at  holde 
Stand  mod  Kanonilden,  der  fra  Flodbredden  rettedes 
imod  dem.  Et  betydeligt  Antal  Saarede  maatte  lades 
tilbage,  og  baade  Krigsfanger  og  Ammunition  faldt  i  de 
Franskes  Hænder. 

Sejersrusen  førte  Vildskaben  med  sig. 

Hæslige  Optrin  fandt  Sted  indenfor  den  lille  Bys 
Mure,  hvis  Frelse  Landsmænd  i  Skarevis  havde  maattet 
betale  med  deres  Liv.  De  samme  Soldater,  der  nys  med 
Taarer  i  Øjnene  havde  trykket  hinandens  Hænder  og  i 
deres  overstrømmende  Glæde  vare  faldne  hinanden  i  Ar- 
mene, de  samme,  som  nys  havde  været  rede  til  med  rørte 
Hjærter  at  takke  for  Kampens  heldige  Udfald,  de  hen- 
gave sig  nu  til  de  vildeste  Orgier.  Oldinge  og  Børn 
mishandledes  og  traadtes  under  Fødder,  Kvinder  skjæn- 
dedes;  hujende  og  skrigende  Folkeskarer,  der  vilde 
sætte  sig  til  Modværge,  dreves  paa  Flugt  og  forfulgtes 
ind  i  deres  Huse,  ja  til  Kirken  selv,  hvor  de  søgte 
Tilflugt.  Gaderne  gjenlod  af  vilde  Skrig,  Eder  og 
Forbandelser,  Flammer  blussede  op  fra  Bygninger,  man 
havde  stukket  i   Brand  —  — 

Indtil  en  tordnende  Røst  pludselig  stansede  de  ra- 
sende Soldater  i  deres  vilde   Hærværk. 

Mægtig  og  bydende  som  nys  i  Slaget  holdt  den 
høje  Skikkelse  der  paa  Hesten  midt  imellem  dem  — 
ikke  ulig  Hævnens  Engel  med  sit  Flammesværd  paa  det 
store  Maleri  af  Dommedag  derinde  i  Kirken  —  for  at 
skjærme  Kvinderne  og  de  Værgeløse  og  kalde  de  For- 
blindede tilbage  til  deres  Pligt.  Og  lidt  efter  lidt,  som 
naar  det  oprørte  Hav,  der  piskes  af  Stormen,  igjen 
lægger  sig  til  Hvile,  blev  der  tyst  i  disse  vilde  Skarer, 
der  spredtes  paa  hans  Bud,  og  gjennem  Folkehoben 
som  gjennem  Krigernes  Rækker  gik  der  en  Mumlen  — 

En  Mumlen,  der  hævede  sig  og  sank  og  atter  steg 
til  begejstrede  Leveraab  for  ham  —  Sejerherren  — 
Josias  Rantzau! 

De  spanske  Tropper  havde  rømmet  Picardiet  og 
Artois  og  trukket  sig  tilbage  over  den  tlanderske  Grænse, 
efter  at  de  Franske  ogsaa  havde  bemægtiget  sig  St. 
Quentin,  og  efter  at  Greven  af  Soissons,  tiltalt  for  forræ- 
derisk Hærførelse,  var  bleven  tvungen  til  at  fratræde  Over- 
befalingen. Rundt  om  i  Landet  drog  man  igjen  Aande 
ovenpaa  Skrækken,  og  de  to  Navne,  Rantzau  og  Brezé, 
Sejerherrerne  fra  Corbie  og  St.  Quentin,  lød  fra  Alles 
Læber. 

Kongen  og  Richelieu  vare  indtrufne  i  Amiens  for 
at  holde  Mønstring  over  Hæren,  og  Kardinalen  især  var 
lutter  Solskin.  Over  General  Rantzau,  som  neppe 
nok  var  kommen  sig  af  sit  Saar  og  endnu  bar  Armen 
Bind,  faldt  Naadens  Dug  -  ikke  draabevis,  men  som 
en  sand  Plaskregn. 

«Sire,  jeg  gjorde  kun  min  Pligt, »  sagde  han,  da 
Ludvig  den  Trettende  bevidnede  ham  sin  Tilfredshed 
med  et  Udtryk  i  det  ellers  saa  sløve  Ansigt,  som  han 
ikke  rigtig  kunde  blive  klog  paa. 

Siden  drog  Kardinalen  ham  til  Side.  «Man  har 
spillet  højt  Spil,  Monsieur  Rantzau,  i  hvilket  Frankrig 
har  været  Indsatsen,«  sagde  han,  medens  hans  skarpe 
Øjne  næsten  gjennemborede  Josias  som  to  Dolkespidser 
• —  «og  man  har  søgt  at  drage  Eder  med  ind  deri  — ' 
stille  —  jeg  véd  det  altsammen,  véd  mere  end  I  tror. 
Skinnet  var  unægtelig  en  Kjende  imod  Eder,  men  — 
jeg  dommer  aldrig  efter  Skinnet.  1  var  Brevdrager  for 
en  vis  højtstaaende  Dame,  forventedes  ej  mere  at  kunne 
nægte  hende  noget  — » 

Blodet  strømmede  Josias  til  Hovedet.  «Eminents 
—  jeg  kunde  begaa  en  Uforsigtighed,  en  Dumhed 
kanske  —  aldrig  en  Troløshed  imod  det  Land,  jeg 
tjener. » 

«Jeg  véd  det  jo,  jeg  véd  det,  siger  jeg  Eder,  min 
brave  General  —  Maréschal  de  Franke!  Jeg  overdrager 
Eder  tilligemed  Brezé  Anførselen  her  O'ver  Armeen 
i  det  Nordlige.      Er  I  tilfreds  hermed  ?» 

Der  funklede  et  Lyn  i  Josias's  Øjne.  Udmærkelsen 
—  det  nye  Tillidshverv  —  Mareschalsstaven!  Han  rettede 
uvilkaarlig  sin  høje  Skikkelse. 

«Hans  Majestæt,«  vedblev  Richelieu,  « ønsker  at 
knytte  en  Kriger  af  Eders  Værd  saa  fast  som  mulig  til 
Frankrig.  Vor  hellige,  eneste  saliggjørende  Kirke,  som 
med  Længsel  venter  paa  at  optage  Eder  i  sit  Skød  — 
Ægteskab  muligvis  med  en  Dame  af  Landets  højeste 
Adel,   vilde  altsammen  være   Baand,   som  —  — » 

«Eminents!  I  viser  mig  megen  Godhed,  dog  kan 
jeg  kun  svare  dette,  at  hvad  Kirken  anbelanger,  da 
tykkes  mig,  enten  det  nu  er  Papisme  eller  Lutherdom, 
der  prækes,  at  Gud  overalt  er  den  samme,  og  ikke 
kjender  jeg  Trang  til  at  dyrke  Ham  paa  anden  Vis  end 
hidindtil.  Og  nu  det  andet  Punkt  —  ja,  her  maa  jeg 
bekjende,  at  —  — » 

«At  I  alt  har  truffet  Eders  Valg  kanske.^  afbrød 
Kardinalen  skarpt.  « Betænk  Eder  dog  vel.  Monsieur 
Rantzau  —  hvad  der  her  stilles  Eder  i  Udsigt,  er  en 
bestemt  Alliance  med  et  af  Frankrigs  første  Huse  — • 
en  Brud  af  fyrstelig  Byrd.  En  saadan  Alliance  vil  hæve 
Eder  i  Række  med  Landets  første  Stormænd,  vil  stille 
Eder  Tronen  nær,  og  Medgiften  —  den  vil  ogsaa  blive 
fyrstelig  —  derfor  sørger  jeg. » 

Forbauset  saa  Josias  paa  ham;  han  nølede  et  Øjeblik 
med  Svaret.  Det  var  som  om  han  pludselig  blændedes 
af  de  Udsigter,  der  aabnede  sig  for  ham. 

Hans  Tanke  fløj  til  den  fjerne  Afkrog  deroppe  mel- 
lem Jyllands  Lvngbakker,    hvor    et    vist    lidet   Pigebarn 

nu  sagtens  gik  i  bange  Ømhed  og  længte.  —  Vare 
deres  Baner  ikke  ligesom  mere  og  mere  gledne  fra 
hinanden?  Vilde  ikke  Storheden  af  hans  Stilling  skræmme 
den  jævne,  danske  Pige,  som  kun  maatte  egne  sig  daar- 
ligt  til  at  færdes  i  Hoffets  glimrende  Sale  mellem  kry- 
bende Hofmænd  og  letfærdige  Kvinder?  En  Due,  kanske 
dog  ikke  skabt  til  at  følge  Ørnen  paa  dens  høje  Flugt  — 

Og  saa  igjen  —  nej,  nej!  —  Han  havde  fejlet 
imod  hende,  han  havde  i  en  kort,  usalig  Stund  drukket 
sig  en  Elskovsrus  af  en  anden  Kvindes  Læber,  men  at 
svigte  hende  paa  den  Vis  —  det  kunde  han  ikke.  Hun, 
som  dog  var  tusind  Gange  mere  værd  end  det  Offer, 
han  maatte  bringe  sin  egen  Ærgjerrighed  —  om  det 
da  var  noget  Offer! 

Han  hævede  med  Stolthed  sit  Hoved. 

«Eminents  —  det  er  som  I  siger  —  jeg  har  alt  valgt. 
Af  den  Aarsag,  ej  for  at  vrage  Frankrigs  skjonne  Døtre, 
maa  jeg  afslaa  at  modtage  min  Brud  af  Eders  Haand  — >• 

Richelieu  trak  paa  Skuldrene  med  en  misfornøjet 
Mine.  «1  har  frie  Hænder,  Monsieur  le  Comte,  dog 
handler  i  her  neppe  klogt  —  mine  Grunde  skal  jeg 
nærmere  forklare  Eder  —  en  anden  Gang. » 

Kardinalens  Planer  for  hans  Yndling  vare  ikke  just 
nogen  Hemmelighed  denne  Gang.  Der  blev  talt  meget 
om,  at  han  agtede  at  gifte  den  nybagte  Mareschal  med 
en  af  sine  Niecer,  og  Pater  Josef  tillod  sig  en  Dag  at 
spørge,  om  det  var  Grunden,  hvorfor  Rantzau  ej  maatte 
skikkes  tilbage  til  Dronning  Annes  farlige  Nærhed. 
Richelieu  smilede  — 

«!  har  jo  selv  sagt  mig,  at  Eders  høje  Skriftebarn 
synes  at  have  brændt  sig  paa  Ilden,  hun  legede  med. 
Pater  Josef  —  ej  saa?  —  Men  saasom  vi  begge  have 
pustet  en  Smule  til  denne  Ild,  saa   bliver  det  atter  vor 

Sag  at  slukke  den  og  fjerne  Fristelsen  fra  den  skjønne 
Synderinde,  hos  hvem  hendes  kongelige  Ægteherre  ikke 
længer  bør  stilles  i  Skygge. » 

«Forstaar  jeg  Eder  ret,  Eminents?  Tænker  I  da 
virkelig  paa  en  Udsoning  mellem  det  høje  Par,  og  tror  I 
den  mulig  efter  saa  mange  Aars  Adskillelse  og  Kulde ?» 

«IVlin  kjære  Pater.  Jeg  tror,  at  intet  er  umuligt,  alt 
muligt.  —  At  give  Anne  af  Østerrig  i  det  mindste  et  Skin 
af  den  Magt,  hun  attraar,  bliver  dog  det  eneste  Middel, 
mærker  jeg,  hvorved  jeg  tilsidst  naaer  at  afvæbne  denne 
min  utrættelige  Fjende.  Længe  tyktes  det  mig  for 
voveligt  et  Forsøg  —  nu  maa  det  gjøres.  Desuden  — - 
Frankrig  tiltrænger  en  Tronarving,  et  Hoved,  der  kan 
bære  Kronen,  naar  mine  Hænder  ej  længer  formaa  at 
støtte  den.  Ludvig  den  Trettende  har  vaklet  under 
Byrden,  Gaston  vilde  segne.  Hans  Æt  bør  ingen  Sinde 
bestige  Bourbons  nylig  rejste  Trone.  At  gjøre  derfor 
hvad  jeg  formaar,  og  at  skaffe  hs.  Majestæt  retmæssigt 
Afkom,  bliver  snart  paa  Tide,  mener  jeg.  At  forene, 
ikke  at  adskille  er  fra  nu  af  min   Pligt. » 


XI. 


Resten  af  Vinteren  gik  temmelig  rolig  hen,  uden 
større  Fjendtligheder  paa  nogen  af  Siderne,  og 
Vaaren  bragte  en  formelig  Vaabenstilstand  paa  nogle 
Maaneder.  Under  den  begjærede  og  fik  Mareschal 
Rantzau  Orlov  paa  nogen  Tid  af  fransk  Krigstjeneste 
for  at  ordne  nogle  Arvesager  i  Hjemmet  og  være  til 
Stede  ved  sin  Broders  Bryllup  med  Jomfru  Jytte  Pog- 
nisch  paa  Slottet  Noer  i  Slesvig. 

I  Slutningen  af  Maj  drog  han  derfor  atter  Nord   paa. 

Han  blev  opholdt  i  Hamborg,  hvor  han  var  be- 
myndiget af  den  franske  Regjering  til  at  lade  hverve 
Tropper.  Hans  Komme  havde  ligefrem  bragt  Røre  i 
den  underlige  gamle  By  med  dens  krogede,  snirklede 
Gader,  hvor  Matroser  og  Soldater  gjorde  hinanden 
Rangen  stridig,  —  med  dens  store  Pakhuse  og  Varelagre,  og 
med  Havnen,  hvor  alle  Nationers  Flag  vajede  mellem  en 
Skov  af  Master,  og  hvor  alle  Landes  Tungemaal  lød  i  en 
forvirret  Blanding.  General  Rantzau,  Mareschal  af  Frank- 
rig, den  berømmelige  Ætling  af  en  af  Holstens  ældste  Adels- 
slægter, færdedes  lyslevende  i  Befolkningens  Midte!  Det 
var  for  de  gode  Hamborgere  en  Begivenhed,  der  bragte 

dem  ganske  ud  af  deres  Folder,  og  baade  civile  og 
militaire  IVh'ndigheder  gjorde  en  Stads  af  ham,  saa  det 
næsten  var  ham  for  meget. 

Ikke  at  tale  om,  at  det  kostede  ham  en  Del  Penge, 
eftersom  han  jo  maatte  optræde  med  en  vis  Glans  saa- 
ledes  som  hans  Stilling  krævede  det.  Han  var  led  og 
kjed  deraf  nu  og  længtes  videre  fort.  Efterretningerne 
fra  Hjemmet  havde  kun  været  sparsomme  i  det  sidste 
Aar,  og  det  var  dog  saa  sælsomt  tilsidst  at  kjende  sig 
saa  ganske  fremmed  for  Forholdene  og  sine  Nærmeste.  — 

Desuden  havde  han  jo  et  Maal.  At  sætte  Fæstens- 
ringen  paa  Berte  Skeels  Finger  blev  dog  snart  paa 
Tide.   — 

Der  i  Hamborg  var  det  saa,  at  han  en  Dag  ufor- 
modet traf  paa  Kresten  Skeel  til   Hammelmose. 

Det  var  udenfor  et  temmelig  berygtet  Spillehus, 
hvorhen  Byens  fornemste  Borgere,  Officerer  og  fremmede 
Herrer  ikke  desmindre  plejede  at  søge  hen  for  at  slaa 
Tiden  ihjel,  og  hvor  de  bleve  grundig  lænsede  for  deres 
Penge.  Skeelernes  haabefulde  Ætling  stod  der  tillige- 
med et  Par  andre  jydske  Herremænd  og  gantedes  med 
nogle  Fruentimmer  af  et  temmelig  frækt  Udseende,  og 
Josias  Rantzau  kjendte  ham  straks  paa  den  store,  fir- 
skaarne  Skikkelse  og  det  lyse  Haar. 

Saa  plump  og  raa  af  Lader  og  Adfærd  —  høj- 
talende, saa  man  langt  borte  hørte  hans  tykke,  læs- 
pende Mæle!  En  maatte  næsten  undse  sig  ved  at 
kjendes  ved  ham  —  —  i  den  Ekvipage  og  i  det 
Kompagni  —  — 

Men  det  var  jo  Berte  Skeels  Broder,  og  desuden 
havde  han  alt  faaet  Øje  paa  ham.  I  det  næste  Øjeblik 
havde  de  da  vekslet  Hilsener;  Kresten  var  ganske  over- 
vældet   af   Æren,    bukkede    og     skrabede    og    slog    ud 

baade  med  Arme  og  Ben,  fortalte  hvorlunde  han  var 
paa  Vejen  til  Paris  —  dette  Evropias  kosteligste  Klenod 
og  Perle  —  med  unge  Jens  Gyldenstjerne,  hans  Søster 
Sofies  Fæstemand,  men  nu  i  mere  end  fjorten  Dage 
havde  ligget  her  i  Hamborg  for  at  vente  paa  Skibs- 
lejlighed til  Bordeaux.  Han  teede  sig  i  det  hele  saa 
støjende,  at  Josias  for  at  undgaa  Oplob  paa  aaben  Gade 
fik  ham  og  de  andre  unge  Adelsmænd  draget  med  sig 
ind  i  Værtshuset,  hvor  han,  halvt  mod  sin  V^illie,  blev 
siddende  en  Stund  i  deres  Selskab  og  lyttede  til  deres 
Snak,  der  i  Grunden  klang  ret  hjemligt  i  hans  Øre 
som  kjendte  Melodier,  hvortil  han  ikke  længe  havde 
lyttet. 

Der  dukkede  Minder  frem  nu,  da  han  var  Hjemmet  og 
Berte  Skeel  nærmere,  og  der  kom  en  underlig  Utaalmodighed 
over  ham  efter  ligesom  at  indhente  noget,  han  havde 
forsømt.  Han  begyndte  at  udmale  sig  Gjensynet  og  at 
lægge  Planer,  alt  imens  Kresten  sad  der  og  pludrede 
løs  om  sin  Bedrift  derhjemme  paa  Hammelmose,  ef- 
ter at  han  havde  skiftet  med  sine  Søskende  — ■  om 
den  store  Barsel  paa  Asdal  hos  Frederik  og  Ide  —  og 
videre  fort. 

Det  var  ligesom  det  altsammen  fik  Interesse  for 
Josias  paa  engang. 

Og  Berte  havde  sig  en  Bejler.  —  —  Josias  foer 
op  i  Sædet  med  et  Rvk.  —  Men  da  han  hørte,  at  det 
var  den  tvkke  Erik  Hoeg,  smilede  han.  Som  om  Berte 
nogen  Tid  skulde  lade  sig  friste  ved  Udsigten  til  slig 
en  Mundfuld!  Og  som  om  ikke  han,  Josias  Rantzau, 
maatte  være  en  Bejler,  som  end  ikke  den  stolteste 
Adelsfrue  i  Danmarks  Land  havde  nødig  at  kimse  af 
—  selv  ikke  Fru  Birgitte  Lindenov,  endog  han  vel 
altid  havde  skønnet,  at  hun  ikke  var  ham  god. 

Der  lagde  sig  med  ét  som  skinnende  Sollys  over 
hans  Tanke  —  der  vuggede  sig  noget  vegt,  blidt  i  hans 
Minde,  der  kaldte  Billedet  frem  af  hende,  han  paa  den 
sidste  Tid  havde  forsømt;  et  Billede,  gjenfødt  i  al  dets 
Friskhed  og  Renhed  og  lokkende  Fagerhed. 

Med  pludselig  vakte   Drømme  og  Længsler  —  — 

Han  syntes,  der  var  en  Uret  at  gjøre  god  igjen 
ligeoverfor  Broderen,  hvem  han  nys  ikke  ret  gad  ved- 
kjende  sig,  og  han  drak  saa  nogle  Bægere  med  ham,  med 
dem  allesammen,  blev  bestandig  mere  oprømt  og  gav 
endog  nogle  Historier  til  bedste  fra  Krigen  og  sit  Op- 
hold i  Paris,  hvortil  de  jo  alle  stundede  med  Ung- 
dommens hede  Forlængsel. 

Senere,  da  de  havde  drukket  ret  bravt,  mente  de, 
at  de  dog  burde  forsøge  deres  Lykke  inde  ved  Bordet, 
hvor  Guldstykkerne  rullede  med  slig  lokkende  Klang. 
Josias  fulgte  med  —  siden  han  nu  engang  var  kommen 
der.      Det  var  længe  siden  han  havde  spillet  nu. 

Et  Par  Dage  senere  skrev  Kresten  Skeel  hjem 
til  sin  Moder  og  sine  Søstre  paa  Bangsbo: 

—  —  « Antraf  jeg  da  ganske  uformodendes  her  i 
Hamborg  hs.  Excellents  General  Rantzau,  nu  Mareschal 
af  Frankrige,  som  paa  nogen  Tid  har  opholdt  sig  paa  den 
franske  Regjerings  Vegne  her  i  Staden,  hvor  de  som 
begribeligt  have  gjort  megen  Stads  og  Ære  af  ham, 
saasom  hans  Meriter  i  Krigen  jo  have  været  over- 
maade.  Gjorde  Mareschallen  for  gammelt  Kjendskab  mig 
og  den  Ære  at  foreslaa  en  Aften  i  mit  Kompagni  og 
fulgte  med  os,  navnlig  Jens,  Niels  Trolle  og  Just  Høeg, 
Landsdommeren  Anders  Høeg  hans  Søn,  ind  i  det  Hus, 
hvor  fornemme  Rangspersoner  have  deres  Gang,  « Djæv- 
lens Hule»  betitlet,  hvilket  vel  klinger  noget  ilde,  men 
hvor  En  ellers  bliver  saare  vel  betjent.      Diverterede  vi 


Josias  Rantzau.  1 45 


os  der  en  Stund  med  Korten-  og  Tærningspil,  og  be- 
fandtes  Personen,  som  holdt  Bank  med  en  sort  Maske 
dicht  for  Ansigtet,  at  være  ej  ulig  en  Djævel,  og  som 
det  da  og  viste  sig,  at  Benævnelsen  paa  denne  Hule 
den  passede  vel.  Thi  med  Djævels  Kunster  syntes  det 
at  tilgaa,  at  vi  alle,  synderlig  General  Rantzau,  tabte 
slig  en  Hoben  Penge,  og  det  var  fast  som  vore  Øjne 
blændedes,  saa  vi  ej  kunde  skjelne  rødt  fra  sort;  men 
ej  nok  aleneste  hermed.  Næste  Morgen  opdagede 
General  Rantzau,  at  han  var  bleven  bestjaalen  for  en 
betydelig  Sum  i  Guld  og  en  Del  vigtige  Papirer,  der 
vare  indsyede  i  Foret  af  hans  Vams,  hvilken  hans  Tjener 
udi  det  andet  Rum  havde  havt  i  Forvaring  —  men 
ham  havde  man  sat  til  at  spille  Lauter  med  nogle 
obscure  Personer,  og  siden  drak  man  ham  fuld.  Og  er  det 
nu  opklaret,  at  den  sorte  Djævel  var  en  forløben  tysk 
Officer,  som  i  længere  Tid  har  drevet  sit  Spil  her  i 
Staden,  men  er  Generalen  nu  saa  grundigt  plukket,  at 
han  maa  laane  sig  frem  for  at  komme  videre  fort,  mens 
Skjælmen,  hvis  Streger  han  kjender  fra  tidligere  Dage, 
nok  tillige  skal  have  sat  en  Del  ilde  Rvgter  om  ham  i 
Omlob.  Dette  er  nu  kun  at  smile  af,  formener  jeg,  for 
en,  som  steg  saa  brat  ad  Lykkens  og  Ærens  Stige,  saa 
at  selv  Frankrigs  Majestæter  og  Førsteminister,  den 
mægtige  Kardinal  Richelieu,  skal  have  udset  en  Brud 
til  ham  af  store  Rigdomme  og  fyrstelig  Geburt,  med 
hvem  han  nok  skal  gives  i  Ægteskab,  naar  han  vender 
tilbage.  —  Hvad  nu  mig  selv  anbelanger,  da  drager 
Jens  og  jeg  med  samt  Magisteren  en  af  de  første  Dage 
af  for  Bordeaux,  og  forventer  jeg  snarligen  at  modtage 
en  Skrivelse  med  Beretning  om  hvorlunde  tilgaaet  er 
derhjemme,  og  hvad  nyt  som  passeret  er,  siden  jeg 
rejste. 

Og  hermed  Gud  befalet!  —  Fru  Moders  altid  fuld- 
tro Søn. 

Kresten  Skeel. 

Fru  Birgitte  Lindenov  sal.  Otto  Skeels  sønligen  og 
kjærligen  tilskreven. » 

«Saasom  hjærtekjære  Broders  Skrivelse  retteligen  er 
kommen  os  i  Hænde,  griber  jeg  efter  Fru  Moders 
Ønske  Pennen  for  at  skikke  ham  Svar  og  tilmelde  hvad 
som  hændet  er. 

I  Overgaars  er  jeg  efter  vor  Moders  Befaling  bort- 
givet  til  Erik  Høeg,  som  i  Frænders  og  Venners  Paavær 
satte  Fæstensringen  paa  min  Finger  —  saa  véd  jeg  da 
nu  hvad  for  Kaar,  der  er  beskikket  mig  i  Livet.  Alle 
saa  jubilerede  de  og  vare  glade  ved  det  Fæstensøl,  men 
mig  var  det  sandeligen  som  den  bedskeste  Malurtdraabe 
jeg  end  haver  smagt!  Gud  aleneste  er  Vidne  til  de 
mange  Taarer,  jeg  haver  udgydet  for  denne  Trolovelse, 
hvortil  Fru  Moder  har  tvunget  mig;  aldrig  stod  min 
Hu  til  sligt  garstigt  Kreatur  som  Erik  Høeg,  hvilken 
stedse  var  mig  viderlig  i  alle  Maader  og  intet  i  den  ganske 
vide  Verden,  ej  Magt,  ej  Tvang,  ej  den  inderligste  Bøns 
Henvendelse  af  min  gode  Monsieur  Erik  selv  skal  bøje 
min  Hu  i  Kjærlighed  til  ham,  er  det  end  saa,  at  de 
tvinge  mig  til  Brudeskamlen  med  ham.  Mit  eneste 
Haab  er  til  Gud  Herren,  at  Han  i  sin  store  Naade 
mager  det  saa,  at  Døden  lukker  mine  Øjne,  førend  denne 
Stund  oprinder,  thi  haver  jeg  været  befallen  med  en 
svær  Krankhed  og  er  end  saa  svag  og  mat,  at  jeg 
neppe  evner  at  stande  paa  mine  Ben.  Og  han  maa  tro, 
min  kjære  Broder,  at  dette  Liv  er  nu  herefter  som  en 
gold    og   øde  Ørken    for    mig   arme    Pige,    en   Smertens 

tornefulde  Vandring  for  min  Fod.  Men  om  Gud  i  sin 
Visdom  haver  beskikket  det  saa,  da  fanger  jeg  vel 
Kraften  at  bære  det. 

Om  Marschal  Rantzau  end  skulde  befindes  at  være 
i  Staden,  da  beder  jeg  maatte  skikkes  ham  min  Hilsen 
og  siges  ham,  at  jeg  ret  af  mit  Hjærtens  Inderste  øn- 
sker ham  til  Lykke  udi  hans  Ægtestand  med  den 
franzøske  Hertuginde,  sagtens  en  dejlig  og  dydig  Dame 
af  hans  Hjærtes  Valg,  samt  at  jeg  nedbeder  Himlens 
bedste  Velsignelse  over  ham  og  hans  ganske  Livsførelse, 
at  den  maa  ende  som  den  er  begyndt  i  Hæder  og 
Glans  og  føre  ham  til  det  rette  Maal.  —  Og  hermed 
vil  jeg  bvde  hjærte  Broder  leve  vel  og  ønske  ham  en 
lykkelig  Rejse  og  en  glædelig  Hjemkomst  —  ham  saa- 
vel  som  Jens  Gyldenstjerne,  efter  hvem  Sofie  alt  sukker 
i  Forlængsel  og  sporger  hver  Dag,  hvor  langt  hendes 
Fæstemand  vel  nu  kan  være  fra  hende.  Gud  lade 
hende  ingen  Tid  skuffes  i  sin  unge  Elskovs  fagre  Haab"-' 
—  Broder  skal  intet  kymre  sig  over  de  Pletter  paa 
Papiret  —  det  er  ikkuns  mine  Taarer,  som  falde,  ikke 
er  jeg  mægtig  at  holde  dem  tilbage.  Men  det  volder 
det,  at  jeg  er  saa  svag,  Pennen  den  rvster  i  min 
Haand. 

Hjærtekjære  Broders  altid  kjærlige  og  fuldtro  Søster 

Berte  Skeel. 
Bansgbro    51.   Junius    1636. 

A  Monsieur  Kresten  Skeel,  Herre  til  Hammelmose. 
Kjærligen  og  med  Gud  tilskreven.» 


*  Jens   Gyldenstjerne   kom   aldrig   tilbage  til    Danmark    men 
dode  nogle  Maaneder  senere  i  Udlandet. 

Men  dette  Brev  naaede  ikke  Hamborg  før  flere 
Uger  efter,  da  Kresten  Skeel  allerede  var  paa  Vejen  til 
Bordeaux  og  Josias  Rantzau  var  rejst  til  Noer. 

Først  der  erfarede  han  ganske  tilfældigt,  at  Berte 
Skeel  stod  i  Begreb  med  at  ægte  Erik  Høeg  til  Bjørn- 
holm. 

Det  var  just  Aftenen  før  Brudevielsen,  den  saakaldte 
« Polterabend«,  der  efter  gam- 
mel tysk  Skik  skulde  fejres  med 
alskens  Løjer  og  Pudserligheder 
mellem  Frænder  og  Venner, 
som  bragte  deres  Gaver  til 
Huse.  Der  var  begribeligvis 
mange  samlede  af  Slægten  paa 
begge  Sider,  og  en  Larmen 
og  Raaben  og  Snakken  uden 
Ende.  Der  var  blevet  talt 
løst  og  fast,  ogsaa  om  Josias 
Rantzaus  Ophold  i  det  skjønne 
Frankrige,  om  hans  Færd  i  Kri- 
gen og  om  Livet  i  Paris,  ved 
Hove,  —  og  der  var  blevet  gjort 
Hentydninger  til  den  fejrede  Sejer- 
vinders  Stjerne,  der  havde  straa- 
let  i  Højheden;  og  saa  var  der 
blevet  vekslet  betydningsfulde  Blikke.  — 

Ganske  tydeligt  havde  Josias  hørt  Otto  Pogvisch 
sige  til  Broderen:  «hold  Kjæft  dit  Asen,  kanst  du  ikke 
forstaa,  at  om  Sligt  tales  ej  højt  nu.?»  mens  han  i  det 
samme  traadte  ham  saa  eftertrykkeligt  paa  Foden,  at 
den  anden  med  en  Ed  og  et  højt  Brøl  havde  trukket 
den  til  sig. 

Saa  var  der  blevet  en  dæmpet  Latter  rundt  omkring. 

Og  Josias  følte,  at  Blodet  strømmede  ham  til  Hovedet 
og  susede  ham  for  Ørene. 

Det  var  Elsebeth  Rantzau,  som  saa  lidt  efter  for- 
talte om  Berte  Skeels  Trolovelse,  og  Josias  begreb  det 
hele.  Historien  om  ham  og  Dronningen  var  naaet  hid 
og  havde  kun  vundet  altfor  villig  Tiltro  herhjemme  — 
Løgn  og  Sandhed  kunstig  sammenvævet  —  hvorledes 
kunde  det  være  andet  ^ 

Og  Berte .f*  Ja,  ogsaa  hun  —  naturligvis.  Alt 
det  bly  og  fine  i  hendes  Væsen,  det,  der  kun  taalte 
at  røres  ved  med  varsom  Haand,  det  var  blevet  krænket 
og  traadt  under  Fod,  og  nu  —  nu  —  — 

Saaledes  med  ét  og  saa  ganske  at  kjende  sig  som 
en  slagen  Mand! 

Hvor  var  nu  Storheden,  alt  det,  han  i  sin  over- 
modige Selvfølelse  havde  ment  at  maatte  bringe  hende 
som  Offer?  Hvor  denne  halvt  overbærende  Overlegenhed, 
hvormed  han  havde  tænkt  ligesom  at  skulle  hæve  hende 
op  til  sig.?  I  ydmyg  Tryglen  kunde  han  nu  gjerne  have 
ligget  for  hendes  Fod,  om  han  blot  kunde  have  vundet 
tilbage  hvad  han  havde  forlist. 

Han  kunde  have  tvivlet  om  alt  andet  —  kun  ikke 
om  hende.  Han  følte  først  nu  ret,  at  Havnen  mod 
hvilken  han  havde  styret,  det  var  hende.  Klippen,  hvor- 
paa  han  havde  bygget,  det  var  hendes  Kjærlighed;  og 
nu  var  det  med  ét  som  om  han  havde  mistet  et  Støtte- 
punkt, havde  tabt  Fodfæstet  og  gled  —  gled  ud  i  en 
uhyre  Tomhed,   der  ligesom  sænkede  sig  ned   over  ham. 

Det  var  som  en  Overrumpling  dette.  Han  følte  den 
samme  dumpe,  skjærende  Fornemmelse  af  en  Uret,  der 
var  tilføjet  ham,  som  han  allerede  én  Gang  tidligere  i 
sit  Liv  havde  kjendt.  — 

Det  var  den  Gang  de  havde  fortalt  ham,  at  hans 
Moder  var  død. 

Hvad  Ret  havde  de  havt  til  at  tage  den  Kvinde 
fra  ham,  som  han  elskede?  Hvad  Ret  havde  hun  til 
at  give  sig  hen  til  en  anden? 

Aa,  dette  afmægtige  Raseri  —  en  Harme,  som  ikke 
kunde  faae  Luft. 

Men  var  det  da  for  silde!  Skulde  han  virkelig  for 
første  Gang  i  sit  Liv  give  tabt?  —  Nej,  han  fik  dog 
nok  tage  en  Dyst  op  med  Erik  Høeg,  fik  rive  hende 
ud  af  denne  forædte  Vellystnings  Arme.  Alene  det,  at 
hans  graadige  Blik  skulde  sluge  hende  —  der  var  en 
Pine  i  den  Tanke.  —  Nej  og  atter  nej  —  om  han  lig 
Giganten  skulde  knuse  Klippen,  hvorpaa  hans  Lykkes 
Fartøj  var  strandet,  saa  maatte  og  skulde  han  tage 
Kampen  op;  om  de  kanske  mente,  at  han  godvillig 
skulde  træde  til  Side,  opgive  hvad  han  havde  vundet, 
saa  toge  de  fejl. 

Og  Berte  selv?  — 

Om  Valget  lodes  hende,  kunde  der  da  være  Tvivl 
om  hvilken  Vej  hun  gik?  —  Nej  —  fik  han  hende 
blot  i  Tale,  fik  sagt  hende  alt  og  lagt  hele  sit  Inderste 
blot  for  hende,  da  maatte  alting  visselig  jevne  sig  af 
sig  selv  og  blive  imellem  dem  som  det  havde  været  før. 

Ja,  det  skulde  blive  saaledes.  En  Mands  Villie 
sat  op  mod  en   Kvindes  Svaghed  —  — 

Der  var  ikke  mellem  de  muntre  Bryllupsgjæster 
nogen ,  der  begreb  den  alvorlige  Mine,  som  den  fejrede 
Helt  satte  op,  han,  om  hvem  man  just  havde  tænkt  sig, 
at  han  maatte  blive  det  lysende  Midtpunkt,  hvorom  al- 
ting drejede  sig.  Tavs  og  mørk  lig  en  truende  Uvejrs- 
sky gik  han  omkring  mellem  de  andre,  talte  kun  lidt 
og  tog  slet  ingen   Del  i   Dansen. 

Et  Par  Dage  efter  Bryllupsfærden,  inden  alle  Fest- 
lighederne endnu  vare  forbi,  drog  han  igjen  sin  Vej. 

Ingen  vidste  hvorhen.  Hans  Broder  skulde  senere 
møde  ham  paa  Bothkamp. 


^,     Xi:^ 


XII. 


Det  var  en  Dag  hen  i  Avgust. 
Der  laa  en  tung  Varmedis  over  Haven  paa 
Bjørnholm  med  dens  prunkende  Solsikker  og  Stokroser, 
der  hang  falmede  og  halvt  visne  paa  deres  lange,  knej- 
sende Stængler.  Ukrudtet  voksede  højt  og  frodigt  i 
Gangene,  og  der  fandtes  et  højt  Vildnis  af  Tjørne 
og  Hasler,  som  i  deres  altfor  kraftige  Vækst  havde 
væltet  et  Stykke  af  det  skrøbelige  Stakit  ud  mod  Gaards- 
rummet,  saa  at  Hønsene,  der  fra  Møddingen  længsels- 
fuldt havde  skuet  ind  mod  det  forjættede  Land,  nu 
uhindret  havde  Adgang  til  dets  Herligheder. 

Der  var  et  underlig  uordentligt,  uhyggeligt  Præg 
over  det  hele;  over  Haven  og  Gaarden,  hvor  Halmen  laa 
og  flød  om  i  smaa  Dynger,  hvor  Svinene  gik  og  rodede 
i  alskens  Affald,  og  over  det  lave,  hvidkalkede  Stuehus 
med  de  skjæve  Ruder.  Det  sporedes  overalt,  at  for 
ydre  Skjønhed  og  Orden  havde  Høegerne  intet  Øje  — 
kun  hvad  der  gav  Penge  paa  Kistebunden  havde  Værd 
for  dem.  I  Aaringer  havde  de  skrabet  til  Bunke  paa 
Bjørnholm  —  fra  Fader  til  Son  var  Rigdommen  hobet 
op,  Skilling  føjet  til  Skilling,  Daler  til  Daler;  langtsomt 

og  forsigtigt  var  der  bygget  op  fra  Grunden  af  og 
byggedes  stadig  videre  —  det  tog  alle  andre  Interesser. 
Drejede  engang  imellem  en  Høeg  af  fra  den  slagne 
Landevej  og  kastede  sig  over  Videnskaben,  saa  betrag- 
tedes han  næsten  som  en  Frafalden  —  forte  Lærdommen 
kanske  til  noget?  gav  den  Penge  i  Pungen?  Tant  og 
Forfængelighed  fyldte  den  dog  Hovedet  med,  drog  Tan- 
kerne fra  det,  der  var  nødvendigt,  om  et  Menneske  ret 
skulde  passe  sin  daglige  Dont. 

1  dette  Hjem  var  Erik  Høeg  vokset  op,  og  Om- 
givelserne havde  præget  ham  med  deres  Stempel.  Han 
var  et  ægte  Skud  paa  Stammen,  til  hvem  alle  Slægtens 
uheldige  —  men  just  ikke  synderlig  mange  af  dens  gode 
—  Egenskaber  vare  gaaede  i  Arv. 

Det  var  lige  i  Tolvtiden.  Arbejdet  var  standset  for 
en  lille  Stund,  da  Folkene  holdt  Eftermiddagshvil,  og 
baade  nede  i  Ladegaarden  og  i  Stuebygningen  herskede 
den  dybeste  Stilhed.  Oppe  i  den  daglige  Vinterstue, 
der  laa  i  Gavlen  af  Huset,  sad  Berte  Skeel  foran  et 
lille  Sømmebord  — .  mager,  hulojet  og  bleg,  med  store 
Ringe  under  Øjnene  og  underlige,  skarpe  Furer,  der 
droge   sig    langs   Mundvigene   som    i  et  gammelt  Ansigt. 

I  Dag  var  det  akkurat  tre  Uger  siden,  at  Erik 
Høeg  havde  hjemført  hende  som  Hustru  —  —  Uger 
lange  som  Aar. 

Henne  i  et  Hjørne  i  en  magelig  Hyndestol  laa  Hus- 
herren henslængt  med  skrævende  Ben,  opløst  Linkrave 
og  med  Hænderne  foldede  over  den  trinde  Bug,  snorkende 
omkap  med  en  stor  Hønsehund,  der  med  sine  Hvalpe  laa 
og  strakte  sig  ved  hans  Fødder.  Fluerne  summede  der- 
henne i  Vindueskarmen  og  under  de  udskaarne  Loftsbjæl- 
ker og  sad  sorte  og  dvaske  i  Dørkarme  og  Fyldinger;  Var- 
men dalede  formelig  ned  som  en  Taage,  og  Stuen  var  hyllet 

ligesom  i  en  Os  af  daarlig,  beklumret  Luft,  blandet  med 
Dunsterne  af  Vinen  fra  et  væltet  Bæger,  der  flød  henad 
Gulvet  i   en   lang  Strøm. 

Berte  sad  og  stirrede  paa  sin  Ægtefælles  lidet  til- 
talende Skikkelse  med  en  Blanding  af  Harme,  Undseelse 
og  Væmmelse. 

Aa,  dette  Liv  i  al  dets  Tomhed  og  Elende,  disse 
Pligter,  saa  svære  at  opfylde  —  denne  Lede  for  sig 
selv,  for  alt ! 

Hun  vendte  Blikket  bort  igjen,  uroligt  fløj  det  hid 
og  did  som  om  det  ikke  kunde  finde  Hvile  noget  Steds; 
saa  lukkede  hun  Øjnene  for  ikke  at  se  mere.  Og  hun 
gav  sig  til  at  tænke  for  at  glemme  Virkeligheden  — 
den  bitre,  grusomme  Virkelighed;  tænke  det  altsammen 
om  igjen  saaledes  som  hun  havde  gjort  vel  de  hundrede 
Gange  lige  fra  den  Stund  af,  da  Josias  Rantzau  var 
draget  bort  og  hun  var  bleven  alene  tilbage  med  al  sin 
Kjærligheds  Fryd,  Uro  og  Forlængsel;  og  hun  fandt 
en  Slags  grusom  Glæde  i  ligesom  at  martre  og  korsfæste 
sit  eget  Kjød  i  Mindets  bitre  Vaande. 

Hvor  havde  hine  Dage  ikke  været  lange,  hvor  havde 
hun  ikke  ventet  og  længtes,  havde  drømt  og  levet  sig 
ind  i  Mindet  og  maalt  Afstanden,  der  skilte  hende  fra 
ham,  som  nu  færdedes  derude  i  Krigens  vilde,  brogede 
Færd.  Hun  spurgte  de  store  Tidender,  der  fra  Tid  til 
anden  naaede  hid,  om  hans  Sejrvindinger,  Heldet,  der 
fulgte  ham  —  og  hun  var  hos  ham  i  sin  Tanke,  med 
sin  hele  Sjæl  —  Skridt  for  Skridt  maatte  hun  følge 
ham.  Hun  kjendte  sig  saa  stolt  i  hver  en  Bedrift,  han 
havde  udført,  ønskede  sig  Vinger  for  at  kunne  flvve  til 
ham  og  dele  Sejersrusen  med  ham;  det  var  jo  som  om 
hun  ved  ham  var  bleven  løftet  til  et  større,  friere  Syn 
paa    Livet  —   som    om    hun    først    nu    ret    havde    faaet 

sin  Andel  i  Livet  selv  med  dets  Ansvar,  dets  Krav  paa 
Lykke  —  — 

Og  hendes  Kjærlighed  fik  Lov  til  uhindret  at  gro  sin 
stille  Vækst.  Under  al  Travlheden  i  Hjemmet  med  Sø- 
strenes Udstyr  og  Brudefærd  og  alt,  hvad  hermed  fulgte, 
lagde  ingen  Mærke  til  hende.  Med  Undtagelse  af  Fru 
Ide  var  der  aldrig  nogen,  som  nævnede  Josias  Rantzau 
til  hende,  eller  hvem  det  faldt  ind,  at  denne  flygtige 
Fugl,  som  flakkede  Verden  om  i  fremmed  Krigstjeneste, 
for  Alvor  kunde  have  brændt  sine  Vinger  herhjemme 
og  have  sluttet  en  lønlig  Pagt  —  ikke  nogen,  der 
anede  den  søde   Løndom,   hendes   Hjerte  gjemte. 

Og  Maaned  gik  efter  Maaned.  Et  helt  Aar  havde 
han  været  borte. 

Saa  var  det  en  Dag  lige  i  Overgangen  fra  Vinter 
til  Vaar,  en  af  de  lange,  kolde  Martsdage  med  skarp 
Luft  og  skjærende  Solskin  —  hun  huskede  det  saa 
grant  —  at  hun  med  sin  Moder  var  kommen  op  til 
Fru  Elsebeth  Rantzau,  Hans  Lindenovs  Hustru.  Fru 
Anne  Kaas  og  Pernille  Rosenkrantz  vare  der  i  Be- 
søg og  sad  og  pratede  og  fortalte  Bynyt. 

«Nu  ere  Brejde  og  Johan  da  komne  hjem  fra  deres 
Udenvælts  Rejse, »  sagde  Fru  Elsebeth.  «De  have  til 
Slut  været  i  Paris  og  slaaet  Gækken  løs  —  jo,  jo,  lur 
dem!  —  Naa,  det  horer  jo  nu  engang  Ungdommen  til, 
at  den  skal  rase;  men  Kors  —  hvad  for  Tidender  de 
dog  ellers  bringe  med,  Josias  Rantzau  anbelangendes  — 
det  er  fast  til  at  blues  over  at  høre  derpaa.  •• 

«Det  undrer  mig  ikke,»  sagde  Fru  Birgitte.  «Den 
Kavaler  huede  mig  aldrig  ret  med  al  sin  Storhed  og 
løse  Tale.» 

«Men  hvad  har  han  da  egentlig  gjort.?'  spurgte 
Pernille  Rosenkrantz  nyfigen. 

«Ja  det  er  fast  ikke  for  høviske  Øren  at  anhøre. 
Han  staar  nok  i  et  tendre  Forhold  til  Kong  Ludvigs 
høje  Gemal,  intet  mindre  kan  gjøre  det,  ma  soeur!  Paa 
Grund  af  sine  store  Meriter  i  Krigen  nyder  han  særdeles 
Gunst  ved  Hove,  endog  det  skal  være  Gud  og  Hver- 
mand bekjendt,  at  han  har  gjort  Kongen  til  —  hm  — » 
«Ih  se  til  det  Skarn!  Men  kan  det  vel  være  mu- 
ligt da?» 

«Jo  vist  har  det  sin  Rigtighed,*  afbrød  Fru  Anne 
Kaas  vigtig  — »  vi  hørte  alt  derom  ved 
Nytaarstide  hjemme  til  vort,  gjennem  et 
Brev  fra  Residenten  derovre.  Løs  paa 
Traaden  det  er  hun  jo  nok,  den  franzøske 
Dronning,  og  saare  skjøn  tillige,  og  saa 
—  ja  saa  kjender  En  jo  vel  Mandfolket, 
de  véd  ej  at  styre  deres  Lyster!  Der 
siges  gar  at  — »  Resten  tabte  sig  i  en 
Hvisken,  medens  Damerne  stak  Hove- 
derne tættere  sammen,  for  at  de  unge 
Jomfruer  ikke  skulde  høre  mere  — 

Berte  sad  der  og  kunde  næsten  ikke 
faae  Vejret. 
«Men  Herre  Jesus  Berte,  hvad  fattes  Dig  lille  Barn.f'» 
havde  saa  Fru  Elsebeth  raabt  —  «Du  er  hvid  i  dit 
Ansigt  som  et  Lagen  —  skalt  Du  til  at  daane  kanske .f* 
Du  maa  drikke  en  Taar  Enebærbrændevin  med  Nelliker 
efter  Farfaders  Opskrift,  og  lad  mig  saa  løse  Dit  Kjole- 
liv op  — » 

Ja,  hun  var  syg  —  hjærtesyg  af  Væmmelse  og  Lede. 
Men  hun  tog  sig  sammen,  ingen  skulde  mærke  noget 
paa  hende  for  bagefter  at  have  hende  at  snakke  om  og 
ynkes  over.  Det  var  som  at  være  paa  Pinebænken 
dette  —  men  endelig  slap  hun  da. 

Saa  var  der  fulgt  nogle  bitre  Kampens  Dage  efter. 
Kunde  hun  tro  det  —  havde  hun  Ret  til  at  tro  det 
om   ham  ? 

Æreløs  og  falsk!  —  Nej,  og  atter  tusindfold  nej 
skreg  det  i  hendes  Indre,  medens  paa  samme  Tid  den 
gamle  nagende  Tvivl  kom  op  i  hende.  Tvivlen  om  sig 
selv  og  sin  egen  Evne  til  at  fængsle  og  holde  nogen 
Mand  fast  —  helst  en  Mand  af  Josias  Rantzaus  Qyaliteter. 

En  Dag,  da  hun  sad  oppe  hos  sin  Søster  Ide  og 
holdt  den  lille  Pige,  som  nylig  var  bleven  kristnet,  paa 
sit  Skjød,  tog  hun  Mod  til  sig  og  spurgte,  om  hun  og 
Frederik  virkelig  troede  paa  de  fæle  Ting,  der  sagdes 
om  General  Rantzau. 

«At  han  skal  være  den  franske  Dronnings  Amant? 
aa  ja,  derom  tvivler  vel  ingen, »  lød  det  ligegyldige 
Svar.  « Farlig  er  han  jo  nu  engang  for  Kvinder,  og 
Dristighed  fattes  ham  ej  heller;  om  det  nu  end  ikke 
just  er  saa  galt  som  der  siges,  Røg  gaar  dog  ej  af  en 
Brand,  uden  der  er  Ild  i  den,  og  — -  men  Kors  Berte! 
hvor  er  det  egentlig  fat  med  Dig.f'  —  Ikke  skulde  jeg 
dog  tro,  at  det  slemme  Menneske  har  talt  Elskovsord 
til  Dig  i  Smug,  og  at  Du  —  —  nej,  nej,  giv  Barnet 
hid,   Du  taber  det  jo.» 

Berte  sad  og  hang  med  Hovedet  —  hvad  skulde 
hun  svare  .^  Hvad  der  havde  været  ham  og  hende 
imellem  havde  hun  altid  holdt  alt  for  helligt  og  godt  til 
at  drages  frem  og  drøftes,  og  nu  — 

«Aa  Ide, »   hviskede  hun. 

«Ja,  jeg  har  jo  nok  havt  en  Tanke  derom, »  blev 
Fru  Ide  ved;  «at  han  søgte  Dig  saa  meget,  tyktes  mig 
vel  fordægtigt,  dog  tænkte  jeg  immer.  Du  var  fornuftig 
nok  til  ej  at  lytte  til  fagre  Ord  fra  en  Mand,  saa  længe 
han  ej  paa    lovlig  Vis  havde  begjæret  Dig  til  Hustru  af 

vor  Moder.  Sagtens  burde  jeg  have  varet  Dig  ad,  at 
Du  intet  kunde  lide  paa  ham,  den  Slemmere  han  er,  for 
jeg  vidste  jo,  at  slig  bar  han  sig  og  ad  en  Gang 
med   Helvig  Rantzau  —  — » 

«Helvig  Rantzau?»   gjentog  Berte  mat. 

«Ja,  med  hende  havde  han  jo  saa  godt  som  trolovet 
sig,  havde  gjort  den  arme  Pige  fast  galen  af  Elskov  til 
sig,  men  rejste  saa  en  skjønne  Dag  og  lod  hende  sidde 
— ■  hun  skal  græmme  sig  endnu  for  den  Sags  Skyld, 
siger  Frederik,  og  forvinder  vel  ingen  Sinde  den  Sorg, 
han  har  voldet  hende.  Ak  nej,*  Søsterlil,  tak  Du  Din 
Gud  og  Skabere,  at  Du  i  Tide  fik  Øjnene  op  og  kan 
lade  den  Fugl  flyve  —  han  er  det  saa  vist  ikke  værd, 
at  en  ærbar  Pige  spilder  en  Tanke  paa  ham  —  spørg 
kuns  Frederik, »  føjede  hun  til,  da  hendes  Ægtefælle  i 
det  samme  stak  Hovedet  ind  ad   Døren. 

«Nej,  nej  — »  hviskede  Berte  forskrækket  —  «Du 
tale  ej  til  Frederik  derom,  Ide  —  mig  selv  alene  var 
det,  som  har  været  taabelig  — » 

Oberst  Rantzau  havde  saa  spurgt  hvorom  de  talte, 
og  Fru  Ide  havde  sagt,  at  de  tvistedes  en  Kjende  om 
General  Rantzau.  Berte  mente,  at  han  kanske  skyldtes 
for  Uret,  hvorpaa  Frederik,  som  altid  var  saa  god- 
lidende, havde  klappet  hende  paa  Kinden  paa  sin  fader- 
lige Maade.  «Hjærte  Frænke  skal  intet  umage  sig  med 
at  forsvare  ham,  den  Galning  —  eller  det,  som  værre 
er.  Se  her,  hvad  Residenten  derovre  fra  just  nys  skrev 
til  mig,»  og  saa  havde  han  trukket  et  Brev  op  af 
Lommen  og  ladet  hende  læse:  « Mellem  General  Rantzau 
og  en  Søsterdatter  af  Kardinal  Richelieu  siges  nu  at 
være  deklareret  Mariage  —  sagtens  for  at  redde  Skinnet 
og  dække  Dronningens,  saavel  som  hans  egen  Ære  — » 

Bogstaverne   dansede   for  Bertes  Øjne,    hun  lod  Ho- 


Josias  Rantzau.  l  5  9 

vedet  synke  —  hun  vaandede  sig  under  Slaget  og  maatte 
samle  al  sin  Stolthed  for  ikke  at  røbe  sig. 

Og  de  Dage,  som  nu  fulgte  paa  —  disse  Nætter 
uden  Søvn,  fulde  af  martrende  Pine,  medens  Taarerne 
randt,  usete  af  alle  undtagen  af  en  —  vilde  Han  dog 
ikke  snart  forbarme  sig  over  hende?  Kunde  det  virke- 
lig være  hans,  den  Almægtiges  Mening,  at  en  af  hans 
Skabninger  skulde  lide  saa  meget  og  saa  uforskyldt? 
Denne  Kjærlighed  havde  været  hendes  Liv  —  men  hvad 
havde  den  været  for  Josias?  En  flygtig  Tidkort,  hun 
selv  et  Legetøj,  som  han  atter  havde  kastet  til  Side  for 
at  gribe  efter  et  andet.  Og  hun  var  ikke  ene  om  at 
lide,  ikke  ene  om  at  græde  —  halvt  i  Medvnk,  halvt 
i  skinsyg  Harme  søgte  hendes  Tanke  til  Helvig  Rantzau, 
denne  ukjendte  Medbejlerinde,  hvis  Rettigheder  jo  altsaa 
vare  ældre  end  hendes  egne.  Hun  følte  ligesom  en  vis 
bitter  Fryd  ved  at  vide,  at  heller  ikke  hun  havde  længer 
nogen  Andel  i  ham,  syntes,  at  hun  hadede  hende,  naar 
hun  forestillede  sig  hvorledes  hun  en  Gang  havde  staaet 
ham  nær,  havde  været  med  i  hans  Længsler,  hans 
Drømme  —  og  skammede  sig  saa  igjen  over  sine  egne, 
ugudelige  og  onde  Tanker. 

Om  de  kun  havde  ladet  hende  i  Ro  —  men  Kam- 
pen skulde  gjøres  hende  end  sværere.  Kort  efter  at 
hun  med  Moderen  var  flyttet  over  til  deres  Gaard, 
Bangsbo  i  Jvlland,  var  det,  at  Erik  Høeg  bejlede  til 
hende,  og  Fru  Birgitte,  som  længe  havde  imødeset  denne 
Begivenhed,  gav  ham  med  Glæde  sit  Ja  —  om  Bertes 
egen  Mening  blev  der  neppe  spurgt.  Der  var  Øjeblikke, 
hvor  hun  syntes,  at  hun  maatte  samtykke  blot  for  at 
byde  Josias  Rantzau  Trods,  maatte  samle  alt  sit  Mod  for 
at  vise  ham  og  den  ganske  Verden,  ikke  Hjærtets  blø- 
dende Vunde  men  et    roligt,    smilende   Aasyn;    men   saa 

var  det  igjen  som  om  alt  i  hende  oprørte  sig  derimod ; 
hun  følte  det  umulige  i  at  bringe  sin  egen  Stolthed 
dette  Offer,  og  saa  gjorde  hun  Modstand  —  Modstand 
til  det  yderste,  trods  Moderen  og  trods  Frænderne,  som 
trængte  ind  paa  hende. 

Men  denne  Kamp  udtømte  hendes  Kræfter  —  hun 
blev  syg,  haabede  og  troede  og  bad  til,  at  denne  Sot 
maatte  blive  til  Døden,  men  saa  sig  skuffet  i  sit  Haab. 
Sorgen  dræber  jo  ikke  saa  let,  naar  man  kun  er  nitten 
Aar.  Alligevel  var  der  noget,  som  for  stedse  var  brudt 
og  skrinlagt  hos  hende;  da  hun  igjen  rejste  sig  fra 
Lejet,  var  det  i  en  Slags  dump  Resignation.  Sløv  og 
villieløs  brød  hun  sig  ikke  mere  om  hvad  de  foretoge 
sig  med  hende,  jo  før  det  hele  kunde  faae  en  Ende,  des 
bedre;  hun  var  til  Mode  som  den  Skibbrudne,  der 
dreven  af  Nødvendigheden  styrter  sig  ud  i  de  stride 
Strømme,  som  den,  der  har  en  tung  og  besværlig 
Vandring  for  sig,  men  haster  afsted  blot  for  at  naa 
frem  til  Maalet.  Og  saa  en  skjønne  Dag  var  Brevet 
kommen  fra  Kresten.  Det  slukkede  det  sidste  svage 
Haab,  som  kanske  alligevel,  hende  selv  uafvidende, 
havde  slumret  paa  Bunden  af  hendes  Sjæl.  Hun  vidste 
nu,  at  hun  var  forglemt  —  som  om  hun  aldrig  havde 
været  til. 

Hvad  der  videre  var  sket  var  næsten  som  en  Drøm. 

Brylluppet  var  berammet  til  allerede  en  Maaned 
efter  Jaordet.  Bjørnholm  tiltrængte  en  Husmoder,  og 
Erik  Høeg  vilde  ikke  vente  længer  —  skjøndt  han 
gjerne,  om  det  ikke  havde  været  for  Skams  Skyld, 
havde  draget  sig  ud  af  det  hele.  Bertes  falmede  Ydre 
havde  forskrækket  ham,  han  kunde  ikke  rigtig  tro  For- 
sikringen om,  at  hun  om  kort  Tid  atter  vilde  være 
karsk    og    glad,    og    hendes   Kulde    ærgrede    ham.     At 

hun  ovenikjøbet  vilde  gjøre  sig  kostbar,  slig  liden  syge- 
lig Ting  — -  for  ham,  som  kunde  faae  tyve  for  en !  Han 
var  fortrædelig  og  gav  knubbede  Ord,  men  det  kunde 
ogsaa  hænde,  at  han  drillende  og  i  plump  Overgivenhed 
vilde  paanøde  hende  sine  Kjærtegn,  knugede  hende  i 
sine  Arme,  saa  det  næsten  gjorde  ondt,  og  tvang  hende 
ned  paa  sit  Skjød  for  at  kysse  hende,  medens  hun  i 
Væmmelse  og  Rædsel  gos  tilbage  for  ham. 

Til  saadanne  Tider  kom  der  en  unævnelig  Angst  op 
i  hende  —  Angst  for  denne  Mand,  der  om  kort  Tid 
vilde  have  Rettigheder,  som  hun  ikke  kunde  afvise. 
Hun  syntes,  at  der  maatte  og  skulde  komme  noget, 
som  hindrede  dette  syndige  Ægteskab  i  at  fuldbyrdes. 
Om  hun  havde  tigget  og  tryglet  sin  Moder  paa  sine 
Knæ,  vidste  hun,  at  det  vilde  ikke  have  nyttet  noget  — 
hvad  der  skulde  frelse  hende  nu  maatte  være  —  ja, 
hun  vidste  ikke  selv  hvad.  Men  der  hændte  intet,  og 
Timen  var  bestandig  rykket  nærmere  som  et  truende 
Spøgelse.  Dag  efter  Dag  havde  hun  maattet  se  paa 
alle  disse  Tilberedelser  —  saa  frydefulde  for  en  glad 
Brud,  saa  kvalfulde  for  hende  —  høre  paa  alt,  hvad  de 
kvindelige  Slægtninge,  der  indfandt  sig  for  at  være  be- 
hjælpelige som  Dragefruer  og  Forgangskvinder,  havde  at 
berette  om  deres  Husstand,  Ægtefæller,  Barselsenge  og 
alt,   hvad  dermed  fulgte,  og  saa  — 

Ja  saa  var  Bryllupsdagen  kommen. 

Og  de  havde  pyntet  hende  som  Brud  og  ført  hende 
til  Kirken  for  at  lade  hende  knæle  ned  for  Guds 
hellige  Alter  med  en  Løgn  i  Hjærtet  og  paa  Læberne. 
Hun  havde  hørt  paa  Larmen  og  Latteren  ved  det  fest- 
lig smykkede  Brudebord,  havde  taget  mod  Frænders 
og  Venners  højrøstede  Lykønskninger,  havde  set  dem 
vende,    dreje,    prøve  og  maale  Værdien  af  Gaverne,   der 

bleve  ofrede,  ej  alene  i  vægtige  Guld-  og  Sølvsager, 
men  ogsaa  i  rede  Penge  —  altsammen  som  en,  hvem 
det  egentlig  ikke  vedkom.  Hun  havde  maattet  rive  sig 
løs  fra  sit  gamle  Hjem  for  at  følge  ham,  til  hvem  hun 
var  bleven  lænket,  fordi  man  mente, 
det  var  til  hendes  Gavn  og  Lykke 
^^  ji  —  saa  sælsomt  blinde  vare  Menne- 
rX^,  skene!      Og   nu  —  nu   sad    hun   her 

;^  paa  Bjørnholm,  efter  alles  Mening 
^/^  lunt  og  vel  forvaret,  og  der  begjæ- 
redes  kun  af  hende,  at  hun  skulde 
blive  en  flink  Husmoder,  en  lydig 
Ægtefælle  og  en  god  Moder  for  de 
Børn,  hun  ventedes  at  skulle  føde.  — 
Hun  følte  sig  hjærtesyg,  beklemt; 
rejste  sig  pludselig  og  gik  ud  af 
Stuen. 

Der  laa  et  lille  Krat  af  unge  Ege- 
og  Bøgetræer  lige  udenfor  Gaarden, 
hvor  hun  plejede  at  gaa  ud  om  Af- 
tenen, naar  der  var  ret  skvggefuldt 
og  svalt.  Did  søgte  hun  ogsaa  nu 
og  satte  sig  paa  Stenten,  der  førte 
ud  til  Marken,  hvor  den  smalle  Sti 
slyngede  sig  ind  mellem  Kornet. 
Hun  blev  altid  saa  træt,  naar  blot  hun 
havde  gaaet  nogle  Skridt,  og  trængte 
bestandig  til  at  hvile  sig.  Hun  lænede  Hovedet  tilbage 
mod  en  Træstamme  og  lukkede  Øjnene.  Den  svale 
Luftning,  der  strøg  hen  over  Panden  og  Kinden,  gjorde 
hende  saa  godt,  og  saa  denne  Stilhed  og  Fred  — 
den  talte  om  en  anden  Fred,  som  en  Gang  skulde  blive 
hvert    forpint  Menneskehjærte   til  Del.      En  Gang  —  aa 

ja,  og  hvad  var  saa  det  korte  Spand  af  Tid  vel,  der 
var  tilmaalt  En  herneden,  imod  Evigheden?  En  fik 
blot  tage  op  sit  Kors  og  følge  Ham  efter,  som  var 
gangen  forud  at  vise  Vejen  — . 

Der  kvidrede  en  lille  Fugl  paa  Grenen  over  hendes 
Hoved,  den  sodlige  Duft  af  Kaprifolierne  blev  med  ét  saa 
stærk,  vakte  en  pludselig  Længsel  til  Live  —  et  Minde 

—  det  var  dog  saa  svært  at  forsage,  at  dø  bort  fra 
Verden,  som  var  saa  smuk.  Hun  var  saa  ung  endnu, 
Hjærtet  havde  saa   stærke  Krav  endnu,  fornam  hun.  — 

Der  lød  Hovslag  paa  Vejen,  som  førte  op  til 
Gaarden.  Hvorfor  foer  hun  pludselig  op  og  lyttede, 
som  var  det  Svaret  paa  en  neppe  tænkt  Tanke? 
Det  var  sagtens  en  Pranger,  som  kom  for  at  sidde  der 
den  ganske  Eftermiddag  og  prate  med  Erik  om  hans 
Heste  og  Stude.  Hun  havde  skygget  for  Øjnene  mod 
det  stærke  Sollys  —  nu  lukkede  hun  dem  igjen  og 
sank  hen  i  et  sløvt,  døsigt  Velbehag.  Det  raslede  i  det 
visne  Løv  derinde  i  Krattet,  og  Grenene  knagede  under 
en  Mands  bestemte  og  raske  Fodtrin.  De  kom  nærmere 
og  nærmere  —  Berte  sprang  op,  saa  sig  om  og  ud- 
stødte et  Skrig  - —  — 

Foran  hende  stod  Josias  Rantzau. 

Han!  Han!  —  Hvorledes  i  al  Verden  kom  han  hid? 
Hun  stirrede  paa  ham  næsten  som  i  Vildelse. 

« Berte  Skeel  —  Fru  Berte  skulde  jeg  vel  sige  — 
ubuden  kom  jeg  hid  at  gjæste  Bjørnholm,  var  dog 
kommen  end  før,  om  ej  et  gammelt  Saar  var  brudt  op 
undervejs  og  havde  sinket  mig.     Eder  er  det,  jeg  søger 

—  Vogterdrengen  ved  Leddet  sagde  mig  hvor  I  var  at 
fmde,  og  nu  faar  1  skænke  mig  Gehør  blot  et  Øje- 
blik — » 

«0g  hvad  kan  1   og  jeg  vel  have  mere  at  sige  hin- 

anden  ?»  Dæmpet  og  tonløst  kom  Ordene  frem,  medens 
de  smaa  magre  Fingre,  paa  hvilke  Ringene  næsten  ikke 
længer  kunde  sidde  fast,  pillede  Bladene  af  Kvisten,  hun 
havde  revet  til  sig. 

«For  Gud,  I  har  ikke  nødig  at  frygte,  jeg  ret 
længe  skal  falde  Eder  til  Besvær, »  han  lo  bittert  og 
haardt;  « formente  jeg  dog  ellers,  at  der  var  noget 
mellem  os  to,  som  maatte  klares.  Denne  Hjemkomst 
■ —  jeg  havde  tænkt  mig  den  anderledes  —  aa  Berte 
—  hvad    har  I    dog    gjort    mig  —  mig  og  Eder  selv.''» 

«Hr.  General  Rantzau!  ikke  skulde  jeg  tro,  at  I 
vil  gaa  i   Rette  med   mig,   I   som  selv  var  den  — » 

«Tal  kuns  ud!  Jeg  véd  det  jo,  at  brødebetynget, 
draget  ned  i  al  Lavhedens  og  Skammens  smudsige 
Mudderpøl  af  Klaffertungers  ondsindede  og  tomme  Præk, 
staar  jeg  for  Eder  i  denne  Stund.  I  hørte  —  og 
dømte  —  og  saa  kjendte  I  ingen  anden  og  bedre  Vis 
at  kaste  mig  Eders  Foragt  i  Ansigtet  paa.»   — 

Bertes  spinkle  Skikkelse  rettede  sig;  der  kom  et 
Blink  i  hendes  Øjne,  som  Josias  aldrig  havde  set  i  dem 
før.  «0g  om  saa  var.?»  sagde  hun  stolt.  «Til  at  lefle 
med,  tænker  jeg,  var  dog  Berte  Skeel  for  god  —  den 
Elskov,  jeg  skulde  delt  med  flere,  den  agted  jeg  for 
intet  værd.» 

«Min  Elskov  ejed  i,  just  I  og  ingen  anden  helt  og 
holdent  —  det  maatte  I  vide.  Jeg  er  ikke  uden 
Skyld  —  ikke  allenfals  i  den  Forstand,  I  mener  — 
men  hvad  er  hin  Øjeblikkets  Opbrusen,  hin  Sansernes 
flygtige  Begjær  mod  den  Følelse,  I  havde  vakt  til  Live 
hos  mig.?  En  Mand  kan  forlise  meget,  ser  I,  og  dog 
beholde  det  tilbage,  som  han  vogter  og  freder  om  i 
Sjælens  dybeste  Gjem.  I  laa  i  mit  Hjærte  saa  trygt 
og  sikkert    forvaret,    ret    som    det    dyreste    Klenod,    En 

holder  under  Laas  og  Lukke,  det  er  et  Sandhedens 
Ord  hvert  eneste  et  —  jeg  troede  paa  Eder,  Berta 
Skeel,  som  paa  Evangeliet  selv  —  men   I?'   —  — 

Hun  rystede  paa  Hovedet.  <I  Mænd  begjære  for 
meget  af  os  Kvinder  —  blindt  skulle  vi  tro,  blindt 
give  os  hen.  Jeg  véd  det  jo  vel,  at  for  Eder  gives 
tvende  Sorter  Elskov,  og  til  at  adskille  dem,  til  at 
dyrke  dem  begge  have  I  forbeholdt  Eder  Retten  — 
Retten  til  at  synde  og  dog  staa  med  oprejst  Pande!  — 
Jeg  har  ikke  dømt  Eder  —  mit  Hjærte  kunde  ikke, 
men  • —  Muren,  der  rejste  sig  imellem  os,  havde  jeg  ej 
heller  Kraften  til  at  bryde  ned,  jeg  véd  det  —  og  saa 
bukkede  jeg  under  i   Kampen. » 

«Ja  vist  —  I  laa  magtbunden  i  deres  Vold,  som 
vilde  mig  ilde.  De  have  forgiftet  Eders  Øren  imod 
mig;  hvor  meget  der  var  Sandhed,  hvor  meget  Løgn, 
det  spurgte  ingen  om,  og  —  Skinnet  var  jo  imod  mig. 
1  var  i  Eders  Ret  kanske,  men  tykkes  Eder  dog  ej,  at 
Straffen  er  haardere  end  det,  hvad  jeg  forbrød .'^» 

« Straffen.?     End   min  da.?» 

«Berte!»  Det  var  som  om  han  først  nu  saa,  hvor 
forandret  hun  var  —  saa  det  med  Gru  og  med 
hemmelig  Glæde,  som  han  ikke  kunde  forklare  sig. 
Han  bredte  uvilkaarligt  sine  Arme  ud  —  men  hun  veg 
tilbage. 

«Ikke  paa  den  Vis,  Josias  Rantzau!  I  krænker  ej 
aleneste  mig    men  og  den  —  den  Brud,   1    har  fæstet.« 

«Eor  Gud  —  ikke  undrer  det  mig,  at  Rygtet  og 
har  løjet  mig  en  Brud  til!  - —  Aa  Berte,  Berte,  hvor 
har  Skjæbnen  spillet  op  med  os  To  ■ —  — » 

Hun  saa  den  stærke  Bevægelse,  der  havde  grebet 
ham,  og  hun  tvivlede  ikke  længer.  Med  voksende 
Angst    stirrede    hun    ham    ind    i    Ansigtet  —  han    alene 

havde  ikke  Skylden,  nej,  nej  —  og  hun  sank  næsten 
sammen  foran  ham.  —  «Gud  forbarm  Dig!  —  se  i 
Naade  til  os  begge  —  vi  maa  begge  bøde!» 

Han  havde  fanget  hende  i  sine  Arme  og  knugede 
hende  heftig  op  til  sig.  Og  hendes  Hoved  lagde  sig 
paa  hans  Skulder,  hendes  Hænder  om  hans  Hals;  tæt 
hvilede  hun  ind  til  ham.  Hun  havde  kun  én  Tanke  i 
dette  Øjeblik,  en  eneste  - —  han  elskede  hende!  Det 
var  intet  Bedrag,  ingen  Drøm,  i  hvilken  hun  havde 
lullet  sig  selv  —  han  elskede  hende,  hende  alene  og 
ingen  anden   —    — 

Der  kom  en  vild,  alt  betagende  Glæde  op  i  hende, 
hun  var  som  beruset  af  den  ene,  alt  opslugende  Følelse. 
Det  var  som  om  hun  en  eneste  Gang,  den  første  og 
sidste,  maatte  være  lykkelig,  maatte  drikke  af  Bægeret, 
der  var  sat  hende  for  Munden  —  en  kort,  kun  en 
kort,  livsalig  Stund  og  saa  bagefter  —  tage  alt,  hvad 
der  fulgte  paa. 

Han  fornam  det  med  Undren.  Statuen  havde  faaet 
Liv,  det  var  en  Kvinde  af  Kjød  og  Blod  som  de  andre, 
hun,  som  han  holdt  i  sine  Arme. 

«Berte,»  hviskede  han  —  '<nej,  ingen  Skranke  skal 
mere  staa  imellem  os,  vor  Elskov  brød  den  ned.  — 
Min  skal  Du  vorde,  og  mig  skal  Du  følge,  og  intet  skal 
længer  skille  os  ad,  ej  Ægtemand,  ej  Frænder,  ejheller 
Verdens  Dom   -  » 

Hun  havde  lyttet  til  hans  Ord  —  stille  og  uden 
at  gjøre  Modstand. 

Saa  var  det  pludselig  som  om  hun  vaagnede.  Sagte 
viklede  hun  sig  ud  af  hans  Arme.  -^ Skilles!  Ak  jo, 
det  faa  vi  dog  alligevel.  Ikke  kunde  vi  leve  med 
Skammen  over  os.   Du  og  jeg. » 

«Baandet   kan   brydes,    et   Ægteskab   løses,    det   saa 

vi  med  Ejler  Grubbes  forgangen  Aar  og  med  Fru 
Sidsel  Podebusch  husker  du  vel    — » 

Hun  gøs.  Der  vilde  være  Skam  deri  —  Skam 
og  Synd.» 

«Synd?  Nej  Berte,  i  tvungen  Klskov  mener  jeg 
var  der  større  Synd.  Hvorlunde  kan  det  bedste  i  os 
drage  nedad  ?  Hvad  der  binder  os  tilsammen  det  løfter 
just  og  bærer  —  bærer  højt  op  over  det  Lave.  I  min 
Sjæl  er  ingen  Vaklen  med  Dig  ved  min  Side.  Du  er 
min  Styrke  trods  Din  Svaghed,  med  Dig  forliser  jeg  det 
bedste  af  mig  selv  —  slipper  da  først  for  Alvor  Taget. » 

Kampen,  hun  kæmpede  med  sin  voksende  Lidenskab 
og  sin  Medynk  med  ham,  der  saa  ydmygt  tryglende 
stod  foran  hende,  bragte  hele  det  svage,  fme  Legeme 
til  at  bæve  ligesom  i  Krampetrækninger.  Hun  foldede 
sine  Hænder  og  holdt  dem  op  for  sit  blussende  Ansigt, 
der  endnu  brændte  af  hans  Kys  — 

«Aa  Gud  —  hav  Medynk  med  mig!  —  Nej  — 
jeg  kan  det  ikke,  Josias  —  Du  friste  mig  ej  over  For- 
mue —  kan  ikke  trodse  den  Lov,  der  byder  mig  blive 
og  holde  Eden,  jeg  svoer.  Kan  ej  heller  leve  et  Liv 
med  Angerens  Rødme  paa  min  Kind,  det  vilde  visselig 
røve  os  Lykken,  baade  Dig  og  mig  —  kanske  dræbe 
vor  Elskov,  naar  det  havde  kastet  sin  dunkle  Skygge 
paa  vor  Vej.  Ikke  vil  jeg,  at  Du  i  Berte  Skeel  skal 
favne  en  falden  Kvinde,  se  hende  med  Brodens  Skrift 
paa  Panden  —  hører  Du,  jeg  vil  det  ikke  —  —  nej, 
nej,  endog  hvert  af  mit  Hjærtes  Slag  banker  Dig  i 
Møde,  endog  hver  Tanke  i   min  Sjæl  den  fanged  Du  — » 

Han  vilde  afbryde  hende,  men  hun  lagde  sin  Haand 
paa  hans  Mund,  en  efter  en  randt  Taarerne  ned  ad 
hendes  Kinder.  « Josias,  Josias!  —  jeg  véd  det  jo,  at 
uden  Dig  er  Livet    intet  Liv,    men  —  det    bliver  ikke 

langt  alligevel.  Mine  Dage  ere  talte,  saa  lad  mig  da 
faae  dø  i  Fred  med  Gud  og  med  mig  selv.  Du  ganger  nu 
did  ud  i  Livets  Færd  at  fuldende  Din  stolte  Bane,  jeg 
gaar  til  Hvile  —  snart  —  gaar  did  op,  hvor  vi  visselig 
en  Gang  skulle  mødes  og  have  Forlov  at  elske  foruden 
Skyld  og  uden  Brøde.  > 

Josias  gjorde  en  utaalmodig  Bevægelse.  Altid  skulde 
han  lade  sig  nøje  med  dette  noget,  der  var  saa  langt 
borte.  En  fattig  Erstatning  for  Nuets  varme,  livskraftige 
Begjær;  en  Sten,  der  bødes  en  hungrig  istedetfor  Brød!  — 

Men  da  saa  han  ind  i  hendes  Ansigt,  og  det  stod 
med  ét  klart  for  ham,  at  hun  var  og  blev  tabt  for 
ham.  Tabt  —  men  ogsaa  for  Ægtefællen;  en  anden, 
stærkere,  mægtigere  havde  Tag  i  hende.  Hun  var  gle- 
det fra  dem  begge  —  vilde  bestandig  glide  længere  og 
længere  bort,  indtil  tilsidst  —   — 

Det  var  næsten  med  en  Gysen,  han  i  dette  Øjeblik 
bøjede  sig  over  den  lille,  kolde  Haand  —  for  første 
Gang  i  sit  Liv  følte  han  Trang  til  at  bøje  sit  Knæ  for 
et  Menneske. 

«Berte   —   det  er  svært  dette   — » 

«Ja,  ja,  men  det  faar  Du  blot  sige  til  Slut,  at  Du 
har  tilgivet  mig  svage,  skrøbelige  Stakkel  —  —  at  Du 
vil  mindes  Berte  Skeel  foruden  Nag,  selv  om  jeg  voldte 
Dig  Kummer  —  vil  Du.''* 

Josias  Rantzau  formaaede  ikke  at  svare,  han  trykkede 
kun  hendes  Hænder  til  sine  Læber,  til  sit  Hjærte, 
men  han  vovede  ikke  mere  at  se  paa  hende.  Nej  —  han 
kunde  ikke  udholde  det  længer,  det  var  som  om  han  ikke 
kunde  faae  Vejret.  Fuld  af  Haab,  i  Bevidstheden  om 
sin  egen  Magt  var  han  kommen  —  som  en  slagen 
Mand  gik  han  derfra. 

Ja  alt  var  forbi.   — ■ 

Saa  sprang  han  op,  strøg  sig  med  Haanden  over 
Panden,  vinkede  til  Afsked,  vendte  sig  —  og  gik. 

Rødgyldne  blinkede  Aftensolens  Straaler  inde  mellem 
Træstammerne.  Berte  Skeel  saa  hans  høje  Skikkelse 
forsvinde  derinde  i  Lysskjæret  —  der  trængte  sig  et 
Skrig  frem  af  hendes  forpinte  Bryst,  medens  hun  strakte 
Armene  ud  efter  ham  i  sin  Kjærligheds  sidste,  vaande- 
fulde  Kamp. 

Duften  af  Kaprifolierne  og  af  de  vilde  Hybenrosers 
Blade  langs  det  mosgroede  Stengjærde  var  bleven 
stærkere  og  stærkere;  en  Drossel  begyndte  at  fløjte  saa 
underlig  blødt  og  tungsindigt  —  Frøerne  kvækkede 
henne  i  Kjæret  —  —  Hun  lod  Armene  synke  igjen  og 
Hovedet  faldt  forover  —  tungt  og  træt. 

Og  saaledes  stod  hun  der  tilbage,  alene  —  i  Stil- 
heden og  Skyggen,  der  langsomt  sænkede  sig  ned  over 
hende. 


XIII. 


Josias  Rantzau  var  igjen  hjemme  paa  Bothkamp. 
Oppe  i  Brevkammeret,  hvor  Støvet  laa  fmgertykt 
paa  Hylderne  med  de  gamle,  skimlede  Folianter,  der 
tjente  til  Føde  for  Rotterne  og  Musene,  som  uforstyrrede 
gnavede  løs  paa  dem,  og  hvor  store,  fede  Edderkopper 
lige  saa  uforstyrrede  spandt  deres  Væv,  sad  han  bøjet 
over  Papirer  og  Regnskaber.  Han  maatte  jo  se  at 
komme  til  Bunds  i  Tingene,  der  nu  saa  længe  havde 
gaaet  deres  skjæve  Gang. 

Men  det  var  et  Arbejde,  der  langt  oversteg  hans 
Kræfter.  Han  kunde  ikke  finde  Rede  i  alle  disse  an- 
førte Poster,  kunde  ikke  faae  dem  til  at  stemme  disse 
Talstørrelser,  der  marscherede  frem  som  Soldater  i  Geledder 
og  bestandig  syntes  at  vokse;  det  hjalp  ikke  alt  hvad 
han  talte  efter,  regnede  sammen  og  trak  fra.  Han 
kastede  Papirerne  til  Side  og  greb  dem  igjen,  bladede 
i  gamle  Regnskabsbøger  og  lukkede  dem  igjen,  uden  at 
være  bleven  en  Smule  klogere,  fik  kun  Hovedværk 
deraf  og  sparkede  tilsidst  alting  til  Side,  saa  at  Støvet 
røg  ham  om  Ørene. 

Udenfor  var  det  ligesaa  galt.  Der  mødte  ham  alle- 
vegne en  Urede  og  Forvirring,  saa  at  han  hverken  vidste 

ud  eller  ind.  Der  var  snart  ikke  en  Længe  eller  et 
Udhus,  som  ikke  trængte  til  at  udbedres;  Kvægbesæt- 
ningen var  mangelfuld,  Hestene  i  daarlig  Foderstand,  og 
bestandig  havde  hans  Foged  det  samme  Svar  paa  rede 
Haand:  hvor  skulde  han  tage  Pengene  fra?  Naadig- 
herren  havde  selv  havt  Brug  for  saa  store  Summer, 
der  maatte  skikkes  ham  extra. 

«Ja,  ja  —  saa  hold  dog  i  Djævels  Skind  og  Ben 
sin  Kjæft,  Heinrich!  Tror  han  kanske,  at  han  har 
Retten  til  at  foreholde  mig  min  Adfærd  og  foreskrive 
mig,   hvad  jeg  burde  gjøre  eller  ikke  gjøre?»   — 

«Nej,  men  —  nogle  af  Bønderne  have  efter  mit 
Skøn  ikke  udredet  de  tilbørlige  Afgifter  efter  Jordernes 
Værdi  i  de  sidste  Aar;  jeg  mente,  om  den  naadige 
Herre  kanske  pirrede  lidet  ved  dem  selv  —  og  saa 
var  der  det,  om  vi  knappede  noget  af  paa  Folkenes 
Løn  — » 

«Men  begjærede  det  samme  Arbejde  af  dem?  Og 
mine  fattige  Bønder  —  dem  skulde  jeg  presse  for  deres 
sidste  surt  forhvervede  Skillinger  —  kort  og  godt  lade 
dem  alle  til  Hobe  slide  som  Trældyr  uden  Vederlag? 
Nej,  Heinrich,  end  er  det  ikke  kommet  saa  vidt  med 
mig.» 

Han  gik  op  og  smed  sig  paa  sin  gamle  Plads  paa 
Vinduesbænken  med  de  falmede  Hynder,  lagde  Hænderne 
under  Hovedet  og  trommede  med  Hælene  mod  Træ- 
værket. Ja!  han  havde  unægtelig  brugt  for  mange 
Penge  —  og  saa  hans  Ekvipering  forrige  Aar,  da  han 
havde  maattet  laane  af  Kristian  Rantzau  —  hans  sidste 
store  Uheld  i  Hamborg,  da  den  Kjæltring,  v.  Qvitzov, 
havde  udplyndret  ham  —  — 

Og  saa  vare  Folkene  skødesløse.  Tiderne  daarlige. 
De  pantsatte  Jorder  vare  nu  tilfaldne  Panthaverne,  uden 

at  han  længer  vilde  faae  en  Skillings  Indtægt  deraf,  og 
nu,  da  han  skulde  skifte  med   Povl  — 

Nej,  han  kunde  ikke  redde  sig  ud  af  Forlegenheden 
paa  anden  Maade  —  han  fik  sælge  Bothkamp. 

Sælge  Bothkamp!  Sine  Fædres  Borg,  det  stolte 
Herresæde,  som  tilligemed  Navnet  skulde  have  rejst  sig 
af  Grus,  rejst  sig  i   Pragt  og  Glans! 

Han  krympede  sig  ved  Tanken  herom  og  syntes  alle- 
rede, at  han  i  Aanden  saa  alle  disse  fremmede  Mennesker 
trænge  sig  ind  og  krænke  det  Hjems  Fred,  som  var 
helliget  i   Mindet    om  hans   Moder;    hørte    dem    byde  og 

vrage,  hørte  Hammerslagene,  der  for  bestandig  skilte 
ham  fra  Fædrenes  Ejendom,  —  udmalede  sig  det  saa 
levende,  at  han  tilsidst  foer  op  med  Angstens  Sved  paa 
Panden. 

Nej,  det  maatte  og  skulde  ikke  komme  dertil. 
Endnu  stod  der  ham  en  Udvej  aaben  —  en  sidste. 
Han  kunde  gjøre  som  Hans  raadede  ham,  se  at  indgaa 
et  rigt  Gifte. 

«Det  rigeste  Gifte  i  Holsten,  >  —  ja,  det  var  Helvig 
Rantzau  jo. 

Han  maatte  uvilkaarlig  smile  ved  Tanken  om  al  den 
Snak,  der  i  sin  Tid  havde  været  om  ham  og  hende. 
Det  var  saa    længe   siden,    hendes  Billede  var  falmet  og 

blegnet  i  hans  Erindring,  og  at  det  var  for  hans 
Skyld,  at  hun  endnu  bestandig  sad  ugift  hen,  det  troede 
han  ikke  paa.  Men  om  han  nu  alligevel  prøvede  paa 
at  knytte  Baandet  igjen  —  vilde  det  dog  kanske  ikke 
være  en  Slags  Oprejsning  at  give  hende?  — 

Nej,  at  ægte  en  Kvinde  foruden  Elskov  forekom 
ham  uværdigt,  som  at  slaa  en  Handel  af  —  Helvig  var 
dog  for  god  til  det  Spil,  han  selv  for  god  til  at  sælge 
sig.  — 

Hans  Ahlefeldt,  som  nu  i  over  et  Aar  havde  været 
en  adstadig  Ægtemand,  slog  jevnlig  paa  den  Streng, 
og  kunde  slet  ikke  forstaa  hans  Betænkeligheder. 

«Et  Menneske  har  ikke  godt  af  at  være  ene,  Josias, 
tro  Du  mig.  Se  nu  blot  til  mig  —  hvad  var  jeg  før.'* 
og  hvad  er  jeg  nu.?» 

« Under  Elsebeths  Tøffel! »   sagde  Josias  og  lo. 

«Aa  for  den  Snak. »  Hans  blev  lidt  rødere,  end 
han  var  i  Forvejen,  men  var  for  godmodig  til  at  blive 
vred.  «Jeg  er  allenfals  det  lyksaligste  Menneske  paa 
Guds  grønne  Jord  —  og  det  er  saa  naturligt,  ser  Du, 
naar  En  har  faaet  sig  en  Medhjælp  i  alle  Maader.  Det 
kneb  med  Elsebeth,  ved  Du  nok,  men  tilsidst  gav  hun 
jo  dog  Kjøb,  og  saa  er  der  Drengen.  Meget  over  en 
Maaned  er  han  ikke,  men  aldrig  saa  jeg  Magen  til 
Barn!  Og  saa  at  tænke  sig,  at  sligt  lidet  Kryb  er 
Ens  eget  Kjød  og  Blod  —  En  bliver  saa  forunderlig 
blød  om  Hjærtet  derved,  fornemmer  dog  Ansvaret,  der 
er  lagt  En  paa  — » 

«Ja  vist,»  sagde  Josias  i  den  godmodige,  halvt  over- 
legne Tone,  han  undertiden  anslog  ligeoverfor  Vennen, 
«det  kan  altsammen  være  meget  godt,  Hans.  Din  Fryd 
og  Stolthed  over  Elsebeth,  som  endelig  engang  bønhørte 
Dig,  og  over  den  pluskjævede  Skraalhans,  som  hun  har 

skjænket  Dig,  er  jo  saare  naturlig,  men  —  slige  Glæder 
ville  nu  engang  ikke  passe  i  mit  Kram.» 

«Det  kommer  saadan  af  sig  selv  —  En  véd  ikke 
just  hvordan, »  forsikrede  Hans  Ahlefeldt  smilende.  Men 
Josias  snurrede  sig  rundt  paa  Hælen,  og  den  lille  Rynke 
mellem  Øjenbrynene  begyndte  at  komme  frem. 

Hans  gjorde  omtrent  samme  Indtryk  paa  ham  som 
en  Bjørn,  der  er  bleven  tæmmet  og  lagt  i  Lænker, 
og  som  nu  maa  lystre  og  danse  til 
Musikens  lystelige  Toner  —  sløvet 
ved  Vanens  Magt,  uden  at  gjøre 
Brug  af  de  Kræfter,  der  nu  fik 
Lov  at  ligge  hen  og  hvile  til  ingen 
Nytte. 

Og  dog  kaldtes  dette  for  Lykke. 
Lykke,  ja  kanske.  Saaledes  som 
Hans  at  have  alt  paa  det  Tørre,  at 
vandre  ud  ad  den  slagne  Lande- 
vej !  —  Om  nu  Livet  var  hengledet 
for  ham  paa  samme  Vis  og  aldrig 
havde    bragt    andre  Ønsker,    anden 

Stræben at  være  gaaet  i  Staa 

ligesom  et  Uhrværk!  — 
«Det  nytter  intet  at  ville  prøve  paa  at  føre  de  To 
tilsammen,  hjærte  Elsebeth, »  sagde  Herren  til  Hilgenstede 
til  sin  Hustru  —  « helst  skulde  Du  lade  af  at  snakke  for 
meget  derom,  og  heller  ikke  skulde  Du  byde  Helvig  hid 
paa  samme  Tid  som  Josias,  saaledes  som  vi  havde  tænkt. 
Du  gjør  ham  kuns  led  og  kjed  deraf,  frygter  jeg.» 

Den  kjønne  Fru  Elsebeth  slog  med  Nakken  og  for- 
sikrede, at  for  hende  skulde  han  nok  faae  Lov  at  sejle 
sin  egen  Sø,  hun  havde  nok  at  tage  vare  i  sit  eget; 
det  gjorde  hende  kuns  ondt  for  Helvig  —  men  anderledes 

vare  jo  Mændene  engang  ikke,  de  vare  skabte  til  at 
pine  og  plage  Livet  af  Kvinderne,  hvorfor  det  var 
ganske  rimeligt,  at  En  gjorde  sit  bedste  for  at  plage 
dem  igjen  —  og  saa  gav  hun  i  det  samme  sin  Ægtefælle 
et  eftertrykkeligt  Kys. 

Og  Josias  viste  sig  da  heller  ikke  mere  paa  Hilgen- 
stede ;  han  tænkte,  at  de  to  Lykkelige  sagtens  ikke  vilde 
savne  ham.  Han  skøttede  ikke  meget  om  at  se  Menne- 
sker i  denne  Tid,  men  lukkede  sig  helst  inde  i  sin 
Hule  —  disse  store,  tavse  Rum,  hvorfra  al  Hygge  var 
banlyst,  og  hvor  kun  gamle  Else  som  et  Fortidens 
Gjenfærd  sjokkede  omkring.  Hans  egne  mørke  Tanker 
bragte  ham  stundom  i  et  Slags  Raseri,  til  andre  Tider 
gave  de  ham  ligesom  Lede  og  Væmmelse  ved  Livet  og 
ved  ham  selv. 

Han  laa  henslængt  paa  Løjbænken  med  opløst 
Kjortel  og  Linkrave,  Haaret  i  Uorden  og  nedtraadte 
Sko  paa  Benene.  Vinkanden  havde  han  tømt  og  saa 
var  han  faldet  i  Søvn,  var  vaagnet  utilpas  og  forfrossen 
og  laa  nu  og  gabede  og  strakte  sig. 

Saa  kom  Martin  til  Syne  i  Døren  og  meldte  Be- 
søgelse. 

Josias  foer  op.  Hvem  kom  nu  og  plagede  ham-f* 
Sagtens  en  eller  anden  af  dem,  som  havde  en  For- 
dring paa  ham,  eller  —  kanske  var  det  alt  rygte- 
des, at  han  blev  nødt  til  at  sælge  Bothkamp,  og 
nu  var  det  vel  en  af  hans  griske  Naboer,  der  meldte 
sig  som  Kjøber. 

Det  var  en  Damekjole,  som  raslede  hen  over  det 
støvede  Gulv.  Han  vilde  næsten  ikke  tro  sine  Øren  — 
sine  Øjne  —  — 

Damen  var  Helvig  Rantzau. 

Hun    lod  hverken   til    at    bemærke  hans  Forlegenhed 

over  sit  eget  og  Stuens  forstyrrede  Udseende,  eller  til 
at  undre  sig  over  den.  De  hvasse,  mørke  Øjne  giede 
let  henover  det  altsammen,  medens  hun  gjorde  et  lille 
Kniks  og  med  den  ene  Haand  løftede  op  i  Ridekjolens 
lange  Folder.  Hun  havde  Hastværk,  sagde  hun,  skulde 
mødes  med  et  Par  af  Søstrene  og  Faster  Regitze,  der 
vare  agendes  i  Karossen,  omme  ved  Pynten  af  Skoven, 
men  var  blot  redet  i  Forvejen  og  havde  lagt  Vejen  om 
ad  Bothkamp,  da  hun  havde  et  Ærinde  at  udrette  for 
Kristian  —  et  Bud  at  bringe. 

Hun  var  ikke  saa  lidt  forlegen  selv,  men  tog  sig 
derved  allermest  ud  til  sin  Fordel.  Farven  kom  og 
gik  i  hendes  Kinder,  og  Øjnene  vare  halvt  nedslagne, 
hvad  der  gav  hende  et  mere  ungdommeligt  Udseende, 
en  Ynde,  som  just  var  det,  hun  ellers  manglede.  Trods 
Hastværket  gav  hun  dog  Josias  Tid  til  at  faae  ordnet 
sin  Paaklædning,  medens  hun  stod  og  saa  ud  gjennem 
et  af  de  støvede  Buevinduer.  Da  han  kom  tilbage, 
stod  hun  der  endnu,  men  vendte  sig  saa  hastig  imod 
ham  med  et  Smil  og  holdt  et  Papir  frem  imod  ham. 

Et  Bud  fra  Kristian  Rantzau.  Josias  tænkte  paa 
sin  Gjæld  til  ham,  og  det  gav  et  Sæt  i  ham.  Han 
saa  spørgende  paa  Helvig,  men  kunde  ikke  blive  Herre 
over  den  pinlige  Fornemmelse,  der  havde  grebet  ham. 
Det  var  længe  siden  de  saas,  vilde  han  til  at  sige,  men 
syntes,  at  den  Begyndelse  var  dum  og  flov,  og  saa 
tav  han. 

Helvig  talte  først.  «Ja,  det  var  dette  Papir  — 
dette  Bevis  til  Broder  Kristian,  som  —  som  han  havde 
bedet  hende  bringe  —  og  nu  — » 

En  mørk  Rødme  skød  sig  op  i  Josias's  Pande  og 
Kinder,  idet  han  greb  Papiret,  hun  rakte  ham.  Han 
kastede   et  Blik   deri  —  det   var   ganske    rigtig  Beviset 

for   Pengesummen,    han   skyldte    Kristian  Rantzau,    men 
—  kvitteret  og  underskrevet !  —  — 

«Hvad  skal  dette  sige?»  stammede  han  ganske  over- 
vældet.     ^Helvig,  véd   I  hvorledes  dette  er  gaaet  til?» 

Hun  lo  og  rystede  paa  Hovedet. 

Men  saa  gik  der  pludselig  et  Lys  op  for  Josias. 
Han  behøvede  ingen  videre  Forklaring,  han  forstod  det 
hele  og  følte  sig  paa  engang  forunderlig  taknemmelig,  og 
dog  saa  ilde  berørt  —  ydmyget,  næsten  skamfuld  lige- 
overfor hende. 

v.Helvig,  Helvig!  Det  var  Eder,  som  —  det  er 
fast  for  meget  til,  at  jeg  kan  tage  derimod.  I  sanker 
der  ligesom  glødende  Kul  paa  mit  Hoved,  jeg,  som  just 
skyldte  Eder  —  nej,  nej,  —  jeg  kan  saa  vist  ikke  — 

«Ikke  tage  derimod.?  —  Aa  jo,  Josias,  I  kan  og  skal  — 
for  det  Barndomsvenskab,  som  en  Gang  var  os  imellem  — 
trods  al  vor  Tvist  og  Uenighed,  føjede  hun  til  og 
smilede  op  til  ham  med  det  gamle  Smil.  <Jeg  havde 
sandelig  ingen  Brug  for  de  Penge,  og  nu,  da  der  er 
skiftet  mellem  os  Søskende,  har  jeg  ej  nødig  at  spørge 
Nogen  om  Forlov,  men  kan  gjøre  hvad  mig  lyster. 
Jeg  vidste,  at  I  var  i  Forlegenhed,  Fætter,  og  nu  — 
selv  om  1  agtede  at  krænke  mig  ved  et  Afslag,  kan 
Sagen  ikke  mere  gjøres  om,  véd  I  nok!  —  Men  Kors, 
nu  maa  jeg  bort,  har  alt  tøvet  for  længe. »  Her  fik 
han  et  af  hine  Blik,  han  kjendte  saa  godt. 

Helvig  —  ej  vil  jeg  paariøde  Eder  min  Tak, 
men  — »  han  forsøgte  at  gribe  hendes  Haand  og  se 
hende  ind  i  Ansigtet,  som  hun  vendte  bort  i  det  samme. 
■  Helvig!  ■  det  var  i  dette  Øjeblik  som  om  han  blev 
grebet  af  en  pludselig  Svimmelhed  —  hin  gamle,  vilde 
Sansernes  Opblussen   —   — 

Endelig,    endelig!    jublede    det    i    hende.      Aa,    alle 

disse  lange  Aar  med  vaagne  Drømme  om  hans  Favn- 
tag —  om  en  Elskov,  hed  som  hendes  egen,  der  lod 
ham  tale  Elskerens  bydende  Magtsprog-  til  hende,  som 
var  rede  til  at  komme! 

I  næste  Øjeblik  laa  hun  i  hans  Arme,  og  han  følte 
hendes  brændende  Læber  presse  sig  mod  hans.  —  Af- 
glansen af  den  Lykke,  hun  følte,  kastede  ligesom  et 
forskjønnende  Skjær  over  hende  —   — 

Da  de  igjen  begge  kom  til  fuldstændig  Besindelse, 
plaskede  Regnen  i  store,  tunge  Draaber  mod  Ruderne. 
Der    lød    et    dæmpet  Tordenskrald  over    deres  Hoveder, 


og  et  Lyn  flimrede  gjennem  den  halvdunkle  Stue,  fiilgt 
af  nok  et  Skrald.   — 

Helvig  foer  op  med  et  Skrig;  hun  holdt  Hænderne 
for  Ansigtet,  Taarerne  piblede  ud  mellem  Fingrene. 
Der  lød  noget  som  et  Suk,  en  Stønnen.  Et  Øjeblik 
stod  hun  foran  ham  med  sænket  Hoved  —  saa  styrtede 
hun  pludselig  ud  af  Døren. 

Josias  blev  tilbage;  forvirret,  fortumlet  stod  han 
der.  Han  slog  sig  med  den  knyttede  Haand  for  Panden; 
—  i  dette  Øjeblik  kjendte  han  en  Slags  Foragt  for 
sig  selv. 

Oprejsning  —  ja!  Der  var  intet  længer  at  betænke 
sig  paa  —  nu  maatte,  nu  skulde  hun  have  den. 

Den  næste  Dag  red  han  over  for  at  fæste  Helvig 
Gertsdatter  Rantzau  til  Brud,  og  han  vendte  tilbage 
med  hendes  og  hendes  Frænders  Ja. 

Bothkamp  Gaard  og  Gods  blev  ikke  opbudt  til 
Salg  den  Gang. 


Sommeren  var  omtrent  forbi,  da  Mareschal  Rantzau 
med  sin  Hustru  vendte  tilbage  til  Frankrig. 

Madame  Rantzau  blev  forestillet  ved  Hove,  hvor 
man  med  stor  Nyfigenhed  mønstrede  hendes  hele  Person, 
hendes  Væsen  og  Optræden  —  og  ikke  mindst  hendes 
Paaklædning,  der  beskrives  som  særdeles  kostbar  ved 
denne  Lejlighed:  en  staalgraa  Sølvbrokades  Kjole,  saa 
stiv,  «at  den  kunde  staa  alene »,  opheftet  og  rigt 
prydet  med  Kniplings  Volants  og  oversaaet  med  Perler 
og  Ædelstensagraffer;  paa  Bryst,  paa  Arme  og  i  Haaret, 
der  rullede  frit  ned  i  Krøller  paa  begge  Sider  af  Ansigtet, 
blinkede  ligeledes  gyldne  Smider  og  Kjæder.  Anstand 
manglede  hun  ikke,  og  mange  fandt  hende  smuk,  andre 
undrede  sig  rigtignok  over,  at  det  skulde  være  for  hendes 
Skyld,  Monsieur  Rantzau  havde  afslaaet  den  glimrende 
Forbindelse,  som  Kardinalen  havde  søgt  at  bringe  i  Stand, 
men  berømmede  ham  tillige  for  hans  Troskab  mod  en 
gammel  Passion. 

Da  Helvig  gjorde  sit  første,  allerdybeste  Kniks  for 
Dronning  Anne,  maalte  de  to  Kvinder  hinanden  med  et 
langt,  nyfigent  Blik.  I  Anne  af  Østerrigs  læstes  en 
lønlig  Triumf  i  Bevidstheden  om  hendes  egen  overlegne 
Skjønhed  —  i  Helvigs  en  slet  skjult  Uro.  Og  dog 
havde  hun  ikke  mere  noget  at  frygte.  Dronningen  var 
forsonet  med  sin  Gemal ;  hendes  Holdning  ligeoverfor 
den    « smukke   Rantzau »    var  igjen   ganske    Majestætens. 

Smilet,  hvormed  hun  hilste  ham,  var  naadigt  men  køligt 
og  —  ligegyldigt. 

Ægtefolkenes  Samliv  i  Paris  havde  neppe  varet  i 
fjorten  Dage,  før  Josias  igjen  drog  til  Armeen,  og  Helvig 
følte  med  Bitterhed,  at  det  ikke  var  Pligten  alene,  som 
rev  ham  fra  hende.  Baandet  trykkede  ham  alt,  skjøndt 
det  neppe  var  en  Maaned  gammelt!  Han  forsømte  hende 
allerede  og  havde  lige  fra  først  af  vist  hende  en  vis  lunken 
Hengivenhed,  som  var  langtfra  at  tilfredsstille  hendes 
Lidenskab;  hun,  som  havde  ofret  ham  alt,  kunde  hun 
ikke  fordre  mere,  langt  mere?  —  Hurtig  mæt  af  en 
Elskov,  som  han  ikke  kunde  dele,  og  som  ikke  engang 
længer  satte  hans  Sanser  i  Bevægelse,  havde  han  ærligt 
stræbt  efter  at  bringe  et  roligt,  ligevægtigt  Forhold  til 
Veje  mellem  dem,  efter  at  deres  onde  Stjerne  og  et 
Øjebliks  Forvildelse  engang  havde  ført  dem  sammen, 
men  et  saadant  Forhold  egnede  hun  sig  ikke  for.  Hun 
vilde  attraas,  begjæres,  vilde  bestandig  se  ham  som 
Elskeren  for  sin  Fod,   bejlende  til  hendes  Gunst. 

Hun  havde  taget  sin  Tilflugt  til  Taarer  —  det  gjorde 
ham  kun  utaalmodig,  fjernede  istedetfor  at  drage  ham. 

<<Du  —  Du  vidste  vel  hvad  Du  gjorde!*  udbrød 
hun  en  Dag  med  flammende  Øjne.  <'For  Medgiften,  for 
mine  Penges  Skyld  var  det.   Du  tog  mig!" 

« Helvig !»  Josias  var  bleven  graableg  i  Ansigtet, 
hans  Stemme  lød  ganske  hæs,  dirrende  af  undertrykt 
Raseri.      Det  vover  Du  at  sige,  Du,  som  selv  var  den  — > 

Han  vendte  hende  Ryggen.  Hun  kunde  gjerne  have 
bidt  sin  Tunge  af;  dette  havde  skilt  dem  for  bestandig, 
følte  hun,  og  Kløften  havde  hun  selv  gravet! 

En  Lettelse  var  det  ham  at  komme  bort,  og  han 
stvrtede  sig  som  en  Rasende  ind  i  Kampen,  medens 
hun   begyndte  at  søge  Trøst  for  sin  Skuffelse  i  Religionen 

Og  i  timevis  kunde  ligge  paa  sine  Knæ  i  Kirken  mellem 
de  andægtig  Bedende.  Hun  ligesom  beruste  sig  i  sin  egen 
Sorg,  der  løftedes  med  de  bølgende  Røgelseskyer  og 
syntes  at  blive  borte  deroppe  under  de  høje  Hvælvinger. 

Mareschal  Rantzaus  første  Bedrift  efter  hans  Tilbage- 
komst til  Frankrig  var  en  ny,  glimrende  Sejer  ved  ind- 
tagelsen af  Byen  Arras.  Hædret  og  anset,  baaret  frem 
af  sit  Held,  syntes  hans  Lykkes  og  Berømmelses  Sol 
just  paa  dette  Tidspunkt  at  straale  i  Zenith.  Hans  Navn 
nævnedes  kun  i  Forbindelse  med  Sejer;  han  var  den 
franske  Hærs  Stolthed,  —  sine  Fjenders  Skræk.  Og  dog 
kjendte  Soldaterne  ikke  rigtig  den  forgudede  Feltherre 
igjen  i  denne  Mand  med  det  tavse  Væsen,  det  mørke, 
næsten  truende  Blik,  som  revsede  den  mindste  Forseelse 
med  en  hidtil  ukjendt  Strænghed.  —  Lykken  havde 
føjet  ham  i  altfor  høj  en  Grad.  —  Lykken!  —  Som  om 
han  ikke  syntes,  at  netop  nu  havde  den  svigtet  ham,  og 
at  den  ikke  lod  sig  fange  mere! 

I  det  andet  Aar  efter  sin  Tilbagekomst  til  Frankrig 
fik  han  en  Dag  Breve  hjemme  fra  —  et  fra  Hans  Ahlefeldt, 
der  meldte  ham  endnu  en  Søns  Fødsel,  og  et  fra  Frederik 
Rantzau.  Deri  laa  et  lille,  sammenfoldet  Papir  —  en 
liden,  glinsende,  lysebrun  Haarlok  faldt  ud  deraf,  og  indeni 
stod  skrevet  med  rystende  Haand:  «I  Døden  forenes 
hvad  Livet  grumt  adskilte. »  Og  nedenunder  et  Navn  — 
hendes  Navn. 

Berte  Skeel  var  død.  Det  kom  just  ikke  uventet,  skrev 
Frederik,  hun  havde  længe  været  en  sygelig,  skrantende 
Stakkel,  var  svunden  hen  som  Dug  for  Solen.  Ægte- 
manden havde  just  ikke  altid  handlet  skaansomt  imod  hende, 
og  saa  var  hun  nok  faret  ilde,  det  blev  hendes  Død;  nu 
skikkede  Fru  Ide  efter  hendes  eget  Ønske  vedlagte  Hilsen. 

Josias    sad    med    Haarlokken    i    sin    Haand    —    den 

samme  kanske,  som  han  havde  set  sno  sig  om  hendes 
hvide  Pande,  og  som  han  en  Dag  i  Overgivenhed  havde 
dristet  sig  til  at  vikle  om  sin  Finger. 

Berte  Skeel!  Berte  Skeel!  Han  stirrede  paa  de 
svage,  usikre  Skrifttræk,  som  en  Gravskrift  stode  de 
der  over  hans  tabte   Lykke. 

Den  Aften  kunde  IVIartin  slet  ikke  forstaa,  hvad  der 
gik  af  hans  Herre.  Han  vandrede  frem  og  tilbage  i  sin 
Stue,  stønnede  en  Gang  imellem  ganske  højt  og  sparkede 
til  Hunden,  naar  den  kom  ham  i  Vejen.  Men  da  den 
gamle  Tjener  havde  dristet  sig  til  at  aabne  Døren  for  at 
spørge  om  Generalen  var  syg,  var  han  bleven  modtaget 
med  et  tordnende:    "Gak  Fanden  i  Vold!» 

Og  først  længe  efter  Midnat  var  Josias  gaaet  til  Ro. 


r\ '  •    r: 


XIV 


Det  var  over  syv  Aar  senere. 
En  ny  Marmorsarkofag  i  de  franske  Kongers 
Begravelse  i  St.  Denis  forkyndte,  at  den  anden  Hersker 
af  Huset  Bourbon  nu  var  samlet  med  sine  Fædre,  og 
nogle  Maaneder  før  Ludvig  den  Trettende  var  ogsaa 
hans  store  Minister  gaaet  til  Hvile  efter  sin  rastløse 
Livsvirksomhed. 

Anne  af  Østerrig  havde  naaet  sine  Ønskers  Maal. 
Hun  regjerede  nu  i  sin  umyndige  Søvns  Navn,  støttet 
af  sin  Yndling,  Kardinal  Mazarin  —  snart  ligesaa  mægtig 

som  hans  Forgænger  og  Læremester.  Men  endnu 
havde  Frankrig  ikke  sluttet  Fred  med  Spanien.  Riche- 
lieus  Planer  og  hele  Politik  var  gaaet  i  Arv  til  hans 
Efterfølger,  og  Huset  Habsburg  var  ikke  naaet  videre  i 
sine  Operationer,  var  ikke  rykket  sit  Maal  nærmere, 
end  da  det  begyndte  Krigen. 

For  Josias  Rantzau  havde  disse  Aar  været  en  Tid 
fuld  af  Sejervindinger  og  Hæder,  blandet  med  Uheld  og 
—  Ydmygelser.  Efter  Slaget  ved  Honnecourt,  hvor 
han  mistede  sit  ene  Ben,  var  han  bleven  taget  til 
Fange  og  havde  siddet  i  Kastellet  i  Gent,  indtil  han 
var  bleven  udløst  med  den  spanske  General  Tassalto. 
Saa  havde  han  en  Tid  havt  Anførselen  over  en  Del  af 
Hertugen  af  Enghiens  Korps  ved  Rhinen,  var  i  en 
hidsig  Træfning  bleven  lokket  i  et  Baghold  og  skilt  fra 
sine  Folk,  saa  at  han  faldt  i  Hænderne  paa  Hertugen 
af  Lothringen.  Saa  igjen  Sejre  i  det  Nordlige,  og  nu 
— •  sad  han  som  Gouvernør  i  det  af  ham  erobrede 
Dunkerque. 

Han  vidste  neppe  om  det  skulde  være  en  ny  Ud- 
mærkelse eller  en  Art  af  Forvisning. 

Siden  hans  Velynders,  Kardinal  Richelieus  Død  havde 
han  mærket  ligesom  noget  uheldsvangert  i  Luften  om- 
kring sig,  havde  til  Tider  en  stærk  Fornemmelse  af,  at 
hans  Fjender  og  Misundere  vare  virksomme  —  og  han 
tog  ikke  fejl. 

Denne  Hærfører  som  fra  et  fjernt,  halvt  barbarisk 
Land  var  dumpet  ned  midt  imellem  dem  for  at 
gjøre  saa  mange  af  deres  egne  Rangen  stridig,  vedblev 
at  være  de  Franske  en  Torn  i  Øjet.  At  han  havde 
forstaaet  saa  vedblivende  at  holde  sig  fast  i  Richelieus 
Gunst,  havde  man  i  Grunden  aldrig  kunnet  tilgive  ham, 
og    Tilhængerne    af    den    urolige    Soissons,    som    havde 

maattet  bøde  med  Livet  for  sit  Forræderi*,  havde  saa  smaat 
ladet  sig  forlyde  med,  at  Mareschal  Rantzau  nok  heller 
neppe  var  ganske  ren  i  denne  Sag.  Endnu  taltes  der 
ikke  aabenlyst  derom,  men  underlige  Rygter  til  Ugunst 
for  Gouvernøren  begyndte  at  snige  sig  omkring,  og  det 
var  ikke  frit  for,  at  man  vilde  kaste  et  latterligt  Skjær 
over  ham.  Krøblingen  med  det  ene  Ben,  den  ene  Arm 
og  det  ene  Øje.  Man  begyndte  at  digte  Smædeviser 
over  ham  og  opfinde  Øgenavne  til  ham;  « Krykken »,  «den 
gale  Rantzau »,  « Slagsbroderen«  og  « Drankeren«  hed 
det  i  Flæng,  og  man  fortalte  de  utroligste  Ting  om 
ham.  Ting,  af  hvilke  han  selv,  naar  de  kom  ham  for 
Øre,  maatte  le,  men  som  dog  til  Tider  ramte  ham  som 
skarpe  Naalestik. 

Endnu  var  Uvejret  dog  ikke  brudt  løs,  men  det 
laa  som  sagt  i  Luften.  Hvilke  nu  end  Grundene 
maatte  være,  saa  havde  Kardinal  Mazarin  intet  tilovers 
for  sin  Forgængers  Yndling,  som  rigtignok  paa  sin  Side 
heller  aldrig  havde  villet  gjøre  noget  for  at  vinde  ham, 
og  han  bearbejdedes  trolig  af  la  Meilleraie,  hvis  Had 
til  Josias  Rantzau  kunde  siges  at  vokse  med  hver  en 
Sejervinding,  hver  en  Æresbevisning,  der  blev  denne  til 
Del.  Minen  var  lagt  —  Mistanken  var  vakt  hos  Ministe- 
ren, der  om  muligt  drev  Udspionerings-Systemet  efter 
en  endnu  videre  Maalestok  end  Richelieu,  og  som,  trods 
al  sin  medfødte  Snuhed,  dog  neppe  besad  dennes 
Skarpblik  og  overlegne  Dømmekraft. 

Det  var  nu  ved   Efteraarstiden  i  Aaret    1646. 

I  et  af  Værelserne  i  Gouvernorboligen  i  Dunkerque, 
sad  Helvig  Rantzau,  og  foran  hende  stod  en  Munk  — 
hendes  Skriftefader. 


*  Han  blev  henrettet   1641. 

Madame  Rantzau  var  nemlig  allerede  for  flere  Aar 
siden  gaaet  over  til  den  katholske  Religion.  Med 
gavmild  Haand  udstrøede  hun  Gaver  til  Kirker  og 
Klostre,  og  hun,  som  plejede  at  bebrejde  sin  Ægtefælle' 
hans  store  Ødselhed,  fordi  han  ikke  kunde  møde  Trang 
i  nogensomhelst  Skikkelse  uden  at  aabne  sin  Pung, 
betænkte  sig  ikke  paa  til  enhver  Tid  at  fylde  den  bar- 
benede Tiggermunks  snavsede  Haand  med  Guldstykker, 
hans  Pose  med  Levnedsmidler,  eller  paa  at  anvende 
store  Summer  til  Kirkernes  Udsmykkeise ;  snart  trængte 
de  hellige  Fædre  jo  til  et  nyt  Alterklæde,  en 
Messehagel  eller  en  Kalk,  snart  var  det  et  nyt  Maleri 
eller  en  Statue  af  en  eller  anden  Helgen,  man  ønskede 
sig,  og  hun  var  det  gyldne  Faar,  som  lod  sig 
klippe. 

Munken  havde  en  Stund  staaet  og  hørt  paa  sit 
kjære  Skriftebarns  Beklagelser  over  det  vanskelige  i  at 
bringe  Monsieur  Rantzau  paa  den  rette  Vej  og  føre 
ham  fra  hans  Vildfarelser  til  den  ene  saliggjørende 
Tro  —  han  var  saa  forstokket  en  Kjætter  frygtede  hun! 
Og  Munken  havde  formanet  hende  til  Udholdenhed  i  den 
store  Gjerning,  der  paahvilede  hende,  havde  paalagt  hende 
som  hidtil  at  holde  vaagent  Øje  med  Gouvernørens 
Gjøren  og  Laden,  men  syntes  ligesom  at  krybe  sammen 
og  blive  mindre  i  sin  Kutte,  da  Døren  i  det  samme  gik 
op  og  Rantzau  selv  viste  sig  paa  Tærskelen. 

«For  Gud  —  En  kan  da  fast  heller  ej  røre  sig 
længer  i  sit  eget  Hus  for  Præster  og  Munke  !>  udbrød 
Josias,  da  Pateren  var  forsvunden.  « Kunde  Du  hjærte 
Helvig  omskabe  det  til  et  Kloster  eller  en  Kirke  med 
skraalende  Kordrenge,  Røgelsekar  og  Vievandskoste,  saa 
gjorde  Du  det  sandelig  med  en  god  Villie. » 

« Josias,  Josias!     Naar  vil  Du  holde   op  at  spotte .''» 

«0g  naar  vil  Du  holde  op  at  plage  mig  med  dette 
Uvæsen?  Hvi  for  den  tusind  Pokker  skal  jeg  immer 
have  en  lurende  Munk  i  Hælene  paa  mig?  Tænker 
Du  virkelig,  at  slig  en  Karl  forhjælper  En  til  at  komme 
i   Himmerige?« 

Helvig  blev  rød  af  tilbagetrængt  Ophidselse.  Hun 
var  bleven  fyldigere  baade  af  Figur  og  Ansigt,  med 
Dobbelthage  og  slappe,  lidt  hængende  Kinder;  hun 
havde  faaet  en  vis  Vane  til  at  sænke  Øjnene,  og  Stem- 
men dæmpede  hun  i   Regelen. 

« Josias,  Du  gjør  Uret  i  at  tale  slig  til  mig.  Mis- 
under Du  mig,  hvem  Du  saa  skammelig  forsmaar  og 
tilsidesætter,  den  Trøst,  jeg  har  fundet  i  Kirkens  vel- 
signede Moderarme? 

«Nej  Helvig,  ikke  misunder  jeg  Dig  den.  Om  det 
blot  kan  mildne  lidt  af  Hadskheden  i  Dit  Sind, 
kan  skaffe  Ro  og  Fred  i  vort  daglige  Samliv,  saa 
bed  og  gjør  Du  i  Herrens  Navn  Bod  saa  meget  Du 
lyster  i  Forening  med  Skaldepanden,  som  nys  gik  herfra 
—  og  som  sagtens  lurer  endnu  her  udenfor  Døren. » 

Helvig  skottede  uvilkaarlig  derhen.  «Men  Du,  Du 
Josias  —  Du  vil  ikke  lade  Dig  frelse,  vil  ikke  huske, 
at  det  er  Din  Sjæls  Salighed  det  gjælder  —  lader 
haant  om  Kirkens  Forbønner  og  Naademider.  >^ 

«Min  Sjæl  frelses  ikke  ved  at  komme  i  Munke- 
klør, Helvig;  snarere  have  de  Lighed  med  Djævelens, 
tykkes  mig,  saa  griske  de  strækkes  ud  efter  Bytte  — 
og  saa  fast  de  holde  Du  — »   han  lo. 

«Ja,  Du  skulde  snakke  om  Djævelens  Klør!>'  skreg 
hun,  som  pludselig  tabte  sin  Selvbeherskelse  og  faldt 
ud  af  Rollen.  «Du  er  paa  gode  Veje  til  at  komme 
der,  skulde  jeg  tro.  Du,  som  bander  og  handler  ilde  og 
drikker    Dig    fuld,    ssa    at    Martin    mangen    Aften    med 

Møje  maa  slæbe  Dig  i  Din  Seng.  Endnu  i  Overgaars 
smed  Du  jo  i  Drukkenskab  Monsieur  Fabien  og  General- 
sekretairen  hos  Kardinalen  paa  Døren ,  blot  fordi  de 
dristede  sig  til  at  sige  Dig  imod ;  Du  lægger  Dig  ud 
med  den  ene  efter  den  anden  af  —  — 

«Af  Kardinalens  Kreaturer  —  aa  ja,  kanske !» 
han  nikkede  med  tirrende  Ro.  Allenfals  skulle  de 
dog  faae  at  fornemme,  at  Krykken  ,  den  enøjede  Krøb- 
ling med  Armstumpen,  er  bedre  at  have  til  Ven  end 
til   Uven.» 

<Ej,  for  alle  de  store  Ord!  —  Du  var  ikke  slet 
saa  krv  paa  det  ved  Di.xmuyden,  da  Broen  styrtede 
sammen  under  Dig  og  Dine  Folk,  og  Du  selv  blev 
slæbt  derfra,  saaret  og  i  den  yderste  Nød  og  Livs- 
fare —  > 

«Men  dog  slap  uskadt  derfra,  formedelst  at  Du 
havde  ladet  læse  Sjælemesser  for  mig  og  lovet  en  koste- 
lig Gave  til  Højalteret  i  den  hellige  Marias  Kirke!  — 
Helvig,  Helvig,  vil  Du  virkelig  have  mig  til  at  tro  paa, 
at  Gud  skulde  lade  sig  bestikke  ved  et  Par  Sølvlyse- 
stager og  et  Krucifiks  til  sit  Alter,  om  det  ellers  ikke 
havde  været  hans  Villie,  at  jeg  skulde  frelses.'*  —  Løftet 
blev  da  indfriet,  véd  jeg,  den  Gang  jeg  atter  var  karsk, 
saa  de  hellige  Fædre  have  for  den  Sags  Skyld  intet 
havt  at  beklage  sig  over  —  og  Sølvet  var  min  Tro 
vægtigt  nok. 

Madame  Rantzau  stønnede  højt  og  greb  efter  sin 
Rosenkrans,  idet  hun  hævede  Øjnene  mod  Loftet  med 
et  sønderknust   Blik. 

«Lad  det  nu  være  nok  med  de  Narrestreger, »  afbrød 
Josias  hendes  pludselige  Anfald  af  Andagt.  <Mig  tykkes, 
at  vi  have  kjævledes  nok  for  i   Dag,   og  at  jeg  nu  kan 

begjære  at  lades  i  Fred  —  tilmed  da  Du  ret  snart 
vorder  mig  fri  for  en  Stund. » 

« Hellige  Jomfru!  Gaar  det  nu  løs  igjen?  Og  har 
Du  ikke  faaet  nok  endnu  slig  Du  er  tilredt  med  alle 
de  Saar  og  Skrammer  og  Halvdelen  af  dine  Lemmer, 
som   Du  har  mistet  ?» 

«Aa  nej,  mig  synes,  at  jeg  nok  vil  vove  Resten 
af  mit  Skind,  være  med  én  Gang  endnu.  Det  lod  jo 
næsten  som  de  havde  glemt  mig  her  i  min  Rede,  saa 
jeg  fik  bringe  mig  selv  i  Erindring  og  vise  dem,  at 
endnu  er  jeg  levende  og  i  Stand  til  at  røre  mig. 
Posten  her  har  jeg  saa  foreløbig  nedlagt,  eftersom  der 
just  denne  Eftermiddag  bragtes  mig  Ordre  til  at  rykke 
frem  og  lede  Belejringen  af  Furnes.  * 

«At  de  dog  aldrig  kunne  blive  færdige  med  den 
ugudelige  Krigen !  Vilde  Gud  dog  slaa  de  arge  Spanio- 
ler og  Flamlændere  med  sit  Tugtens  Ris!» 

«Jo  vist,  som  om  de  ikke  maatte  være  lige  saa  kjede 
nu  af  Striden  som  Frankrig  selv.  Kuglen  glider  frem- 
deles saa  ligelig  henad  Vejen,  ser  Du,  men  godt  var 
det  kanske,  om  den  snart  fik  et  lidet  Skub,  saa  at  den 
kom  til  at  helde  til  en  af  Siderne  —  saa  var  det  hele 
endt  med  den  samme. » 

«Josias  —  tag  Dig  ivare.  Du  talte  lignende  Ord 
forgangen,  da  Du  kivedes  med  Monsieur  Fabien;  om 
nogen  fik  høre  Dig  nu  igjen »  —  hun  skottede  uvilkaar- 
lig  til  Døren  —  «de  skulde  tænke,  at  — » 

« Hvilket .?»      Josias    lo    og   gik  ind  i  sin  egen  Stue. 

Helvig  saa  efter  ham,  rystede  paa  Hovedet  og 
sukkede.  Hun  kunde  høre  ham  tale  derinde  —  hørte 
ogsaa  Lyden  af  en  Barnestemme ;  gjennem  Sprækken 
kunde    hun   se,    hvorledes  han  sad  med  et  af  de  Smaa- 

børn  paa  Skødet,  som  plejede  at  lege  dernede  i  Gaar- 
den  og  faa  Skillinger  og  Bagværk  af  ham  — ■  en 
rask    fireaars    Purk,    der  trak   ham    i    Skæget    og    red 

paa     hans     Knæ     — - 
det      skar      hende      i 

Hjærtet 

Selv  havde  de  jo 
ingen  Børn. 
e  havde  ikke  været 
lykkelige,  disse  de- 
res Ægteskabs  otte 
lange  Aar,  i  hvilke 
snart  den  ene,  snart 
den  anden  havde  følt 
sig  forurettet,  og  dog 
—  —  de  havde  efterhaanden  vænnet  sig  til  dette  Sam- 
liv med  dets  evindelige  Kiv  og  Smaatrætter  og  siede 
sig  nu  saa  jevnt  gjennem  Tilværelsen  ved  hinandens 
Side  —  som  et  Par  Heste,  der  havde  lært  at  gaa  i 
Spand,  sagde  Josias.  Vanens  Magt  knyttede  dem  til 
hinanden,  og  trods  Bitterheden,  der  til  Tider  maatte 
have  Luft,  havde  Helvig  dog  efterhaanden  gjort  sig 
uundværlig  ved  disse  tusinde  Smaating,  denne  Omhu, 
som  det  falder  Kvinden  saa  naturligt  at  yde,  og  som 
gjør  Manden  til  en  vis  Grad  afhængig  af  hende.  Sav- 
net, de  begge  følte  —  et  Savn,  som  hos  Josias  alle- 
rede fødtes  hin  Uvejrsaften  paa  Bothkamp,  da  han  var 
vaagnet  af  den  korte  Rus  i  hendes  Arme  —  søgte  de 
at  udfylde  hver  paa  sin  Vis.  Josias  vidste  og  fornam 
det  jo,  at  de  i  Grunden  begge  levede  paa  et  Bedrag; 
han  følte  godt,  at  der  var  en  Nedgang  i  dette,  at  noget 
hos  ham  gik  tabt,  men  han  fornam  det  med  en  Slags  sløv 
Undren.     Saa   var    det,   at   hin    Last   lidt  efter  lidt  ud- 

viklede  sig,  hvortil  Spiren  jo  allerede  var  bleven  lagt  i 
hans  tidlige  Ungdom,  og  som  jo  nu  engang  var  Tidens 
Skødesynd  i  hans  Hjem  i  Norden. 

Der  var  Tider,  hver  han  ligesom  foragtede  sig  selv, 
fordi  han  ikke  bedre  kunde  holde  igjen,  men  lod  sig 
rive  med  af  Strømmen,  der  maatte  fore  - —  Gud  véd 
hvorhen.  Men  hvad  var  der  andet  for  ham  at  gjøre 
her  i  denne  Ravnekrog,  hvor  de  havde  smidt  ham  hen, 
end  stundom  at  gribe  til  de  Midler,  der  stode  til  hans 
Raadighed,  for  at  korte  sig  Tiden  og  gjore  sig  Livet 
—  det  Liv,  der  nu  forekom  ham  saa  lidet  lysteligt, 
saa  fattigt  paa  Solskin  —  saa  taaleligt  soi^  muligt.'* 
Han,  som  var  vant  til  Daad  og  Bedrift,  til  bestandig 
Virksomhed  og  nu  maatte  nøjes  med  en  Stillesidden, 
der  langsomt  dræbte  Livskraften  Tomme  for  Tomme! 

Saa  usselt  at  kjende  sig  som  slavebunden  —  som 
Løven  indestængt  i  sit  Bur! 

Og  saa  var  det,  at  han  med  ét  havde  rejst  sig, 
med  et  Slag  havde  søgt  at  ryste  alt  det  af  sig,  som 
vilde  tynge  og  holde  nede.  Han  havde  meldt  sig  og 
begjæret  at  komme  i  Virksomhed  igjen  —  ikke  som  en 
Gunst,  han  tiltryglede  sig,  men  som  en  Ret,  han  krævede; 
alene  ved  Tanken  om  atter  at  skulle  rive  sig  løs  følte 
han  Blodet  flyde  raskere  gjennem  sine  Aarer,  kjendte 
det  gamle  Livsmod  flamme  op  paany.  — ^ 

Han  var  borte. 

Helvig  stod  ved  Vinduet  og  tilvinkede  ham  sit 
Farvel,  da  han  red  ud  af  Gaarden  og  for  sidste  Gang 
slog  ud  med  Haanden,  idet  han  smilede  og  nikkede 
op  til  hende.  Hun  trykkede  Panden  og  Næsen  flad 
mod  Ruden  for  at  stirre  efter  ham  og  opfange  det 
sidste  Glimt  af  ham ,  ligesom  hun  havde  gjort  mangen 
god  Gang   derhjemme   paa    Brejdenborg    i    Ungdommens 

Dage.  Denne  herlige  Skikkelse !  Sandelig  ingen  Gjen- 
stand  for  Medynk  eller  Haan  trods  sit  Træben,  Arm- 
stumpen og  det  ene  blindede  Øje,  men  stolt,  ærefrygt- 
indgydende som  han  sad  der,  rank  og  høj  og  bydende 
paa  den  fnysende  Ganger,  der  bar  ham  frem  som  til  en 
Dans  —  en  Skikkelse  som  støbt  i  Malm  og  dog  fuld 
af  Liv  og  Kraft  med  Begejstringens  Ild  funklende  i  det 
stolte  Krigerøje. 

Ja,  hun  kjendte  ham  igjen  saaledes,  sin  Barn- 
doms Helt,  som  hun  havde  kæmpet  for  at  vinde,  og 
hendes  Hjærte  bankede  af  Stolthed,  af  hin  gamle  Liden- 
skab, der  vel  kunde  slumre,  ja  synes  at  være  slukt, 
men  dog  aldrig  kunde  dø. 

Hun  gik  ind  i  det  Værelse,  han  nylig  havde 
forladt,  og  hvor  alt  endnu  laa  hulter  til  bulter. 
Klædningsstykker,  der  vare  tagne  frem  for  at  ind- 
pakkes men  ikke  vare  komne  med,  hans  Krykkestok, 
som  han  brugte  til  daglig  —  Papirer  og  Bøger,  der 
flød  hele  Bordet  over.  Skilsmissen  havde  gjort  hende 
blød  om  Hjærtet.  Hun,  som  —  dersom  han  havde  været 
til  Stede  og  ikke  havde  tænkt  paa  at  drage  i  Kamp 
paany,  vilde  have  været  opfyldt  af  Bitterhed,  af  hin 
Stridbarhedens  Aand,  som  gjorde  det  daglige  Liv  saa 
uhyggeligt  for  dem  begge  —  var  med  ét  bleven  ganske 
tam  og  spagfærdig  og  ønskede  ham  blot  tilbage  igjen. 
Hun  satte  sig  hen  i  Armstolen,  hvor  han  plejede  at 
sidde,  og  græd  med   Hovedet  støttet  til   Haanden. 

Saa  foer  hun  pludselig  op  og  lyttede  — 

Hun  syntes,  at  hun  hørte  Hestehoves  Klapren  igjen 
over  Stenbroen  dernede.  Var  det  ham,  som  kom  til- 
bage.^ Havde  han  endnu  et  Ord  at  sige  hende  til  Af- 
sked.? At  han  trods  alt  alligevel  elskede  hende,  aldrig 
havde  elsket  nogen  anden  end  hende,  at  det  var  skæn- 

dig  Løgn  og  Bagvaskelse,  naar  Pater  Esteban  ymtede 
om,  at  han  muligvis  endnu  nærede  en  brødefuld  Elskov 
i  Hjærtet  til  Dronning  Anne  og  gik  omkring  med 
dristige  Planer,  farlige  for  hans  egen  Sikkerhed  —  at 
alt  endnu  kunde  og  skulde  blive  godt  imellem  dem, 
naar  han  en  Gang  vendte  tilbage  — 

Hun  ilede  til  Vinduet  —  aa  nej,  hun  havde  taget 
fejl,  Gaarden  var  tom,  han  var  allerede  langt  borte  nu, 
og  hun  saa  ham  kanske  ingen  Sinde  mere,  hun  havde 
jo  drømt  saa  fælt  denne  Nat,  var  vaagnet  i  Angst  og 
med  et  Skrig.  —  1  en  Krog  henne  ved  Ydermuren 
saa  hun  Pater  Esteban  staa  og  tale  med  en  lurvet 
klædt  Person  i  en  falmet  Vaabenkjortel  og  med  en 
Baret  paa  Hovedet  med  en  snavset,  knækket  Fjer,  der 
hang  og  daskede  ham  ned  over  Panden.  Hun  syntes, 
at  hun  havde  set  denne  skulende,  frækt  udseende  Karl 
før  liste  sig  omkring  deres  Bolig;  hvad  i  Alverden 
kunde  han  ville .^^  Havde  han  havt  noget  Budskab  til 
Josias  kanske.?  Eller  til  Fader  Estebau.f"  —  Nej,  det 
var  sagtens  kun  en  af  de  fremmede  Krigsmænd,  som 
saa  ofte  drev  om  og  fattedes  Midler  til  at  komme 
videre  fort,  og  som  havde  villet  tigge  hos  Gouvernøren. 
Hun  satte  sig  ned  igjen.  —  Aa,  denne  taabelige,  gamle 
Skinsyge,  der  var  vaagnet  igjen  i  sin  hele  Styrke  og 
pinte  hende  baade  Nat  og  Dag.  Denne  gamle  Snak  om 
ham  og  Dronningen,  og  denne  Sandhed,  som  hun  aldrig 
havde  villet  se,  at  det  var  hendes  egen  Villie,  hendes 
egen  Lidenskab  og  ikke  hans,  som  havde  knyttet  Baan- 
det  imellem  dem.  Ja,  denne  Lykke,  som  havde  været  saa 
dyrekjøbt,  var  aldrig  bleven  nogen  Lykke  —  men  hvis 
var  saa  Skylden.?  Hvorfor  havde  hun  aldrig  kunnet 
vinde  ham,  skjøndt  hun  havde  sat  Livet  ind  derpaa  saa 
at  sige.?     Ham,  om  hvem  hendes  Fader  en  Gang  havde 

>5 


1 94  Josias  Rantzau. 


sagt,  at  naar  alt  kom  til  alt,  lod  han  sig  lettere  styre 
med  en  Silketojle  lagt  i  en  Kvindes  Haand,  end  af  en 
Mands  Jernvillie  sat  op  imod   hans  egen. 

Ja,  men  da  maatte  det  være  den  rette  Haand,  og 
hendes  —  hendes  havde  ikke  været  det. 

Hendes  Blik  faldt  paa  det  lille  sølvbeslagne  Skrin,. 
i  hvilket  Josias  plejede  at  opbevare  Brevskaber  og  alskens 
vigtige  Dokumenter;  han  maatte  have  glemt  at  sætte 
det  paa  sin  Plads  i  Skabet  derhenne.  Hun  tog  det  i 
sin  Haand  —  bag  dette  Lukke  vilde  hun  kanske  finde 
det,  som  vilde  give  hende  Vished  —  Vished  om  det 
ene :  hvad  der  i  denne  Aarrække  havde  gjort,  at  hun 
som  Hustru  fast  havde  staaet  ham  fjernere  end  før.  Og 
om    hun    havde    havt  Nøglen  —  —    nej,    fy,  fy  —  — 

«Min  kjære  Datter  —  I  søger  efter  Mareschallens 
Hemmelighed,  tror  jeg  —  tillad  mig  at  hjælpe  Eder  — » 

Forskrækket  og  blodrød  vendte  Helvig  sig  om  til 
Munken.  «I  er  paa  Vildspor  min  Fader, »  sagde  hun 
koldt  —  «det  var  kun  dette  Skrin,  som  —  jeg  vilde 
forvare  paa  dets  sædvanlige  Gjemmested.>= 

"Ja  vist,  og  nu  —  tillad  mig  min  Datter.  Jeg  vil 
nu  kun  se,  om  dette  Skrin  ogsaa  er  forsvarlig  lukket. » 

Munkeklør  —  Djævleklør  —  lød  det  uafladelig  1 
Helvigs  Øren,  medens  hun  forfærdet  stirrede  paa  Mun- 
ken. Ja,  som  Klør  havde  hans  Fingre  krummet  sig 
om  Skrinet,  disse  underlig  krogede,  smidige  Fingre,  og 
i  næste  Øjeblik  havde  de  behændigt  løsnet  Hængslerne 
paa  Laaget  med  et  lille,  skarpt  Instrument. 

«Hvad  gjør  I  min  Fader.?»  skreg  hun,  grebet  af  en 
pludselig  Angst.  '<Vi  have  ingen  Ret  dertil,  hverken  I 
eller  jeg  — » 

«Vær  rolig  min  kjære  Datter  —  i  vor  hellige 
Faders  og  Kirkens  Navn  giver  jeg  os  begge  Absolution 

for  denne  lille  Synd  —  at  forhjælpe  en  Hustru  til  sin 
Ret,  men  fremfor  alt  en  Sjæl  til  Frelsen  og  føre  den 
tilbage  paa  rette  Vej;  det  er  ej  alene  tilgiveligt,  maa  vi 
huske,  men  priseligt,  og  derfor  — » 

Laaget  var  aabnet.  Fire  Øjne  stirrede  gridsk 
derned  mellem  de  gulnede  Papirer.  Helvig  saa  paa 
Munken,  han  nikkede  med  et  Grin,  der  blottede  alt 
Tandkjødet  og  de  smaa  hæslige,  sorte  Tænder  —  saa 
greb  hun  derned  med  sin  Haand  og  drog  en  Bunke 
Papirer  frem.  Det  var  ikke  Breve  —  den  næste 
helle  ikke;  hun  kastede  et  flygtigt  Blik  i  dem  uden  at 
bekymre  sig  videre  om  hvad  de  indeholdt,  og  lagde 
dem  paa  Bordet  foran  sig.  Hendes  Kinder  brændte, 
hun  gav  ikke  længer  Agt  paa  sin  Skriftefader,  der  lige- 
som tilfældigt  havde  lagt  sin  Knokkelhaand  paa  en  Pakke 
Papirer,  der  var  omviklet  med  en  Snor,  og  som  hun 
ligegyldig  havde  kastet  til  Side.  Langsomt  gled  den 
ned  under  Bordets  Kant  og  forsvandt  i  de  lange,  vide 
Ærmer  af  hans  Kutte.  Nu  var  hun  kommen  til  Bunden 
af  Skrinet,  der  var  intet  Brev;  hun  drog  allerede  et 
lettende  Suk  og  gjorde  Josias  Afbigt  i  sit  Hjerte,  medens 
en  stærk  Følelse  af  Skamfuldhed  begyndte  at  liste  sig  over 
hende  —  en  Følelse  af  at  have  forraadt  hans  Tillid,  hans 
Ære,  forledet  af  sin   Lidenskab  — 

Saa  opdagede  hun  pludselig  dernede  i  Hjørnet  et 
sammenfoldet  Stykke  Papir  —  —  en  fm,  lysebrun 
Haarlok  —  læste  de  blege,  falmede  Skrifttræk.  Hun 
sad  lidt  med  Papiret  i  sin  Haand,  overrasket  —  maalløs. 
Det  var  altsaa  Hemmeligheden  —  en  død  Kvinde  stod 
dem  imellem. 

Død  —  ja,  men  hun  havde  levet  en  Gang,  og  Josias 
havde  elsket  hende  og  hun  ham,  og  —  det  løb  rundt 
i    hendes    Hoved,    hun    tog   sig   til  Panden,    stampede  i 

Gulvet  med  en  lidenskabelig  Kvindes  hele  løsladte  Harme 
og  vanvittige,  haabløse  Skinsyge.  Nej,  nej,  hun  fortrød 
for  Sanden  ikke  hvad  hun  havde  gjort,  skammede  sig 
ikke,  selv  om  —  hun  saa  sig  med  en  pludselig  Gysen 
om  efter  Pater  Esteban,  som  om  hun  i  dette  Øjeblik 
havde  følt  den  Onde  selv  i  sin  Nærhed. 

Saa  slog  hun  pludselig  en  høj,  skingrende  Latter 
op.  Josias  Rantzau,  den  Drabelige,  Uovervindelige,  som, 
naar  Vildskaben  kom  over  ham,  var  lige  frygtelig  for 
Ven  og  Fjende,  han  gjemte  virkelig,  lig  en  anden  blød- 
hjærtet  Yngling,  Souvenirs  og  Elskovspanter  fra  tidligere 
Dage,  gav  sagtens  stundom  disse  ømme  Minder  Rum  — - 
Minder,  i  hvilke  hun  ingen  Del  havde.  Hun,  hvis  Elskov 
intet  Haab  havde  havt  at  suge  Næring  af,  var  groet 
op  som  Planten  i  den  golde,  ufrugtbare  Jordbund, 
vædet  af  Smertens  bitre  Taaredug,  medens  en  anden!  — 
Aa  nej,  det  var  næsten  altfor  morsomt,  og  igjen 
lo  hun. 

Lo,  indtil  hun  pludselig  sank  paa  sine  Knæ  og  gav 
sig  til  at  bede,  bede,  at  ikke  den  Onde,  Satanas  selv, 
skulde  faae  Magt  over  hende,  at  Vanvidet  ikke  skulde 
slaa  hende  med  sin  Forbandelse  —  alt  imens  hun  kramp- 
agtig drejede  Rosenkransen  imellem  sine  Fingre. 

Skrinet  var  sat  ind  paa  sin  Plads,  og  Skriftefaderen 
var  gaaet,  men  dersom  hans  Skriftebarn  i  dette  Øjeblik 
havde  kunnet  se  ham,  vilde  hun  have  undret  sig.  Han 
nikkede  den  ene  Gang  efter  den  anden  og  mumlede  hen  for 
sig,  idet  han  skyndte  sig  afsted  ned  ad  Trappen  og  hen- 
over Gaardsrummet.  Derude  i  den  lille,  snevre  Vagstue 
ved  Siden  af  Porthvælvingen  ventede  en  Mand  —  den 
samme  lurvede  Person,  hvem  Helvig  før  havde  lagt  Mærke 
til.  Atter  førte  han  og  Munken  en  sagte  Samtale,  den 
Fremmede  modtog   baade  Penge  og  en  lille  Pakke,    der 

havde  en  mistænkelig  Lighed  med  den,  som  nys  var 
bleven  fremdraget  af  Mareschallens  Skrin;  saa  forsvandt 
han  som  han  var  kommen. 

Oppe  i  Huset  begyndte  det  at  skumre,  dunkle,  tavse 
Skygger  syntes  at  liste  sig  fra  Rum  til  Rum;  Lyden 
af  Skildvagtens  taktfaste  Trin  derudenfor  var  det  eneste, 
som  afbrød  Stilheden  i  Stuen,  der  nys  var  bleven 
forladt  af  sin  Beboer;  Vinden  hylede  og  peb  ned  igjennem 
Kaminen,  Regnen  var  begyndt  at  piske  paa  Ruderne  — 
men  endnu  laa   Madame  Rantzau  paa   Knæ  og  bad. 


r*ri.. 


XV. 


Belejringen  af  Furnes  trak  i  Langdrag. 
Angrebene  bleve  bestandig  tilbageslaaede  og  hver 
Gang  med  betydelige  Tab  paa  de  Franskes  Side. 
Over  to  Maaneder  vare  gaaede  —  det  var  nu  henimod 
Slutningen  af  Aaret  1 646,  og  Tilstanden  i  Lejren  var 
saa  slet  som  den  kunde  være.  Medens  de  Belejrede 
hverken  manglede  Munition  eller  Levnedsmidler,  skor- 
tede det  Belejrerne  paa  begge  Dele,  og  tilmed  var  der 
iblandt  dem  udbredt  en  smitsom  Sygdom,  der  bort- 
rev mange  og  gjorde  Rækkerne  tyndere  og  tyndere. 
Modet  begyndte  at  synke,  selv  hos  de  Tapreste,  og 
Folkene  begyndte  saa  smaat  at  knurre. 

Josias  Rantzau  var  som  ude  af  sig  selv.  Hvorfor 
kom  man  ham  ikke  til  Undsætning.?  —  Han  havde  be- 
gjæret  Tilførsel  baade  af  friske  Tropper  og  af  Levneds- 
midler, men  begge  Dele  udebleve,  uagtet  de  Styrende 
maatte  vide,   hvor  betrængt  han  var.      Han  havde  ladet 

opkjobe  alt,  hvad  der  var  at  faae  af  Fødevarer,  lod  ud- 
dele dobbelte  Rationer  blandt  Soldaterne,  betalte  dem 
dobbelt  Sold  og  gjorde  tilligemed  sine  OffFcerer  alt  for  at 
holde  Modet  oppe  hos  de  Syge,  men  vove  noget  Storm- 
angreb med  sin  svækkede  Styrke  turde  han  ikke.  Dag 
efter  Dag,  Uge  efter  Uge  gik,  uden  at  Hjælpen  kom 
og  uden  Ordre  til  at  hæve  Belejringen. 

Han  blev  tilsidst  grebet  som  af  et  afmægtigt  Raseri 
—  Modstand  her  og  Modstand  der  —  allevegne,  hvor- 
hen han  saa  vendte  sig.  Han  begyndte  at  ane  hvad 
der  skjulte  sig  bag  dette,  og  han  tvivlede  ikke  længer  om, 
at  han  med  Forsæt  maatte  være  bragt  i  denne  vanske- 
lige StilHng.  Men  hvortil  skulde  det  egentlig  føre.'' 
Hvor  vidt  vilde  man  monstro  drive  dette  uforsvarlige 
Spil.''  Ansvaret  havde  man  lagt  i  hans  Hænder  og  dog 
paa  samme  Tid  bundet  dem  —  han  stod  magtesløs,  for 
første  Gang  i  sit  Liv  raadvild. 

Det  var  en  kold,  maanelys  Aften. 

Josias  stod  udenfor  sit  Telt  i  Samtale  med  nogle 
Officerer,  hvis  mørke  Miner  røbede  den  samme  Sinds- 
stemning —  da  en  Ordonnants-Officer  kom  sprængende 
og  svang  sig  af  sin  sveddryppende  Hest.  En  Melding 
til  Generalen  —  en  Ordre  til  Opbrud  eller  Tilsagn  om 
Hjælpen,  som  nu  vilde  komme.''  —  endelig !»  Og  som 
et  Lettelsens  Suk  gled  der  en  Befrielsens  Mumlen 
gjennem  Forsamlingen,  medens  man  med  ivrige  og  nys- 
gjerrige   Miner  omringede  Mareschal  Rantzau. 

«Fra  hans  Højhed  Hertugen  af  Enghien,  Prins  af 
Condé.:  Officeren  overrakte  Skrivelsen  med  en  dyb 
Bøjning  til  Josias. 

Han  brød  Seglet  og  læste.  En  mørk  Rødme  flam- 
mede et  Øjeblik  op  i  hans  Kinder,  saa  blev  han 
dødbleg. 

Det  var  en  Tilbagekaldelse  af  hans  Post  ved  Armeen, 
en  Ordre  kort  og  fyndig  til  inden  en  bestemt  Tid  at 
indfinde  sig  i  Bois  de  Vincennes  for  at  gjøre  Rede  for 
sit  Forhold  under  Belejringen. 

Hans  Hoved  var  et  Øjeblik  sunket  ned  paa  hans 
Bryst,  det  var  som  om  Slaget  havde  ramt  og  over- 
vældet ham.  Men  han  tog  sig  med  en  voldsom  An- 
strængelse  sammen,  og  med  saa  megen  Selvbeherskelse 
som  det  var  ham  muligt,  forklarede  han  sine  Officerer 
Depechens  Indhold  —  og  trak  sig  saa  tilbage,  uden 
at  indlade  sig  paa  nærmere  Forklaringer.  Han  læste 
dog  baade  Forundring  og  Misbilligelse  i  de  flestes  Bhk 
og  en  Deltagelse,  der  ikke  engang  i  hans  Nærværelse 
lod  sig  holde  tilbage,  men  gav  sig  Luft  i  forskjellige 
Udraab  og  Bemærkninger,  som  han  i  sin  bitre  Sinds- 
stemning dog  neppe  ænsede. 

Han  følte  Krænkelsen,  der  var  overgaaet  ham,  i 
fuldeste  Maal,  følte  tillige  hele  Udstrækningen  af  det 
smaalige  Had  og  Misundelsen,  der  maatte  ligge  til 
Grund  for  denne  Behandling.  Ham,  hvem  man  en 
Gang  havde  hædret  og  hævet  næsten  til  Skyerne,  vilde 
man  nu  ydmyge,  vilde  lade  ham  føle,  at  han  ikke 
længere  var  søgt  —  kun  taalt. 

Men  hans  Soldater  havde  ikke  glemt  Sejrene  fra 
Franche  Comté,  Arras,  St.  Jean  de  Lausne  og  mang- 
foldige andre,  havde  ikke  glemt  hans  Omsorg  for  dem, 
hans  Retfærdighedsfølelse  og  altid  aabne  Pung;  han  var 
endnu  bestandig  den  beundrede,  forgudede  Anfører,  hvem 
de  i  usvækket  Tillid  vare  rede  til  at  følge,  og  ved 
Efterretningen  om  hans  Tilbagekaldelse  var  Misfornøjelsen 
og  Harmen  almindelig.  De  Karske,  som  bestandig 
haabede  og  troede  paa,  at  han  og  ingen  anden  vilde 
føre  dem  til  den  forventede  Sejer,    de  Syge,    hvem  han 

havde  tilset  og  opmuntret,  og  for  hvem  det  blotte  Syn 
af  ham  syntes  at  være  som  Sundheden  og  Livet  selv, 
alle  udbrøde  de  i  Klager  og  forbitrede  Raab,  der  næ- 
sten toge  sig  ud  som  Trusler  mod  dem,  der  voldte 
hans  Fjernelse. 

Oprejsningen,  som  laa  heri,  følte  Josias  med  en  vis 
smerteblandet  Glæde;  det  kostede  ham  Kamp  at  rive 
sig  løs,  men  han  forsøgte  at  indbilde  sig  selv  og  de 
andre,  at  han  snart  vilde  vende  tilbage,  og  at  det  hele 
kun  beroede  paa  en  Misforstaaelse,  en  fejlagtig  Opfat- 
telse; han  selv  ønskede  kun  at  faae  Ende  paa  Sagen  jo 
for  desto  heller. 

I  den  snevre,  skumle  Slotsgaard  i  Vincennes  gik  en 
Dag  i  Begyndelsen  af  Februar  1 647  Kommandanten, 
Oberst  de  Noailles,  Marquis  af  Lorny,  frem  og  tilbage 
med  et  Par  Officerer,  der  med  blaafrosne  Næser  og  til- 
knappede lige  op  til  Halsen,  saa  ud  som  om  de  nylig 
vare  purrede  op  af  Søvne. 

Det  var  endnu  tidligt  paa  Morgenstunden.  Rim- 
frosten havde  pudret  Skildvagternes  Haar  og  Skæg  og 
bedækket  deres  Kapper  med  et  hvidligt  Lag.  Ligesom 
Officererne  nede  i  Gaarden  vandrede  de  frem  og  tilbage 
paa  deres  Post  oppe  paa  Volden  og  kastede  af  og  til 
spejdende  Blikke  ud  over  Vindebroen,  der  i  dette  Øje- 
blik var  nedladt.  En  tynd  Isskorpe  bedækkede  de  ual- 
mindelig dybe  og  brede  Grave,  der  paa  alle  Sider  om- 
gave den  ældgamle  Kongeborg,  hvor  Ludvig  den  Hellige 
havde  havt  sin  Residens,  og  Ludvig  den  Ellevte  sit  be- 
kjendte  Statsfængsel  —  denne  skumle  Hule,  hvorfra  Vejen 
gjerne  forte  til  Dødens  endnu  mørkere  Nat,  og  hvor 
ogsaa  efter  Kong  Ludvigs  Tid  adskillige  vigtige  og  farlige 
Fanger  havde  hensiddet.  Mørk  og  skummel  laa  den 
der   i  den  tavse,    kolde  Morgendæmring;    truende  syntes 

de  massive,  runde  Stentaarnes  Spir  at  pege  op  mod 
Himlen,  og  som  Lyset  og  Livet  selv  syntes  ogsaa 
Haabet  at  være  lukket  ude  fra  disse  Mure,  bag  hvilke 
Brøden  i  Aarhundreder  havde  lidt  sin  Straf,  Uskvldig- 
heden  anraabt  den  himmelske  Retfærdighed  om   Hævn. 

Skildvagterne  baade  paa  den  ydre  og  indre  Vold 
gjorde  Honneur.  En  militair  Eskorte  drog  ind  over 
Broen,  og  en  høj,  bydende  Skikkelse,  der  ragede  op 
over  alle  de  andre,  maalte  med  et  lynende  Blik  de  for- 
samlede Officerer. 

Kommandanten  selv  ventede  ved  Foden  af  den 
smalle  Taarntrappe. 

*Min  Hr.  General!  Comte  de  Rantzau,  Maréschal 
de  France  —  Eders  Kaarde,  om  I  behager  —  I  er 
min  Fange  i  hs.   Majestæt  Kong  Ludvigs  Navn!» 

Der  foer  en  Trækning  henover  Josias'  Ansigt,  men 
rolig  og  stok  rakte  han  Kommandanten  sin  Kaarde. 

Marquis'en  modtog  den  med  en  Bøjning  og  et  spot- 
tende Smil,  som  han  ikke  formaaede  at  skjule.  « Mon- 
sieur Rantzau  vil  fmde  alt  beredt  til  Eders  Modtagelse, 
vil  fmde  alle  Hensvn  tagne,  der  skyldes  Eders  Stand 
og  —  Eders  Meriter.  Eders  Ophold  her  i  Bois  de 
Vincennes  vil  sikkerlig  neppe  blive  af  lang  Varighed  — » 

'<Det  tænker  jeg  heller  ikke.  Monsieur, »  afbrød 
Josias  koldt.  Men  om  I  behager,  saa  lad  os  komme 
videre  fort,  jeg  frygter,  de  Herrer  ville  fange  Kolden 
af  at  staa  her  længere  i  det  barske  Vejrlig. »  Og  idet 
han  slog  ud  med  Haanden,  skred  han  med  loftet  Hoved 
opad  Trappen,  forbi  den  betuttede  Kommandant,  der 
næsten  skar  Tænder  af  Hanne. 

Det  var  just  intet  Fangehul,  man  førte  ham  til, 
men  trange  og  skumle  vare  dog  disse  Rum  med  de 
favnetykke    Mure    og    de    tilgitrede    Vinduer.      Der    var 

tændt  Ild  i   Kaminen  i  det  ene  af  de  to  Værelser,    som 
han  skulde  bebo,    men   den  var  ikke  tilstrækkelig  til  at 
udbrede  nogen  Varme;  der  stod  ogsaa  et  Bord  dækket, 
og   der    var    i    det    hele 
taget   sørget    for    at   give 
det    et    vist    Skin    af,    at 
han    snarere     betragtedes 
som    en    Gjæst    end    som 
en     Fange.      Hans    egen 
Tjener  var  da  ogsaa  ind- 
rømmet ham  til  hans  per- 
sonlige   Opvartning,    men 

—  Nøglen  drejedes  dog 
om  i  Laasene,  da  de 
tunge,  jernbeslagne  Døre 
vare  faldne  i  efter  ham 
med  et  dumpt  Brag,  der 
vækkede  Ekkoet  i  de 
lange  Gange  og  syntes 
at  liste  sig  fra  en  Trappe- 
afsats til  en  anden  lige- 
som en  Gjenganger,  der 
er  skræmmet  op  af  sin 
Dvale. 

Det  gav  et  Sæt  i  Jo- 
sias. Fange  —  Fangel 
Saa  lo  han  højt  og  bit- 
tert. Det  var  altsaa 
Lønnen,  man  gav  ham, 
efter    at    han    havde    viet  Frankrig   sine  bedste  Kræfter. 

—  Det  bedste,  han  ejede,  havde  han  lagt  i  sin  Livs- 
gjerning,  han  havde  givet  sig  hen  deri  med  hele  sin 
Sjæl,     og     nu     —     skulde     det      kanske     altsammen 

være     spildt,      hans     Ære    angrebet,     hans     Navn     plet- 
tet!   

Som  et  vildt  Dyr  i  sit  Bur  gik  han  frem  og  til- 
bage. Han  kunde  hverken  spise  eller  drikke,  langt 
mindre  sove.  I  tre  samfulde  Dage  lod  man  ham  være 
i  denne  pinlige  Uvished,  paa  den  fjerde  indfandt  Kom- 
mandanten sig  endelig  hos  ham  tilligemed  den  bekjendte 
Kantsier  Seguier  og  et  Par  af  de  militaire  Myndigheder 
i  Vincennes.  De  kom  for  at  meddele  ham,  at  han 
vilde  blive  stillet  for  en  i  dette  Øjemed  nedsat  Ret  for 
at  drages  til  Ansvar  for  sin  Handlemaade  under  Belej- 
ringen ved  Furnes  — 

«Hvor  jeg  med  Flid  blev  ladet  i  Stikken, »  udbrød 
Josias  rasende. 

«Sig  snarere,  hvor  I  ved  Tøven  og  Forsøg  paa  at 
trække  Tiden  ud  bragte  Armeen  i  en  mislig  Stilling, 
bestukket  af  den  spanske  Regjering  —  som  man  har 
al  Grund  til  at  formode !»  sagde  Kommandanten  med 
tirrende  Kulde. 

Josias  Rantzau  skiftede  Farve.  "Er  1  afsindig, 
Monsieur  de  Noailles.^  En  saadan  Beskyldning,  ligesaa 
latterlig  som  umulig  at  bevise,  vover  ingen  for  Alvor 
at  rette  mod   mig.  > 

Oberst  de  Noailles  trak  samtidig  sine  buskede  Øjen- 
bryn og  sine  spidse  Skuldre  i  Vejret.  « Tiden  vil  vise 
det.  Monsieur  le  Maréschal;  at  indlade  mig  videre  herom 
gaar  udenfor  min  og  disse  Herrers  Instruks.  Om  I  øn- 
sker nogen  Defensor  til  at  plaidere  Eders  Sag,  da  vil 
Kantsier  Seguier  overtage  dette  Hverv. » 

Det  tænker  jeg  neppe  vil  gjøres  nødig, »  svarede 
Rantzau  koldt,  «saasom  jeg  vel  formener  at  kunne  tale 
selv,  og  i  denne  fatale  Affaire  ikkuns  formaar  at  skimte 
mine  Fjenders  Ondskab,  men  ingen  alvorlig  Fare.» 

Kantsier  Seguier,  en  lille  geskjæftig  Mand  med  et 
klogt  og  livfuldt  Ansigt,  men  næsten  til  Latterlighed 
pyntet  og  friseret,  traadte  frem  og  bukkede,  idet  han 
erklærede,  at  han  var  til  Mareschal  Rantzaus  Tjeneste 
naarsomhelst  det  'maatte  behage  ham,  og  Josias,  der 
først  med  et  Slags  Ringeagt  havde  set  ned  paa  denne 
lille  spraglede  Modejunker,  studsede  pludselig  ved  at 
opdage  hans  klare,  rolige  Øjne  hvile  paa  sig  med  et 
sælsomt  forskende  og  gjennemtrængende  Blik  —  et 
Blik,  der  indgød  baade  Tillid  og  Velvillie. 

Han  svarede  derfor  i  en  mindre  ah'isende  Tone,  at 
han  allenfals  nok  kunde  ønske  at  tale  nærmere  med  Mon- 
sieur Seguier,  men  de  andre  Herrer  —  havde  de  kanske 
mere  at  sige  ham  for  denne  Gang? 

Kantsleren  saa  ud  som  om  et  Svar  brændte  ham 
paa  Læberne,  men  de  Noailles  faldt  ham  hastig  i  Ta- 
len. <■  Ifølge  vore  instrukser  intet  mere  for  i  Dag,  om 
i  vil  erindre  det.  Monsieur  Seguier  —  senere  vil  1 
selvfølgelig  have  uhindret  Adgang  til  den  Fangne  — 
saavel  som  jeg  selv,»  tilføjede  han  med  et  ondskabs- 
fuldt Smil  i  Følelsen  af  den  Plage,  hans  Nærværelse 
aabenbart  voldte  Josias. 

«En  Stolthed  og  et  Stivsind  uden  Lige,»  hviskede 
han  til  en  af  de  andre  Officerer,  «men  den  Ryg  skulle 
vi  vel  faae  bøjet. » 

Kort  efter  trak  han  og  hans  Ledsagere  sig  tilbage, 
efter  at  have  udvekslet  de  sædvanlige  formelle  Afskeds- 
hilsener med  den  Fangne  —  fra  Seguiers  Side  prægede 
af  hele  den  Ærbødighed  og  Deltagelse,  han  fra  først  af 
havde  lagt  for  Dagen. 

Gamle  Martin  saa  efter  dem,  da  de  fjernede  sig; 
han  havde  foldet  Hænderne  og  rystede  over  hele  Le- 
gemet.     «Ak  Herre,   Du  min  Skaber,  vare  vi  dog  ingen 

Sinde  komme  til  dette  forbandede  Land,  Hr.  General! 
Hvad  kunne  de  Skarns  Mennesker  dog  have  for  med 
Eder?  En  Satans  Yngel  er  det  til  Hobe,  og  i  Ledtog 
staa  de  nok  med  hverandre  de  Kanajller  lige  fra  den 
Højeste  til  den  Laveste,  kan  jeg  forstaa. » 

Retten  blev  hverken  sat  denne  eller  den  følgende 
Uge;  Dag  efter  Dag  gik,  uden  at  Rantzaus  Sag  kom 
for,  det  lod  næsten  til,  at  man  havde  glemt  ham  —  en 
ny  og  forsætlig  Krænkelse,  der  voldte  Kommandanten 
større  Glæde,  end  han  turde  lade  sig  forlyde  med.  Og 
dog  forringedes  denne  Glæde  betydeligt  derved,  at  hans 
Fange  ikke  noget  Øjeblik  beklagede  sig,  men  efter  de 
første  Udbrud  af  Harme  nu  bestandig  iagttog  den  samme 
iskolde  Tavshed  i  hans  Nærværelse,  bestandig  bevarede 
sin  rolige,  værdige  Holdning.  Kunde  han  blot  være 
kommen  bag  paa  ham,  have  grebet  ham  i  et  eller  andet 
Udbrud  af  den  Sjælstilstand,  i  hvilken  han  sikkert  maatte 
befinde  sig,  naar  han  kæmpede  deroppe  i  Ensomheden 
og  Mørket! 

En  Dag  spurgte  han  ham  i  en  Tone,  fuld  af  paa- 
tagen   Deltagelse,   om  han  ikke  ønskede  en  Præst. 

«En  Præst  .i' »  Josias  Rantzau  stirrede  først  paa 
ham  og  brast  saa  i  Latter.  « Hjælp  St.  Kristoforus! 
Vil  1  kanske  selv  agere  Bøddel,  Monsieur  de  Noailles, 
og  er  det  Eders  Mening  en  skjønne  Dag  at  befordre 
mig  over  i  den  anden  Verden  foruden  Rettergang  og 
Dom  f » 

Marquis'en  bed  sig  i  Læben  og  gik  fnysende  af 
Harme  sin  Vej. 

«Den  Hykler  med  samt  sit  skumle  Fjæs, »  udbrød 
Josias  og  saa  efter  ham,  <en  værdig  Slægtning  af  den 
værdige  la  Meilleraie.  Tvi  — »  han  spyttede,  «Du  faar 
give    mig    en    dobbelt    Ration    af    den    krydrede    Vin    i 

Aften,  Martin  —  om  de  da  ville  maale  Dig  saa  meget 
til  —  at  jeg  kan  faae  skyllet  al  den  Bedskhed  og  Galde 
ned,  som  den  Karl  vækker  hos  mig.» 

Saa  megen  Selvbeherskelse  Josias  Rantzau  end  viste, 
saa  begyndte  Taalmodigheden  dog  efterhaanden  at  for- 
gaa  ham,  og  hans  Helbred  led  under  den  lange  inde- 
spærring. 

<  Hvad  er  det,  de  vente  efter  ?»  sagde  han  til  Seguier, 
som  ved  sine  jevnlige  Besøg  ganske  havde  vundet  hans 
Tillid,  og  i  hvis  Hænder  han  havde  besluttet  sig  til  at 
fortro  sin  Sag.  «Hvad  er  det  for  Beviser,  de  søge  at 
sammenhobe  imod  mig  for  at  kunne  fælde  mig.f'» 

Kantsleren  trak  paa  Skuldrene.  "Ikke  vil  jeg  nægte, 
Monsieur  Rantzau,  at  det  ser  noget  alvorligere  ud,  end 
jeg  først  havde  tænkt.  Der  synes  nu  tillige  at  være 
fremkommet  nogle  Beskyldninger  for  Svig  og  Underslæb, 
grundet  paa  en  gammel  Historie  fra  Eders  Ophold  i 
Hamborg,  som  siges  kun  ved  Kardinal  Richelieus  Mel- 
lemkomst i  sin  Tid  at  være  blevne  neddyssede  —  Be- 
skyldninger, som  jeg  dog  formener,  vi  med  Lethed  ville 
kunne  gjendrive  —  men  —  ja,  I  kan  jo  taale  at  høre 
Sandheden .?» 

Josias  smilede.      «Af  mine  Venner  — ■  ja!'> 

«Saa  taler  jeg  frit  ud.  I  har  været  saare  uforsigtig. 
Monsieur  le  Maréschal,  I  har  flere  Gange  aabenlyst  udtalt 
Eders  Misfornøjelse  med  Forholdene,  har  kaldt  Kardinal 
Mazarin  for  en  skinhellig  Røver,  hans  Politik  for  en 
skjændig  Komedie,  der  bragte  Ulykke  over  Frankrig  — 
sligt  kan  man  i  det  højeste  tænke,  man  siger  det  ikke, 
helst  naar  man  paa  samme  Tid  smider  hans  Udsendinge 
paa  Døren  saaledes  som  1  gjorde  ved  Generalsekre- 
tair en. » 

«At   veje   og   maale  mine  Ord  var  ingen  Sinde  min 

Skik,  Hr.  Kantsier,  saa  lidet  som  at  krybe  for  Magt- 
haverne, men  derfra  og  til  at  være  en  Forræder  er 
dog,  skulde  jeg  mene,  et  stort  Spring.« 

«Men  I  har  to  Gange  i  det  forløbne  Aar  i  Eders 
Hus  modtaget  en  Person,  som  viste  sig  at  være  Spion 
i   de  Spanskes  Tjeneste  — » 

«Det  er  sandt;  han  havde  fundet  og  plejet  mig, 
da  jeg  laa  saaret,  nedtrampet  og  halvdød  paa  Val- 
pladsen,    og     kom     til     mig    for    at    tigge,     uden     at 

jeg    kjendte    hans    Haandte- 
ring. » 

« Desuden  —  i  sin  Tid  — 
da  Eders  Beredvillighed  til  at 
tjene  en  vis  højtstaaende  Dame 
lod  formode,  at  I  tilhørte 
hendes  Parti,  har  I  modtaget 
Breve,  der  tydede  paa  Med- 
delagtighed i  hine  Anslag  af 
Soissons.  Hvorfor  i  Himlens 
Navn,  Monsieur,  tilintetgjorde 
I  ikke  dem?  De  ville  nu 
blive  fremlagte  som  Beviser  imod  Eder,  efter  at  de  ere 
afkjøbte  en  forløben  tysk  Officer,  som  paa  en  eller 
anden  Vis  maa  være  kommen  i  Besiddelse  af  dem  og 
nu  har  falbudt  dem  til  den  franske  Regjering. » 

Josias  Rantzau  stod  som  lynslaaet.  Ja,  det  var 
sandt;  disse  Breve  havde  været  imellem  Papirerne,  der 
tilligemed  hans  Penge  vare  faldne  i  Hænderne  paa  v. 
Qyitzov,  da  denne  Kjæltring  udplyndrede  ham  i  Værts- 
huset i  Hamborg.  Det  forgiftige  Kryb,  han  havde 
sparket  bort  med  sin  Fod,  havde  vidst  at  benytte  sig 
heraf  og  havde  fanget  Magten  at  stinge  — 

«Men,»    udbrød    han   tilsidst    efter  at  have  forklaret 

Seguier  Sagens  Sammenhæng,  disse  Breve  bevise  jo 
dog  i  Virkeligheden  ikke  andet,  end  at  der  i  sin  Tid 
er  gjort  mig  Forslag,  som  min  hele  Adfærd  maa  have 
godtgjort,  at  jeg  foragtede. » 

Den  lille  Kantsier  trykkede  hans  Haand.  «De 
kunne  dog  ikke  andet  end  støtte  den  Paastand,  frygter 
jeg,  at  I  alligevel  i  Smug  har  været  Spaniens  Sag  hen- 
given; det  hele  er  en  Kjæde  af  uheldige  Omstændig- 
heder, der  har  føjet  sig  sammen,  men  —  vi  ville  ikke 
opgive  Haabet,  Monsieur,  og  I  vil  finde  mig  rede  til  at 
kæmpe  indtil  det  yderste  for  at  bevise  Eders  Uskyl- 
dighed.» 

Efter  hans  Raad  begjærede  nu  Mareschal  Rantzau 
ligefrem,  at  hans  Sag  maatte  komme  for,  og  samtidig 
skrev  han  til  sine  Venner  Briault  og  Guebriant,  der 
ikke  vare  uden   Indtlydslse  hos  Prinsen  af  Condé. 

I  Slutningen  af  Marts  begyndte  endelig  disse  lange 
trættende  Forhandlinger,  der  syntes  aldrig  at  skulle 
faae  Ende,  aldrig  at  skulle  føre  til  noget.  Det  var 
til  Tider  som  om  En  ikke  kunde  finde  Rede  i  sine 
egne  Ord,  som  om  sort  blev  'gjort  til  hvidt,  og  som 
om  den  faste  Grund  under  Ens  Fødder  undergravedes 
Tomme  for  Tomme. 

Da  Anklagepunkterne  bleve  oplæste  for  Rantzau, 
fortrak  hans  Ansigt  sig  krampagtigt;  han  formaaede 
neppe  at  svare,  og  det  saa  i  Øjeblikket  ud  som  om 
han  ved  sin  Holdning  snarere  maatte  skade  end  gavne 
sin  Sag.  Anklagen  gik  ud  paa:  i.  At  han,  der  alle- 
rede tidligere  mentes  at  have  spillet  under  Dække  med 
Frankrigs  Fjender,  havde  ladet  sig  bestikke  til  at  give 
den  spanske  Regjering  Oplysning  om  Operationer  i  den 
franske  Hær,  og  at  han  ved  Belejringen  af  Furnes  havde 
trukket    Tiden    i    Langdrag    for    at    give    de    Belejrede 

Lejlighed  til  et  Udfald.  2.  At  han  under  sit  Ophold  i 
Hamborg  for  ni  Aar  siden  for  at  hverve  Tropper,  ved 
urigtig  Opgivelse  af  Raadets  Fordringer  havde  besveget 
Staten  for  større  Summer  for  at  anvende  dem  til  eget 
Brug.  3.  At  han  som  Gouvernør  i  Dunkerque  ligeledes 
havde  begaaet  Misligheder  ved  Modtagelsen  af  Leve- 
rancer til  Garnisonen. 

Seguier  førte  med  Iver  og  Dygtighed  hans  Sag  og 
søgte  at  godtgjøre,  hvorledes  man  i  længere  Tid  havde 
stræbt  at  komme  en  Mand  til  Livs,  hvis  udmærkede  For- 
tjenester af  Frankrig  maatte  udelukke  enhver  Tanke  om 
Forræderi.  At  der  tidligere  var  gjort  Forsøg  paa  at 
drage  ham  over  til  det  spanske  Parti,  lod  sig  ganske 
vist  ikke  nægte  —  i  Bevidstheden  om  sin  gode  Sam- 
vittighed havde  han  jo  ikke  engang  tilintetgjort  hine 
Breve,  der  nu  vare  komne  for  Dagens  Lys  og  af  den 
Grund  snarere  maatte  vidne  for  end  imod  ham  —  men 
hans  Svar  havde  været  den  ene  glimrende  Sejervinding 
efter  den  anden.  Man  anklagede  ham  for  den  utilgive- 
lige Nølen  ved  Furnes  og  beskyldte  ham  for,  at  han 
derved  havde  villet  give  de  Spanske  Lejlighed  til  at 
vinde  Tid,  medens  det  dog  var  bevisligt,  at  han  med  sine 
dødssyge  Soldater  ikke  turde  vove  noget  Angreb,  og  at 
man  havde  undladt  at  tilføre  ham  baade  friske  Tropper 
og  Levnedsmidler,  paa  samme  Tid  som  man  gjorde  alt 
for  at  bibringe  Prinsen  af  Condé  Mistillid  til  hans  Færd. 

Og  hans  Fjender  lode  sig  ikke  nøje  med  at  gjøre 
ham  til  en  Forræder  —  de  vare  skamløse  nok  til  ogsaa 
at  beskylde  ham  for  Uredelighed  i  Omgang  med  Statens 
Midler.  Intet  Menneske  kunde  bevise  noget  saadant, 
tvertimod  —  hans  Regnskaber  og  Vidnesbyrd  fra  ansete 
Mænd  kunde  bevise  det  modsatte,  kunde  bevise,  hvor- 
ledes   han    som    Gouvernør   i    Dunkerque,    istedetfor   at 

mele  sin  egen  Kage,  havde  sat  til  af  sin  egen  Lomme 
for  at  skaffe  Garnisonen  bedre  Forplejning  end  hidtil. 
Og  nu  denne  gamle  Historie  fra  Hamborg,  som  de 
havde  draget  frem.  Ganske  vist  havde  han  den  Gang 
forbrugt  en  Del  Penge,  men  med  Sagen  forholdt  det 
sig  saaledes  —  hvad  han  var  rede  til  at  bekræfte  med 
sin  Ed  —  at  han  var  bleven  bestjaalet  for  den  Sum, 
han  skulde  have  udbetalt  Raadet,  og  havde  maattet 
begjære  Henstand  hos  dette;  senere,  da  han  ikke 
saa  sig  istand  til  at  udrede  den  af  egne  Midler,  havde 
han  henvendt  sig  til  Regjeringen  om  Tilskud  og  havde 
ogsaa  erholdt  dette,  men  —  af  Kardinal  Richelieus 
private  Kasse,  hvorfor  han  endog  kunde  fremvise  sort 
paa  hvidt!  — 

Virkningen  af  dette  Forsvar  var  heller  ikke  ringe, 
støttet  som  det  blev  af  Erklæringer  fra  Mareschallerne 
Guebriant  og  Briault  og  en  Udtalelse  af  den  spanske 
Resident  i  egen  Person,  som  i  Vidners  Overværelse 
havde  ytret  om  Rantzau:  at  det  ikke  havde  manglet 
ham  paa  fristende  Tilbud,  men  at  han  havde  vist  sig 
at  være  ubestikkelig.  Vidner  bleve  afhørte,  Forkla- 
ringer afgivne  og  Beskyldningerne  for  Forræderi  —  det 
egentlige  Hovedpunkt  i  Anklagen  —  maatte  efterhaanden 
falde  magtesløse  til  Jorden.  Medlemmerne  af  den  ned- 
satte Kommission  maatte  bøje  sig  for  uafviselige  Kjends- 
gjerninger. 

Men  med  Hensyn  til  de  andre  Punkter  stod  Sagen 
ikke  saa  heldig.  Mareschal  Rantzaus  Regnskaber  viste 
sig  ved  nærmere  Eftersyn  ikke  at  være  i  fuldstændig 
Orden;  hist  og  her  saa  det  ud  som  om  nogle  Tal 
kunde  være  slettede  eller  tilføjede,  og  Fortegnelserne 
over  de  forskjellige  Leverancer  til  Garnisonen  med  Leve- 
randørernes Underskrifter  for  de  modtagne  Beløb,  manglede 

for  det  sidste  Aar  tilligemed  Beviset  fra  Richelieu,  der 
skulde  godtgjøre,  at  Rantzau  var  hans  og  ikke  Statens 
Skyldner.  Josias  erklærede,  at  han  ikke  begreb  hvor- 
ledes det  var  gaaet  til,  han  vidste  med  Sikkerhed  at  have 
opbevaret  disse  Papirer.  — 

«Paa  min  Ære  om  jeg  ikke  tror,  Monsieur,  at  det 
er  en  ny  Streg  af  Eders  Fjender,  der  have  villet  be- 
røve Eder  Midlerne  til  at  retfærdiggjøre  Eder,  samtidig 
med,  at  de  angrebe  Eder,*  ytrede  den  lille  Kantsier 
harmfuld  til  Josias,  som  øjeblikkelig  kom  til  at  tænke 
paa  Pater  Esteban,  denne  Kardinalens  lumske  Udsending, 
der  uhindret  havde  havt  Adgang  til  hans  Hus  —  rime- 
ligvis ogsaa  til  hans  Gjemmer. 

«Men  vi  ville  ikke  give  tabt,»  vedblev  Seguier  og 
fægtede  med  de  ringbesatte  Fingre  i  Luften, »  selv  om 
en  vis  mægtig  Person  staar  bagved  det  hele.  I  kan 
fordre,  at  der  vises  Eder  Retfærdighed. » 

<<  Kanske,  Hr.  Kantsier.  Til  at  trygle  om  den  ned- 
lader jeg  mig  allenfals  aldrig,  vær  forvisset  derom. » 

Uge  gik  efter  Uge. 

Saa  hed  det  sig,  at  Madame  Rantzau  havde  gjort 
Knæfald  for  Regentinden;  hun  havde  ogsaa  begjæret  at 
se  sin  Ægtefælle,  men  Josias,  der  frygtede  en  storm- 
fuld Scene,  ha,vde  afslaaet  at  modtage  hende  og  trøstet 
hende  med,  at  han  ventede  snart  at  faae  sin  Frihed. 
Stakkels  Helvig  —  mellem  Linierne  i  hendes  Brev 
havde  han  læst  slig  en  Fortvivlelse,  hele  den  gamle, 
vilde  Lidenskab,  som  selv  hendes  fanatiske  Religiøsitet 
ikke  havde  formaaet  at  dæmpe. 

Religionen!  Ja  —  om  han  virkelig  havde  formaaet 
at  finde  Trøst  deri,  nu  da  alt  ligesom  syntes  at  glide 
ham  af  Hænderne.  Det  Navn,  den  Ære  han  havde 
stridt   for   at    hævde,    og   som   man  alligevel  havde  vidst 


Josias  Rantzau.  2  1  5 


at  tilsmudse  og  drage  ned  i  Polen.  Havde  det  været 
Skjæbnen,  som  havde  villet  det  saaiedes,  idet  den  for 
stedse  havde  mærket  ham  og  hans  Slægt,  —  det  blinde 
Tilfælde  eller  —  Forsynet,  et  alvidende,  alkjærligt  For- 
syn, af  hvis  Haand  En  kun  havde  at  tage  alt.  Godt  og 
Ondt,  ydmygt  kyssende  den,  naar  den  førte  Tugtens 
Ris?  Han  mindedes  sin  Barndom  og  hvorledes  han 
ingen  Sinde  havde  været  i  Stand  til  at  bøje  sig  ind  under 
den  Tugt,  Faderens  Villie  havde  søgt  at  paatvinge  ham, 
men  havde  slidt  i  Lænken,  indtil  den  brast,  og  nu 

Hvorfor  gjorde  Religionen  i  det  hele  taget  ikke  et 
Menneske  bedre  —  i  alt  Fald  saaiedes,  at  det  skøn- 
nedes af  Ens  Gjerninger?  Efter  sine  Gjerninger  skulde 
man  dømmes,  stod  der  nok  et  Sted  i  Skriften  —  et 
andet  Sted,  at  Ens  Gjerninger,  selv  de  bedste,  ikke 
vare  i  Stand  til  at  frelse  En.  Der  var  en  Modsætning 
deri,  syntes  han,  han  kunde  ikke  fmde  Rede  deri,  det 
var  blot  som  at  slaa  uhyre,  tomme  Slag  ud  i  Luften. 
Lutherdommen  lærte  ét,  Katholikerne  prækede  et  andet 
—  hvor  var  Sandheden  egentlig  at  fmde?  Der  var  en 
Tid,  hvor  han  havde  troet  at  hore  den  lyde  gjennem 
en  Kvindes  enfoldige  Ord  — 

Og  det  lagde  sig  pludselig  op  mod  hans  Tanke  i  et 
Mylr  af  lysende  Minder,  klang  som  med  en  Gjenklang 
af  tusinde  Strænge  —  indtil  han  med  en  Gysen  atter 
fornam  hin  store,  rugende  Tomhed,  et  afgrundsdybt 
Mørke,  i  hvilket  hans  Sjæl  sænkede  sig  Tomme  for 
Tomme,  og  saa  —  en  ensom  Grav  deroppe  i  det  høje 
Nord,  over  hvilken  Vestenvinden  strøg  ind  fra  den 
nøgne  Hede  — 

Det  var  alt,  hvad  der  var  igjen  —  alt. 

Hans  Blik  faldt  ned  i  Bogen,  som  laa  opslaaet  i 
Karmen    derhenne.      «Et  Menneske    lever    ikke   sig  selv 

alene, »  stod  der,  «det  lever  enten  i  Gud  eller  i  Djæ- 
velen. Og  den,  som  tykkes  at  være  sig  selv  nok,  han 
bygger  sit  Liv  over  en  stor  Vildfarelse,  og  han  lever 
det  ej  til  Ende  uden  at  have  kjendt  Gudstrangen  i  sig. 
Og  om  ikke  før,  saa  naar  Sjælen  skal  fare  hen  til 
Ham,  som  gav  den,  da  vil  denne  Trang  bryde  alle 
Skranker,  og  Mennesket  vil  med  Rædsel  fornemme,  at 
han  hørte  Djævelen  til  efter  det  onde  i  sit  Kjød,  men 
Gud   efter  Sjælen,  som  skabtes  i   hans   Billede. » 


XVI. 


Iosias  Rantzau  sad  i  Foraarsaftenens  sildige  Skumring 
ved  det  tilgitrede  Vindue.  Blikket  strejfede  ligegyl- 
digt hen  over  Gjenstandene  derudenfor;  over  de  smudsig- 
graa  Mure  med  deres  Skydehuller,  over  Vægtergangen 
deroppe  under  Taarnet,  hvor  Svalerne  byggede,  og  hvor 
Kurens  firskaarne  Skikkelse  af  og  til  kom  til  Syne  over 
Brystværnet  —  over  Borgvolden,  af  hvilken  han  netop 
kunde  skimte  et  Stykke  af  Skraaningen  med  dens 
friske,  bløde  Grønsvær  og  de  unge  Kastanietræer 
med  deres  store,  svulmende,  bristefærdige  Knopper. 
Han  sukkede  —  — 

Gamle  Martin,  som  trippede  omkring  i  Stuen,  puslede 
snart  med  det  ene,  snart  med  det  andet,  skottede  uroligt 
hen  til  sin  Herre  og  rømmede  sig  den  ene  Gang  efter 
den  anden. 

«Hr.  General  —  ikke  har  I  vist  tænkt  paa,  at  det 
er  over  Spisetid.  Nadvermaden  har  længst  staaet  an- 
rettet her  paa  Bordet. » 

Ej,    lad    mig   dog    i   Fred,    Martin  —  som    om    jeg 
var  oplagt  til  at  spise  nu  —  paa  Kommando. » 

«Men,  Hr.  General,  det  er  1  jo  ingen  Tid.  Om 
I  farer  fort  paa  den  Vis  og  ej  tager  tilstrækkelig  Næring 
til  Eder,  hvorlunde  tænker  I  da,  at  det  vil  ende.^"  I  vil 
jo  til  Slut  vorde  et  skinbarligt  Skelet  —  allerede  nu 
hænge  jo  Klæderne  og  daske  om  Eders  slunkne  Krop, 
saa  det  er  en  Ynk  at  se,  og  —  — » 

«Hold  sin  Mund,  dumme  Klods, »  sagde  Josias  og 
stampede  ærgerlig  med  Foden  i  Gulvet.  «Han  tror,  at 
naar  En  blot  kan  æde  og  drikke,  saa  er  alting  godt.  — 
Plager  han  mig  længer,    smider   jeg  ham  ud  af  Døren. » 

« Generalen  har  at  befale.  Men  —  om  I  blot 
prøvede  —    en  eneste  Mundfuld  — » 

Josias  foer  op  fra  Stolen  med  en  Ed,  men  Tonen 
hvori  den  gamle  Tjener  havde  talt,  lød  saa  ynkelig,  og 
Synet  af  ham  i  dette  Øjeblik  var  saa  komisk,  at  han 
glemte  sin  Vrede  og  brast  i   Latter. 

Saa  klarede  Martins  Ansigt  op,  og  han  gottede  sig 
i  stille  Henrykkelse,  da  han  saa  sin  Herre  tage  Plads 
ved  Bordet  og  begynde  at  smage  paa  Retterne,  som 
han  selv  havde  været  med  til  at  lave  for  at  sætte  lidt 
Kryderi  paa.  At  se  sin  kjære  Herre  saa  nedslaaet  og 
saa  medtaget,  saa  huløjet  og  mager  —  det  var  næsten 
mere,  end  han  kunde  bære,  og  medens  han  stod  der, 
frydende  sig  over  hver  en  Bid,  Josias  puttede  i 
Munden,  steg  Taarerne  ham  i  Øjnene. 

Det  var  kun  en  kort  Glæde.  Generalen  var  altfor 
snart  færdig  og  skubbede  Tallerkenen  fra  sig  —  selv 
Vinen  var  ham  for  sur  —  og  se,  nu  sad  han  der  igjen 

saa  underlig  tavs  og  grublende,  med  Hovedet  støttet  til 
den  afmagrede  Haand.  Om  han  endda  vilde  skjælde 
og  smælde  som  han  havde  for  Skik  —  men  dette! 
Ja,  vilde  de  tage  Livet  af  ham,  disse  franske  Kanajller, 
saa  var  dette  visselig  den  rette  Maade. 

Sukkende  bar  gamle  Martin  det  næsten  urørte  Maaltid 
bort.  Det  var  temmelig  mørkt  i  Stuen  nu,  og  man  kunde 
høre  de  tunge  Draaber  af  Foraarsregnen  falde  deruden- 
for. Saa  knirkede  den  tunge  Dør  paa  sine  Hængsler; 
Josias  gad  neppe  se  op,  det  var  sagtens  igjen  et  af  disse 
kjedsommelige  Besøg  af  Kommandanten,  der  gjerne  tirrede 
ham  saa  at  han  havde  Lyst  til  at  slaa  ham  ned  som 
en  Hund. 

Det  varede  noget,  men  alt  blev  ved  at  være  stille. 
Han  drejede  Hovedet,  studsede  og  —  rejste  sig  med 
en  pludselig  Bevægelse.  Bedrog  hans  Øjne  ham,  eller 
stod  der  ikke  en  tilsløret  Kvinde  lige  indenfor  Døren 
derhenne.'' 

Rask  gik  han  henimod  hende.  Han  skulde  kjende 
denne  ranke,  fyldige  Skabning,  disse  bløde,  vuggende 
Bevægelser,  idet  hun  nærmede  sig.  Sløret  blev  løftet 
en  lille  Smule  til  Side,  og  — 

Jo,  det  var  Dronning  Anne,  Regentinden  af  Frankrig 
i  egen  Person. 

.    « Madame  —  Eders    Majestæt!*      Josias   var    næsten 
ikke  i  Stand  til  at  faae  Ordene  frem. 

Hun  lagde  Fingeren  paa  Læberne.  «Tys  —  jeg 
ønsker  at  være  ukjendt,  Monsieur  Rantzau.  Marquis 
de  Noailles  er  fraværende  i  disse  Dage,  ellers  havde 
jeg  neppe  vovet  at  komme  selv,  og  dog  —  et  Bud  er 
usikkert  — » 

«Madame!     Og  denne  Ære.^»   —  — 

«Tonen  modsiger  Eders  Ord,    Mareschal  Rantzau,    I 

synes  ej  at  regne  dette  Besøg  for  en  Ære,  der  vises 
Eder,  snarere  kanske  —  — »  hun  holdt  inde,  som  om 
hun  ledte  efter  Ordene  eller  betænkte  sig  paa  at  udtale 
dem  —  «men  det  er  ikke  værd  at  spilde  Tiden  med 
unyttig  Tale,  saasom  jeg  løber  stor  Hazard  ved  at  dvæle 
her.  Officererne  dernede  betragtede  mig  med  paa- 
trængende Nyfigenhed,  da  jeg  i  Regentindens  Navn  for- 
langte at  indlades,  og  kanske  have  de  alt  fattet  Mistanke. 
Altsaa  til  Sagen.  I  har  havt  Fjender,  og  disse  Fjender 
have  været  virksomme;  baade  hos  den  ene  og  den  anden 
har  man  søgt  at  stille  Eder  i  et  falsk  Lys  —  Eders 
Fald  var  kort  sagt  besluttet.  Der  er  nu  imidlertid  gjort 
virksomme  Skridt  for  at  bringe  Eders  Uskyldighed  for 
Dagen;  Prinsen  af  Condé  er  bleven  underrettet  om  de 
Rænker,  man  har  spundet,  og  den  gamle  Mareschal 
Briault  har  paataget  sig  at  fremstille  Sagen  for  ham  i 
alle  dens  Enkeltheder.  Jeg  har  villet  det  saaledes, 
fordi  —  jeg  vil,  at   I  skal  frelses. » 

«Til  Trods  for  Kardinalen,   Eders  Majestæt .?» 

Mørket  hindrede  Josias  Rantzau  i  "at  se  den  Rødme, 
der  blussede  op  i  Dronning  Annes  Ansigt  og  helt  ned 
over  Halsen,  medens  hun  bed  sig  i  den  smukke,  svul- 
mende Underlæbe,  der  lidt  trodsig  skød  sig  frem. 

« Kardinal  Mazarin  er  ikke  Eders  Ven,  det  er  sandt, 
saa  lidt  som  den  hele  Gejstlighed  er  Eder  gunstig  stemt. » 

«Hvor  kan  det  være  anderledes.  Madame.^  Jeg,  en 
Kjætter,  hvem  man  endnu  ikke  har  kunnet  tvinge  til 
Omvendelse. 

« Kardinalen  har  dog  visselig  et  større  og  friere  Blik 
over  Forholdene,  end  at  han  af  den  Grund  skulde  dømme 
Eder.  Dog,  han  er  fremfor  alt  Kongens  og  min  Under- 
saat,  og  hvor  jeg  i  min  Søns  eller  mit  eget  Navn 
finder  for  godt  at  befale,  der  maa  han  adlyde. » 

Josias  kunde  ikke  tilbageholde  et  lille,  næsten  umærke- 
ligt Smil.  Han  forstod,  at  denne  Kvinde  ventede  en 
Tak  af  ham,  fordi  hun  gjennem  sin  Elsker  søgte  at  ud- 
virke hans  Frifmdelse,  hun,  som  forgjæves  søgte  at  give 
det  Skinnet  af,  at  Magten  endnu  laa  i  hendes  egne 
Hænder.  Han  folte,  at  det  skulde  være  en  Slags  Er- 
statning, der  bødes  ham  fra  hin  Gang,  men  det  var  ham 
ikke  muligt  at  faae  denne  Tak  over  sine   Læber. 

Han  bojede  sig  kun,  koldt  og  med  en  Følelse  af 
Uvillie  og  krænket  Stolthed,  som  han  ikke  kunde  blive 
Herre  over. 

« Eders  Majestæt,«  sagde  han.  «Jeg  nægter  ikke, 
at  jeg  havde  ventet  større  Retfærdighed  af  Frank- 
rig —  nu  venter  jeg  intet  mere.  Man  har  taget  mig 
til  Fange  paa  Grund  af  nogle  løse  Beskyldninger,  som 
ingen  har  kunnet  bevise,  men  hvad  der  ligger  til  Grund 
for  denne  Adfærd  er  det  vistnok  bedst  at  lade  være  urørt. 
At  fægte  med  skjulte  Vaaben  i  Mørket  var  aldrig  min 
Sag  —  hvad  jeg  fordrer  nu,  er  kun  min  Ret,  det  vil 
Eders  Majestæt  bedre  end  nogen  anden  kunne  vide  og 
forstaa. » 

Igjen  bed  hun  sig  i  Læben.  Hun  havde  fundet 
ham  kampfærdig,  beredt  til  at  byde  sig  Trods,  og  hun 
begyndte  at  forstaa  hvad  der  rørte  sig  hos  ham,  som  i 
sin  saarede  Stolthed  ikke  vilde  gjøre  selv  den  svageste 
Indrømmelse  —  at  forstaa,  at  han  og  hun  maatte  være 
færdige  med  hinanden.  Og  der  blussede  i  dette  Øjeblik 
en  uforklarlig  Følelse  op  hos  den  varmblodede  Spanier- 
inde,  som  nu  stundom  følte  sig  mindre  fri  end  nogen- 
sinde før,  fordi  hun  var  knyttet  —  efter  nogles  Mening 
uopløseligt  —  til  den  ærgjerrige  Mand,  der  visselig 
besad  alle  Herskerens  Rettigheder  undtagen  den  ene  — 
at  bære  Kongenavnet. 

Det  var  som  om  en  Erindrings  bydende  Magt  et 
Øjeblik  holdt  hende  fangen  —  et  let  Suk  hævede  den 
stolte  Barm  —  men  saa  tog  hun  sig  med  hele  sin 
kongelige  Værdighed  atter  sammen. 

«I  véd  kanske  ikke,  at  Eders  Hustru  har  været  hos 
mig  for  at  paakalde  min  Bistand,  Monsieur?«  hun  talte 
i  en  køligere  Tone.  «Hun  havde  ikke  havt  dette  Skridt 
nødig,  men  det  gjaldt  nogle  bortkomne  Papirer,  som 
Madame  Rantzau  mente  kunde  komme  Eder  til  Nytte, 
og  som  ved  List  maatte  være  berøvede  Eder  af  —  en 
Person,  som  — 

"Som  stod  i  hs.  Eminents  Kardinal  Mazarins  Sold  — 
ja,  jeg  begriber  det  hele.   Eders  Majestæt. » 

Nu  flammede  en  mørk  Rødme  op  i  Regentindens 
Kinder,  hendes  Øjne  lyste  i  Halvmørket  som  to  blanke 
Stykker  Kul.  «Min  Hr.  Mareschal,  I  —  forstaar  at 
ramme,  er  uforsonlig  i  Eders  Had,  mærker  jeg.  Jeg 
kunde  gjøre  Gjengjæld,  men  det  vilde  være  Anne  af 
Østerrig  uværdigt.  Tag  disse  Papirer,  der  synes  at  være 
Eder  af  Vigtighed,  men  spørg  ikke  hvorfra  de  komme, 
og  glem  saa  ikke,  at  den,  som  søgte  at  gjøre  en  Uret 
god  igjen  har  Krav  paa  at  skaanes  —  i  alt  Fald 
for  Ydmygelse !» 

Dronning  Anne  slog  hilsende  ud  med  den  smukke 
Haand,  Sløret  blev  trukket  for  Ansigtet  igjen,  og  hun 
gik  forbi  Josias  henimod  Døren,  som  han  skyndte  sig 
at  aabne  for  hende.  Slaaet  af  Bebrejdelsen  i  hendes 
Ord  og  af  en  vis  Højhed  hos  denne  Kvinde,  som  i  dette 
Øjeblik  mod  hans  Villie  aftvang  ham  en  Følelse  af 
Ærbødighed,  bøjede  han  sig  dybt  og  i  Tavshed  og  stod 
saaledes,  indtil  hun  var  forsvunden.  Derude  i  det  andet 
Rum  ventede  en  Kammerpige  og  Officeren,  som  havde 
ført  hende  op.    Rantzau  kunde  høre  Kjoleslæbets  Raslen 

henover  Gulvet  og  Fodtrinene,  der  tabte  sig.  Saa 
faldt  den  tunge  Yderdør  i  med  et  Brag,  Nøglen  drejedes 
om  i  Laasen,  og  de  svære  Slaaer  og  Boldte  bleve 
dragne  for. 

Han  var  igjen  alene. 

Som  et  Syn  var  hun  kommet  og  gaaet.  Han 
mærkede  endnu  den  ejendommelige  Vellugt,  som  ud- 
strømmede fra  hendes  Klæder  og  omgav  hendes  hele 
Person  —  den,  som  tidligere  saa  sælsomt  havde  beruset 
ham,  og  han  holdt  de  forsvundne  Papirer  i  sin  Haand; 
ellers  kunde  han  næsten  have  taget  dette  Besøg  for  en 
Drøm.  Hun,  som  havde  grebet  saa  forunderligt  og 
mægtigt  ind  i  hans  Skjæbne,  havde  villet  gjøre  Regn- 
skabet op,  og  nu  vare  de  kvit;  hun  vidste  hvad  han 
tænkte  om  hende  —  og  om  hendes  Galan. 

Og  saa  Helvig!  —  Helvig,  over  hvis  Sorg  han 
havde  følt  sig  rørt,  og  hvem  han  i  Tankerne  havde  nær- 
met sig  i  en  Slags  anerkjendende  Hengivenhed  —  hvor 
stor  var  vel  Værdien  af  hendes  Medfølelse,  naar  han 
regnede  den  Andel,  hun  rimeligvis  havde  havt  i  Paterens 
lille  Bedrift.'*  —  Igjen  en  utilgivelig  Dumhed  af  ham  at 
lide  paa,  at  den  Hustru,  som  var  et  Redskab  i  slige 
Hænder,  skulde  staa  som  Vogter  for  hans  Ære.  Han 
væmmedes  over  al  denne  Falskhed  og  Usandhed,  der 
ligesom  snevrede  Menneskene  ind  og  gjorde  dem  til 
Boldt  for  deres  Lidenskaber.  For  hvert  Skridt,  En 
gjorde  i  Livet,  stødte  man  paa  denne  Smaalighed  og 
Lavhed;  man  kunde  lig  hin  græske  Vismand  i  Tønden 
fristes  til  at  vandre  rundt  med  en  tændt  Lygte  for  at 
søge  efter  Mennesker  —  virkelige  Mennesker,  ej  Dyret 
i  deres  Lignelse.   — 

«Naa,    nu   gaa   vi    rask  fremad,   Monsieur  Rantzau,» 
lo    Seguier    fornøjet,    da    han    fik    Papirerne    og    havde 

sammenlignet  Summernes  Størrelse  med  de  i  Regnskabet 
opgivne,  i  Morgen  ville  vi  fremlægge  disse  smaa  rare 
Blade  i  Retten,  og  jeg  tænker  næsten,  at  de  ville  bringe 
Vægtskaalen  til  at  synke  ganske  til  vor  Side,  tilmed  da 
jeg  har  et  Vidne  i  Baghaanden,  en  af  Hærens  Leveran- 
dører, hvem  man  har  villet  bestikke  til  at  lyve  Eder  paa. » 
«Den  Ære,  som  en  Gang  er  plettet,  vil  vanskelig 
nogen  Tid  atter  vorde  ganske  renset,*  sagde  Josias 
bittert.  «Hvad  jeg  en  Gang  har  forlist  vil  ikke 
kunne  skjænkes  mig  tilbage.  > 

"Ak  Herre  Gud,*  udbrød  gamle  Martin, 
da  Kantslerens  Forsøg  paa  at  oplive 
hans  Herre  havde  vist  sig  frugtes- 
løse og  han  igjen  var  alene  med 
ham.  Naar  I  nu  har  faaet  Eders 
Frihed,  Herre  General,  saa  forlader 
1  da  vel  for  stedse  dette  Land  og 
dette  kathohske  Kram,  der  dog  kuns 
har  voldt  Eder  Ulykke.^  De  lade 
Eder  dog  ingen  Ro,  før  de  have  øde- 
lagt Eder  i  Bund  og  Grund;  glatte 
ere  de  som  Aal  og  snedige  som 
Ræve  —  er  det  kanske  noget  for 
Jer.^' 

Josias  smilede  og  klappede  ham 
Katholiske  eller  ej,  Martin,  saa  ere 
Menneskene  overalt  de  samme,  det  kan  Du  lide  paa! 
Men  —  nu  faa  vi  at  se. - 

Den  Oprejsning,  som  Josias  ventede,  uden  dog  ret 
at  kunne  tro  paa  den,   fik  han  omsider. 

Fra  Prinsen  af  Condé  indløb  der  en  Skrivelse,  i 
hvilken  han  erklærede  at  være  bleven  ført  bag  Lyset 
angaaende  Mareschal  Rantzaus  Forhold  under  Belejringen 

af  Furnes.  De  Befalinger,  han  —  Prinsen  —  havde  ud- 
stedt om  at  tilfore  Rantzau  friske  Tropper  og  Levneds- 
midler, havde  man  paa  en  utilgivelig  Maade  undladt  at 
efterkomme  og  derved  bragt  Mareschallen  i  en  fortvivlet 
Position.  Han  erkjendte  at  have  begaaet  en  Fejl  ved 
ikke  nærmere  at  have  sat  sig  ind  i  en  saa  mislig  Sag 
fra  Begyndelsen  af,  istedetfor  at  vælte  hele  Ansvaret 
over  paa  den  enkelte,  og  kaldte  atter  Mareschal 
Rantzau,  hvis  Fortjenester  han  tilfulde  vidste  at  skatte, 
tilbage  til  hans  Post  ved  Armeen. 

Efter  at  endnu  nogle  forskjellige  Formaliteter  vare 
iagttagne,  blev  altsaa  Josias  Rantzau  frifunden,  ikke  alene 
i  dette  Punkt,  men  for  enhver  af  de  mod  ham  rejste 
Beskvldninger,  og  Sagen  erklæredes  for  hævet. 

Han  modtog  Efterretningen  derom  uden  kjendelig 
Bevægelse;  hans  Ansigt  kunde  ikke  ses,  da  han  sad 
og  skyggede  for  det  med  Haanden,  men  det  var  som 
om  der  gik  en  Skælven  gjennem  hele  hans  Legeme. 

Og  da  Kommandanten  i  Følge  Reglementet  for 
Statsfængslet  i  Bois  de  Vincennes  senere  forkyndte 
Mareschal  Rantzau  Friheden,  rejste  Josias  sig  og  maalte 
ham  med  et  haanligt  Blik. 

^  Jeg  formener  næsten,  at  I  giver  mig  fri  med  samme 
Følelse  som  Katten,  naar  den  leger  med  Musen  og  kun 
slipper  den  i  Haab  om  atter  at  fange  den  i  sine  Klør, 
Monsieur  de  Noailles!  Formeld  Eders  kjære  Frænde 
General  la  Meilleraie  og  hans  Venner  min  Respekt  for 
den  Klogt,  hvormed  de  havde  udklækket  deres  Plan, 
bed  dem  trøste  sig  over,  at  den  strandede,  og  modtag 
saa  til  Slut  min  Tak  for  den  udsøgte  Omhu,  hvormed 
1  har  søgt  at  mildne  mit  Fangenskab,  jeg  skal  visselig 
ikke  glemme   Eder!> 

Da  han  gik  ned  ad  Trappen,  var  hans  Gang  usikker 

og  vaklende;  han  maatte  støtte  sig  til  sin  gamle  Tjener, 
hvis  Blik  syntes  at  sige:  se  her  Barbarer  hvad  I  have 
gjort  ham  til! 

Mødet  med  Helvig  blev  mindre  stormfuldt,  end  han 
havde  ventet.  Hun  var  saa  spag  og  ydmyg,  at  hun 
næsten  ikke  var  til  at  kjende  igjen,  og  saa  virkelig  for- 
græmmet ud.  Det  var  som  om  hun  var  bleven  ti  Aar 
ældre.  Josias  havde  Følelsen  af,  at  hun  vilde  søge  at 
gjøre  godt  igjen  hvad  hun  havde  fejlet,  og  han  afæskede 
hende  ingen  Forklaring;  Bitterheden  var  gledet  ud  i 
en  Slags  ligegyldig  Kulde,  der  for  hende  dog  var  en 
langt  haardere  Straf,  end  om  han  havde  overøst  hende 
med   Bebrejdelser. 

Og  saaledes  begyndte  de  igjen  deres  Samliv. 

I  Løbet  af  Sommeren  stødte  Josias  Rantzau  igjen 
til  Armeen.  Han  havde  først  tænkt  paa  at  trække  sig 
tilbage  og  for  bestandig  vende  Frankrig  Ryggen,  men 
det  saa  jo  ud  som  et  ufrivilligt  Tilbagetog,  en  Flugt  — 
og  han  blev,  uagtet  hans  Frænder  og  Venner  hjemme  i 
Danmark,  navnlig  hans  Svoger,  Kristian  Rantzau,  ind- 
trængende skrev  og  opfordrede  ham  til  at  vende  tilbage, 
og  uagtet  den  sidste  tilbød  ham  Ophold  paa  en  af 
hans  Gaarde  i  Slesvig  eller  Holsten. 

«For  at  leve  paa  Aftægt  der.^*  det  manglede  blot,» 
udbrød  Josias  og  lo  bittert. 

«Men  Meningen  er  dog  god,»  sagde  Helvig,  «de 
have  begribeligvis  tænkt  derhjemme,  at  Du  nu  for  Alvor 
kunde  tiltrænge  Ro  og  Hvile  — » 

«Ro  og  Hvile!  For  at  sygne  hen  og  dø  en  lang- 
som Død,  spise  Naadsensbrødet,  slig  det  vilde  hedde 
sig,  hos  Din  rige  Slægt,  Helvig!  For  Gud,  om  de 
Kaar  vare  mig  beskaarne,  bedre  havde  det  da  været 
mig,  om  min  Moder  aldrig  havde  født  mig  til  Verden.  — 

Nej,  dertil  staar  dog  end  mit  Haab,  at  Døden  vil  fælde 
mig  paa  Valen;  alt  mangt  et  Møde  havde  jeg  med 
Knokkelmanden  der,  naar  Ven  og  Fjende  segnede  ved 
min  Side,  —  tænker  og  vel,  han  finder  Vej  til  mig  en 
Gang  og  med  et  rask  Slag  hugger  min  Livstraad  over.» 

Soldaterne  modtoge  Rantzau  med  Jubel.  Forurettelsen, 
den  uretfærdige  Behandling,  han  havde  lidt,  havde  hævet 
ham  til  en  Slags  Martyr  i  deres  Øjne,  og  han  læste 
virkelig  og  oprigtig  Hengivenhed  i  deres  Miner,  da  han 
red  frem  og  tilbage  langs  Rækkerne  og  modtog  deres 
Hilsen.  Det  var  som  om  han  pludselig  følte  hele  Styrken 
af  det  Baand,  der  bandt  ham  til  disse  Mennesker  — 
Naturmennesker,  som  hverken  kjendte  til  Falskhed  eller 
Forstillelse.  Han  følte  sig  saa  forunderlig  tryg  i  deres 
Midte,  saa  varm  om  Hjærtet  —  gamle  Strænge  klang 
igjen,  medens  noget,  der  lød  som  en  Hulken,  trængte 
sig  frem  af  hans  sammenpressede  Bryst  og  endelig  gav 
det  Luft. 

Josias  Rantzau  rejste  sig  endnu  en  Gang  i  hele  sin 
Kraft. 

Baade  dette  og  det  følgende  Aar  førte  han  Folkene 
fra  Sejer  til  Sejer.  Han  levede  sig  mere  og  mere 
sammen  med  dem  og  søgte  Erstatning  for  de  lidte 
Krænkelser  i  en  Hengivenhed,  som  var  bleven  hans  bedste 
Støtte;  det  var  som  om  han  stred  med  hele  det  gamle 
Ungdomsmod  og  frejdige  Livshaab. 

For  en  Stund.  —  Aaret  derefter  var  det  igjen 
forbi.  Hans  Ønske  om  at  dø  paa  Valpladsen,  at  fældes 
midt  i  Kampen  med  Sværd  i  Haand,  skulde  ikke  op- 
fyldes; et  hidsigt  Sammenstød,  hvorved  Fjenden  spredtes 
i  vild  Flugt,  forfulgt  af  Rantzau  og  hans  Rytteri,  var 
hans  sidste  Bedrift.  Hans  Helbred,  der  allerede  havde 
taget  Skade  ved    den  lange  Indespærren  og  den  unatur- 

lige  Ophidselse  og  Spænding,  var  knækket,  hans  Kraft 
brudt.  Hvad  hans  Fjender  saalænge  havde  ønsket  og 
stræbt  efter  var  endelig  sket  —  den  stærke  Kæmpe 
var  fældet  og  skulde  ikke  mere  staa  dem  i  Vejen. 

Saaret  paany,  medtaget  og  i  en  meget  lidende  Til- 
stand vendte  han  i  Slutningen  af  1 649  tilbage  til  Paris 
og  nedlagde  for  stedse  de  Vaaben,  der  havde  tilkæmpet 
Frankrig  saa  mangen  og  saa  stolt  en  Sejer. 

Morgensolen  titter  frygtsomt  ind  i  et  stort,  formørket 
Sygeværelse,  hvor  Luften  er  tung  af  Salver  og 
Krydderurter  og  mættet  med  Dunsterne  fra  Natten,  der 
ligesom  have  hængt  sig  fast  i  de  bløde  Fodklæder,  som 
dække  Gulvets  Fliser,  i  Vinduernes  tunge  Forhæng, 
der  endnu  ikke  ere  dragne  helt  til  Side,  og  i  Sengens 
folderige  Spærlagen.  Bag  dette  hviler  en  Skikkelse, 
indbunden  og  tilhyllet,  saa  der  ikke  ses  stort  andet  af 
den  end  Hovedet,  som  i  dette  Øjeblik  er  vendt  ind 
imod  Væggen. 

Henne  ved  Vinduet  i  en  Armstol  sidder  en  Kvinde 
og  læser  i  en  Bønnebog,  medens  hun  lader  en  Rosen- 
krans glide  gjennem  sine  Fingre;  af  og  til  skotter  hun 
ogsaa    hen    til    Sengen    og    slaar    saa    et   Kors    for    sig. 

Paa  et  Bord  ved  Siden  af  hende  staar  Medicin-Flasker, 
Krukker  og  Glas;  nogle  Fluer,  der  ere  komne  til  Live 
i  Varmen,  krybe  matte  og  døsige  omkring  paa  Kanterne 
og  paa  Koppen  med  det  hvide  Sukker. 

Af  og  til  trænger  der  Støj  og  Lyden  af  Vognrullen 
op  fra  Gaden  dernede,  thi  det  travle  Paris  er  nu 
vaagnet  og  begynder  at  røre  sig.  Det  samme  gjør 
ogsaa  Skikkelsen  derhenne  i   Sengen. 

Der  høres  en  Stønnen,  og  en  Arm  fægter  et  Øjeblik 
som  i  Smerte  omkring  i  Luften.  Hovedet  hæver  sig, 
og  en  Pude  bliver  pludselig  slynget  ud  paa  Gulvet,  fulgt 
af  endnu  en  —  Tæppet  sparkes  til  Side  med  en  kraftig 
Ed,  og  et  højt  Raab  bringer  Sygevogtersken  til  at  fare 
op  og  ile  hen  til  Sengen. 

«Aa  Josias  —  Josias  —  hvad  kan  jeg  gjøre  for  at 
lindre   Dig.^      Har  Du  saa  mange  Smerter  nu.?» 

« Smerter!  For  den  tusind  Pokker,  Helvig,  jeg 
ligger  her  vanfør  og  værkbruden  i  alle  Lemmer,  ind- 
svøbt lig  et  Pattebarn  —  og  saa  spørger  Du  om  det 
gjør  ondt.» 

Taarerne  trillede  ned  ad  Helvigs  Kinder,  medens 
hun  førte  Koppen  med  Svaledrikken  til  hans  tørre, 
sprukne  Læber.  Josias  vilde  først  støde  Haanden  bort, 
men  betvang  sin  Uvillie  og  drak  nogle  Mundfulde. 
Hendes  Ømhed  pinte  ham  her  i  Sygeværelset,  hvor  han 
var  prisgivet  til  hendes  Hjælp,  men  hun  var  taalmodig 
og  udholdende  og  veg  saa  at  sige  ikke  fra  hans  Leje, 
og  han  gjorde  sig  Umage  for  at  skønne  derpaa. 

Et  langt  Sygeleje  havde  det  været. 

Hele  Vinteren  og  Foraaret  havde  han  ligget  hen 
i  denne  smertefulde  Tilstand,  der  lod  til  at  være  saa 
haabløs.  Gamle  Saar  brød  op  igjen,  Nætter  fulgte  paa 
Dage   fulde   af  Vaande   og   Pine,   uden    Søvn   og   Hvile. 

Feberen  tærede  paa  Livskraften,  men  kun  langsomt 
svandt  denne;  det  var  som  om  Livet  og  Doden  havde 
taget  haandfast  Tag  med  hinanden  og  —  ingen  af  dem 
vilde  vige. 

Huset  var  renset  for  de  mange  forsultne  Tigger- 
munke med  Pater  Esteban  i  Spidsen.  En  anden,  mindre 
asketisk  og  betydelig  mere  velnæret  Præst  havde  afløst 
ham  som  Skriftefader  og  havde  ogsaa  Adgang  til  den  Syge. 
Thi  Mareschal  Rantzau  var  nu  ogsaa  Katholik,  hed 
det  —  var  endelig  vundet  for  den  heUige  Kirke. 

Hvorledes  det  egentlig  forholdt  sig  dermed  vidste 
han  i  Grunden  ikke  selv.  Det  hele  var  kommet  saa 
umærkeligt,  og  Forskjellen  var  dog  i  Grunden  kun  saa 
ringe,  syntes  han,  naar  det  kom  til  Stykket.  Han  led 
ikke  Præsterne,  hverken  dem  af  den  lutherske  eller  af 
den  katholske  Kirke.  De,  han  kjendte,  havde  været 
uvidende,  hykleriske  og  havde  ingenlunde  levet  i  Sam- 
klang med  hvad  de  selv  prækede  —  blot  han  tænkte 
paa  den  krybende  Magister  derhjemme  og  den  snøvlende, 
forædte  Kapellan  paa  Brejdenborg,  eller  den  fregnede 
Hr.  Ove  paa  Hilgenstede,  som  drak  og  havde  Kvind- 
folk inde  paa  sit  Kammer,  saa  havde  han  nok  —  ikke 
at  tale  om  de  gode  Patere. 

Men  med  Fader  Eusébe  var  det  en  anden  Sag. 
Der  var  aldrig  Tale  om,  at  denne  milde,  værdige  Ol- 
ding fordybede  sig  i  Spidsfindigheder;  han  var  oplyst 
uden  at  være  sprænglærd,  og  han  nøjedes  med  at  tale 
ganske  jevne  og  ligefremme  Ord,  der,  hvad  enten  han 
nu  kaldte  sig  Protestant  eller  Katholik,  fremfor  alt 
stemplede  ham  som  en  sand  Kristen.  Og  naar  Josias 
sagde  til  ham,  at  han  ikke  troede  paa  den  Syndsfor- 
ladelse, Mennesket  kunde  tilkjøbe  sig  ved  Gaver  til 
Kirker   og    Klostre,    eller   naar   han   gjorde  indvendinger 

mod  at  paakalde  snart  denne,  snart  hin  Helgens  Bi- 
stand, efter  som  Gud  jo  ikke  havde  nogen  anden 
Mellemhandler  nødig  end  sin  korsfæstede  Søn  —  og  mod 
Skriftemaalet,  mod  alle  disse  tomme,  ydre  Ceremonier, 
der  for  ham  ikke  kunde  have  nogen  Betydning,  saa 
smilede  Pateren  kun  med  sit  smukke,  lidt  overlegne 
Smil  og  indrømmede  Rigtigheden  heraf.  Men,  sagde 
han,  alt  dette  var  nu  engang  en  Form,  den  katholske 
Kirke  havde  fundet  det  fornødent  at  iklæde  sine  Lære- 
sætninger, nødvendigt  for  de  uvidende  Masser,  hvem 
En  lettest  fik  i  Tale  gjennem  Sanserne  og  Materien  ud- 
adtil —  det,  den  kunde  tage  og  føle  paa.  Han  for- 
svarede det  ikke,  drejede  kun  af  for  disse  Kjendsgjer- 
ninger;  og  saa  —  Indholdet,  ikke  Formen,  Sagens 
inderste  Kjerne,  ikke  den  ydre,  ofte  ormstukne  Skal 
var  det  jo,  som  det  kom  an  paa;  det  var  jo  dog  Sand- 
heden, den  evige,  uomstødelige  Sandhed,  saa  ophøjet 
over  al  menneskelig  Lærdom,  alle  menneskelige  Til- 
sætninger, som  det  gjaldt  at  gribe  og  holde  fast. 
Gud  var  dog  —  ad  hvilke  Veje  En  saa  monne  finde 
til  ham  —  det  ene  Fornødne.   — 

Og  Josias  hørte  efter  med  Fornemmelsen  af  et  vist 
Velvære,  en  sælsom  Hvile  og  Fred;  det  var  som  at 
glide  fra  de  stride,  oprørte  Strømme  ud  i  smult  Vande. 
Tvivlen  maatte  svinde  ligeoverfor  denne  Mand,  Forkyn- 
deren af  en  Lære,  som  hidtil  var  forekommen  ham  tom 
og  hul  lig  en  klingende  Bjælde.  Gudstrangen!  —  Ja, 
han  havde  mere  og  mere  følt  den  i  sig,  medens  han 
laa  saa  svag  og  afmægtig  hen  og  lod  sit  Liv  med  dets 
Lys  og  Skygger,  det  Liv,  som  nu  langsomt  men  sik- 
kert svandt,  passere  forbi  sig  og  ligesom  gjorde  op  med 
sig  selv.  Thi  En  havde  jo  saavist  et  Holdepunkt  nødig 
nu,    da    Gaaden    —    den    store,    uudgrundelige    —    var 

ifærd  med  at  løses,  Forhænget  ved  at  rulle  op  uden  at 
En  vidste,  hvad  der  skjulte  sig  bagved;  —  men  var 
det  dog  ikke  Fejghed  alligevel  at  sige:  jeg  tør  ej  gaa 
den  sidste,  dunkle  Vej  alene,  Du  Herre  faar  være  med 
mig?  For  ham,  den  Stærke,  Vældige  fik  jo  nok  Alle 
en  Gang  vige,  selv  den  drabeligste  Stridsmand,  som  red 
frem  med  draget  Sværd  og  løftet  Skjold,  men  det  var 
dog  svært  for  et  Menneske  saaledes  ganske  at  give  sig 
selv  op,  og  ej  paa  et  eneste  Punkt  at  turde  forlade  sig 
paa  sin  egen  Kraft.  —  Det  blev  dog  let  saa,  at  En 
troede,  fordi  man  nu  engang  skulde  og  vilde  tro,  ikke 
fordi  En  ej  paa  nogen  Vis  kunde  lade  det  være  — 
blev  til  Tider  som  en  Vuggesang,  hvormed  de  lullede 
et  Barn  i  Søvn. 

Og  saa  var  der  det  med  Ens  Fjender,  at  En  skulde 
ej  aleneste  tilgive  men  og  elske  og  bede  godt  for  dem; 
stod  det  virkelig  i  et  Menneskes  Magt.^  «Jeg  frygter, 
at  skal  det  til  Pater  Eusébe,  saa  slipper  jeg  ingenlunde 
ind  i  Himmerige,*  sagde  han  med  et  Smil  og  Udbrud 
af  sit  gamle  Lune,  «men  faar  smukt  Lov  at  forblive 
i  Skjærsilden  trods  alle  de  Bønner  og  Sjælemesser,  der 
sagtens  ville  blive  læste  over  mig. » 

«Hm  —  og  saa  den  Banden.  Ja,  for  I  bander  end 
stundom  slemt.   Monsieur  le  Maréschal  — » 

« Gammel  Vane,  Pater  Eusébe.  Ak  ja,  der  ser  1  selv 
der  vil  skrap  Lud  til  at  vaske  slig  Syndere  som  mig  ren ! » 

Josias  Rantzau  var  kommen  op. 

Støttet  til  sin  Stok  og  til  Martins  Arm  var  han 
krøbet  hen  til  Vinduet  for  at  sidde  der,  medens  de 
puslede  hans  Leje.  Gardinerne  vare  nu  trukne  til  Side, 
og  Sollyset  faldt  varmt  og  fuldt  henover  det  sænkede 
Hoved  med  de  graanende  Haar,  det  afmagrede  Ansig 
—  saa  stille  og  træt  i   Udtrykket. 

« Martin,   hvad  for  en   Datum  skrive  vi  i   Dag?» 

«Den   første  Majus,   naadige   Herre. » 

«Den  første  Majus!  Saa  maa  det  være  Vaar  ogsaa 
derhjemme.  Fornemmer  Du  ej  stundom  Forlængsel  efter 
Hjemmet,   Martin.^; 

Martin  sukkede  og  betænkte  sig  lidt. 

«Aa  jo,  kan  vel  stundom  hænde  —  En  bliver  jo 
gammel  nu.» 

«Du  skal  snart  faae  Lov  at  vende  tilbage,  Martin 
—  om  en  Stund,  naar  jeg  ikke  længer  har  Brug  for 
Dig.  Du  fulgte  mig  trolig,  holder  vel  og  ud  med  mig 
til  det  sidste;  og  jeg  har  sørget  for  Dig,  Du  skal  ikke 
komme  til  at  mangle  —  men  for  Pokker,  hvad  gaar 
der  nu  af  den  dumme  Karl.^  Er  det  noget  at  flæbe 
for,  eller  —  er  det  ved  Tanken  om  Skjændene  og 
Sparkene,   Du  fik,  naar  jeg  var  gal  i   Hovedet  .f^» 

Men  hans  egne  Øjne  vare  heller  ikke  ganske  tørre, 
og  Haanden  gled  ikke  umildt  hen  over  den  gamle  Tje- 
ners Skulder,  da  denne  med  en  mistænkelig  Snøften 
bøjede  sig  ned  og  gav  sig  noget  at  bestille  med  det 
syge  Ben. 

«Av,  av  —  Din  Klodrian,  der  tog  Du  for  haardt. 
Jeg  tror,  vi  snart  ere  som  gamle  Kjærlinger  begge  To!» 

«Nej,  Herre  General,  saa  galt  er  det  vel  neppe 
endda.  I  vil  blive  karsk  endnu  en  Gang  og  komme 
ud  at  tugte  Eders  Fjender,  vende  tilbage  til  Holsten  — » 

<  Er  Du  gal,  Martin.^  Mener  Du,  at  En,  der  som 
jeg  ungefehr  har  været  hugget  sønder  og  sammen,  kan 
komme  sig  igjen.?  Nu  have  de  flikket  og  lappet  paa 
mig  saa  godt  og  saa  længe  de  have  kunnet,  men  Karret 
vil  ikke  holde  længer  ser  Du,  og  til  Holsten  kommer 
jeg  ikke  mere  i  dette  Liv.  —  Om  jeg  kunde  have  faaet 
et    af    de    kjendte    Ansigter    at    se   —   Hans    Ahlefeldt 

kanske,  min  gamle,  brave  Hans  — »  og  han  smilede 
uvilkaarlig,  idet  Billedet  af  Vennen  i  al  hans  Godmodighed 
og  Pudsighed   drog  ham  forbi. 

Og  han  sad  længe  hen  i  sine  egne  Tanker,  smilende 
til  Helvig  og  klappende  hendes  Haand,  der  ordnede 
Puden  under  hans  Hoved. 

Han  sad  saaledes  indtil  Anfaldet  igjen  kom  over  ham 
og  rystede  ham  som  i  Krampetrækninger;  Fraaden  stod 
ham  for  Munden,   Hænderne  knyttede  sig  —  — 

Tugtens  Ris  —  ja,  det  er  det  —  Taalmodighed  i 
Korset  —  — 

Ja,  ja,  det  klinger  smukt,  glider  dog  saa  let  bort 
altsammen,  naar  En  lider  slig  Helvedes  Pine  ret  som 
om  Ens  Legeme  skulde  sønderslides  Led  for  Led,  saa 
Sans  og  Samling  er  ved  at  gaa  fra  En  — 

Men  Helvig  bad  —  bad  ustanseligt. 


Igjen  trænger  Solen  ind  gjennem  de  halvt  blændede 
Ruder,  men  denne  Gang  er  det  til  Afsked.  Thi  det 
er  Aften,   og  den  er  ved  at  gaa  ned. 

Skikkelsen  derhenne  i  Sengen  laa  ganske  stille,  og 
en  anden  Skikkelse  sad  næsten  lige  saa  stille  og  ube- 
vægelig ved  Hovedgjærdet  med  den  kolde,  klamme 
Haand  i  sin  ene,  medens  den  med  Bagen  af  den  anden 
hvert  Øjeblik  strøg  sig  hen  over  Øjnene.  Var  det  virkelig 
Hans  Ahlefeldt? 

Ja,  det  var  ham.  De  havde  skrevet  efter  ham,  og 
han  var  øjeblikkelig  brudt  op  fra  Elsebeth  og  Børnene, 
havde  rejst  baade  Dag  og  Nat  og  var  kommen  for  at 
se  sin  gamle  Ven  for  sidste  Gang.  Han  bragte  med  sig 
et  Pust  af  Liv  og  Sundhed,  af  noget  forunderlig  hjærte- 

varmt   og    godt,    der  meddelte   sig   til  den  Svge  selv  og 
alle  hans  Omgivelser. 

Hver  Dag  havde  de  talt  om  gamle  Dage.  Hans 
havde  fortalt  om  sin  Husstand  og  om  Børneflokken,  der 
stadig  voksede,  om  Povl,  som  havde  bragt  Bothkamp 
paa  Fode  igjen,  men  var  bekjendt  for  sin  Karrighed; 
om  Magister  Gebhard,  som  virkelig  havde  lagt  sig  ud 
og  tilligemed  et  Præstekald  ogsaa  havde  faaet  sig  en 
Kjæreste,  om  Kristian  Rantzau,  som  jo  nu  beklædte 
en  af  de  højeste  Poster  ved  det  danske  Hof,  og 
om  Erik  Høeg,  som  lige  havde  hjemført  den  tredie 
Hustru  —  ja  endog  om  Spilleren  og  Falskneren  v. 
Qyitzov,  der  sagdes  at  være  bleven  stukket  ihjel  af 
en  drukken  Landsknægt  i  Hamborg,  hvortil  han  var 
vendt  tilbage. 

Og  Josias  havde  hørt  paa  det  altsammen  med  Skyggen 
af  sit  gamle  Smil  paa  Læberne.  —  Ja  Livet  med  alle 
dets  mange  Krav  og  Ansvar  —  det  Liv,  han  nu  laa  og 
saa  tilbage  paa! 

«Hvem  af  os  fik  monstro  mest  ud  deraf,  Hans,  Du 
eller  jeg.^  I  ærlig  Stræben,  tykkes  mig,  gjorde  jeg  mit 
bedste,  og  dog  —  hvor  meget  var  det  vel  værd,  naar 
alt  kommer  til  alt.''> 

«Aa,  Josias,  vidt  naaede  Du  dog!  Visselig  skal  dit 
Heltenavn  nævnes  til  sene  Tider.  » 

'Mit  Navn  —  kanske.  Den  gale  Rantzau,  som  de 
stundom  have  kaldt  mig!  —  Sælsomt  er  det  Hans,  maa 
Du  tro,  at  staa  ved  Enden  af  Vandringen  —  saa  smaat 
alt  synes  En,  ret  som  det  svandt  ind  og  blev  til  intet. 
Vi  skulle  mødes  igjen,  sagde  Berte  —  ja,  ja,  om  En 
blot  havde  Vished,  den  fulde  Vished,  da  var  det  let  at 
fare    hen,     slukkes    lig    et    Stjerneskud    i    Natten!    — 

Min  Kaarde  — ■  Du  skal  arve  den,  Hans;  Heftet  kan 
Du  bryde  af,  dersom  Du  tror  paa  den  Snak  om  Trold- 
højet, men  Klingen  skal  Du  bevare  og  hænge  den  op 
hjemme  paa  Hilgenstede  til  en  Amindelse  om  ham,  som 
førte  den.>   —  — 

«Det  skal  jeg,  Josias,  og  højt  skal  den  holdes  i 
Ære,  bevares  i  Slægten  som  en  dyrebar  Arv,  et  koste- 
ligt Klenodie.« 

I  de  sidste  Dage  havde  Josias  dog  næsten  ikke  talt 
men  ligget  stille  hen,  og  de  vidste,  at  det  led  stærkt 
mod   Enden. 

Nede  i  Forværelset  kom  og  gik  de  for  at  hore  til 
den  Syge,  og  i  en  anden  Stue  var  Pater  Eusébe  med 
en  Kordreng,  som  bar  den  gyldne  Monstrans,  til  Stede 
for,  naar  han  maatte  blive  kaldt  ind  til  Mareschal  Rantzau, 
at  modtage  hans  Skriftemaal  og  salve  ham  med  den  sidste 
Olie.  Men  endnu  var  den  Svge  ikke  kommen  til  sin 
Bevidsthed. 

Hans  Ahlefeldt  havde  ikke  kunnet  tro,  at  det 
virkelig  var  saa  nær.  Han  gik  rastløs  og  bekymret 
omkring  fra  den  ene  til  den  anden,  knugede  dem  i 
Haanden  og  græd  som  et  Barn,  naar  han  troede,  at  ingen 
saa  det.  —  «Vi  have  leget  sammen  som  Børn,  kæmpet 
ved  hinandens  Side  i  Ungdommens  Dage,  ingen  har 
kjendt  og  holdt  af  ham  som  jeg,  og  nu  —  nu  skulle 
vi  skilles. » 

De  sad  ved  Sengen,  Hans  og  Martin,  da  Josias 
pludselig  rørte  sig.  «Hans  er  det  Dig.^»  Og  nu  saa 
de  en  Forandring  i  hans  Ansigt,  der  bragte  dem  til  at 
fare  sammen  — 

Josias  havde  opfattet  det.  '<Er  det  —  er  det  saa 
nær  nu.?»    spurgte  han. 

«Josias!  Hjærtekjære  Ven  og  Broder!  Næsten  for- 
mener jeg  det  er  saa,  at  Stunden  er  der.  —  Vil  Du, 
at  jeg  skal  hidkalde  Helvig?» 

«Aa  nej,  lad  hende  sove,  Stakkel;  jeg  voldte  hende 
Bryderi  nok,  frygter  jeg  —  fast  et  helt  langt  Liv 
igjennem. 

Hun  har  havt  Dig  kjær,  Josias.» 

«Paa  sin  Vis  —  ja.  Du  faar  sige  hende,  at  — 
nej,  sig  heller  intet,  det  er  bedst  saaledes    — > 

Det  halvt  brustne  Blik  blev  uroligt,  Haanden  famlede 
paa  Sengetæppet  — 

«Hans  —  Hans  — »  Ordene  kom  som  en  Stønnen, 
hult  og  afbrudt,  og  Sveden  perlede  i  store,  tunge  Draaber 
paa  hans  Pande,  <  svært  er  det  dog  at  stride  Dødens 
Strid !  Fuldt  rustet  drog  En  i  Kampen  —  hvor  blev 
Ens  Styrke.^  —  Et  evigt  Liv  —  Du  tror  jo  fuldt  og 
fast  derpaa.'^» 

«Ja,  Gud  have  Lov,  det  gjor  jeg!»  —  Gjennem- 
trængt  af  Stundens  højtidelige  Alvor  søgte  Hans  Ahlefeldt 
endnu  at  fremføre  nogle  trøstende  og  opbyggelige  Ord, 
men  han  havde  aldrig  været  stiv  i  Skriften  just  efter  Bog- 
staven, og  de  giede  fra  ham  et  efter  et,  medens  han 
stammede  og  rømmede  sig  og  blændet  af  sine  Taarer 
bøjede  sig  dybere  og  dvbere  ned  over  Sengen.  Tys  — 
Martin  hæver  Haanden  — 

«Josias  —  Præsten,  Pater  Eusébe  —  han  venter 
derinde,  skal  han  komme  .f"« 

Svaret  var  neppe  hørligt.  «Nej,  nej  —  en  Bøn 
blot  —  hjælp  mig  at  bede  Bønnen  —  —  den,  jeg  bad 
paa  min  Moders  Knæ  —  — » 

Dæmpet,  med  foldede  Hænder  hviskede  Hans  Fader- 
vor  i    hans  Øre.  —  Da    han  var    færdig,    gled    en  Sol- 

straale,  den  sidste,  henover  de  stivnede  Træk.  Endnu  en 
Gang  slog  Josias  Rantzau  Øjet  op  — 

«Aa  Hans  —  kunde  Du  løfte  mig  en  Kjende  højere 
op   —  op  mod   Lyset  derhenne   — > 

Og  Hans  Ahlefeldt  prøvede  paa  at  løfte  ham  op  i 
sine  stærke  Arme,  men  med  et  Suk  sank  Josias  igjen 
tilbage  i   Puderne. 

Saa  blev  alt  stille. 

«Død!  Faret  hen  foruden  Skriftemaal  og  Absolu- 
tion—  faret  hen  i  sine  Synders  Mangfoldighed!  O,  Du 
naaderige  Guds  Moder,  hvad  skal  der  blive  af  hans 
arme  Sjæl.^»  —  Madame  Rantzau  fyldte  hændervridende 
Huset  med  sine  Klager  og  Skrig,  idet  hun  afvekslende 
kastede  sig  over  det  afsjælede  Legeme  og  ned  foran 
Madonnabilledet. 

« Stille,  min  Datter,  stille.  Et  skrøbeligt  Menneske- 
barn, ja  —  en  stor  Synder  tilvisse  —  men  vi  ville 
bede  for  dette  Støv.» 

Pater  Eusébe  lagde  en  indviet  Hostie  mellem  Ligets 
Læber  og  knælede  ved  Helvigs  Side.  Vokskjærterne 
bleve  tændte  ved  Sengen,  og  et  Par  Munke  indfandt 
sig  for  skiftevis  at  læse  Dødsbønnerne  og  bestænke  Liget 
og  Stuen  med  Vievand. 

«Som  om  alle  de  Kunster  gjordes  behov, »  hviskede 
gamle  Martin,  «og  som  om  min  kjære  Herre  ikke  nok 
slap  indenfor  alligevel !» 

Hans  Ahlefeldt  nikkede.  «Det  tænker  jeg  med, 
Martin,  for  jeg  tror  nu  engang  mere  paa  Naaden  end 
paa  Forbandelsen!  Vi  skulle  ikke  dømme,  men  det  véd 
jeg,  at  Katholik  eller  Protestant,  troende  eller  vantro, 
hvad  de  nu  ville  kalde  ham,  saa  skal  det  siges  om 
Josias  Rantzau,  at  han  stræbte  efter  Sandhed  —  stræbte 

at  gjøre  det  rette  paa  sin  Vis;  og  hvad  kan  vel  egentlig 
begjæres  mere  af  et  Menneske ?» 

Bønnerne  bleve  højere  og  højere.  —  « Frels  denne 
Sjæl  af  Skjærsilden  —  lad  den  ikke  fortabes  og  brænde 
evigt  i  Helvedes  hede  Luer,»  den  ene  Ramse  fulgte 
efter  den  anden,'  afbrudt  af  Fader  Eusébes  dybe,  dæm- 
pede Stemme,  der  fremsagde  Credo;  Ordene  flød  i  ét, 
bleve  til  en  ensformig  Summen  —  — 

Hans  og  Martin  listede  ganske  stille  ud  af  Stuen. 

To  Dage  senere  bisattes  med  stor  Højtidelighed  den 
holstenske  Adelsmand  General  Josias  Rantzau,  Maréschal 
de  Frange.  <En  Herre  af  store  Aands-  og  Legemsgaver 
samt  særdeles  Meriter,  som  i  mere  end  tolv  Aar  havde 
kæmpet  under  Frankrigs  Faner.  Trofast  i  Fred,  uover- 
vindelig i  Krig,  paa  hvis  Legeme  fandtes  ej  mindre  end 
60  Blessures,  og  som  fattedes  fast  Halvdelen  af  alle  sine 
Lemmer,   udi  sin  Alders  41.   Aar. » 

Munden  var  endelig  lukket  paa  hans  Fjender,  Had 
og  Misundelse  bragt  til  Tavshed,  « efterdi »  —  som  det 
hedder  i  et  senere  Skrift  om  ham  —  »Menneskene 
nu  engang  ere  genegne  at  forfalde  fra  den  ene  Yderlighed 
i  den  anden,  saa  Alle,  der  nys  lastede  den  store  Helt, 
de  vare  nu  enige  i  at  berømme  ham,  hvis  Fejl  Døden 
saa  vel  havde  sonet.« 

Og  Landets  fornemste  Mænd,  baade  af  Adel  og 
Gejstlighed,  fulgte  Josias  Rantzaus  Baare.  Abbed 
Hédélin  holdt  Ligtalen,  og  Erkebispen  af  Paris  i  egen 
Person  læste  en  Messe.  Røgelsen  bølgede  i  blaa- 
lige  Skyer  under  Kirkens  Buer,  Kordrengene  sang,  og 
Velsignelsen  uddeltes  til  de  Knælende  —  saa  gik  hver 
igjen  til  Sit  for  at  tage  fat  paa  de  vante  Sysler 
og  glemme  ham,  hvis  Nummer  nu  var  slettet  i  Livets 
store  Bog. 

Selv  Hustruen  forvandt  sin  Sorg  —  i  Kirkens  fav- 
nende Arm.  Aaret  efter  tog  hun  Sløret  og  stiftede  senere 
et  Kloster  i  Hildeshejm,  for  hvilket  hun  blev  Abbedisse. 
Det  var  dog  saa  skjont,  dette  Ry  for  Fromhed;  som  liflig, 
sødt  duftende  Virak  syntes  det  at  stige  mod  Himlen  og 
erstatte  hende  alle  Savn.  Og  i  Troens  Nidkjærhed  svang 
hun  sit  Scepter,  medens  fjernt  derfra  Vinden  susede 
gjennem  Gravhvælvingen,  henover  Sarkofagen  med  dens 
lange  Inskriptioner  baade  paa  Latin  og  Fransk,  der  for- 
kyndte den  Mands  Fortjenester  for  Efterverdenen,  som 
her  sov  sin  sidste  Søvn.  — 

